**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙZ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ.1 Κ.τ.Β.)**

Στην Αθήνα σήμερα, 7 Φεβρουαρίου 2019, ημέρα Πέμπτη και ώρα 13.15΄ συνήλθε σε συνεδρίαση, στην Αίθουσα Γερουσίαςτου Μεγάρου της Βουλής, η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εξωτερικών «Κύρωση του Πρωτοκόλλου στη Συνθήκη του Βορείου Ατλαντικού για την Προσχώρηση της Δημοκρατίας της Βόρειας Μακεδονίας».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Γεώργιος Κατρούγκαλος, ο Υφυπουργός Εξωτερικών, κ. Μάρκος Μπόλαρης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Ηγουμενίδης Νικόλαος, Καββαδία Ιωαννέτα, Καραγιαννίδης Χρήστος, Κοντονής Σταύρος, Κουρουμπλής Παναγιώτης, Κυρίτσης Γεώργιος, Δριτσέλη Παναγιώτα, Πάλλης Γεώργιος, Ντζιμάνης Γεώργιος, Ξυδάκης Νικόλαος, Ρίζος Δημήτριος, Στέφος Ιωάννης, Τζαμακλής Χαρίλαος, Τόσκας Νικόλαος, Τριανταφύλλου Μαρία, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Γεωργαντάς Γεώργιος, Καββαδάς Αθανάσιος, Καλαφάτης Σταύρος, Σταμάτης Δημήτριος, Κεφαλογιάννης Ιωάννης, Κουμουτσάκος Γεώργιος, Μεϊμαράκης Ευάγγελος – Βασίλειος, Τασούλας Κωνσταντίνος, Τσιάρας Κωνσταντίνος, Τζελέπης Μιχαήλ, Λοβέρδος Ανδρέας, Κασιδιάρης Ηλίας, Παναγιώταρος Ηλίας, Παππάς Χρήστος, Κανέλλη Λιάνα, Παφίλης Αθανάσιος, Γκιόκας Ιωάννης, Καμμένος Παναγιώτης (Πάνος), Σαρίδης Ιωάννης, Δανέλλης Σπυρίδων και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων. Έχω να κάνω δύο αρχικές, επί της διαδικασίας, παρατηρήσεις. Η πρώτη είναι ότι προτείνουμε οι Εισηγητές και οι Ειδικοί Αγορητές να έχουν από 10 λεπτά και οι συνάδελφοι βουλευτές 6-7 λεπτά, με κάποια ανοχή από την πλευρά του Προεδρείου. Συμφωνεί το Σώμα; Παρακαλώ, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ**: Δεν συμφωνούμε. Οι Εισηγητές να έχουν 15 λεπτά, όπως γίνεται και στα νομοσχέδια.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Εντάξει, 15 λεπτά. Δεν υπάρχει κανένας λόγος, αυτή τη στιγμή, να υπάρξει αντιδικία γι' αυτό το θέμα.

Το δεύτερο, να κάνω μια γενική παρατήρηση. Όπως γνωρίζετε, αυτή είναι η Κύρωση του Πρωτοκόλλου Ένταξης της Βόρειας Μακεδονίας στο ΝΑΤΟ και επομένως, είναι το δεύτερο μέρος της συζήτησης που κάναμε πριν από δύο εβδομάδες. Οι θέσεις όλων, όπως και η δική μου, είναι γνωστές. Εντούτοις, ως Πρόεδρος της Επιτροπής θα ακολουθήσω απαρεγκλίτως μια θέση ουδετερότητας. Από τη μια πλευρά, να σεβαστώ απολύτως τα δικαιώματα των συνάδελφων και από την άλλη, θα ήθελα, παρακαλώ, να αποφευχθούν ύβρεις ή άλλοι επιθετικοί προσδιορισμοί, οι οποίοι δεν έχουν καμία θέση στο Κοινοβούλιο.

Επομένως, με αυτή διαδικασία και εφόσον συμφωνούμε, να ξεκινήσουμε με τους Εισηγητές. Παρακαλώ, επί της διαδικασίας, τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ)**: Μόνο επί της διαδικασίας και με βάση αυτά, που μου είπατε πριν, όχι κάτι που ανακάλυψα εγώ. Λέτε ότι έχετε πάρει απόφαση – κάπως έτσι το κατάλαβα από αυτά που μου είπατε – να ψηφίσουμε ονομαστικά ως μέλη της Επιτροπής Εθνικής Άμυνας και Εξωτερικών Υποθέσεων. Δεν ξέρω αν το είπατε και δεν το άκουσα, η τοποθέτησή μου ως Εισηγητού της Δημοκρατικής Συμπαράταξης θα καταλήγει και στην ψήφο μου. Δεν πρέπει να με ξανακαλέσετε να ψηφίσω στο τέλος της διαδικασίας. Αυτό να ισχύει και για όλους τους Βουλευτές. Μην μας κάνετε ονομαστική, κατά την ονομαστική της Ολομέλειας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Συμφωνώ απολύτως. Από τη στιγμή που θα δηλώσετε την ψήφο σας, θα καταγραφεί από το Προεδρείο και θα καταμετρηθεί στο τέλος, όπως και όλων των μελών. Ελπίζω ότι θα μπορέσουμε να τελειώσουμε με την ονομαστική έως τις 6 μ.μ., εάν είναι δυνατόν και νωρίτερα. Εντούτοις, όπως είπα και στην αρχή, θα δώσουμε άπλετο χρόνο στους συναδέλφους, που θέλουν να μιλήσουν. Εφόσον είπαμε 15 λεπτά για τους Εισηγητές, θα πούμε και 7 λεπτά, με ανοχή, για τους συναδέλφους Βουλευτές και επομένως, θα υπάρχει χρόνος, για να μιλήσουν.

Τον λόγο έχει ο κ. Καμμένος, επί της διαδικασίας.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝΕΛ):** Κύριε Πρόεδρε, θέλω να τοποθετηθώ, επί της διαδικασίας. Η σημερινή κύρωση έχει μία διαφορά με την προηγούμενη. Κατά την άποψή μας, για τη συγκεκριμένη Σύμβαση θα πρέπει να λάβουμε υπόψη μας την εφαρμογή του άρθρου 28 παρ. 2 του Συντάγματος και όχι την εφαρμογή του άρθρου 28 παρ. 3. Και αυτό, γιατί μετά την είσοδο των Σκοπίων στο ΝΑΤΟ παύει η Ελλάδα να έχει κυρίαρχο δικαίωμα να ζητήσει με το άρθρο 5 του Καταστατικού του ΝΑΤΟ συλλογική άμυνα έναντι όμορου κράτους, καθώς πλέον, το κράτος αυτό δεν θα είναι πια τρίτο κράτος.

Άρα, η συγκεκριμένη κύρωση αφορά Συνθήκη παραχώρησης κυριαρχικού δικαιώματος της χώρας. Πιστεύουμε, λοιπόν, ότι θα πρέπει να τεθεί σε ψηφοφορία η διαδικασία. Η διαφορά είναι ότι με βάση το άρθρο 28 παρ. 2 απαιτείται στην Ολομέλεια η ψήφος των 180 βουλευτών.

Καταρχήν, θέτω το θέμα στην Επιτροπή σε ό,τι αφορά στη συζήτηση. Εάν είναι διαφορετική η άποψη της Επιτροπής, θα το θέσουμε και ως αίτηση αντισυνταγματικότητας και αύριο στην Ολομέλεια.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Απ’ ότι καταλαβαίνω, θέτετε ένα θέμα συνταγματικότητας αυτής της Συμφωνίας και της κυρώσεώς της.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝΕΛ):** Τρόπου συζητήσεως της κύρωσης θέτω, καταρχήν.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σύμφωνα με το άρθρο 100 του Κανονισμού της Βουλής θέματα συνταγματικότητας ή αντισυνταγματικότητας τίθενται στην Ολομέλεια και όχι στις Επιτροπές.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝΕΛ):** Δεν θέτω θέμα συνταγματικότητας. Θέτω θέμα τρόπου συζητήσεως στην Επιτροπή, αν θα γίνει βάσει του άρθρου 28 παρ. 2 η Κύρωση ή του άρθρου 28 παρ. 3. Εξήγησα τον λόγο που – κατά τη δική μας άποψη – πρέπει να γίνει με βάση το άρθρο 28 παρ. 2.

Ζητώ από τον Πρόεδρο της Επιτροπής, εάν τα κόμματα έχουν θέση επ’ αυτού, να τη διατυπώσουν, για να καταγραφεί.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Το Σύνταγμα του Κράτους μας, προφανώς, έχει υπέρτερη αξία από οτιδήποτε άλλο. Εφόσον το Σύνταγμα ορίζει αυτά, τα οποία ορίζει και ο Κανονισμός της Βουλής μιλάει περί αντισυνταγματικότητας, η οποία μπορεί να συζητηθεί μόνο στην Ολομέλεια, δεν έχω τη δυνατότητα να κάνω οποιαδήποτε άλλη διαδικασία.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝΕΛ):** Νομίζω ότι ο κ. Υπουργός με κατάλαβε καλύτερα. Εάν πάμε με το άρθρο 28 παρ. 2 απαιτείται διαφορετική πλειοψηφία και στην Επιτροπή και στην Ολομέλεια. Εάν το αποφασίσετε δια της Επιτροπής να πάμε με το άρθρο 28 παρ. 2 είναι διαφορετική η διαδικασία ψηφοφορίας και με το άρθρο 28 παρ. 3 είναι διαφορετική η διαδικασία.

Θα ήθελα, λοιπόν, να γνωρίζω τις προθέσεις της Επιτροπής και τη διαδικασία αν θα πάμε με το άρθρο 28 παρ. 2 ή με το άρθρο 28 παρ. 3, κατόπιν ψηφοφορίας των Κομμάτων. Να αναλάβει ο καθένας την ευθύνη του.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Υπουργός.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Η διαδικασία, η οποία έχει αποφασιστεί, θεωρεί ότι δεν έχει έδαφος εφαρμογής το άρθρο 28 παρ. 2. Να υπενθυμίσω ότι είναι μία πάγια ερμηνεία του Κανονισμού και του Συντάγματος. Όταν μπήκε η Αλβανία στο ΝΑΤΟ το 2009, όμορο κράτος για το οποίο θα μπορούσε να επαναληφθεί αυτή η επιχειρηματολογία, δεν τέθηκε ζήτημα δια των κοινοβουλευτικών κομμάτων για τον απλό λόγο ότι το Σύνταγμά μας ζητά αυτή την προϋπόθεση, όταν η χώρα μας εντάσσεται σε διεθνείς Οργανισμούς και παραχωρεί αρμοδιότητες.

Νομίζω, όμως, ότι όπως το έθεσε ο Πρόεδρος, το έθεσε ως θέμα επιφύλαξης της δυνατότητάς του να θέσει θέμα συνταγματικότητας στην Ολομέλεια και θα τοποθετηθούν και οι Γενικοί Εισηγητές επί αυτού του θέματος. Επομένως, δεν νομίζω ότι θέτει ένα ζήτημα συζήτησης τώρα.

Προτείνω, λοιπόν, να προχωρήσουμε με αυτή τη διαδικασία. Η δική μας άποψη και όπως έχει αποφασιστεί από το Προεδρείο είναι να θεωρήσει ότι δεν εμπίπτει στο άρθρο 28 παρ. 2.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝΕΛ):** Ηάποψη, λοιπόν, της Κυβέρνησης είναι να πάμε με το άρθρο 28 παρ. 3.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Με το άρθρο 28 παρ. 1 ούτε καν με το 28 παρ.3.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝΕΛ):** Θα ζητούσα όμως, κύριε Πρόεδρε, πριν αρχίσουμε να υπάρχει μία γρήγορη τοποθέτηση, για να ξέρουμε τη διαδικασία και την τελική απόφαση της Επιτροπής κατόπιν των προτάσεων των Κομμάτων. Δεν είναι κάτι δύσκολο.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Το μόνο που θα ήθελα να προσθέσω, κύριε Πρόεδρε, σε αυτά που είπα πριν – που είπε και ο κ. Αναπληρωτής Υπουργός – είναι ότι το 2017 κάναμε ακριβώς την ίδια διαδικασία, δηλαδή, την κύρωση της Συμφωνίας της ένταξης του Μαυροβουνίου στο ΝΑΤΟ, στο οποίο μάλιστα ήσασταν εσείς από τους επισπεύδοντες Υπουργούς.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝΕΛ) :** Κύριε Πρόεδρε, δεν είναι όμορη χώρα, δεν συνορεύουμε με το Μαυροβούνιο.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Συμφωνώ, αλλά λέω ότι υπάρχει αυτό το προηγούμενο. Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Κύριε Πρόεδρε, αυτό το θέμα, που έθεσε ο κ. Καμμένος, το έθεσε και στην Ολομέλεια και θυμάστε ότι είχαμε αποκρούσει και ως παράταξη, αλλά νομίζω και τα περισσότερα κόμματα της Βουλής, την εκδοχή του άρθρου 28 παρ. 2, σε συνδυασμό με την παρ.3, διότι η ερμηνεία, ξέρετε, αυτά τα άρθρα τα διασυνδέει. Στην Ολομέλεια της Βουλής είχαμε επικαλεστεί την πάγια πρακτική της Βουλής να συνδέει τις παρ.2 και 3 του άρθρου 28 και να ξεχωρίζει την παρ. 1 του άρθρου 28 και δεν είναι μόνο το Μαυροβούνιο. Εμείς έχουμε δει εδώ, στην Εθνική Αντιπροσωπεία, να γίνεται το ίδιο και με τη Βουλγαρία και με την Κροατία και με την Αλβανία.

Ακούστε, αν υπάρχει κάποια ιδιορρυθμία, που αφορούσε, ας πούμε, στην Τουρκία, όπως λέει ο κ. Καμμένος, και έχει υπάρξει αντίθετη πρακτική, δεν το θυμάμαι. Τότε δεν ήμουν καν πολιτικός και νομιμοποιούμαι να μην το θυμάμαι, αλλά εάν έχει υπάρξει, εσείς που είστε Πρόεδρος της Επιτροπής, ζητήστε από τις υπηρεσίες να μας το δώσουν. Αν δεν υπάρχει κάτι που να δημιουργεί αμφιβολία, νομίζω ότι το άρθρο 28 παρ. 1, είναι μονόδρομος.

 **ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Συμφωνώ απολύτως. Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας) :** Κύριε Πρόεδρε, στο ζήτημα που έχει τεθεί υπάρχει μια πολιτική και μια θεσμική διάσταση. Η πολιτική διάσταση έγκειται στο γεγονός ότι την ευκαιρία να μπλοκάρει τις διαδικασίες ο κ. Καμμένος την είχε, όταν καταθέσαμε την πρόταση δυσπιστίας τον περασμένο Ιούνιο. Τότε προσποιήθηκε ότι δεν καταλάβαινε την ουσία της τότε πρότασης δυσπιστίας, επομένως, η τότε ευκαιρία αναστολής της μοιραίας πορείας προς τις Πρέσπες χάθηκε εξαιτίας της στάσης του. Σήμερα αυτό, που λέει, στερείται πολιτικής νομιμοποίησης.

Δεύτερον, θεσμικά, μέχρι τώρα η Βουλή ψήφιζε όλες τις εντάξεις στο ΝΑΤΟ με το άρθρο 28 παρ. 1. Έγινε και με την Αλβανία, που προφανώς συνορεύει με τη χώρα μας και τότε ήταν μέλος της πλειοψηφίας ο κ. Καμμένος. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή):** Κύριε Πρόεδρε, θεωρούμε ότι όλη η διαδικασία, πλέον, είναι υποκριτική. Η απαραίτητη πλειοψηφία με «δανεικούς», με «υποσχετικές» και με διάφορους άλλους τρόπους, οι οποίοι πλέον έχουν μετατρέψει το Κοινοβούλιο σε Θέατρο Σκιών, προχωράει κανονικά. Γνωρίζετε πολύ καλά, κύριε Πρόεδρε, γνωρίζουν οι Βουλευτές και όλοι, ότι η συντριπτικότατη πλειοψηφία του ελληνικού λαού, σε ποσοστό άνω του 70% είναι κάθετα αντίθετη και με τη Συμφωνία – όπως την λέτε εσείς, «προδοσία» την λέμε εμείς – των Πρεσπών και γενικότερα, η συντριπτική πλειοψηφία των Ελλήνων πολιτών είναι αντίθετη απέναντι στο να δώσουμε – το δώσατε – στα Σκόπια σύνθετη ονομασία ή οποιαδήποτε ονομασία που εμπεριέχει τον όρο «Μακεδονία», χώρια τα υπόλοιπα που έχουν να κάνουν με τη γλώσσα, με την εθνότητα και όλα αυτά.

Από εκεί και πέρα, πολύ σωστά είπε ο κ. Κουμουτσάκος, εκπρόσωπος της Νέας Δημοκρατίας, απαντώντας στον κ. Καμμένο, ότι είχε την ευκαιρία ο κ. Καμμένος το καλοκαίρι, αλλά και η Νέα Δημοκρατία είχε την ευκαιρία προ ολίγων ημερών, όταν κατατέθηκε αίτηση αντισυνταγματικότητας από μέρος της Χρυσής Αυγής με το αιτιολογικό ότι χρειάζονται τα 2/3 των Βουλευτών, για να κυρωθεί η εν λόγω Συμφωνία, βγήκε ο εκπρόσωπός σας, ο κ. Δένδιας και είπε ότι εμείς δεν μιλάμε μαζί με τους ναζί και τους φασίστες και στείλατε την μπάλα, όχι στην εξέδρα, αλλά οπουδήποτε αλλού. Για να μην πούμε ότι μεγάλο μέρος των Βουλευτών της Νέας Δημοκρατίας, όπως είστε κι εσείς, κύριε Κουμουτσάκο, είχατε δεχθεί τη σύνθεση ονομασία, γι’ αυτό και δεν μπορούσατε να κάνετε πραγματική αντιπολίτευση σε αυτό το έκτρωμα που ήρθε με την εν λόγω Συμφωνία των Πρεσπών.

Αυτό το οποίο έχουμε να πούμε είναι ότι δυστυχώς, είμαστε οι μόνοι μέσω του Γενικού Γραμματέα της Χρυσής Αυγής, του κ. Μιχαλολιάκου, που έχει πει ότι εάν ποτέ έρθουμε στα πράγματα, αυτή η Συμφωνία θα ακυρωθεί και καλούμε και τη Νέα Δημοκρατία, που όπως όλα δείχνουν θα είναι η επόμενη κυβέρνηση και περιμένει – διότι κάποιοι μάλλον τους έχουν πει να περιμένουν και να μην ξεσηκώσουν τον κόσμο – να πράξει το ίδιο. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ**: Ειπώθηκαν ορισμένα πράγματα. Η Αλβανία δεν ήταν; Πέρασε. Η Βουλγαρία παλιότερα και όλα τα υπόλοιπα; Συν και κάτι άλλο και για τον κ. Καμμένο και την Κυβέρνηση, όταν δίνετε βάσεις και drones στους Αμερικάνους στο κέντρο της Ελλάδος είναι συνταγματικό; Δεν είναι εκχώρηση κυριαρχικών δικαιωμάτων; Κατασκοπεία σε όλη την Ελλάδα, να ξέρουν το παραμικρό; Όταν δίνετε καινούργια βάση στο Στεφανοβίκειο – γιατί βάση είναι – ή στην Αλεξανδρούπολη αυτά δεν είναι εκχώρηση κυριαρχίας; Είναι εκχώρηση κυριαρχίας, καθαρά πράγματα και εξηγημένα. Τότε δεν μιλάτε καθόλου ούτε καν έγινε καμία συζήτηση, ούτε καν στη Βουλή.

Τρίτον και σημαντικό, εμείς είμαστε το μοναδικό Κόμμα που έχουμε καταθέσει πρόταση κατάργησης του άρθρου 28, να μην παραχωρείται καμία κυριαρχία της χώρας. Να είναι η Ελλάδα, δηλαδή, μια ανεξάρτητη χώρα που θα κάνει κουμάντο…

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Παφίλη, τα πολιτικά επιχειρήματα θα ακουστούν, θα έχετε άπλετο χρόνο όλοι να τα θέσετε. Τώρα μιλάμε για ένα θεσμικό θέμα, για ένα νομικό θέμα. Κύριε Ξυδάκη, έχετε τον λόγο.

**ΝΙΚΟΛΑΟΣ ΞΥΔΑΚΗΣ:** Κύριε Πρόεδρε, επειδή ακριβώς το θέμα είναι πώς θα θωρακίσουμε μια διαδικασία ορθή και αποτελεσματική λυσιτελή μέσα στην Επιτροπή, για να οδηγηθούμε στην Ολομέλεια παρέλκουν οποιαδήποτε επιχειρήματα περί συνταγματικότητας – δεν είναι αρμοδιότητά μας – και επίσης, διάφορα τροχιοδεικτικά, πολλά εκ των οποίων ήκιστα δημοκρατικά και προσβλητικά για το Σώμα με πολιτική ουσία για τα θέματα, τα οποία έχουν προηγηθεί της κύρωσης του Πρωτοκόλλου σύνδεσης της Βορείου Μακεδονίας με το ΝΑΤΟ.

Προτείνω, εφόσον έχουν τοποθετηθεί οι εκπρόσωποι των κομμάτων, να προχωρήσουμε, να εγκρίνουμε τη διαδικασία και να τελειώνουμε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ τον κ. Ξυδάκη. Τον λόγο έχει ο κ. Τόσκας, Εισηγητής του ΣΥΡΙΖΑ.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ) :** Άρα όλοι οι υπόλοιποι συμφωνούν με τη Νέα Δημοκρατία, που αποφεύγει τους 180 και ανάβει άλλες λαμπάδες. Ο πύραυλος Κουμουτσάκος που έλεγε και ένας γνωστός μου….

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Καμμένο, σας παρακαλώ, θα τα πείτε, όταν μιλήσετε. Κύριε Λοβέρδο, ορίστε.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Θέλω να ζητήσωαπό τον κ. Υπουργό ένα έγγραφο. Έχει δώσει ο κ. Κατρούγκαλος τον οδικό χάρτη μέχρι να ολοκληρωθεί η διαδικασία ένταξης της FYROM στο ΝΑΤΟ. Ένα από τα στοιχεία – έχουμε διανύσει τα μισά – που έχει δώσει στις φάσεις του οδικού χάρτη είναι η ανακοίνωση της Γραμματείας του ΝΑΤΟ ότι κυρώθηκε η Συμφωνία από τη Βουλή, η δική μας ρηματική διακοίνωση. Δεν είναι τίποτα σοβαρό, αλλά για τον φάκελό μας το θέλουμε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Εντάξει, σας ευχαριστώ πολύ. Κύριε Τόσκα, έχετε τον λόγο.

**ΝΙΚΟΛΑΟΣ ΤΟΣΚΑΣ (Εισηγητής του ΣΥΡΙΖΑ):** Κύριε Πρόεδρε, κυρίες και κύριοι, με την κύρωση του παρόντος νομοσχεδίου υλοποιούνται τα βήματα και οι υποχρεώσεις της ελληνικής πλευράς, σύμφωνα με τις προβλέψεις της ήδη εγκεκριμένης από τη Βουλή Συμφωνίας των Πρεσπών, άρθρο 2.

 Η κύρωση του Πρωτοκόλλου είναι μεν αναγκαία, αλλά δεν αρκεί για τη συμμετοχή της γειτονικής χώρας στο ΝΑΤΟ, δεδομένου ότι θα απαιτηθεί και η έγκριση από τα Κοινοβούλια, Κυβερνήσεις των 29 χωρών μελών του Οργανισμού.

Στη συζήτηση για την κύρωση της Συμφωνίας των Πρεσπών έγινε εξαντλητική έκθεση των απόψεων της πλειοψηφίας και της μειοψηφίας σχετικά με τα οφέλη της χώρας μας ή τα αρνητικά σημεία από την εφαρμογή της Συμφωνίας των Πρεσπών.

Ορισμένα σημεία, ιστορικά, για να μπορέσουμε όλοι να κατανοήσουμε την εξέλιξη των πραγμάτων. Μέχρι σήμερα το ΝΑΤΟ έχει 29 κράτη μέλη. Το 1949 τα ιδρυτικά μέλη ήταν 12 χώρες, Βέλγιο, Καναδάς, Δανία, Γαλλία, Ισλανδία, Ιταλία, Λουξεμβούργο, Ολλανδία, Νορβηγία, Πορτογαλία, Ηνωμένο Βασίλειο και ΗΠΑ. Το 1952 εισέρχονται στον Οργανισμό η Ελλάδα και η Τουρκία, το 1955 η Γερμανία, το 1982 η Ισπανία, το 1999 η Τσεχία, η Ουγγαρία και η Πολωνία, το 2004 εφτά χώρες, Βουλγαρία, Εσθονία, Λετονία, Λιθουανία, Ρουμανία, Σλοβακία και Σλοβενία, το 2009 η Αλβανία και η Κροατία, το 2017 το Μαυροβούνιο και την 6η Φεβρουαρίου του 2019 υπεγράφη το Πρωτόκολλο προσχώρησης της Βόρειας Μακεδονίας από τους Μόνιμους Αντιπροσώπους στον Οργανισμό και απεστάλη στα κράτη μέλη για επικύρωση. Έτσι, μετά την επικύρωση απ’ όλα τα κράτη μέλη, ο Οργανισμός θα αποτελείται από 30 κράτη μέλη. Στο ενδιάμεσο διάστημα η γειτονική χώρα θα έχει ρόλο προσκεκλημένου, χωρίς συμμετοχή στη λήψη αποφάσεων.

Οι προϋποθέσεις για τη διεύρυνση καθορίζονται από το άρθρο 10 της Βορειοατλαντικής Συμφωνίας, το οποίο περιγράφει ότι η συμμετοχή είναι δυνατή σε κάθε ευρωπαϊκό κράτος που ενισχύει τις αρχές της συμμαχίας και συμβάλλει στην ασφάλειά της. Η απόφαση σύνθεσης λαμβάνεται από το Συμβούλιο των Αντιπροσώπων των κρατών, με βάση την κοινή αποδοχή από τα κράτη μέλη.

Τα στάδια εισόδου ενός κράτους σαν ισότιμου μέλους περιλαμβάνουν τη σύμπραξη για την ειρήνη, το «Partnership for Peace», την ατομική σύμπραξη ενεργό σχέδιο, «Individual Partnership Action Plan», τον εντατικό διάλογο, «Intensified Dialogue» και την ιδιότητα μέλους ενεργό σχέδιο «Membership Action Plan». Στο τελευταίο, στο μεταβατικό αυτό στάδιο, κάθε υποψήφια προς ένταξη χώρα πρέπει να δείξει ότι έχει διάθεση επίλυσης διεθνών, εθνικών και συνοριακών θεμάτων με ειρηνικά μέσα, διάθεση χορήγησης επαρκών πόρων για τις Ένοπλες Δυνάμεις της, σωστή διαχείριση ευαίσθητων πληροφοριών και συμβατότητα στη νομοθεσία με τα νατοϊκά δεδομένα.

 Η Πρώην Γιουγκοσλαβική Δημοκρατία της Μακεδονίας – αναφέρω τις ονομασίες με τη χρονολογική τους χρήση – συμμετείχε στην PFP από το 1995 και στο MAP από το 1999. Σήμερα συμμετέχει σε αποστολές του Οργανισμού με ολιγομελή στρατιωτικά τμήματα στο Αφγανιστάν και στο Κόσοβο. Τον Αύγουστο 2001, κατά την εξέγερση αλβανικών ένοπλων ομάδων, το ΝΑΤΟ συνεργάστηκε με τον τοπικό στρατό για τον αφοπλισμό των ενόπλων και ακολουθούσε συμφωνία κατάπαυσης των εχθροπραξιών. Μέχρι τώρα δύο χώρες βρίσκονται σε αυτό το προστάδιο ένταξης, η Βοσνία-Ερζεγοβίνη και η Πρώην Γιουγκοσλαβική Δημοκρατία της Μακεδονίας.

Τώρα, σε ό,τι αφορά στο υπό κύρωση Πρωτόκολλο περιλαμβάνει τρία άρθρα, τα οποία προβλέπουν τα εξής: Το άρθρο 1 προβλέπει ότι με τη θέση σε ισχύ του Πρωτοκόλλου ο Γενικός Γραμματέας του Οργανισμού του Βορειοατλαντικού Συμφώνου θα αποστείλει εκ μέρους των συμβαλλομένων μερών στην Κυβέρνηση της Δημοκρατίας της Βόρειας Μακεδονίας πρόσκληση προσχώρησης στη Συνθήκη του Βόρειου Ατλαντικού. Σύμφωνα με το άρθρο 10 της ανωτέρω συνθήκης, η Δημοκρατία της Βόρειας Μακεδονίας θα καταστεί συμβαλλόμενο μέρος σε αυτήν, την ημερομηνία κατάθεσης του οργάνου προσχώρησής της στην Κυβέρνηση των Ηνωμένων Πολιτειών της Αμερικής.

Το άρθρο 2 προβλέπει ότι το υπό κύρωση Πρωτόκολλο θα τεθεί σε ισχύ μόλις καθένα από τα συμβαλλόμενα μέρη στη Συνθήκη του Βορείου Ατλαντικού γνωστοποιήσει στην Κυβέρνηση των Ηνωμένων Πολιτειών της Αμερικής την αποδοχή του Πρωτοκόλλου. Η Κυβέρνηση των Ηνωμένων Πολιτειών της Αμερικής θα ενημερώσει όλα τα συμβαλλόμενα μέρη στη Συνθήκη του Βόρειου Ατλαντικού για την ημερομηνία λήψης καθεμιάς από τις ως άνω γνωστοποιήσεις, καθώς και για την ημερομηνία θέσης σε ισχύ του παρόντος Πρωτοκόλλου.

Το άρθρο 3 προβλέπει ότι το υπό κύρωση Πρωτόκολλο, τα κείμενά του στην αγγλική και γαλλική γλώσσα, θα κατατεθεί στα αρχεία της Κυβέρνησης των Ηνωμένων Πολιτειών της Αμερικής, δεόντως επικυρωμένα θα διαβιβαστούν στις κυβερνήσεις των συμβαλλομένων μερών στη Συνθήκη του Βόρειου Ατλαντικού.

Τέλος, από την εφαρμογή των διατάξεων του υπό κύρωση Πρωτοκόλλου ουδεμία επιβάρυνση προκαλείται σε βάρος του Κρατικού Προϋπολογισμού ή μείωση των εσόδων αυτού. Εκτιμάται ότι το ποσοστό συμμετοχής, μετά την προσχώρηση, θα μειωθεί, αρχής γενομένης από το 2020, όπως είχε γίνει και στην περίπτωση εντάξεως του Μαυροβουνίου.

Το ποσοστό συμμετοχής της Δημοκρατίας της Βόρειας Μακεδονίας είχε καθοριστεί στο 0,0721% και στη συνέχεια, θα προσδιοριστεί. Για την ώρα, η οικονομική συμμετοχή της χώρας μας στο ΝΑΤΟ είναι από τις μικρότερες 0,9801% ,δηλαδή, γύρω στα 24 εκατομμύρια κατ’ έτος είναι οι άμεσες χρηματοδοτήσεις από τη χώρα μας προς το ΝΑΤΟ.

Τώρα αρχίζουν οι προβληματισμοί. Τι θα γίνει, εάν ισχύσει η αλλαγή ονόματος – όπως προβλέπει η υπογραφείσα Συμφωνία των Πρεσπών – αλλά η γειτονική χώρα δεν ενταχθεί στους διεθνείς Οργανισμούς – αυτό το οποίο συζητάμε σήμερα – δηλαδή στο ΝΑΤΟ και την Ευρωπαϊκή Ένωση; Οι προβληματισμοί αυτοί περιστρέφονται γύρω από το τι θα γίνει, αν κάποια άλλη όμορη χώρα αρχίσει να «ροκανίζει» την επικράτεια της Βόρειας Μακεδονίας και βρεθεί αυτή στον πυρήνα γεωπολιτικών τριβών δίπλα στα σύνορά μας; Θέλουμε τους ανταγωνισμούς των μεγάλων δυνάμεων κοντά μας ή μακριά μας; Θέλουμε οι γείτονές μας να προσβλέπουν στην Ευρώπη, η οποία για δικούς της λόγους επιθυμεί πλέον σταθερότητα στα Βαλκάνια ή να αναζητούν προστασία σε μακρινές δυνάμεις, που πιθανόν θα διακινδύνευαν τυχοδιωκτικές ενέργειες; Παρέχει μεγαλύτερη σταθερότητα για την περιοχή η ύπαρξη της γειτονικής χώρας σε ένα συλλογικό σύστημα, με ό,τι προβλήματα έχει αυτό, παρά να μείνει αυτή έρμαιο, μια και είναι μικρή και αδύναμη; Η γειτονική Βόρεια Μακεδονία θα είναι η πολύφερνη νύφη, στην οποία θα εγκατασταθούν νατοϊκές βάσεις ή έχει τόσο μεγάλες ένοπλες δυνάμεις ή μήπως τη θέλουν για λόγους σταθερότητας της περιοχής, από όπου θα περάσουν και οι ενεργειακοί αγωγοί, κάτι που δεν είναι αντίθετο με τα συμφέροντά μας;

Η ιστορία της χώρας μας μας έχει κάνει καχύποπτους και μερικές φορές καλά κάνουμε. Όμως δεν πρέπει να έχουμε ψευδαισθήσεις και να βλέπουμε φαντάσματα. Οι Διεθνείς Οργανισμοί δεν είναι πανάκεια. Ειδικά η χώρα μας από το ΝΑΤΟ έχει κατά καιρούς πολλά παράπονα, όμως, φοβίζει η μοναχικότητα σε μια περιοχή με μεγάλες αντιπαλότητες.

Είναι αλήθεια ότι το άρθρο 5 του Βορειοατλαντικού Οργανισμού δεν παρέχει προστασία από επίθεση κράτους που είναι μέλος του. Είναι ασφαλέστερα, όμως, για μια μικρή χώρα σε περιοχή εντάσεων εκτός ή εντός. Κι εμάς δεν μας συμφέρει η σταθερότητα στην περιοχή; Η χώρα μας είναι δυνατή και μεγάλη και οι συμφωνίες είναι συμφωνίες συμφερόντων. Έχουμε και γεωπολιτικό συμφέρον με τη συμφωνία, που έχει σχέση με τη σταθερότητα της περιοχής, αλλά και οικονομικά θα επωφεληθεί η χώρα. Το πραγματικό δίλημμα που τίθεται είναι εάν θα διαμορφωθεί μια κατάσταση γύρω και μέσα στη χώρα αυτή, που θα την καθιστά «μήλο της έριδος» για πολλούς και διάφορους ιμπεριαλισμούς και υποϊμπεριαλισμούς εκτός NATO.

Ας μου επιτρέψετε να μπω σε κάποιες υποθέσεις. Η πιθανή άρνηση κύρωσης του Πρωτοκόλλου από τη Νέα Δημοκρατία οδηγεί σε κραυγαλέες αντιφάσεις στην εξωτερική της πολιτική με την παραδοσιακή της προσήλωση στο NATO και την Ευρωπαϊκή Ένωση και δεν είναι, βέβαια, η στάση αυτή απόδειξη ότι δήθεν βάζει πάνω απ' όλα τη φιλοπατρία, αγνοώντας – υποτίθεται – τις θελήσεις, εν προκειμένω του NATO και ευρωπαίων εταίρων μας. Είναι απόδειξη της υποταγής της Νέας Δημοκρατίας στον τυχοδιωκτισμό της ακροδεξιάς της πτέρυγας. Είναι απόδειξη ότι η ηγεσία της Νέας Δημοκρατίας θεωρεί αντίθετα από τις αρχές που όφειλε να πρεσβεύει και προσβλέπει σε ένα αμφισβητούμενο εκλογικό όφελος.

Τέλος, με φιλική, καταρχήν, διάθεση, θέλω να πω στους συναδέλφους που τοποθετούν τον εαυτό τους αριστερότερα από εμάς ότι την αντιιμπεριαλιστική ιδεολογία συμμεριζόμαστε, φυσικά, κι εμείς, αλλά δεν είναι δυνατόν στο όνομα μιας αφηρημένης αντιιμπεριαλιστικής τοποθέτησης, να αγνοούμε τη συγκεκριμένη διεθνή πραγματικότητα, να χάνουμε το έδαφος προάσπισης των συμφερόντων της χώρας και του λαού μας, που είναι, μας αρέσει δεν μας αρέσει και εντός των τειχών του ΟΗΕ, του NATO, της Ευρωπαϊκής Ένωσης κ.λπ.

Ποια δύναμη διαπραγμάτευσης θα είχε ο Έλληνας Υπουργός Εξωτερικών και ο Πρωθυπουργός, εάν δεν εκμεταλλεύονταν τη συγκυρία της υποψηφιότητας αυτής ως μέλος του NATO και της Ευρωπαϊκής Ένωσης; Και αντίστροφα, θα προέβαιναν οι εκπρόσωποι της Βόρειας Μακεδονίας σε παραχωρήσεις και συμβιβασμούς τέτοιους, που έφθασαν να αλλάξουν και το Σύνταγμά τους σε διαπραγματεύσεις απευθείας μόνο μ’ εμάς, έξω από τα πλαίσια του ΟΗΕ και χωρίς την παρουσία του NATO; Εάν πιστεύατε κάτι τέτοιο, θα έπρεπε να μας υποδεικνύατε μια χειροπιαστή διαχείριση του ζητήματος, του οποίου η λύση μόνο ειρηνική μπορεί να είναι. Ρεαλιστική, πολυδιάστατη, ενεργητική εξωτερική πολιτική, όπως αυτή που ακολουθεί η παρούσα Κυβέρνηση, είναι η μόνη ενδεδειγμένη οδός.

Σε ό,τι αφορά στην ακροδεξιά πτέρυγα, η ψεύτικη και προσχηματική καλυμμένη διακήρυξη για τα ιστορικά μας σύνορα, που φτάνουν τάχα μέχρι τη Σερβία, αντιπροσωπεύει μεγάλο κίνδυνο. Αυτές οι ψεύτικες μεγάλες ιδέες μας οδήγησαν στη Μικρασιατική Καταστροφή και στη διχοτόμηση της Κύπρου. Ο τυχοδιωκτισμός αυτός, που συνυπάρχει με τον ενδοτισμό στους ισχυρούς, δεν μπορεί να είναι ανεκτός από το λεγόμενο δημοκρατικό τόξο.

Για τους συναδέλφους, ανεξάρτητα από τις κομματικές εντάξεις και τοποθετήσεις, θα πω ότι το κύριο κριτήριο για την ψήφιση του υπόψη Πρωτοκόλλου είναι να σκεφτούμε πώς θέλουμε εμείς, ως εκπρόσωποι του λαού και του έθνους μας, να διαταχθεί η γειτονική χώρα μέσα στο παγκόσμιο σύστημα και τοπικά στα Βαλκάνια υπό τους δεδομένους διεθνείς συσχετισμούς, με ρεαλισμό, δηλαδή και χωρίς αφηρημένα σχήματα και ιδεοληψίες.

Καλώ, λοιπόν, όλους τους συναδέλφους, εκτός και ανεξάρτητα κομματικής γραμμής και πειθαρχίας, να αποδεχθούν το νομοσχέδιο αυτό, που αποτελεί δεσμευτική συνέπεια και προϋπόθεση της Συμφωνίας των Πρεσπών, που υλοποιεί τα εθνικά μας συμφέροντα, που σταθεροποιεί και αναβαθμίζει τον ρόλο της χώρας μας στην ευρύτερη περιοχή των Βαλκανίων και της Ανατολικής Μεσογείου. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Ευχαριστώ πολύ. Τον λόγο έχει ο κ. Βαρεμένος.

**ΓΕΩΡΓΙΟΣ ΒΑΡΕΜΕΝΟΣ**: Κύριε Πρόεδρε, επειδή πρέπει να πάω στην Ολομέλεια, στην έδρα, θέλω να δηλώσω τη θετική μου ψήφο.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Αυτό που είπαμε και με τον κ. Λοβέρδο, είναι ότι όποιος τοποθετείται, στο τέλος να δηλώνει την ψήφο του. Ο κ. Βαρεμένος είναι ειδική περίπτωση, πρέπει να πάει στο Προεδρείο, στην Ολομέλεια. Επομένως, το δεχόμαστε. Σας παρακαλώ πολύ να μην επαναληφθεί αυτό, εκτός από τέτοιες περιπτώσεις μεγάλης ανάγκης. Όπως είπαμε ο προγραμματισμός αυτή τη στιγμή είναι να προσπαθήσουμε να έχουμε τη τελική ψηφοφορία γύρω στις 18.00΄, έτσι ώστε μετά ο κόσμος να είναι ελεύθερος να πάει στις δουλειές του.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, θα ήθελα να δηλώσω την ψήφο μου, επειδή υπάρχει κάποια υποχρέωση και πρέπει να λείψω για λίγο από την Αίθουσα. Θα ήθελα να δηλώσω ότι ψηφίζω «ναι».

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Για τον κ. Βαρεμένο το δέχτηκα, γιατί ήταν μια ειδική περίπτωση, να προεδρεύσει στην Ολομέλεια. Νομίζω ότι οι άλλοι συνάδελφοι, εφόσον υπάρχουν πραγματικά εξαιρετικοί λόγοι για τους οποίους πρέπει να φύγουν, αυτό πρέπει να γίνει μετά τη λήξη των εισηγήσεων τουλάχιστον, για να ακούσουμε τα επιχειρήματα. Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Κύριε Πρόεδρε, είμαστε σήμερα εδώ υπογράφοντας, συζητώντας μάλλον, την τελευταία τυπική φάση της ένταξης των Σκοπίων στο ΝΑΤΟ, γιατί ο κ. Καμμένος δεν ψήφισε τη πρόταση δυσπιστίας που κατέθεσε η Νέα Δημοκρατία τον περασμένο Ιούνιο. Είμαστε εδώ δεσμευμένοι από τη Συμφωνία των Πρεσπών, δεσμευμένοι ως χώρα, να προχωρήσουμε στην ένταξη αυτής της χώρας στο ΝΑΤΟ, γιατί αυτή τη Συμφωνία συνυπέγραψε ουσιαστικά ο κ. Καμμένος. Είμαστε σήμερα εδώ, γιατί, όταν μπορούσε, δεν απέτρεψε αυτή την εξέλιξη. Τέλος, είμαστε σήμερα εδώ, για να συζητήσουμε το τελευταίο τυπικό βήμα μιας ήδη ειλημμένης δέσμευσης της χώρας. Ήδη ειλημμένης από την κύρωση της επιζήμιας Συμφωνίας των Πρεσπών, η οποία στο άρθρο 2 προβλέπει και καθορίζει με τρόπο κρυστάλλινο τη δέσμευση της χώρας στην ένταξη των Σκοπίων στο ΝΑΤΟ.

Επομένως, αυτό που σήμερα συζητιέται είναι ένα τυπικό παρακολούθημα μιας Συμφωνίας, που εμείς έχουμε χαρακτηρίσει και πιστεύουμε ότι είναι επιζήμια για τη χώρα. Για αυτό τον λόγο δεν πρόκειται να ψηφίσουμε, διότι όπως σας είπα είναι ένα παρακολούθημα μιας επιζήμιας εθνικά Συμφωνίας. Άλλωστε, η ένταξη στο ΝΑΤΟ είχε ξεκινήσει αμέσως μετά την υπογραφή της Συμφωνίας των Πρεσπών, τότε στις Πρέσπες είχε φύγει η σφαίρα από τη θαλάμη για την ένταξη της χώρας σε αυτή τη συμμαχία. Διότι, μόλις υπεγράφη, ξεκίνησαν στη συμμαχία οι εσωτερικές διαδικασίες που έφτασαν και ολοκληρώνονται με το Πρωτόκολλο Ένταξης. Είναι, λοιπόν, το πρώτο χειροπιαστό, απτό, συγκεκριμένο, θετικό αποτέλεσμα για τα Σκόπια η Συμφωνία αυτή, η ένταξη στο ΝΑΤΟ. Εκείνοι έχουν αρχίσει να έχουν χειροπιαστά θετικά αποτελέσματα από τη Συμφωνία των Πρεσπών και θα ακολουθήσει, επίσης, μία δέσμευση της Ελλάδας, η στήριξη στην έναρξη της ενταξιακής διαδικασίας στην Ευρωπαϊκή Ένωση.

Τι χειροπιαστό, θετικό έχουν οι Έλληνες μετά την κύρωση αυτής της Συμφωνίας; Αυτό είναι το μείζον ερώτημα, στο οποίο πρέπει να απαντήσετε. Σήμερα – και λογικά, τους καταλαβαίνω – στα Σκόπια πανηγυρίζουν, οι Έλληνες όμως παραμένουν δύσπιστοι και κάθετα αρνητικοί για αυτή τη Συμφωνία. Γι’ αυτό η σημερινή συζήτηση και η αυριανή στην Ολομέλεια θα επιβεβαιώσει το πόσο ετεροβαρής ήταν εξαρχής αυτή η Συμφωνία, που η Νέα Δημοκρατία δεν ψήφισε.

Κυρίες και κύριοι της Συμπολίτευσης, κύριε Υπουργέ, τη Συμφωνία των Πρεσπών δεν θα την αγαπήσει ποτέ ο ελληνικός λαός. Η Συμφωνία των Πρεσπών θα πορεύεται με μια ισχνή, αδύνατη, προβληματική, αρρωστημένη νομιμοποίηση. Και ξέρετε γιατί; Γιατί η συντριπτική πλειοψηφία του ελληνικού λαού ήταν απέναντί της και γιατί δεν πρόκειται να δει τίποτα θετικό να συμβαίνει, αντίθετα με το τι συμβαίνει στα Σκόπια. Υπεγράφη η Συμφωνία μπαίνουν στο ΝΑΤΟ, ξεκινούν την ένταξη στην Ευρωπαϊκή Ένωση. Είναι υπόδειγμα, πρότυπο ετεροβαρούς συμφωνίας κατά των ελληνικών συμφερόντων η Συμφωνία αυτή.

Επομένως, βρίσκεστε αυτή τη στιγμή με μια Συμφωνία στα χέρια, για την οποία μόνο η μια πλευρά χαίρεται και η άλλη αισθάνεται βαθιά ταπεινωμένη. Τέτοιου είδους συμφωνίες, όταν σχετίζονται μάλιστα με την ταυτότητα, με ταυτοτικά ζητήματα είναι σαθρές συμφωνίες και οι σαθρές συμφωνίες στα Βαλκάνια δεν λύνουν προβλήματα, τα κρύβουν για λίγο κάτω από το χαλί και τα προβλήματα μετά από λίγο επανέρχονται ως εφιάλτες. Αυτή είναι η ιστορική πορεία των Βαλκανίων.

Πάμε τώρα σε κάτι άλλο, στην επόμενη μέρα, διότι προφανώς έχετε την πλειοψηφία να κυρώσετε την ένταξη. Τι θα γίνει την επόμενη μέρα; Για να δούμε, λοιπόν, μερικούς προβληματισμούς. Ένα βασικό σας πολιτικό επιχείρημα υπέρ της Συμφωνίας των Πρεσπών – θεμελιακό σας – ήταν ότι μετά από αυτή τη Συμφωνία οι ειδικές σχέσεις Σκοπίων - Άγκυρας πλέον δεν θα ισχύσουν, διότι μια νέα θετική σχέση θα υπάρξει μεταξύ Αθήνας και Σκοπίων. Αυτό θα δοκιμαστεί πολύ γρήγορα, κύριε Υπουργέ, μέσα στο ΝΑΤΟ, γιατί όπως ξέρετε, υπάρχουν ζητήματα που μας χωρίζουν με την Τουρκία στο ΝΑΤΟ. Τι θα γίνει, όταν θα τεθεί θέμα ακύρωσης μιας άσκησης νατοϊκής, επειδή η Τουρκία θα θέτει θέμα αποστρατικοποιημένων νησιών στο Ανατολικό Αιγαίο; Ποια θέση θα πάρουν τότε τα Σκόπια; Θα έρθουν στη δική μας ανάγνωση; Θα υποστηρίξουν αυτό το οποίο λέει η Ελλάδα; Ότι οι ασκήσεις πρέπει να γίνουν, γιατί δεν τίθεται τέτοιο θέμα από πλευράς Τουρκίας, κακώς τίθενται και είναι απέναντι στις διεθνείς συνθήκες; Ή θα προστρέξουν να στηρίξουν την τουρκική πλευρά ή θα μείνουν Πόντιοι Πιλάτοι χωρίς θέση; Να, λοιπόν, η πρώτη δοκιμασία του βασικού σας επιχειρήματος. Ποια στάση θα κρατάνε τα Σκόπια μέσα στο ΝΑΤΟ, όταν ζητήματα που έχουν χαρακτηριστεί ως ζητήματα προβληματικά στη σχέση μας με την Τουρκία θα τεθούν στη συζήτηση της Συμμαχίας; Εκεί, λοιπόν, θα είναι η πρώτη δοκιμασία του επιχειρήματος του «εώλου», το οποίο χρησιμοποιήσατε, αλλά και κάτι ακόμα. Από τη στιγμή της υπογραφής που ξεκίνησε η ενταξιακή διαδικασία – ακούστε με προσοχή,………..

***Θόρυβος στην Αίθουσα***

……ακούστε με προσοχή, γιατί είναι πράγματα, τα οποία δεν είχατε σκεφθεί, διότι δεν μπορείτε να τα σκεφτείτε – όταν ξεκίνησαν – μιλάμε ορθολογικά, γι’ αυτό ενοχλήστε – οι διαδικασίες μέσα στη Συμμαχία, μετά την υπογραφή της Συμφωνίας των Πρεσπών, που προετοίμαζαν την ένταξη και γνωρίζοντας ότι όλοι οι δυτικοί παράγοντες θέλουν να ευοδωθεί αυτή η διαδικασία, αντιμετωπίσατε αυτό το χρονικό διάστημα ως μια χρήσιμη ευκαιρία να θέσει η Ελλάδα και ζητήματα που είναι εκκρεμή στη Συμμαχία και που θα ήθελε η Ελλάδα να δει να λύνονται με τρόπο που εκείνη πιστεύει;

Σε εκείνο το κρίσιμο διάστημα των δύο μηνών σκεφθήκατε, σας πέρασε από το μυαλό, ότι η διαπραγματευτική θέση της Ελλάδας μέσα στη Συμμαχία ήταν ισχυρότερη από προηγούμενες περιόδους; Θέσατε τέτοια ζητήματα στη Συμμαχία ή απλώς αυτοματικά περιμένατε, χωρίς να θέτετε τίποτα που μας απασχολεί εντός ΝΑΤΟ, να δώσετε τη σύμφωνη γνώμη σας στο τέλος, αποφασισμένοι από καιρό να δώσετε ένα «ναι» εκεί που θα έπρεπε να διαπραγματευτείτε;

Πρέπει να μας απαντήσετε. Θέσατε τέτοια ζητήματα στη Συμμαχία αυτό τον καιρό, κύριε Υπουργέ, τρεις μήνες τώρα; Αυτά τα λέμε εμείς που ήμασταν πάντα υπέρ της συμμετοχής της Ελλάδας στις δυτικές δομές ασφαλείας και στο δυτικό δημοκρατικό κόσμο.

Επειδή είμαστε πάντα εκεί και επειδή ξέρουμε και πώς δουλεύουν τα πράγματα, έχουμε τη νομιμοποίηση και την άνεση να έρθουμε σε τριβή με τους εταίρους και συμμάχους μας, όπως επιτρέπει μια ειλικρινή σχέση, να τους θέτουμε ζητήματα και να απαιτούμε. Εμείς δεν μπήκαμε στο ΝΑΤΟ ως γενίτσαροι που θέλουμε να αποδείξουμε στην άλλη πλευρά ότι αυτά που λέγαμε τόσο καιρό τα εγκαταλείψαμε και τώρα είμαστε φίλοι και μέλη.

***Θόρυβος στην Αίθουσα***

Διαβάζω πώς ξεκινήσατε, κείμενο του ΣΥΡΙΖΑ το 2009: «*Η φονική μηχανή που λέγεται ΝΑΤΟ, αυτή που στηρίζει και η χώρα μας εδώ και δεκαετίες*…».

Στις 7.1. 2015, κυρίες και κύριοι, οι θέσεις του ΣΥΡΙΖΑ για την εξωτερική πολιτική, όπου διαβάζω και εκπλήσσομαι. Μάλλον δεν εκπλήσσομαι, γιατί κάνετε κωλοτούμπες ανά δευτερόλεπτο, αλλά και σε βασικά στρατηγικά σας θέματα, στρατηγικής σας πολιτικής;

Ακούστε, λοιπόν, τι λέτε στο πρόγραμμά σας: «*Ο ΣΥΡΙΖΑ υποστηρίζει ότι το ΝΑΤΟ συμβάλλει στην περιφερειακή και διεθνή αποσταθεροποίηση, θεσμοθετεί μια ανισομερή σχέση ισχύος μεταξύ ΗΠΑ και Ευρώπης και συμμετέχει σε «ανθρωπιστικές επιχειρήσεις», που έχουν οδηγήσει στην έκρηξη των σημερινών κρίσεων στην περιοχή μας*»… και συνεχίζει, σε αυτό το κλίμα.

Αυτή ήταν η ιδρυτική σας θέση. Αυτό ήταν το πρόγραμμά σας το 2015, με αυτό πήρατε τις ψήφους των Ελλήνων και έρχεστε τώρα όψιμοι συνήγοροι της σταθερότητας που παρέχει η Ατλαντική Συμμαχία.

Ποιοι; Οι χθεσινοί πολέμιοί του, αυτοί που κάνατε διαδηλώσεις εναντίον του ΝΑΤΟ, εναντίον των Αμερικανών. Καταλαβαίνετε, λοιπόν, ότι το παρελθόν σας θα το βρίσκετε συνεχώς μπροστά σας.

Εμείς, φίλες και φίλοι, έχουμε την άνεση να ερχόμαστε και σε αντίθεση με τους συμμάχους και τους φίλους μας, γιατί ήμασταν πάντα εκεί και αυτή η παράταξη το έχει κάνει πράξη αυτό, δεν είναι λόγια. Η δική μας παράταξη έφυγε από το στρατιωτικό σκέλος του ΝΑΤΟ, γιατί τότε έκρινε ότι αυτό επέβαλλε το εθνικό συμφέρον. Η δική μας παράταξη ξαναμπήκε στο στρατιωτικό σκέλος του ΝΑΤΟ, όταν μετά από χρόνια κρίναμε ότι το εθνικό συμφέρον επέβαλε.

***Θόρυβος στην Αίθουσα***

Όταν κρίναμε στο Βουκουρέστι, το 2008, ότι το εθνικό συμφέρον επέβαλε να διαφοροποιηθούμε και να τονίσουμε εξαρχής ότι δεν μπορούσαμε να δώσουμε σύμφωνη γνώμη για την ένταξη των Σκοπίων στο ΝΑΤΟ, χωρίς πρώτα να έχει λυθεί το θέμα με τρόπο αμοιβαία αποδεκτό, δηλαδή, με μια λύση που θα δεχόταν η Ελλάδα, καλή λύση, όχι αυτή που φέρνετε εσείς, κοντραριστήκαμε με τις Συμμαχίες. Έμπαινε ο Πρόεδρος των ΗΠΑ μέσα στην αίθουσα των συσκέψεων στο Βουκουρέστι λέγοντας ότι θα ενταχθούν τα Σκόπια και δύο ώρες μετά έβγαινε χωρίς να έχουν ενταχθεί τα Σκόπια.

Εμείς, λοιπόν, διαπιστευτήρια προάσπισης των εθνικών συμφερόντων δεν έχουμε να δώσουμε σε κανέναν και πόσο μάλλον σε εσάς. Εμείς έτσι διαπραγματευόμασταν, με καθαρές θέσεις όσον αφορά στις κατευθύνσεις της χώρας, δυτικές, αλλά και με την ισχύ και την βεβαιότητα των πεποιθήσεών μας ότι όταν πρόκειται να υποστηρίξουμε το εθνικό συμφέρον, θα διαφοροποιηθούμε.

Εσείς είσαστε σε μια φάση που θέλετε να δώσετε διαπιστευτήρια παντού και έτσι αυτό το επιχείρημα, το οποίο κάποιοι από εσάς είδα ότι επικαλούνται στις δημόσιες παρεμβάσεις τους, δηλαδή, πώς η Νέα Δημοκρατία μπαίνει απέναντι σε μια τέτοια διεύρυνση, πρέπει να το σκεφτείτε πολλές φορές, πριν το ξεστομίσετε.

Κλείνω, με μια γενική θέση της Νέας Δημοκρατίας. Η Νέα Δημοκρατία πιστεύει ακράδαντα και έχει ως στρατηγικό της σκοπό και στόχο την ευρωπαϊκή και ευρωατλαντική πορεία των χωρών των Δυτικών Βαλκανίων. Πιστεύουμε σε αυτό, έχουμε δουλέψει γι’ αυτό. Θυμίζω ότι όταν η Αλβανία, η Βουλγαρία, η Ρουμανία εντάχθηκαν στο ΝΑΤΟ, είχε αναλάβει η Ελλάδα να βοηθήσει στην εκπαίδευσή τους, είχε η Ελλάδα συμβάλει στην προετοιμασία τους για την ένταξη στην Συμμαχία. Αυτή είναι μια στρατηγική μας θέση, όμως ταυτόχρονα, λέγαμε ότι η διεύρυνση της Συμμαχίας και της Ευρωπαϊκής Ένωσης πρέπει να γίνεται σε στέρεες βάσεις. Δηλαδή, να έχει εξασφαλίσει προηγουμένως η χώρα, η Συμμαχία, η Ευρωπαϊκή Ένωση τον σεβασμό των σχέσεων καλής γειτονίας, την μη ανάμειξη σε εσωτερικές υποθέσεις και προϋποθέσεις αποδοχής από τον ελληνικό λαό. Αυτή είναι η δική μας ιστορία, ιστορία προάσπισης των εθνικών συμφερόντων, ακόμα και σε απόκλιση από τους συμμάχους μας, όταν αυτό επέβαλαν οι εθνικές προτεραιότητες.

Σήμερα δεν ψηφίζουμε το Πρωτόκολλο Ένταξης των Σκοπίων στο ΝΑΤΟ, γιατί είναι τυπικό παρακολούθημα μιας Συμφωνίας, που είναι σαφώς επιζήμια. Είναι η πρώτη Συμφωνία ιστορικά, στην οποία η Ελλάδα δίνει την δική της συναίνεση, την δική της υπογραφή, στην παραδοχή ύπαρξης, δήθεν, μακεδονικής γλώσσας και μακεδονικής εθνότητας. Ο συνδυασμός του ονόματος Βόρεια Μακεδονία, με την αποδοχή από την Ελλάδα ύπαρξης δήθεν μακεδονικής γλώσσας και μακεδονικής εθνότητας, είναι το θερμοκήπιο του μεταπρεσπικού αλυτρωτισμού στα Βαλκάνια.

Κάνουμε το καθήκον μας, υπεύθυνα, με καθαρή συνείδηση, παραμένοντας η πιο στέρεη πολιτική δύναμη της χώρας υπέρ της ευρωατλαντικής πορείας των γειτόνων μας, αλλά αυτό δεν μπορεί να γίνεται εις βάρος των εθνικών συμφερόντων. Καταψηφίζουμε το Πρωτόκολλο Ένταξης των Σκοπίων στο ΝΑΤΟ.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κύριε Κουμουτσάκο, θα καταψηφίσετε ή θα απέχετε;

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Εννοείται ότι θα καταψηφίσουμε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ - ΔΗΜΑΡ):** Κύριε Πρόεδρε, θα ξεκινήσω με την φράση, με την οποία και θα κλείσω η Δημοκρατική Συμπαράταξη καταψηφίζει το Πρωτόκολλο Προσχωρήσεως της FYROM στο ΝΑΤΟ.

Θα μου επιτρέψετε πριν μπω στο θέμα, να απευθυνθώ στον Υπουργό Εξωτερικών, ο οποίος ομολογώ ότι τους μήνες που έχει την ευθύνη του Υπουργείου αυτού στα χέρια του, δείχνει διάθεση συνεννόησης και οι τόνοι του είναι τόνοι που συνάδουν με Υπουργό Εξωτερικών. Θα ήθελα, όμως, να του πω ότι επί τέσσερα χρόνια, ανεξαρτήτως της δικής σας παρουσίας ή μη, οι διακυμάνσεις που υπάρχουν στην εξωτερική πολιτική είναι διακυμάνσεις αποκλίσεων από εθνικές στρατηγικές.

Επειδή θα έχω την ευκαιρία να μιλήσω για την Συμφωνία των Πρεσπών και την ένταξη της FYROM στο ΝΑΤΟ, θέλω να αξιοποιήσω αυτή την ευκαιρία, μη επαναλαμβάνοντας όσα είπα χθες στη Βουλή, για να διατυπώσω αίτημα προς τον κ. Κατρούγκαλο, σχετικά με τα Ελληνοτουρκικά και το Κυπριακό. Κατά την διάρκεια της διήμερης επίσκεψης του Έλληνα Πρωθυπουργού στην Τουρκία, είχαμε ανήμερα της επισκέψεως, της πρώτης ημέρας, την επικήρυξη από την πλευρά του Τουρκικού Υπουργείου Εξωτερικών των 8 Τούρκων στρατιωτικών στους οποίους χορηγήθηκε άσυλο, αφού πριν τα ελληνικά δικαστήρια αποφάνθηκαν ότι δεν πρέπει να εκδοθούν. Η επικήρυξη αυτή είναι μια πράξη εχθρική προς την Ελλάδα, καθότι στο έδαφός της βρίσκονται άνθρωποι, για τους οποίους το Τουρκικό Υπουργείο Εξωτερικών ανακίνησε το ενδιαφέρον του οργανωμένου εγκλήματος.

Τα λεφτά είναι πάρα πολλά κι αυτό γινόταν, ενώ ο Πρωθυπουργός της Ελλάδας επισκεπτόταν την Τουρκία. Είναι πολύ σοβαρό θέμα αυτό.

Δεύτερον, για την ημερήσια διάταξη των συνομιλιών ενημερωθήκαμε από τους Τούρκους. Η ημερήσια διάταξη – όπως την έδωσε αναλυτικά θέμα προς θέμα ο εκπρόσωπος τύπου του κ. Ερντογάν – συμπεριελάμβανε με τρόπο θρασύτατο ένα θέμα, όπως νησιά. Στην ελληνική μετάφραση το είδαμε έτσι. Τον ίδιο τον ακούγαμε να αγορεύει στη δική του γλώσσα και μετά οι δύο ηγέτες έμειναν δυόμισι ώρες οι δύο τους κατά μόνας, χωρίς να έχουμε μία ενημέρωση για το τι συζητήθηκε ακριβώς.

Άρα, κύριε Πρόεδρε, ως μέλος της Διαρκούς Επιτροπής Εθνικής Άμυνας και Εξωτερικών Υποθέσεων ζητώ εκ μέρους της Δημοκρατικής Συμπαράταξης από τον κ. Κατρούγκαλο, τον Υπουργό Εξωτερικών, να ενημερωθεί είτε η Επιτροπή είτε το Εθνικό Συμβούλιο Εξωτερικής Πολιτικής είτε με πρωτοβουλία του Πρωθυπουργού και του Προέδρου της Δημοκρατίας το Συμβούλιο των Πολιτικών Αρχηγών. Δεν το λέω, γιατί το προκρίνω σε καμία περίπτωση, καταγράφω τα τρία θεσμικά επίπεδα που έχει η Ελλάδα και αν αυτό δεν το κρίνετε σκόπιμο αμέσως, είναι υποχρεωμένος ο κ. Πρωθυπουργός τουλάχιστον να δώσει μια συνέντευξη τύπου εις την οποίαν να υποστεί τη βάσανο των ερωτήσεων των εκπροσώπων του τύπου και δια αυτής της διαδικασίας να μάθουμε όλοι οι Έλληνες, όλες οι Ελληνίδες τι ακριβώς έχει διαμειφθεί.

Δεν θυμάμαι άλλη φορά, αλλά μπορεί και να σφάλλω, τέτοιου είδους επίσκεψη, αυτού του επιπέδου να έχει δημιουργήσει απορίες μετά την ολοκλήρωσή της ως προς το τι ακριβώς συζητήθηκε, τι ακριβώς μας ζητήθηκε και τι ζητήσαμε. Δεν έχουμε ιδέα. Πρωτοφανές!

Σε καμία περίπτωση δεν πρέπει να ξεχνάμε ότι το λεγόμενο κέρδος των τηλεφωνικών επικοινωνιών μεταξύ των ηγετών Ελλάδος - Τουρκίας δεν καθιερώθηκε από το ταξίδι αυτό του Πρωθυπουργού, που προσπάθησαν φιλικά προς εσάς Μέσα Μαζικής Ενημέρωσης να πουν στον ελληνικό λαό ότι αυτό συνέβη. Ως Υφυπουργός Εξωτερικών θυμάμαι τον Πρωθυπουργό Κώστα Σημίτη, αλλά και ως Υπουργός των κυβερνήσεων που συμμετείχα θυμάμαι τον κ. Παπανδρέου, τον κ. Παπαδήμο, τον κ. Σαμαρά να έχουν τη δυνατότητα αυτή της επικοινωνίας, αν χρειαστεί, όποτε χρειαζόταν.

Θυμάμαι και τον κ. Τσίπρα να έχει επικοινωνήσει με τον Τούρκο Πρόεδρο ανήμερα ή την επόμενη της απόπειρας πραξικοπήματος στην Τουρκία. Δεν κάνω λάθος. Δεν μπορεί να μας λέτε ότι έγινε όλα αυτό, για να έχουμε κέρδος την τηλεφωνική επαφή. Θυμάμαι, επίσης, ως υπεύθυνος εξωτερικών της Αξιωματικής Αντιπολίτευσης για έξι χρόνια τον πρώην Πρωθυπουργό, τον κ. Κώστα Καραμανλή, να το κάνει αυτό και ίσως και με δόσεις υπερβολής. Το έκανε, όμως, δηλαδή, υπήρχε ο δίαυλος επικοινωνίας, για να αποφεύγονται ατυχήματα.

Ποιος Πρωθυπουργός παρέλειψε να αξιοποίησε αυτό το μέσο; Κανένας.

Δεν μπορείτε να μας λέτε μετά από τρεις ολόκληρες μέρες να έχουμε ως συμπέρασμα ότι αυτό που προέκυψε είναι η δυνατότητα τηλεφώνων, που υπήρχε. Πρέπει να πείτε τι ακριβώς έχει συμβεί, δεν λέω ότι έχει συμβεί κάτι τραγικό, δεν λέω ότι συνέβη κάτι υπέροχο, λέω ότι ουδείς γνωρίζει τι έχει συμβεί, για να κάνουμε θετική ή αρνητική κριτική.

Τώρα στο θέμα της σημερινής συνεδρίασης της Διαρκούς Επιτροπής, κυρίες και κύριοι βουλευτές της Πλειοψηφίας, που είναι ταυτόχρονα και μειοψηφία, ο καλύτερος τρόπος να τοποθετείται κάποιος σε ένα τέτοιου είδους ζήτημα εξωτερικής πολιτικής είναι ακριβώς να εξετάζει τα πράγματα, σύμφωνα με την πορεία τους και τον ρόλο που έπαιξαν επηρεάζοντας στην πορεία αυτή τα κομμάτια, τα τμήματα, τα μέρη του πολιτικού μας συστήματος.

Συζητώντας σε αυτή την Επιτροπή σήμερα για την εισδοχή της FYROM στο ΝΑΤΟ, δεν υπάρχει άλλος τρόπος να δούμε τα πράγματα καθαρά από το να δούμε συγκεκριμένα ποιοι είναι αυτοί που εισηγούνται σήμερα την Κύρωση του Πρωτοκόλλου εισχωρήσεως.

Δεν τα εισηγείται αυτά το ΠΑΣΟΚ, δεν τα εισηγείται η Νέα Δημοκρατία, τα εισηγείται πανηγυρίζοντας ο ΣΥΡΙΖΑ. Ένα το κρατούμενο και πάμε στο δεύτερο. Αυτή η εισδοχή δεν αφορά στην ένταξη της FYROM σε κάποιον οργανισμό του Οργανισμού Ηνωμένων Εθνών, που σχετίζεται με το περιβάλλον, που σχετίζεται με άλλα τέτοια θέματα, αλλά με την ένταξη της FYROM στο ΝΑΤΟ, στη Βορειοατλαντική Συμμαχία. Υπάρχει ανάγκη κάποιων ιστορικών παρεμβάσεων και παρεκβάσεων.

Ο κατά τη γνώμη μου εξαιρετικός Άγγλος συγγραφέας Andrew Roberts, γράφοντας για τον Τσόρτσιλ στο βιβλίο «Walking with Destiny», κάνει μια ενδιαφέρουσα ανατομία των αιτιών, που οδήγησαν στους δύο Παγκόσμιους Πολέμους του 20ου αιώνα, τον Πρώτο και τον Δεύτερο, όπως και στους λόγους που μας πήγαν εκεί. Αυτούς τους ανταγωνισμούς επιχειρούμε εδώ και δεκαετίες να τους καταστήσουμε ξεπερασμένους – κυρίως τα καταφέρνουμε, ανησυχίες υπάρχουν – μέσω της ίδρυσης της Βορειοατλαντικής Συμμαχίας και λίγο αργότερα το 1949 της Ευρωπαϊκής Ένωσης, της ΕΟΚ τότε.

Εμείς πιστεύουμε ότι αυτή την κατάσταση πραγμάτων πρέπει να τη διαφυλάξουμε. Αυτή είναι καταστατική μας θέση, μετά από πορεία λόγω δικτατορίας και κλυδωνισμούς καταλήξαμε από τη δεκαετία του 1980 σ' αυτό και το υπηρετούμε με τρόπο ρητό, σαφή και διάφανο. Ο Ανδρέας Παπανδρέου ψήφισε υπέρ της Συνθήκης του Μάαστριχτ διωκόμενος από τη Νέα Δημοκρατία, διωκόμενος ψήφισε στην ειδική συνεδρίαση της Ολομέλειας του Βουλής, το καλοκαίρι του 1992 υπέρ της Συμφωνίας του Μάαστριχτ με μια εξαιρετικά σοβαρή ομιλία, την οποία σας συνιστώ να διαβάσετε.

Ακόμη, ως Υφυπουργός, θυμάμαι τις πρωτοβουλίες που πήρε η κυβέρνηση Σημίτη για την Ευρωατλαντική ένταξη των Δυτικών Βαλκανίων, ήμουν παρών στη Σύνοδο Κορυφής στη Χαλκιδική το 2003 και ήμουν παρών και σε όλες τις φάσεις, που αφορούσαν στην εφαρμογή αυτής της πολιτικής, που η Ελλάδα εγκαθίδρυσε. Ήμουν παρών και λίγο προηγούμενα, όταν είχαν αποφασιστεί ήδη οι σχετικές διαδικασίες, που αφορούσαν στη Ρουμανία και Βουλγαρία. Τα θυμάμαι σαν τώρα. Μετά το πρώτο τμήμα της διεύρυνσης, Βουλγαρία, Ρουμανία, συνεχίσαμε με την Αλβανία, την Κροατία και το Μαυροβούνιο. Αυτή είναι μια σταθερή πολιτική και από αυτή τη σταθερή πολιτική ο καθένας καταγράφει τη δική του στάση. Είναι καταγεγραμμένη η δική μας στάση και θέλω τώρα να δούμε, πώς καταγράφεται η δική σας στάση, ως ΣΥΡΙΖΑ της πλειοψηφίας - μειοψηφίας.

Ο λαός λέει και το λέει σοφά ότι «ο Θεός να σας κάνει Πλειοψηφία», με όλα αυτά, τα οποία έγιναν στη Βουλή τις περασμένες ημέρες, αλλά τα είπαμε, δεν είναι η ώρα να τα επαναλάβουμε.

Τι πρέπει να πούμε σήμερα; Πρέπει να θυμηθούμε τον Πρωθυπουργό στη Διεθνή Έκθεση Θεσσαλονίκης το 2014 να λέει «*Εμείς δεν αλλάζουμε θέσεις σαν πουκάμισα, η εκτίμησή μας ήταν και παραμένει ότι στις διεθνείς ισορροπίες ο στρατιωτικός σχηματισμός του ΝΑΤΟ αφορά μια παρελθούσα εποχή, την εποχή του Ψυχρού Πολέμου και δεν έχει λόγο ύπαρξης, πρέπει να υπάρξουν νέοι σχηματισμοί, που θα αναλάβουν την εποπτεία της διεθνούς ειρήνης*», έλεγε ο Αρχηγός Αξιωματικής Αντιπολίτευσης, τρεις μήνες πριν γίνει Πρωθυπουργός, για να μην πω τι έλεγαν άλλα στελέχη σας, που τα βλέπω και στην αίθουσα σήμερα.

Στις 9 Ιανουαρίου του τρέχοντος, έκανα στην Ολομέλεια της Βουλής αναφορά στην «δαμασκηνή» σας μεταμόρφωση. Σήμερα, όμως, η μεταμόρφωσή σας αυτή λόγω της στάσης σας απέναντι στο θέμα της κύρωσης του Πρωτοκόλλου Εισχωρήσεως αποκαλύπτεται σε όλες τις Ελληνίδες, σε όλους τους Έλληνες και μάλιστα ως νεοφώτιστος, που δεν ξέρει ακριβώς, πώς έχουν τα πράγματα καλά, είστε και ανεπιφύλακτοι.

Γιατί το λέω αυτό; Γιατί, όταν στις 31 Ιανουαρίου του 2017, δηλαδή, λίγο πριν – εσείς Κυβέρνηση και σε φάση παντοδυναμίας – όταν μας είχατε καλέσει στη Βουλή να κυρώσουμε τη Συμφωνία, δηλαδή, το Πρωτόκολλο Προσχώρησης του Μαυροβουνίου στο ΝΑΤΟ, δηλαδή το αντίστοιχο, όσοι έχουν στοιχειώδη εμπειρία και έχοντας δει και την πορεία της Βουλγαρίας, της Ρουμανίας, της Αλβανίας πάνω απ' όλα και ίσως και της Κροατίας σε τελευταία ανάλυση, είχα πει ότι ίσως πρέπει να ξαναδούμε την ανοιχτόκαρδη και χωρίς εθνικό και κρατικό εγωισμό ανεπιφύλακτη στήριξή μας στην ευρωατλαντική πορεία αυτών των κρατών.

Γιατί θυμάμαι σαν τώρα ότι στα χρόνια της έντονης οικονομικής κρίσης και όταν αυτή ξέσπασε, πώς ξέχασαν χώρες απ’ αυτές και ειδικά, η Αλβανία – επαναλαμβάνω, ειδικά η Αλβανία – πώς ξέχασαν την δική μας συνεισφορά στη δική τους πορεία. Και έλεγα μήπως είναι ευκαιρία – το είπα αυτό και έχω σήμερα μαζί μου τα πρακτικά, δηλαδή, έχω μαζί μου την ομιλία μου – απευθυνόμενος σε εχθρούς του ΝΑΤΟ, υπογραμμίζοντας την ανακολουθία τους, αλλά επειδή η Κυβέρνηση και τότε ήσασταν καθαρή πλειοψηφία, εσείς ήσασταν, έλεγα, μήπως πρέπει να το δείτε και λίγο αλλιώς; Όχι να αρνηθείτε αυτή τη στρατηγική, αλλά να ζητήσετε αυτά που κάθε χώρα νομιμοποιείται να ζητάει, όταν κάτι προσφέρει.

Η τοποθέτησή μου κατά την διαδικασία Κύρωσης του Πρωτοκόλλου Προσχωρήσεως του Μαυροβουνίου δίδει αξιοπιστία σ' αυτό που προσπαθώ να σας πω σήμερα και νομίζω ότι τα καταφέρνω, γιατί δεν έχω και καμιά δυσκολία. Είναι απλή η κατάδειξη των αντιφάσεών σας.

Τώρα, όμως, αφού Κυρώθηκε η Συμφωνία των Πρεσπών. Τι μας έδωσε ως παράδειγμα προς αξιοποίηση η άλλη πλευρά; Μας έδωσε παράδειγμα προς αξιοποίηση μια καλή συμπεριφορά στο πλαίσιο της διμερούς Συμφωνίας; Έδειξε χαρακτήρα με υποσχετική καλής συμπεριφοράς, όταν κλείσει το ζέων γι’ αυτούς θέμα, που είναι να μπουν στο ΝΑΤΟ; Για την Ευρωπαϊκή Ένωση, έξυπνοι και πονηροί είναι, βλέπουν ότι θα είναι μια μακρόσυρτη διαδικασία. Τώρα, όμως, το αποτέλεσμα, είναι εδώ και τώρα. Τι σας έδωσε ως στοιχείο καλής συμπεριφοράς; Δεν έδωσε καμία υποσχετική καλής συμπεριφοράς, έδωσε το αντίστροφο που σας δημιούργησε και αμηχανία.

Βγήκε ο ίδιος ο κ. Ζάεφ. Δεν υπάρχουν διαφωνίες με τους γείτονες, γράφει ο Ζόραν Ζάεφ. Ήρθε η ώρα για ευημερία, ας φέρουμε την Ευρώπη στη Μακεδονία. Ας φέρουμε την Ευρώπη στη Μακεδονία, hashtag από κάτω, Μακεδονία. Ο κ. Ζάεφ, ο εταίρος.

Φτάνω στο τέλος της τοποθέτησής μου. Τι λέτε, όταν ακούτε άλλους ηγέτες, υπουργούς εξωτερικών, π.χ. της Γαλλίας, να συγχαίρουν Έλληνες και Μακεδόνες; Έλληνες και Μακεδόνες, με την δική σας υπογραφή, που δεν έχει θέμα για εσάς η εθνικότητα και είναι απλή ιθαγένεια και τι είναι αυτά που λέτε και γιατί είσαστε τόσο υπερβολικοί;

Ομολογείτε ότι κάνατε υποχώρηση σ’ αυτό το θέμα. Και οι συνέπειες της υποχώρησής σας είναι αυτές. Να λέει ο Γάλλος Υπουργός Εξωτερικών και τι να του πεις; Πώς θα διαμαρτυρηθείς; Γιατί δεν έβαλες κάθετο και να πεις, τι λέει μετά η Συμφωνία; Συγχαρητήρια στους Έλληνες και τους Μακεδόνες. Σας αρέσει; Θα το πείτε αυτό;

Όσες φορές μου δόθηκε η ευκαιρία να ρωτάω και τώρα μου δίδετε η απόλυτη ευκαιρία, γιατί θα ανέβουν ομιλητές του ΣΥΡΙΖΑ, που δεν είναι υπουργοί, είναι μέλη της Επιτροπής. Σας ερωτώ συναδέλφισσες και συνάδελφοι, θα ανέβετε στο βήμα που βρίσκομαι αυτή τη στιγμή εγώ τώρα και αν έχετε το θάρρος, πείτε ότι «η Συμφωνία ανάμεσα στους Έλληνες και τους Μακεδόνες είναι καλή και γι’ αυτό να μπουν στο ΝΑΤΟ». Δεν θα το πείτε και θα αρχίσετε να λέτε, καθέτους, οριζοντίους, άνω τελείες, τελίτσες και ούτω καθεξής.

Και να μην μεταχειριστείτε τους επαίνους των συμμάχων μας. Γιατί οι σύμμαχοί μας και πολύ σωστά κάνει ο καθένας από την πλευρά της χώρας του και της στρατηγικής που έχει, αυτό που πιστεύει. Δηλαδή, κυρίες και κύριοι βουλευτές, και Μακεδονία – όπως θέλανε οι μισοί από εσάς να είχατε υπογράψει – να λέγονται και Μακεδονία να είχατε υπογράψει να λέγονται, πάλι συγχαρητήρια θα σας δίνανε. Διότι ένα πρόβλημα για αυτούς φαίνεται να λύνεται, αλλά με την υπογραφή μας ανοίγει για εμάς.

Δεν έχετε, λοιπόν – στο 15νθήμερο, 20ήμερο που μεσολάβησε μετά την Κύρωση από το Κοινοβούλιο της Συμφωνίας των Πρεσπών – δείγματα συμπεριφοράς, που να σας κάνουν να λένε ότι καλά κάνετε. Έχετε τα αντίθετα δείγματα και αυτό φαίνεται, τουλάχιστον στον ευρύ δημόσιο λόγο σας, να μην σας προβληματίζει. Δεν είμαι σε θέση να γνωρίζω τι λέτε στο εσωτερικό σας και ποιες αμφιβολίες έχουν δημιουργηθεί σε κάποιους από εσάς, που μπορούν να δουν τα πράγματα με ένα ιστορικό βλέμμα, που κοιτάει προς τα πίσω και προς τα εμπρός.

Γιατί αυτά τα οποία είπε ο κ. Κοτζιάς, όταν μας ανακοίνωσε κατά το έτος 2017, ότι θα λύσετε εσείς τα προβλήματα που παραλάβατε, εμένα μου κόστισε. Μου κόστισε, ως Έλληνα πολιτικού, η φράση αυτή. Και είχα πει τον Ιούνιο στην Ολομέλεια, «Δηλαδή, εμείς τι πρέπει να πούμε που παραλάβαμε το Κυπριακό; Τι πρέπει να πούμε που παραλάβαμε τις ελληνοτουρκικές σχέσεις;». Αλλά πόσο ανιστόρητος είναι αυτός που λέει ότι το θέμα με τη χώρα αυτή δημιουργήθηκε στη δεκαετία του 1990; Ποιος δεν γνωρίζει ότι αυτό το θέμα έχει γεννηθεί με οξύ τρόπο από τον 19ο αιώνα; Αυτός που θα συμφωνούσε στο όνομα «Μακεδονία του Ίλιντεν»; Και ένα αίτημα ανοικτό, διαφανές, εδώ. Επειδή το προτείνατε στα κόμματα, θέλω να μας πείτε, κύριε Υπουργέ, το ζητάω αυτό, ποιος πολιτικός αρχηγός, ποιο πολιτικό πρόσωπο σας είπε «ναι», όταν κάνατε συζητήσεις, γιατί κάνατε ένα γύρο στα πολιτικά κόμματα. Ποιος πολιτικός αρχηγός εξέφρασε θετική γνώμη για το όνομα «Δημοκρατία του Ίλιντεν»; Πρέπει αυτά που λέτε στις ιδιωτικές συζητήσεις να τα μάθει ο ελληνικός λαός και πριν από αυτόν, η Εθνική Αντιπροσωπεία και δι΄ αυτού να τα ενημερωθεί ο Έλληνας πολίτης, η Ελληνίδα πολίτης.

Κύριε Πρόεδρε, κλείνω με αυτό που ξεκίνησα. Παράγωγο της Συμφωνίας των Πρεσπών είναι το σημερινό κείμενο που ερχόμαστε ως Βουλή να κυρώσουμε. Όχι στην Συμφωνία των Πρεσπών. Η συνέπεια λέει όχι και στο Πρωτόκολλο Εισχωρήσεως της FYROM στο ΝΑΤΟ. Και αυτή μου η τοποθέτηση συνιστά, κύριε Πρόεδρε και την ψήφο μου κατά την ονομαστική ψηφοφορία. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Λοβέρδο. Τον λόγο έχει ο Ειδικός Αγορητής του Λαϊκού Συνδέσμου - Χρυσή Αυγή, κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή):** Ευχαριστώ, κύριε Πρόεδρε.

Σήμερα διαδραματίζεται το δεύτερο μέρος της προδοσίας της Μακεδονίας και αποκαλύπτεται ξεκάθαρα, για ποιον λόγο εξευτελίστηκαν οι θεσμοί, το Κοινοβούλιο, για ποιον λόγο οι βουλευτές έγιναν περιφερόμενος μεταγραφικός πολιτικός θίασος. Ήταν, καταρχάς, για να ικανοποιηθεί η επιθυμία των Ηνωμένων Πολιτειών της Αμερικής, όπου επιθυμούσαν διακαώς την είσοδο των Σκοπίων στο ΝΑΤΟ, καταρχάς, με οποιαδήποτε ονομασία. Διότι αυτό που τους ενδιέφερε ήταν να μπουν τα Σκόπια στο ΝΑΤΟ και δευτερευόντως με ποιο όνομα θα γινόταν αυτό. Βέβαια, βρήκαν εσάς, οι οποίοι, ως ιδιαιτέρως χρήσιμοι και βολικοί, όχι μόνο δεχτήκατε και ραδιουργήσατε, για να γίνουν όσα έγιναν τους τελευταίους μήνες, αλλά και να εισέλθουν και τα Σκόπια στο ΝΑΤΟ, με την ονομασία Βόρεια, με μικρά γράμματα, Μακεδονία, με τεράστια γράμματα. Κάτι, το οποίο σας βόλευε, διότι εν μέρει ικανοποιήσατε και μέρος του πολιτικού σας κοινού, ως απόγονοι των συμμοριτών που ηττήθησαν το 1949, και πραγματοποιήσατε αυτά, τα οποία δεν μπόρεσαν να πραγματοποιήσουν τότε οι πολιτικοί σας πρόγονοι.

Όλα όσα επικαλείστε – εδώ και ένα χρόνο περίπου, ακόμα και σήμερα – για την εν λόγω Συμφωνία – προδοσία για εμάς – την Συμφωνία των Πρεσπών, όπως την λέτε, ότι είναι προς το συμφέρον της Ελλάδας και αραδιάζετε μια πλειάδα επιχειρημάτων, τα οποία βέβαια είναι για γέλια και αυτοκαταρρίπτονται, είτε από το δικό σας πολιτικό πρόγραμμα είτε από τα λεγόμενά σας, ως αντιπολίτευση όταν ήσασταν, αλλά και ως Κυβέρνηση μέχρι και πριν από λίγους μήνες.

Φυσικά είναι όλα κούφια λόγια, διότι δεν ευσταθεί κανένα από τα επιχειρήματά σας. Εδώ καλά-καλά δεν στέγνωσε το μελάνι από αυτή την Συμφωνία – ο Θεός να την κάνει Συμφωνία – και ήδη οι Σκοπιανοί σας φτύνουν κατάμουτρα, από τον Πρωθυπουργό μέχρι τον τελευταίο σκοπιανό πολίτη. Είδαμε όλοι – και αυτές ήταν και οι διαβεβαιώσεις του μέχρι πρότινος συγκυβερνήτη κ. Καμμένου προς τους Έλληνες – ότι η Συμφωνία δεν θα περάσει από τα Σκόπια, ότι η Συμφωνία δεν θα κάνει το ένα, δεν θα κάνει το άλλο. Τελικά έγιναν όλα κατά γράμμα, όπως είχαν πει αυτοί που κινδυνολογούσαν δικαιολογημένα γι’ αυτό, το οποίο επερχόταν και τελικά επήλθε.

Τι καταφέρατε; Γεωπολιτικά να υπάρχει πλέον ένα χρυσόβουλο, όπου στο μέλλον, σε μελλοντική ανακατανομή εδαφών στα Βαλκάνια – κάτι που γίνεται κάθε τόσο – να πέσει και αυτή η Συμφωνία πάνω στο χαρτί. Και όταν τα Σκόπια δεν θα υπάρχουν ως κράτος, διότι είναι ζήτημα μηνών ή ολίγων ετών να διαλυθούν λόγω γεωπολιτικών καταστάσεων, σε μελλοντικό μοίρασμα της τράπουλας των Βαλκανίων θα υπάρχει αυτή η Συμφωνία. Όταν ένα τμήμα των Σκοπίων όπως βγήκαν και από το επίσημο think-tank του Πούτιν, αλλά και από τις διαβουλεύσεις που γίνονται και τα non paper Αμερικανών και άλλων ότι ετοιμάζουν να γίνουν γεωπολιτικές αλλαγές στα Βαλκάνια, με βάσει τις εθνοτικές ποσοστώσεις εδαφών και το νότιο κομμάτι της Σερβίας, το Πρέσοβο, όπου η συντριπτική πλειοψηφία κατοικείται από Μουσουλμάνους Αλβανούς, ένα μικρό κομμάτι του Σαντζάκ, το οποίο είναι κάπου στην Νοτιοανατολική Σερβία και αυτό αποτελείται από Μουσουλμάνους να ενωθεί με τη Βοσνία. Το τμήμα των Σκοπίων που είναι πολύ μεγάλο και κατοικείται από Αλβανόφωνους να ενωθεί με την Αλβανία και με ένα κομμάτι του Κοσόβου να δημιουργήσουν τη μεγάλη Αλβανία. Θα μένει ορφανό ένα τμήμα, όπου θα είναι η Βόρεια Μακεδονία. Προκειμένου αυτό το τμήμα να είναι αξιόπιστο θα πρέπει να ενωθεί όπως λένε οι διάφοροι σφετεριστές της ιστορίας με την Νότια Μακεδονία που αρχίσαν να τη λένε και εντός της Ελλάδος διάφοροι γελοίοι τύποι, οι οποίοι προσπαθούν να δικαιολογήσουν τα αδικαιολόγητα.

Επίσης, με την επικείμενη ψήφιση για την είσοδο των Σκοπίων στο ΝΑΤΟ η Τουρκία, ο μεγαλύτερος εχθρός της Ελλάδος, θα αποκτήσει έναν ιδιαιτέρως βολικό και καλό σύμμαχο και εντός ΝΑΤΟ. Γιατί, αν και το ξέρετε πάρα πολύ καλά, τα Σκόπια είναι ένας στην κυριολεξία δορυφόρος της Τουρκίας. Τώρα πλέον θα είναι και θεσμικά, ως μέλος του ΝΑΤΟ, ένας δορυφόρος με ψήφο όπου, όταν θα έρχονται διάφορα ζητήματα, φυσικά και η Ελλάδα δεν θα βρίσκει την αρωγή ή την συμπαράσταση των Σκοπιανών.

Αυτός ο διακαής πόθος της Αμερικής, για να βάλουν τα Σκόπια στο ΝΑΤΟ, ήταν η ευκαιρία της ζωής σας, προκειμένου να κλείσει το μακεδονικό ή σκοπιανό ή όπως αλλιώς θέλετε να το πείτε και να είμαστε κερδισμένοι 100%. Ήταν στο χέρι σας αν διαπραγματευόσασταν –που δεν διαπραγματευτήκατε ποτέ, γιατί δεν μπορείτε και δεν ξέρετε – και το ονοματολογικό να κλείσει, όχι βέβαια με δημοκρατίες του Ίλιντεν και διάφορες άλλες τέτοιες αλυτρωτικές βλακείες που έπεφταν στο τραπέζι, αλλά με μια άλλη ονομασία, όπως υπήρχε Δημοκρατία των Κεντρικών Βαλκανίων ή Βαρντάσκα ή οτιδήποτε άλλο, προκειμένου να έχουν τα οφέλη του ΝΑΤΟ οι Σκοπιανοί, όπως νομίζουν ότι θα έχουν και σιγά μην έχουν τίποτα απ’ όλα αυτά.

Επίσης, θα μπορούσατε και τώρα – αλλά φυσικά δεν λέτε λέξη γι’ αυτό – να λύσετε το πρόβλημα που υπάρχει στο ΝΑΤΟ με τα 19 αποστρατικοποιημένα νησιά. Από το 1980, όταν επανεντάχθηκε στο ΝΑΤΟ ο τότε Γενικός Γραμματέας του, ο Λούντς, εξέδωσε διαταγή, με την οποία εξαίρεσε τα 19 ελληνικά νησιά από τη συμμετοχή σε νατοϊκές ασκήσεις, κάνοντας εμμέσως πλάτη στην Τουρκία. Αυτό το θέμα θα μπορούσατε να το λύσετε, αν διαπραγματευόσαστε για τα συμφέροντα της Ελλάδος, κάτι το οποίο δεν το κάνετε.

Επίσης, ένα άλλο σοβαρό θέμα, για το οποίο δεν λέτε λέξη και που μόλις μπει και υπογράψει και τελειώσουν όλα, θα έχουμε μία ακόμη χώρα να αμφισβητεί το FIR Αθηνών, που θα είναι τα Σκόπια, όπως ισχυρίζεται και η Τουρκία. Αυτό θα μπορούσατε να το έχετε ρίξει στο τραπέζι των διαπραγματεύσεων και να το έχετε βάλει στους όρους, προκειμένου να γίνουν δεκτά κάποια από τα αιτήματα της άλλης πλευράς. Επίσης, θα μπορούσατε να έχετε λύσει τα πλείστα προβλήματα, που ήδη άρχισαν να δημιουργούνται με εμπορικά σήματα και ονομασίες, όπου χιλιάδες ελληνικές επιχειρήσεις της Βορείου Ελλάδος και αλλού έχουν προβλήματα με την ονομασία «μακεδονικός», «μακεδονικό» ή οτιδήποτε άλλο.

Τέλος, δεν θέσατε πότε στο τραπέζι των διαπραγματεύσεων – και ήταν κάθετος ο κ. Κοτζιάς για αυτό – το ζήτημα της ελληνικής μειονότητας στα Σκόπια, μιας πολυπληθέστατης μειονότητας εκατοντάδων χιλιάδων Ελλήνων που ζει εκεί και που, όταν είχε γίνει μια δημογραφική έρευνα στα Σκόπια επί Γκλιγκόροφ, είχαν βρεθεί γύρω στους 170.000 πολίτες, που δήλωναν ελληνικής καταγωγής και δεν κάνετε και δεν κάνετε τίποτα επί αυτού. Δώσατε τα πάντα και δεν πήρατε τίποτα απολύτως και η δικαιολογία σας ότι πλέον οι 140 χώρες του κόσμου δεν θα τους αποκαλούν «Μακεδονία», αλλά «Βόρεια Μακεδονία» είναι μία φθηνή δικαιολογία, που ήδη έχει καταρριφθεί από το σύνολο περίπου των χωρών του ΝΑΤΟ, της Ευρωπαϊκής Ένωσης και άλλων, οι οποίοι ακόμη κρατάνε εν μέρει τα προσχήματα μέχρι να μπει και αυτή η υπογραφή και μετά «μην είδατε τον Παναγή».

Έχετε ανοίξει τον ασκό του Αιόλου, στην κυριολεξία, γεωπολιτικά και όχι μόνο, διότι όπως είπαμε, οι εξελίξεις στα Βαλκάνια θα είναι ραγδαίες και αυτή η Συμφωνία που υπογράψατε θα πέφτει συνεχώς στο τραπέζι σε όποιες μελλοντικές διαπραγματεύσεις. Αντί να διεκδικούμε και να επιζητούμε, όπως κάνουν όλοι οι γείτονές μας, για να μπορέσουμε να πάρουμε κάτι περισσότερο, δεν θα έχουμε τίποτα, αλλά αντιθέτως, θα δώσουμε και άλλα πράγματα στο μέλλον.

Σύντροφοι, ο αυτοεξευτελισμός σας δεν έχει τελειωμό. Από τις φυτείες του καφέ στη Νικαράγουα και τους ένοπλους «συριζαίους» που φυλούσαν τις φυτείες από τους Κόντρας, όπως έλεγαν, από το λιώσιμο σολών και αρβυλών στις πορείες που κάνατε προς την Αμερικανική πρεσβεία, φωνάζοντας «φονιάδες των λαών, Αμερικάνοι» και από τα «viva la revolution», καταλήξετε στις υποκύψεις στο ΝΑΤΟ, στα «tea party» και τα «thanks giving» στην κατοικία του Αμερικανού πρέσβη. Τζάμπα και οι εξαγγελίες σας στα προγράμματά σας, που λέγατε για έξοδο από το ΝΑΤΟ, καθώς και η κάθετη αντίθεσή σας στην όποια διεύρυνση του ΝΑΤΟ, η οποία εκτός των άλλων ήταν και επιζήμια, όπως λέγατε, για τα συμφέροντα της Ελλάδος.

Θέλω να δω τους συντρόφους, τον κ. Φίλη, τον κ. Κυρίτση, τον κ. Ξυδάκη που έφυγε και όλους όσους ξεχνώ ή άλλους, όχι απλά να ψηφίζουν υπέρ των συμφερόντων του ΝΑΤΟ, αλλά να επιχειρηματολογούν κιόλας για τα δίκαια του ΝΑΤΟ. Ακούσαμε και τον Εισηγητή του ΣΥΡΙΖΑ, τον κ. Τόσκα, να μιλάτε για τον ιμπεριαλισμό και να κάνετε θεωρίες. Βέβαια, το 1972, όταν μπήκατε στη Σχολή Ευελπίδων, δεν ξέρω αν είχατε τις ίδιες απόψεις, γιατί τότε για να εισέλθει κάποιος στη Σχολή Ευελπίδων θα έπρεπε μέχρι και συγγενείς ογδόου βαθμού να έχουν πιστοποιητικά φρονιμότητας.

***Θόρυβος στην Αίθουσα***

**ΝΙΚΟΛΑΟΣ ΤΟΣΚΑΣ (Εισηγητής του ΣΥΡΙΖΑ):** *Ομιλεί εκτός μικροφώνου*

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή):** Κύριε Τόσκα, δεν πειράζει, γιατί κι εσείς αλλάζατε το βιογραφικό σας και προσθαφαιρείτε τμήματα. Δεν τα προσθαφαιρούμε εμείς.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν μπορείτε να μιλάτε έτσι, κάνοντας προσωπικές επιθέσεις.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή):** Συμπερασματικά, αυτή η βρώμικη συναλλαγή μπορεί να σας έδωσε ολιγόμηνη παράταση στην εξουσία, όμως έβαλε τον Ελληνισμό σε πολύ μεγάλες περιπέτειες, για τις οποίες δεν ξέρουμε ακόμη πόσο αρνητικό θα είναι το αποτέλεσμα. Το παιχνίδι δεν είναι απλά σικέ. Όλοι είναι «πιασμένοι», όπως λέει και η διαφήμιση «και ο πλαϊνός πιασμένος είναι». Αλήθεια, με αυτές τις περίφημες καταγγελίες του κ. Καμμένου, του συγκυβερνήτη σας μέχρι προχθές και αυτά τα πρακτικά του Υπουργικού Συμβουλίου και η επιστολή παραίτησης του κ. Κοτζιά τι γίνονται; Γιατί είναι επιμελώς θαμμένα και δεν εμφανίζονται πουθενά, για να δούμε τι έγινε;

Οι καταγγελίες για τα δεκάδες εκατομμύρια, που έδωσαν ο Τζορτζ Σόρος, μέσω εταιριών και θυγατρικών και οι φθηνές δικαιολογίες από τον τέως Υπουργό Εξωτερικών, κ. Κοτζιά. Είπε, προχθές, «μα, πού να ξέρω εγώ τώρα ότι ο 28ος στη σειρά των εταιριών, που νταραβερίζεται με το Υπουργείο Εξωτερικών, είναι ο Τζορτζ Σόρος». Μα, είναι αυτό δικαιολογία από έναν Υπουργό Εξωτερικών; Με την ίδια λογική, δηλαδή και η ΜΙΤ μπορεί να αλωνίζει και οι ξένες μυστικές υπηρεσίες εντός του ελληνικού Υπουργείου Εξωτερικών και να κάνουν ό,τι θέλουν, γιατί ο Υπουργός Εξωτερικών δεν αντιλαμβάνεται τι συμβαίνει, τι γίνεται.

Βέβαια, για να λέμε και του στραβού το δίκιο και η Νέα Δημοκρατία, κύριε Κουμουτσάκο, έχει πολύ βεβαρημένο παρελθόν. Και μόνο που αλλάξατε την εθνική γραμμή, το 1992-1993, από το να μην υπάρχει καθόλου η λέξη «Μακεδονία» ή σύνθετο ή παράγωγό της, στο ότι η εθνική θέση – χωρίς απόφαση Αρχηγών, κανενός – να είναι σύνθετη ονομασία, αυτό από μόνο του αρκεί. Είδαμε και την αντίστασή σας, που είχε λίγο υψωθεί προ του συλλαλητηρίου, αλλά έπεσε κατακόρυφα με τη συζήτηση στη Βουλή για τη Συμφωνία των Πρεσπών, λες και ξαφνικά ένα αόρατο χέρι να σας τράβηξε πίσω και να σας είπε «κουλάρετε, ηρεμήστε, δεν χρειάζεται να ξεσηκώνετε τα πλήθη. Γιατί, ως Αξιωματική Αντιπολίτευση, έχετε τη δυνατότητα να κάνετε πολλά πράγματα», αλλά δεν κάνετε τίποτα απολύτως. Για να μην πούμε ότι οι μισοί και πλέον των βουλευτών σας είναι υπέρ της γραμμής της σύνθετης ονομασίας, καθώς και πολλών άλλων θεωριών, που είναι σε αντίθεση με τη συντριπτική πλειοψηφία των Ελλήνων πολιτών. Θεωρείτε, όπως λέει συνεχώς και ο αρχηγός σας, την απόφαση ειλημμένη και μη αναστρέψιμη. Ωραίο θάρρος δίνεται στον κόσμο, στους ψηφοφόρους σας, σε αυτούς που θέλουν να σας ψηφίσουν, για να κάνετε τα πράγματα καλύτερα.

Και θεωρούμε ότι, αν δεν υπήρχαμε εμείς εντός Κοινοβουλίου, θα την είχατε ψηφίσει με χέρια και με πόδια. Σας δόθηκε η ευκαιρία να καταθέσετε και αίτηση αντισυνταγματικότητας

***Θόρυβος στην Αίθουσα***

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** *Ομιλεί εκτός μικροφώνου.*

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου - Χρυσή Αυγή):** …….και η αλήθεια είναι – το λένε όλοι και μεταξύ σας το συζητάτε – ότι σας έβγαλαν από τη δύσκολη θέση οι σύντροφοι του ΣΥΡΙΖΑ.

Όσο για τους Ανεξάρτητους Έλληνες, καταρρεύσατε σαν ένας χάρτινος πύργος συμφεροντολόγων και καρεκλοκένταυρων. Και το καλοκαίρι, στην πρόταση δυσπιστίας της Νέας Δημοκρατίας, σας δόθηκε πραγματική ευκαιρία, όχι μόνο να εξιλεωθείτε από την τετραετή παρά φύσιν συνεργασία σας με τον ΣΥΡΙΖΑ, αλλά και να ηρωοποιηθείτε κιόλας. Και όλα αυτά πέρασαν ανεπιστρεπτί. Και είστε απολύτως συνυπεύθυνοι με τον ΣΥΡΙΖΑ για όλα όσα συμβαίνουν.

Θα ήθελα, τελειώνοντας, επειδή εσείς είστε «αντιφασίστες» και εμείς «φασίστες», να σας θυμίσουμε μια πολύ ωραία ταινία – παίχτηκε και χθες το βράδυ σε κάποιον σταθμό – «Η πιο σκοτεινή ώρα», που έδειχνε τις μεγάλες στιγμές του Ουίνστον Τσώρτσιλ και το τι έλεγε και τι αποφάσεις πήρε, όταν κατέρρεε όλη η Ευρώπη και οι σύμβουλοί του τού έλεγαν ότι πρέπει να συνθηκολογήσουν με τη Γερμανία, διότι δεν έχουν καμία απολύτως τύχη. Αυτός είπε ότι πρώτα θα λάβω υπόψη μου τι λέει ο λαός και βγήκε στο λαό και πήρε απόψεις από τον απλό άνθρωπο και όλοι Βρετανοί του είπαν ότι «επ’ ουδενί δεν πρέπει να συνθηκολογήσετε και ότι θα πρέπει να πέσουμε μέχρι τον τελευταίο, διότι μόνον έτσι στο μέλλον θα υπάρχουν κάποιοι, οι οποίοι θα μας παίρνουν στα σοβαρά και θα μας εκτιμούν. Διότι, αν συνθηκολογήσουμε, εάν συμβιβαστούμε – όπως γίνεται και τώρα, χωρίς πόλεμο, χωρίς τίποτα – δεν θα μας λαμβάνει κανείς σοβαρά υπόψη του».

Πάγια θέση της Χρυσής Αυγής: Η Μακεδονία είναι μία, μόνο μία και ελληνική.

Πάγια θέση της Χρυσής Αυγής: Κανένας συμβιβασμός για τη Μακεδονία μας.

Και αν ποτέ έρθουμε στα πράγματα – και ποτέ μην λέτε ποτέ, διότι όλα γίνονται, εδώ ο ΣΥΡΙΖΑ από το 3% πήγε στο 40% – αυτή τη Συμφωνία θα την πετάξουμε στον κάλαθο των αχρήστων και θα προσπαθήσουμε πάση θυσία να επαναφέρουμε την αξιοπρέπεια και τη νομιμότητα στην πατρίδα μας. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Να σας υπενθυμίσω ότι ο Τσώρτσιλ πολέμησε τον Χίτλερ και τον ναζισμό. Δεν νομίζω ότι είναι από εσάς σωστή αναφορά.

**ΗΛΙΑΣ ΠΑΝΑΓΙΩΤΑΡΟΣ** **(Ειδικός Αγορητής του Λαϊκού Συνδέσμου – Χρυσή Αυγή):** Κύριε Πρόεδρε, τον Ουίνστον Τσώρτσιλ επικαλέστηκα, τον οποίον επικαλείστε κι εσείς, συνεχώς και τα λόγια του. Και δυστυχώς, δεν κάνετε τίποτα απ’ όσα είπε αυτός ο μεγάλος πολιτικός άνδρας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Με το να φωνάζετε, δεν σας κάνει Τσώρτσιλ κανένας. Το γεγονός είναι ότι ο Τσώρτσιλ πολέμησε τον Χίτλερ και κέρδισε τον ναζισμό. Παρακαλώ, τον κ. Γκιόκα, από το Κομμουνιστικό Κόμμα, να πάρει τον λόγο.

**ΙΩΑΝΝΗΣ ΓΚΙΟΚΑΣ (Ειδικός Αγορητής του ΚΚΕ):** Το Πρωτόκολλο Ένταξης της Βόρειας Μακεδονίας πλέον στο ΝΑΤΟ δεν είναι κάτι τυπικό, κάτι διαδικαστικό, ένα απλό παρεπόμενο της Συμφωνίας των Πρεσπών, όπως λέει η Νέα Δημοκρατία και το ΠΑΣΟΚ. Είναι η ουσία της Συμφωνίας των Πρεσπών, είναι ο λόγος που οδήγησε στη Συμφωνία των Πρεσπών και η βιασύνη με την οποία προωθείται η κύρωση του Πρωτοκόλλου Ένταξης στο ΝΑΤΟ, όχι μόνο στην Ελλάδα αλλά και στις άλλες χώρες, αποτελεί μία ακόμα απόδειξη ότι ο βασικός στόχος της Συμφωνίας των Πρεσπών που αποτέλεσε και τον καταλύτη των εξελίξεων ήταν αυτός ακριβώς. Να ενταχθεί η γειτονική χώρα στο ΝΑΤΟ και την Ευρωπαϊκή Ένωση, να προχωρήσει η ευρωατλαντική ολοκλήρωση στα Δυτικά Βαλκάνια και να αποδυναμωθεί η επιρροή άλλων ισχυρών κρατών όπως της Ρωσίας, της Κίνας στην ευρύτερη περιοχή. Αυτό κάνετε σήμερα.

 Ενισχύετε το ΝΑΤΟ, ενδυναμώνετε την παρουσία του ΝΑΤΟ στα Βαλκάνια και φυλακίζετε έναν ακόμη λαό σε αυτή τη δολοφονική μηχανή. Φυσικά οι εξελίξεις δεν τελειώνουν εδώ, ούτε επιτυγχάνεται σταθερότητα, όπως λέτε, όπως λέει και το Πρωτόκολλο της Ένταξης που μιλάει για ασφάλεια, για σταθερότητα και η ασφάλεια για το ΝΑΤΟ σημαίνει αποσταθεροποίηση και ανασφάλεια για τους λαούς. Υπάρχουν πολλά ανοιχτά ζητήματα στα Βαλκάνια, υπάρχουν πολλά επικίνδυνα μέτωπα και η ένταξη της γειτονικής χώρας στο ΝΑΤΟ θα επισπεύσει αυτές τις εξελίξεις, που διαδραματίζονται στο πλαίσιο των σφοδρών και κλιμακούμενων ανταγωνισμών που υπάρχουν στα Βαλκάνια, την Ανατολική Μεσόγειο, την ευρύτερη περιοχή και σε όλο τον κόσμο. Ανταγωνισμοί που έχουν να κάνουν με τις πρώτες ύλες, τα μερίδια των αγορών, τους δρόμους μεταφοράς ενέργειας και εμπορευμάτων, τους αγωγούς, ανταγωνισμοί που έχουν να κάνουν ακόμα και με τα στρατιωτικά ερείσματα.

Άλλωστε, μόνο όποιος δεν θέλει δεν βλέπει ότι αυτοί οι ανταγωνισμοί έχουν πάρει και χαρακτήρα πολεμικών προετοιμασιών και σεναρίων για γενικευμένες και ανοιχτές πολεμικές συρράξεις. Αρκεί να δει κανείς τις στρατιωτικές ασκήσεις του ΝΑΤΟ, που γίνονται στα σύνορα ουσιαστικά με τη Ρωσία, με τη συμμετοχή των Ελληνικών Ενόπλων Δυνάμεων. Αρκεί να δει κανείς το σχέδιο ετοιμότητας του ΝΑΤΟ με τα 4 τριαντάρια, με βάση το οποίο πρέπει να είναι έτοιμα για ανάπτυξη σε θέατρα επιχειρήσεων εντός το πολύ 30 ημερών, 30 πλοία μάχης, 30 βαρέος ή μεσαίου οπλισμού Τάγματα και 30 αεροπορικές Μοίρες ή αρκεί να δει κανείς την απόφαση του ΝΑΤΟ για το πρώτο πυρηνικό πλήγμα και την πρόσφατη αποχώρηση των Ηνωμένων Πολιτειών της Αμερικής από τη Συμφωνία με τη Ρωσία για τα πυρηνικά όπλα μέσου βεληνεκούς μετά από 30 χρόνια, γιατί θυμίζουμε ότι η Συμφωνία αυτή υπογράφτηκε με τη Σοβιετική Ένωση.

Άρα, λοιπόν, ξαναλέμε ότι μόνο όποιος είναι πολύ αφελής ή όποιος κοροϊδεύει συνειδητά δεν βλέπει πού πάει το πράγμα. Φυσικά μιλάμε για τις πολιτικές δυνάμεις, όχι για τον λαό, που μπορεί να μην έχει τη σχετική γνώση, την ενημέρωση, την οποία φροντίζετε με κάθε τρόπο να του τη στερείτε. Εμείς θα επιμείνουμε να αναδεικνύουμε με κάθε τρόπο και με τις δυνάμεις, που έχουμε, αυτό το πολύ επικίνδυνο για τους λαούς σκηνικό, όπως επίσης θα επιμείνουμε να αναδεικνύουμε τη στάση της Κυβέρνησης ΣΥΡΙΖΑ που πέρα από τις φιλειρηνικές και αντιιμπεριαλιστικές κορόνες που ακούσαμε και σήμερα έχει αναλάβει ρόλο σημαιοφόρου στην προώθηση των Αμερικανονατοϊκών σχεδιασμών και συμφερόντων. Γι' αυτό τον λόγο, άλλωστε, υπογράψατε όλες τις αποφάσεις του ΝΑΤΟ μέχρι και το πρώτο πυρηνικό πλήγμα.

Γι' αυτό τον λόγο συμμετέχετε με Ελληνικές Ένοπλες Δυνάμεις σε όλες τις στρατιωτικές ασκήσεις. Γι' αυτό τον λόγο κρατάτε τις στρατιωτικές δαπάνες για το ΝΑΤΟ στο ύψος 2% του ΑΕΠ, σύνολο 4 δις ευρώ, τη στιγμή που ο ελληνικός λαός ζει αυτά που ζει, αν και τώρα θα γίνει μια έκπτωση με βάση την έκθεση του Γενικού Λογιστηρίου, από 4 δις ευρώ θα πάει 3,999 δις ευρώ. Γι' αυτό τον λόγο, επί των ημερών σας, πραγματοποιήθηκε η μεγαλύτερη επέκταση αμερικανικών και νατοϊκών βάσεων στην Ελλάδα, που ούτε η Νέα Δημοκρατία ούτε το ΠΑΣΟΚ είχαν τολμήσει να κάνουν, όπως είναι η διατήρηση και επέκταση της Σούδας, οι βάσεις ελικοπτέρων στην Αλεξανδρούπολη, τα Drones στη Λάρισα, τα ειδικά όπλα στον Άραξο και πάει λέγοντας, γιατί ο κατάλογος είναι πολύ μακρύς.

Και επειδή κάνετε όλα αυτά τα αντιιμπεριαλιστικά και τα φιλειρηνικά, γι' αυτό τον λόγο παίρνετε και τα εύσημα από την Κυβέρνηση των Ηνωμένων Πολιτειών ότι επί δικής σας θητείας η σχέση της Ελλάδας με τις Ηνωμένες Πολιτείες της Αμερικής περνούν την καλύτερή τους φάση, τον μήνα του μέλιτος.

Το δυστύχημα για εσάς είναι ότι ένας κόσμος, ιδιαίτερα ένας κόσμος αριστερός, προοδευτικός, πραγματικά προοδευτικός, όχι αυτά τα απομεινάρια της σοσιαλδημοκρατίας που μαζεύετε και τους βαπτίζετε προοδευτικούς, ένας τέτοιος κόσμος αντιλαμβάνεται – γιατί έχει και ιστορική μνήμη – τον ρόλο του ταχυδρομείου του ΝΑΤΟ που έχετε αναλάβει και το τι υπηρετούν οι σχεδιασμοί σας.

Αφού τα προηγούμενα χρόνια είχατε προβάλει το σύνθημα - παρωδία για διάλυση του ΝΑΤΟ, δηλαδή, αυτοδιάλυση, αυτοκαταστροφή, γιατί πραγματική διάλυση του ΝΑΤΟ θα μπορούσε να υπάρξει μόνο αν κάθε λαός επέλεγε τον δρόμο της αποδέσμευσης. Αφού, λοιπόν, είχατε για χρόνια αυτό το σύνθημα - καρικατούρα, αυτό το σύνθημα - γελοιογραφία, τώρα το εγκαταλείψατε κι αυτό, ως Κυβέρνηση – λογικό ήταν και επόμενο – και πρωτοστατείτε στην εγκληματική πολιτική, στο «Ανήκομεν εις την Δύσιν» στο όνομα του μη μοναχικού δρόμου. Ό,τι ακριβώς έλεγε η Νέα Δημοκρατία και το ΠΑΣΟΚ τα προηγούμενα χρόνια.

Όταν ασκούσαμε κριτική, ως ΚΚΕ, στη Νέα Δημοκρατία και το ΠΑΣΟΚ για την φιλονατοϊκή τους πολιτική, εισπράτταμε ό,τι ακριβώς είπε σήμερα ο κ. Τόσκας στην εισήγησή του: «μη μοναχικός δρόμος», «το εθνικό συμφέρον» και ούτω καθεξής. Βέβαια, εσείς λέτε και κάτι άλλο ότι είμαστε στο ΝΑΤΟ, γιατί με την αντιιμπεριαλιστική σας ιδεολογία βάζετε εμπόδια στις ακραίες θέσεις του, κύριε Κυρίτση. Ενώ τα λέτε όλα αυτά, έχετε υπογράψει το πρώτο πυρηνικό πλήγμα. Σκέψου, δηλαδή, να μη βάζατε και εμπόδια στις ακραίες θέσεις του ΝΑΤΟ, τι άλλο ακόμη θα είχατε υπογράψει.

Όσο για το εθνικό συμφέρον, εδώ φαίνονται ξεκάθαρα οι πραγματικές διαχωριστικές γραμμές. Τι εννοείτε εσείς εθνικό συμφέρον και τι εννοούμε εμείς εθνικό συμφέρον. Εσείς, όπως η Νέα Δημοκρατία και το ΠΑΣΟΚ, ως εθνικό συμφέρον θεωρείτε την αναβάθμιση της χώρας, δηλαδή, τμημάτων του κεφαλαίου, που θα επωφεληθούν από το πλιάτσικο που διεξάγεται σε βάρος των λαών της περιοχής από τις ενεργειακές και άλλες συμπράξεις. Άλλωστε, αυτό είναι και το περιεχόμενο του αντιδραστικού συνθήματος που έχετε λανσάρει «Ελλάδα, ηγετική δύναμη στα Βαλκάνια».

Εμείς αντίθετα λέμε ότι τα ανταλλάγματα αυτής της πολιτικής δεν αφορούν στον λαό, δεν αφορούν το εθνικό λαϊκό συμφέρον, γιατί το εθνικό συμφέρον δεν είναι ούτε τώρα ούτε ποτέ ήταν ενιαίο ούτε προστατεύουν τα κυριαρχικά δικαιώματα της χώρας. Το ακριβώς αντίθετο. Η Ελλάδα μετατρέπεται σε πρωκεχωρημένο φυλάκιο των ΗΠΑ και του ΝΑΤΟ και μπαίνει στο επίκεντρο οξυμένων ανταγωνισμών στην περιοχή. Η Συμφωνία των Πρεσπών δεν ήταν παρά ένας κρίκος στην αλυσίδα της συνολικής αυτής πολιτικής σας, με στόχο να ενισχυθεί ακόμα περισσότερο το ΝΑΤΟ και σήμερα και αύριο το κάνετε πράξη, ψηφίζοντας το σχετικό Πρωτόκολλο.

Το πιο επικίνδυνο είναι ότι εμφανίζετε την Συμφωνία των Πρεσπών και ως οδηγό, ως μπούσουλα, για τη διευθέτηση και άλλων διαφορών, όπως, για παράδειγμα, το Κυπριακό. Αυτό που δήλωσε ο κ. Πρωθυπουργός από την Κύπρο στη συνάντηση με τον Κύπριο Πρόεδρο, δηλαδή, επί της ουσίας, ότι χρειάζεται και για το Κυπριακό – ίσως και για άλλα ζητήματα – μία ευρωατλαντική λύση, όταν είναι γνωστό ότι αυτές οι δυνάμεις, το ΝΑΤΟ, η Ευρωπαϊκή Ένωση, οι ΗΠΑ είναι οι βασικοί υπεύθυνοι της τουρκικής εισβολής και κατοχής στην Κύπρο. Όταν είναι γνωστό ότι η είσοδος της Κύπρου στην Ευρωπαϊκή Ένωση δεν συνέβαλε σε μια δίκαιη και βιώσιμη λύση του Κυπριακού.

Όταν είναι γνωστό ότι η επιθετικότητα στο Αιγαίο από την σύμμαχο στο ΝΑΤΟ χώρα Τουρκία εξελίσσεται με την ανοχή αυτών των Οργανισμών, γιατί δεν αναγνωρίζουν θαλάσσια σύνορα και αντιμετωπίζουν το Αιγαίο ως ενιαίο επιχειρησιακό χώρο και όταν επίσης είναι γνωστό ότι μια σειρά σχεδιασμοί, μεγάλη Αλβανία, προσάρτηση Κοσόβου, ανταλλαγή εδαφών με Σερβία και στην ευρύτερη περιοχή Συρίας και πάει λέγοντας, προωθούνται με τη στήριξη και την καθοδήγηση του ΝΑΤΟ, των ΗΠΑ και της Ευρωπαϊκής Ένωσης.

Αυτές, λοιπόν, οι δυνάμεις που έβαλαν και βάζουν φωτιά στα Βαλκάνια και στην ευρύτερη περιοχή, οι δολοφόνοι των λαών – όσο κι αν προσπαθείτε να τους ξεπλύνετε – δεν μπορούν να είναι οι εγγυητές της ειρήνης και της σταθερότητας στην περιοχή. Αυτή τη στιγμή που μιλάμε, οι Αμερικανοί φίλοι σας, μαζί με την Ευρωπαϊκή Ένωση, ανοίγουν ένα ακόμη επικίνδυνο μέτωπο – αυτή τη φορά στη Βενεζουέλα – όπου μεθοδεύουν ένα ακόμη πραξικόπημα και προετοιμάζουν μάλιστα και απειλούν, με ανοιχτή στρατιωτική επέμβαση.

Τα προσχήματα που χρησιμοποιούν είναι γνωστά, έλλειψη δημοκρατίας, δικτατορίες, ανθρώπινα δικαιώματα, ανθρωπιστική κρίση, ό,τι ακριβώς είπαν για το Ιράκ, τη Λιβύη, τη Συρία, για πολλές άλλες χώρες που στο παρελθόν βρέθηκαν στο στόχαστρο των ιμπεριαλιστικών παρεμβάσεων και επεμβάσεων και όχι φυσικά, γιατί τους έπιασε ο πόνος για τους λαούς αυτών των χωρών, αλλά γιατί αυτές οι κυβερνήσεις δεν ήταν ευθυγραμμισμένες με τα οικονομικά και γεωπολιτικά τους συμφέροντα.

Αυτό αποδείχθηκε από το γεγονός ότι στη συνέχεια κατέρρεαν όλα τα προσχήματα και αυτές οι ιμπεριαλιστικές επεμβάσεις όχι μόνο δεν έλυσαν προβλήματα, αλλά έφεραν διαμελισμούς κρατών, εκατόμβες θυμάτων και κύματα προσφύγων, που τα ζούμε τα τελευταία χρόνια. Ανεξάρτητα, λοιπόν, ποια γνώμη έχει ο καθένας – κι εμείς – για την Κυβέρνηση της Βενεζουέλας, μόνο ο Βενεζουελάνικος λαός είναι αρμόδιος να επιλέξει ποιον Πρόεδρο και ποια κυβέρνηση θα έχει και δεν έχει δουλειά κανένας διεθνής νταβαντζής είτε οι Ηνωμένες Πολιτείες είτε η Ευρωπαϊκή Ένωση να παρεμβαίνει στα εσωτερικά άλλου κράτους και να υποδεικνύει το τι πρέπει να γίνει ή πολύ περισσότερο να απειλεί και με στρατιωτική επέμβαση.

Και στο ζήτημα αυτό επιβεβαιώθηκε για μία ακόμη φορά η υποκριτική, η δίγλωσση στάση του ΣΥΡΙΖΑ και της Κυβέρνησής του. Αρχικά έκανε μια δήλωση ο Γραμματέας του ΣΥΡΙΖΑ, όπου όλως τυχαίως, δεν υπήρχε η παραμικρή αναφορά στις Ηνωμένες Πολιτείες Αμερικής – απαγορευμένη η αναφορά στις Ηνωμένες Πολιτείες Αμερικής – που είναι η βασική δύναμη, που πρωτοστατεί για την αναγνώριση του Γκουαϊδό, ως Προέδρου της Βενεζουέλας, απειλώντας ακόμη και με στρατιωτική επέμβαση.

Στη συνέχεια, ήρθαν οι δηλώσεις από το Υπουργείο Εξωτερικών, όπου ευθέως στηρίζεται η ανάμειξη της Ευρωπαϊκής Ένωσης στα εσωτερικά της Βενεζουέλας, με τον μανδύα της διεθνούς ομάδας επαφής και με χώρες όπως η Ισπανία, που ο σοσιαλδημοκράτης σύμμαχός σας, ο Σάντζες, που έχουν ήδη αναγνωρίσει τον Γκουαϊδό, ως Πρόεδρο. Τέλος, ήρθαν οι διαρροές του Υπουργείου Εξωτερικών, την προηγούμενη Κυριακή, ότι στηρίζει το βασικό αίτημα της Αντιπολίτευσης, που είναι η διενέργεια προεδρικών εκλογών, με την επισήμανση μάλιστα ότι οι ΗΠΑ συμφωνούν με αυτή τη θέση.

Όμως, η ουσία είναι η εξής δεν υπάρχει πραγματική στήριξη, δεν υπάρχει πραγματική αλληλεγγύη σε έναν λαό, εάν ταυτόχρονα δεν καταδεικνύεται, δεν καταδικάζεται και δεν αναπτύσσεται συγκεκριμένη δράση ενάντια στους θύτες, στον θύτη ή στους θύτες αυτών των λαών. Όλα τα υπόλοιπα είναι υποκρισία, είναι άλλα λόγια να αγαπιόμαστε. Σε όλα αυτά τα ζητήματα η Νέα Δημοκρατία, τα άλλα κόμματα, που καταψήφισαν την Συμφωνία των Πρεσπών, έχουν άλλη άποψη; Έχουν άλλη στρατηγική; Φυσικά και όχι.

Με το ΝΑΤΟ είναι, με τις Ηνωμένες Πολιτείες είναι, το μόνο που λένε είναι ότι θα μπορούσαν να είχαν γίνει κάποιες διαφορετικές διαπραγματεύσεις και όντως – αυτό είναι το μοναδικό που συμφωνούμε – είναι σε δύσκολη θέση, έχουν τις αντιφάσεις τους, τα αδιέξοδά τους, γιατί εκτός όλων των άλλων βλέπουν ότι αυτοί οι Οργανισμοί που τους θεωρούσαν ιδιαίτερα η Νέα Δημοκρατία και το ΠΑΣΟΚ, όλα αυτά τα χρόνια, προνομιακούς δικούς της εταίρους και συνομιλητές, όλοι αυτοί σήμερα δείχνουν ξεκάθαρα την προτίμησή τους στον ΣΥΡΙΖΑ.

Για αυτό προσπαθεί η Νέα Δημοκρατία να υπερθεματίσει σε άλλα ζητήματα υπέρ των ΗΠΑ, όπως για παράδειγμα, το ζήτημα της Βενεζουέλας, για να εκθέσει την Κυβέρνηση ΣΥΡΙΖΑ ότι δεν είναι και τόσο φιλονατοϊκή, ότι είναι με τον Μαδούρο κ.ο.κ..

Εμείς θα επαναλάβουμε αυτό που είπαμε και στη συζήτηση για τη Συμφωνία των Πρεσπών ότι το διακύβευμα για τους λαούς και για τον ελληνικό λαό και για το λαό της γειτονικής χώρας και για όλους τους λαούς των Βαλκανίων και της ευρύτερης περιοχής είναι να μπουν εμπόδια στα σχέδια των ΗΠΑ, του ΝΑΤΟ, της Ευρωπαϊκής Ένωσης, να μην φυλακιστούν κι άλλοι λαοί στα δεσμά αυτών των δολοφονικών οργανισμών, να απαλειφθούν οι αλυτρωτισμοί που συνειδητά παραμένουν, να αντιμετωπιστεί ο εθνικισμός της κάθε πλευράς που αξιοποιείται για αλλαγές συνόρων, για αιματοχυσίες, για να περνά η λογική του «διαίρει και βασίλευε».

Αυτή την πολιτική, αυτή τη στρατηγική υπηρετείτε όλοι σας. Εμείς είμαστε στην αντίπερα όχθη, είμαστε με το δικαίωμα, αλλά και με τη δυνατότητα που έχουν οι λαοί με τη φιλία τους, την αλληλεγγύη τους, την κοινή τους πάλη να αντιπαλέψουν τους επικίνδυνους αυτούς σχεδιασμούς, να αποδεσμευτούν από αυτούς τους ιμπεριαλιστικούς οργανισμούς και να γίνουν οι ίδιοι κυρίαρχοι των εξελίξεων. Εσείς τσακωθείτε ποιος είναι ο πιο φιλονατοϊκός.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο Πρόεδρος των Ανεξαρτήτων Ελλήνων, κ. Καμμένος.

**ΓΕΩΡΓΙΟΣ ΚΥΡΙΤΣΗΣ:** Κύριε Πρόεδρε, θα ήθελα επί προσωπικού.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Επί προσωπικού; Ακούσατε το όνομά σας;

**ΙΩΑΝΝΗΣ ΓΚΙΟΚΑΣ (Ειδικός Αγορητής του ΚΚΕ):** Ήταν πολιτική κριτική.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Πραγματικά, πολιτική ήταν.

**ΓΕΩΡΓΙΟΣ ΚΥΡΙΤΣΗΣ:** Πολιτικά θα απαντήσω κι εγώ, αλλά επί προσωπικού για ένα λεπτό μόνο με την άδεια του κ. Καμμένου. Κύριε Καμμένε, έχετε πρόβλημα;

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** Παρακαλώ, εμένα μου αρέσουν τα προσωπικά στη Βουλή.

**ΓΕΩΡΓΙΟΣ ΚΥΡΙΤΣΗΣ:** Καταλαβαίνω την αμηχανία του ΚΚΕ και την υπερεπένδυση στο ΝΑΤΟ, στο μέτρο που δεν έχει πλέον καμιά ατζέντα επί του κοινωνικού και επί του ταξικού. Είναι απόλυτα κατανοητό. Θα ξεκινήσω και θα συμφωνήσω με αυτό, το οποίο είπε ο συνάδελφος του ΚΚΕ, σε σχέση με τη Βενεζουέλα, πώς πρέπει ο λαός εκεί να κανονίσει το μέλλον του, όπως και ο λαός στη γειτονική χώρα και να μην περιμένει από το ΚΚΕ για το αν θα μπει στην α΄ ή τη β΄ συμμαχία. Άρα, σε αυτό συμφωνούμε απολύτως. Σε αυτό το οποίο δεν συμφωνούμε και έγκειται και το προσωπικό είναι η στάση του ΣΥΡΙΖΑ για το ΚΚΕ, δηλαδή, με βάση την ανάλυση που κάνει το ΚΚΕ θα το πάω εγώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):**  Δεν είναι προσωπικό αυτό.

**ΙΩΑΝΝΗΣ ΓΚΙΟΚΑΣ (Ειδικός Αγορητής του ΚΚΕ):** Είναι προσωπικό αυτό;

**ΓΕΩΡΓΙΟΣ ΚΥΡΙΤΣΗΣ:** Έχετε αντίρρηση να σας απαντήσω; Μπορώ να απαντήσω και στην ομιλία μου.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Κυρίτση, να τα πείτε στην ομιλία σας.

**ΓΕΩΡΓΙΟΣ ΚΥΡΙΤΣΗΣ:** Κύριοι συνάδελφοι θα σας απαντήσω ούτως ή άλλως, αν δεν θέλετε τώρα, δεν υπάρχει πρόβλημα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Εντάξει, μπορείτε να απαντήσετε για 30 δευτερόλεπτα, όμως μόνο επί του προσωπικού για αναφορά σε εσάς προσωπικά.

**ΓΕΩΡΓΙΟΣ ΚΥΡΙΤΣΗΣ:** Αυτό το οποίο, λοιπόν, μου καταλογίζει ο συνάδελφος νομίζω ότι είναι τελείως παράλογο, διότι αν το πάρει κανείς από την πλευρά του ΚΚΕ, ας πούμε οι αστικές τάξεις των χωρών της περιοχής και πώς επιβουλεύονται η μία την άλλη και τους λαούς, άρα πάλι κοιτάζοντας τα πράγματα από τη σκοπιά που πρότεινε εν μέρει από την πλευρά του λαού της γειτονικής χώρας, μια είσοδος στο ΝΑΤΟ με βάση τη ρητορική του ΚΚΕ θα το προστάτευε από πιθανή επιβουλή από την ελληνική αστική τάξη, με βάση την επιχειρηματολογία του ΚΚΕ. Με βάση ακριβώς την ανάποδη επιχειρηματολογία, αν πρόκειται ένα προοδευτικό κόμμα, για παράδειγμα, το ΚΚΕ να πάρει τη διακυβέρνηση στην Ελλάδα, λαϊκή εξουσία κ.λπ. και να προσπαθήσει να οικοδομήσει μια καλύτερη κοινωνία, τίθεται ένα θέμα, αν όλοι οι γείτονές σου βρίσκονται σε μια πολιτικοστρατιωτική συμμαχία, όλοι έχουν ανοιχτά θέματα με εσένα. Υπάρχει ένα ζήτημα με αυτό.

**ΑΘΑΝΑΣΙΟΣ ΠΑΦΙΛΗΣ:** Τώρα θα πρέπει να απαντήσω και εγώ.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ – Ειδικός Αγορητής των ΑΝΕΛ):** Θα απαντήσω εγώ για το ΚΚΕ, μου επιτρέπετε μια φορά μετά από 25 χρόνια; Κύριε Παφίλη, θα σας δυσαρεστήσω πιο πολύ εγώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν υπήρχε λόγος να γίνει αναφορά προσωπικά στον κ. Κυρίτση, αυτές είναι γνωστές θέσεις αυτού του χώρου. Για αυτό το δώσαμε, οπότε ας το αφήσουμε αυτό. Παρακαλώ, έχετε τον λόγο, κύριε Καμμένε.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝΕΛ):** Κυρίες και κύριοι συνάδελφοι, καταρχήν αυτή ακριβώς η αντιπαράθεση επί δήθεν προσωπικού - πολιτικού δείχνει το τι συμβαίνει σήμερα στο Κοινοβούλιο. Και επειδή καταγράφονται στην ιστορία τα πρακτικά της Βουλής, αυτή η συνεδρίαση όπως και η αυριανή δείχνουν ακριβώς το παράλογο της ιστορίας. Θυμάμαι μια εγγραφή σε τοίχο κατά τη διάρκεια του πολέμου του Βιετνάμ – ήταν τότε το κίνημα των γιεγιε – και έγραφε: «το να πολεμάς για την ειρήνη είναι σαν να βιάζεις για την παρθενία».

Εδώ, λοιπόν, σήμερα στην αρχή αυτής της συζήτησης, ξεκαθαρίζοντας το κάθε κόμμα τη δική του θέση, θέλω να πω ότι οι Ανεξάρτητοι Έλληνες είμαστε ξεκάθαροι. Καταψηφίζουμε τη Συμφωνία αυτή, γιατί αυτή η Συμφωνία αποτελεί προϋπόθεση για την ισχύ της Συμφωνίας των Πρεσπών, την οποία θεωρούμε Συμφωνία προδοτική για τη χώρα και παραχώρηση του όρου «Μακεδονία».

Το παράξενο της υποθέσεως αυτής είναι ότι από τη μια μεριά κύριος υποστηρικτής της συγκεκριμένης Συμφωνίας είναι ο ΣΥΡΙΖΑ. Ο ΣΥΡΙΖΑ με τον οποίο εμείς συνεργαστήκαμε στο πλαίσιο της κυβερνητικής συνεργασίας και πολλές φορές αντιμετώπισα κι εγώ την κριτική των βουλευτών του ΣΥΡΙΖΑ για τα θέματα του ΝΑΤΟ. Βλέπω μαχόμενοι όλοι στηρίζετε τη Συμφωνία αυτή και άκουσα έναν εξαιρετικό συνάδελφο από το ΚΚΕ – δεν συμφωνώ μαζί του πολιτικά, αλλά ήταν εξαιρετικός αγορητής – να αναλύει αρκετά από αυτά, τα οποία ιδεολογικά θα έπρεπε να σας προβληματίζουν. Δεν σας προβληματίζει όμως ότι η Συμφωνία αυτή οδηγεί στη δημιουργία της μεγαλύτερης βάσεως στα Σκόπια αύριο και με την υπογραφή σας και την ψήφο σας θα φιλοξενήσετε τα πυρηνικά του Ιντσιρλίκ εντός των επόμενων 9 μηνών; Επειδή μπορεί να μην το ξέρατε, σας το λέω εγώ από το βήμα της Βουλής. Κύριοι συνάδελφοι του ΣΥΡΙΖΑ, που ασκήσατε αρκετές φορές κριτική για την εφαρμογή της Συνθήκης του ΝΑΤΟ στη συμμαχία σε σχέση με το Υπουργείο Εθνικής Άμυνας της Ελλάδος, σήμερα υπογράφετε και εγκρίνετε την ίδρυση της μεγαλύτερης βάσεως του ΝΑΤΟ στα Σκόπια, που μπορεί να φιλοξενήσει άνετα και τα πυρηνικά του Ιντσιρλίκ που θα μεταφερθούν στην ευρύτερη περιοχή. Αυτό, για να μην υπάρχει καμία παρεξήγηση αργότερα και πείτε ότι δεν το ξέρατε.

Το δεύτερο είναι ότι αντιλαμβάνομαι τις ευαισθησίες σας για τα ανθρώπινα δικαιώματα. Τις ευαισθησίες για την κατάλυση της Δημοκρατίας στο κρατίδιο των Σκοπίων γιατί δεν τις εκφράζετε; Η διαδικασία όλη αυτή, η οποία έγινε, μια διαδικασία που, αν θέλετε, μόνο δημοκρατική δεν ήταν, είδαμε εκβιασμούς βουλευτών, φυλακίσεις και αποφυλακίσεις βουλευτών, μέχρι να φτάσουν στον αριθμό ακριβώς των βουλευτών που θα έπρεπε να στηρίξουν αυτή τη Συμφωνία, είδαμε να παραβιάζονται τα δημοκρατικά και τα ανθρώπινα δικαιώματα πολλαπλώς, αλλά εκεί δεν άκουσα κάποια φωνή. Τι συνέβη με το δημοψήφισμα; Δεν θα έπρεπε η Συνθήκη των Πρεσπών, που είχε ως προϋπόθεση τη διεξαγωγή δημοψηφίσματος και μάλιστα έγκυρου και με θετικό πρόσημο να συνοδεύεται από τη Συμφωνία αυτή; Γιατί δεν έχετε την ευαισθησία, λοιπόν, να δείτε, εάν υπήρξε δημοψήφισμα, αν αυτό ήταν έγκυρο – που ήταν άκυρο, γνωρίζετε τη συμμετοχή του – και αν αυτό ήταν επισυναπτόμενο της Συμφωνίας. Αλλά ούτε αυτό σας πείραξε.

Πολλές φορές με χαρά έχω διαπιστώσει ότι πολλοί συνάδελφοι παρακολουθείτε τον τύπο και το γράμμα. Κανείς σε αυτή την αίθουσα από τη μεριά αυτή δεν είδε ότι αυτή η Συμφωνία δεν φέρει καν την υπογραφή του Προέδρου της Δημοκρατίας, που απαιτείται, για να είναι έγκυρη η Συμφωνία από τη δική τους πλευρά; Έχουμε, λοιπόν, μια Συμφωνία, η οποία δεν έχει υπογραφεί από τον Πρόεδρο της Δημοκρατίας τους, αλλά από τον Πρόεδρο της Βουλής παράτυπα, που δεν έχει ικανοποιηθεί η προϋπόθεση του δημοψηφίσματος και που έχουν παραβιαστεί όλα τα δημοκρατικά δικαιώματα. Μια Συμφωνία, η οποία παραβιάζεται και τώρα από τον δημόσιο λόγο αυτών που την υπέγραψαν από την άλλη πλευρά, συμπεριλαμβανομένου του Προέδρου Ζάεφ και του Υπουργού Εξωτερικών Δημητρόφ.

Κι αν αυτά, τέλος πάντων, τα ξεπερνάτε, για να ικανοποιήσετε την ιδεολογική βούληση να ανατραπεί το αποτέλεσμα του εμφυλίου πολέμου – γιατί αυτό καταλαβαίνω ότι είναι το μεγαλύτερο, δεν πιστεύω ότι είστε τόσο μεγάλοι υποστηρικτές της παγκοσμιοποίησης, όπως είναι ο πρώην Υπουργός Εξωτερικών, ο κ. Κοτζιάς μέσω των γνωστών ιδρυμάτων Clinton και Σόρος – τότε αντιλαμβάνεστε ότι η σφραγίδα του ΝΑΤΟ θα φέρει αυτό, που ακριβώς μέχρι τώρα πρεσβεύατε ότι δεν θέλατε;

Εμείς είμαστε αντίθετοι, γιατί αυτή η ένταξη επικυρώνει τη Συνθήκη των Πρεσπών και όχι για τη δυτική πορεία του κρατιδίου, αλλά πιστεύουμε ακράδαντα ότι έτσι όπως έγινε αυτή η Συμφωνία ανατρέπει ακόμα και την ίδια τη Συνθήκη της Γιάλτας, και αυτό θα επιφέρει στα Βαλκάνια αρκετά μεγάλα δράματα στο μέλλον. Είμαστε βέβαιοι ότι από τη στιγμή που ξεκίνησε ο διάλογος για την αλλαγή συνόρων, με πρώτο το Κόσοβο, το οποίο θα διαμοιραστεί μεταξύ της Αλβανίας και της Σερβίας, με τη σύμφωνη γνώμη των μεγάλων δυνάμεων, η επόμενη προς συζήτηση περιοχή θα είναι τα Σκόπια και εν συνεχεία η Βοσνία-Ερζεγοβίνη. Αλλά ούτε αυτό αντιλαμβάνομαι ότι αποτελεί μέρος των σκέψεών σας για το τι θα συμβεί στο μέλλον.

Από την άλλη μεριά, άκουσα με προσοχή τη Νέα Δημοκρατία, τον Εισηγητή της Νέας Δημοκρατίας, τον κ. Κουμουτσάκο, ο οποίος με το που ανέβηκε στο Βήμα, αναφέρθηκε στους Ανεξάρτητους Έλληνες και σε εμένα προσωπικά. Ο κ. Κουμουτσάκος, ως παλιός διπλωμάτης εξάλλου έχει και το προσωνύμιο του «πυραύλου», «ο πύραυλος Κουμουτσάκος» έλεγε ένας κρατούμενος των φυλακών Κορυδαλλού, δημοσιογράφος, για τον εκβιασμό, ο κ. Μουσσάς, αν θυμάμαι, στη δικογραφία έχει αυτό δημοσιευτεί…

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Κύριε Πρόεδρε, ζητώ τον λόγο επί προσωπικού. Είναι πολύ κρίμα να πέφτει τόσο χαμηλά ένας πολιτικός, κύριε Πρόεδρε. Είναι κρίμα, πραγματικά. Βλέπει ο ελληνικός λαός και κοροϊδεύει.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝ.ΕΛ.):** Ψέματα λέω;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Παρακαλώ, αφήστε τις προσωπικές αναφορές.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Κοροϊδεύει ο ελληνικός λαός. Βλέπει και λυπάται την κατάντια ενός πολιτικού, που φτάνει σε αυτό το σημείο.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Εντάξει, εντάξει.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝ.ΕΛ.):** Ήρθε εδώ να μας πει ότι οι Ανεξάρτητοι Έλληνες – το γνωστό παραμύθι – θα μπορούσαν να ψηφίσουν στην πρόταση μομφής και να έχουμε μπλοκάρει τη διαδικασία. Οι ψήφοι της πρότασης μομφής που απαιτούντο, για να ανατραπεί η Κυβέρνηση, τον Ιούλιο είναι 151. Η Νέα Δημοκρατία ψήφισε με 137 και 7 οι Ανεξάρτητοι Έλληνες δεν φτάνανε στο 151, που θα ανατρέπετο η Κυβέρνηση. Άρα, ανατροπή της Κυβέρνησης δεν θα μπορούσε να γίνει.

Το δεύτερο είναι ότι η θέση της Νέας Δημοκρατίας η επίσημη θέση και όχι η θέση πολλών στελεχών – γιατί οφείλω να πω ότι ο Αντιπρόεδρος της Νέας Δημοκρατίας, ο πρώην πρωθυπουργός, ο κ. Σαμαράς και κάποιοι Βουλευτές της Βορείου Ελλάδος έχουν διαφορετική άποψη από αυτή, που εκφράζει ο κ. Μητσοτάκης – είναι υπέρ του erga omnes, του γεωγραφικού προσδιορισμού, δηλαδή, η παράδοση του όρου «Βόρεια Μακεδονία». Έστω, λοιπόν ότι εμείς είχαμε τη δυνατότητα να ανατρέψουμε την Κυβέρνηση τον Ιούλιο και να έχει ο ελληνικός λαός αποφασίσει να εκλέξει τον κ. Μητσοτάκη, Πρωθυπουργό της χώρας και τον κ. Κουμουτσάκο, Υπουργό επί των Εξωτερικών, ποια θα ήταν η τελική απόληξη; Ο γεωγραφικός προσδιορισμός με erga omnes, το «Βόρεια Μακεδονία», δώρο στους Σκοπιανούς. Αυτό που ακριβώς εμείς θεωρούμε ως κύριο λόγω της μη ψήφισης, την οποίαν στηρίξαμε με την αποχώρησή μας από την Κυβέρνηση και την παραίτησή μας, όσων αντέξαμε, από τους υπουργικούς θώκους, που κινδυνεύουμε με μεθοδεύσεις του Προέδρου της Βουλής να πληρώσουμε ακόμα και με τη διάλυση της Κοινοβουλευτικής μας Ομάδας και βεβαίως, με τη δημόσια θέση μας ότι αυτή θα είναι η μόνιμη θέση, η αδιαπραγμάτευτη θέση, η θέση την οποία θα θέσουμε ενώπιον του ελληνικού λαού, για να επιλέξει τους εκπροσώπους του την επόμενη μέρα.

Το ΠΑΣΟΚ – ή όπως λέγεται τώρα, τέλος πάντων, εγώ έχω μείνει στην ιστορική ονομασία του ΠΑΣΟΚ, κύριε Λοβέρδο, εσείς είστε από εκείνη τη γενιά – ψήφισε αρνητικά, το οποίο θεωρώ ότι είναι θετικό, γιατί φαίνεται ότι ακόμη υπάρχουν κάποια υπόλοιπα του λεγόμενου πατριωτικού ΠΑΣΟΚ, του ΠΑΣΟΚ του Κώστα Μπαντουβά, του ΠΑΣΟΚ που εκπροσωπούσε ο Παναγιώτης Σγουρίδης, ο Δημήτρης Βουνάτσος, ο μεγάλος πολιτικός Χαραλαμπίδης, που μίλησε τότε για την προδοσία της παραχώρησης του ονόματος της Μακεδονίας, συμφωνώντας κάποια εποχή και με τον Ανδρέα Παπανδρέου. Ένα ΠΑΣΟΚ, που βέβαια, μεταλλάχθηκε αργότερα, όταν ο Σημίτης έκανε την Ενδιάμεση Συμφωνία και, ουσιαστικά, έκανε την πρώτη παράδοση του όρου «Μακεδονία» με τον ορισμό «Πρώην Γιουγκοσλαβική Δημοκρατία της Μακεδονίας».

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ:** Η συμφωνία είναι του Παπανδρέου, δεν είναι του Σημίτη.

**ΠΑΝΑΓΙΩΤΗΣ ΚΑΜΜΕΝΟΣ (Πρόεδρος της Κ.Ο. των ΑΝΕΛ - Ειδικός Αγορητής των ΑΝ.ΕΛ.):** Ο κ. Σημίτης, εάν θέλετε, ήταν εκείνος ο οποίος σφράγισε τη συμφωνία, μετά ο Παπανδρέου είχε κάνει στην αρχή το εμπάργκο, νομίζω ότι είχε άλλη πολιτική. Η πολιτική των εκσυγχρονιστών ήταν αυτή που ήρε όλες τις δεσμεύσεις, που ο Ανδρέας Παπανδρέου είχε βάλει. Αυτή ήταν και η πρώτη εθνική οπισθοχώρηση.

Έχουμε, λοιπόν, στη Βουλή των Ελλήνων αυτή τη στιγμή τον παραλογισμό και, βέβαια, «Το Ποτάμι», που κι αυτό έχει υποστεί, δυστυχώς, την πολιτική της Κυβέρνησης ΣΥΡΙΖΑ που δεν κατάφερε να δημιουργήσει το περίφημο κεντροαριστερό προοδευτικό πρόσημο. Έκαναν μεγάλες προσπάθειες να πάρουν στελέχη από το ΠΑΣΟΚ και από «Το Ποτάμι», για να γίνει η νέα κεντροαριστερά, αλλά οι κεντροαριστεροί εκπρόσωποί της είναι η Κατερίνα Παπακώστα, η Έλενα Κουντουρά, ο Τέρενς Κουίκ και οι Βουλευτές που προέρχονται από τη σκληρή δεξιά, πάντα ήταν δεξιότερα και εμού και των παραμενόντων στους ΑΝΕΛ σήμερα.

Αυτοί με το δεξιό πρόσημο αποτέλεσαν το αριστερό άνοιγμα και μέσω της ανταλλαγής της θέσεως και της υπουργικής καρέκλας με την ψήφο και τη συνείδησή τους άλλαξαν την άποψή τους, ο ένας που έλεγε δε θα ψηφίσουμε ποτέ τη Συμφωνία αυτή και μάλιστα ήταν αντίθετος με τη συνεργασία της Αριστεράς παραμένει Υπουργός, η κυρία Κουντουρά, η οποία σε δημόσια ομιλία της στην Κρήτη πριν από δύο μήνες ορκιζόταν για το θέμα του ονόματος της Μακεδονίας, αντάλλαξε τη θέση της και την ψήφο της με την καρέκλα, ο δε κ. Κόκκαλης, ο λεγόμενος και «total blue electric», ενώ μας προέτρεπε στην τελευταία Κοινοβουλευτική Ομάδα πριν από λίγες ημέρες να ανατρέψουμε την Κυβέρνηση και να πιέσουμε τον Μητσοτάκη να κάνει πρόταση μομφής, παρόλα αυτά προτίμησε και αυτός την καρέκλα και, μάλιστα, την ψήφο εμπιστοσύνης.

Κυρίες και κύριοι συνάδελφοι, αυτό το κλίμα, που έχει δημιουργηθεί, έχει δημιουργήσει ένα τεράστιο χάσμα μεταξύ της βούλησης του ελληνικού λαού και των δυνάμεων που εκπροσωπούνται στη Βουλή. Εγώ θέλω να απευθυνθώ προς τους Μακεδόνες και τους Θράκες Βουλευτές και να τους ρωτήσω ευθέως, πιστεύουν ότι οι πολίτες τους οποίους εκπροσωπούν στο Κοινοβούλιο συμφωνούν με τη σύνθετη ονομασία και την παραχώρηση του όρου «Μακεδονία»; Η απάντηση είναι όχι και φοβάμαι πάρα πολύ ότι το αποτέλεσμα αυτής της πολιτικής θα είναι η ενδυνάμωση του άλλου άκρου του εμφυλίου πολέμου, αυτό που προσπαθεί να επαναφέρει η ναζιστική ακροδεξιά της Χρυσής Αυγής, γιατί δεν πρόκειται περί εθνικιστών, πρόκειται περί ενός νεοναζιστικού γερμανόφιλου κόμματος, το οποίο διατηρεί τη σβάστικα και διατηρεί και εκείνες τις αρχές του Χίτλερ και όσων υπηρέτησαν τον ναζισμό στην Ελλάδα.

Ήταν αυτοί, που στον πόλεμο για το όνομα της Μακεδονίας, βρισκόντουσαν μαζί με τους κομιτατζήδες και όχι με τον εθνικό στρατό. Αυτούς, λοιπόν δυστυχώς, ευνοούμε με αποφάσεις τέτοιες, που δεν έχουν σαν βάση το εθνικό συμφέρον και την πραγματική εθνική θέση, όπως αυτή διαμορφώθηκε στην απόφαση υπό τον Πρόεδρο της Δημοκρατίας, Κωνσταντίνο Καραμανλή και τους Αρχηγούς των κομμάτων στην τελευταία συνεδρίαση του Συμβουλίου Πολιτικών Αρχηγών.

Θεωρώ ότι είναι μια ευκαιρία να αντιληφθούμε ότι είναι αντισυνταγματικό να παραχωρήσουμε, βάσει του άρθρου 5 του Καταστατικού του ΝΑΤΟ, εθνική κυριαρχία. Λέω βάσει του άρθρου 5 του Καταστατικού του ΝΑΤΟ, διότι εντασσόμενα τα Σκόπια μέσα στην οικογένεια του ΝΑΤΟ, αποκλείουν την Ελλάδα από τη δυνατότητα να ζητήσει ομαδική συμμαχική άμυνα έναντι τρίτου, γιατί τα Σκόπια δεν θα είναι πλέον τρίτη χώρα. Μόνο και μόνο αυτό, που παραδίδει εθνική κυριαρχία, μας δίδει τη δυνατότητα να πάμε στους 180.

Ξέρετε, όμως, γιατί δεν πάμε στους 180; Δεν πάμε, διότι αν έρθει η Συμφωνία με 180 και ο ΣΥΡΙΖΑ θα ψηφίσει, αλλά και η Νέα Δημοκρατία θα εκτεθεί, διότι δεν μπορεί να λες άλλα στους πρέσβεις που σε επισκέπτονται και άλλα να λες στη Βουλή των Ελλήνων. Όπως, κύριε Κουμουτσάκο – δεν θέλω να σας κρίνω, πολιτικά σας κρίνω – είπατε από αυτό το βήμα ότι είστε υπέρ της ευρωπαϊκής πορείας των Δυτικών Βαλκανίων. Εγώ διάβασα πριν από λίγο την ομιλία του Αρχηγού σας, ο οποίος ξεκαθάρισε στις 24 Ιανουαρίου ότι «δεν θα απεμπολήσω ως πρωθυπουργός», ο Μητσοτάκης εάν γίνει, «το δικαίωμα, εφόσον κερδίσω στις επόμενες εκλογές, να θέσω βέτο στην ενταξιακή διαδικασία της ΠΓΔΜ στην Ευρωπαϊκή Ένωση».

Τώρα, λοιπόν, τι μας λέτε; Ο Μητσοτάκης έρχεται στη Βουλή και λέει «εγώ δεν απεμπολώ το δικαίωμα να βάλω βέτο για την είσοδο των Σκοπίων στην Ευρωπαϊκή Ένωση με το όνομα «Βόρεια Μακεδονία»». Έρχεται ο Αμερικανός και ο Γερμανός Πρέσβης, του τραβάνε το αυτί και στέλνει εσάς να αλλάξετε τη θέση. Ποια είναι αυτή, που ισχύει από τις δύο; Αυτά βλέπει ο ελληνικός λαός και θα σας καταδικάσει κι εσάς στις επόμενες εκλογές. Μη νομίζετε ότι μπορείτε να κοροϊδεύετε τους Έλληνες για πάρα πολύ ακόμα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Να ξεκαθαρίσουμε τα πράγματα. Τις προσωπικές ύβρεις του κ. Καμμένου τις αντιπαρέρχομαι, διότι εάν ασχοληθώ, θα του δώσω αξία. Επομένως, δεν πρόκειται να μιλήσω γι’ αυτά, πάμε στην ουσία των όσων είπε. Είπε ότι λέγοντας ότι στηρίζουμε την ευρωπαϊκή προοπτική των Βαλκανίων εκχωρούμε και το δικαίωμα του βέτο. Από πού κι ως πού τα δύο είναι διαφορετικά; Στηρίζουμε την ευρωπαϊκή προοπτική υπό τους όρους εκπλήρωσης από τις υποψήφιες χώρες όλων των προαπαιτούμενων και προϋποθέσεων, που επιβάλει η Ευρωπαϊκή Ένωση και αν αυτό δεν γίνεται, προφανώς, δεν εκχωρούμε το δικαίωμα του βέτο, που έχουμε ως κράτος μέλος. Επομένως, μην ψάχνει να βρει προβλήματα εκεί που δεν υπάρχουν. Η θέση μας είναι τόσο σταθερή τόσο στέρεη που θα ήθελε πάρα πολύ εκείνος, που αναζητεί ένα σωσίβιο πολιτικής ύπαρξης, να ήταν και δική του.

Κύριε Πρόεδρε, η θέση της Νέας Δημοκρατίας ήταν εξαρχής ότι είμαστε κατά αυτής της επιζήμιας Συμφωνίας για το σύνολο των πραγμάτων που περιέχει. Τίποτε και κανείς δεν μπορεί να αλλοιώσει τη θέση μας. Και σε κάθε περίπτωση από τις δικές μας θέσεις δεν έφυγαν οι μισοί μας βουλευτές, από του κ. Καμμένου έφυγαν. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, μπροστά στην κρισιμότητα της κατάστασης δεν χωράνε σήμερα μισόλογα στις εισηγήσεις μας. Δεν υπάρχει, κατά τη γνώμη μου, κανένα περιθώρια για υπεκφυγές, κανένα απολύτως.

Γι’ αυτό, λοιπόν, κι εγώ επιλέγω να σας δηλώσω εξαρχής – με το «καλημέρα» δηλαδή, που λένε – το συμπέρασμα στο οποίο έχω ήδη καταλήξει και στη συνέχεια, θα επιχειρηματολογήσω για την εγκυρότητα του συμπεράσματος αυτού και υπέρ της αλήθειας της διαπίστωσής μου. Το συμπέρασμα, λοιπόν, είναι το εξής. Η Ελλάδα αναγκάζεται σήμερα να βάλει και δεύτερο φίδι στον κόρφο της. Η Ελλάδα υποχρεώνεται σήμερα, παρά τη θέλησή της, να αγκαλιάσει άλλον έναν εκβιαστή των Βαλκανίων. Η Ελλάδα υποκύπτει και ανοίγει την πόρτα της και το σπίτι της σε αναξιόπιστους και επικίνδυνους. Η Ελλάδα – θέλει δεν θέλει – υποχρεώνεται να αποκαλεί σύμμαχο, τη χώρα Σκόπια. Οι γεωπολιτικοί συσχετισμοί δυνάμεων δεν μας αφήνουν κανένα περιθώριο αυτενέργειας και υποχρεώνουν με βία τις επιλογές μας, καθορίζοντας ταυτόχρονα και τις τελικές μας αποφάσεις.

Δεν νομίζω ότι κάτω από αυτές τις συνθήκες ότι μπορεί να είναι με κάποιον τρόπο κάποιος χρήσιμος στη χώρα του. Αυτό, δηλαδή, που αναλώνεται στο να υποστηρίζει με λόγια πως όλα αυτά, τα οποία συμβαίνουν γύρω μας και μας αφορούν, γίνονται δήθεν με τη θέληση των Ελλήνων, με τη δική μας ουσιαστικά πρωτοβουλία.

Κυρίες και κύριοι συνάδελφοι, νομίζω πως όλοι έχουμε δεχτεί ως σωστή τη συμβουλή, που είχε δώσει κάποτε ο Διονύσιος Σολωμός στο ελληνικό Έθνος, δηλαδή, πως «πρέπει να θεωρούμε εθνικό, ό,τι είναι αληθές». Είναι πολύ λογική αυτή η συμβουλή, καθώς όλοι γνωρίζουμε πως πάνω σε ψέματα, δεν μπορεί κανείς να χτίσει σε τίποτα. Είναι κακό – λέει – «στην άμμο να χτίσεις παλάτια». Μόνο η αλήθεια αποτελεί ικανό θεμέλιο, για να σχεδιάσει πάνω της ένα ολόκληρο έθνος την πορεία του στην ιστορία.

Η πρώτη, λοιπόν, αλήθεια είναι πως αν έχουμε οποιονδήποτε έλεγχο της κατάστασης – αν είχαμε – δεν θα ανοίγαμε εμείς από μόνοι μας καμία συζήτηση με τους Σκοπιανούς, αν δεν μας έπειθαν πρώτα εκείνοι πως ξέχασαν τη λέξη Μακεδονία μια και καλή. Και συζητήσεις ανοίξαμε και υπογραφές βάλαμε και ψήφους δώσαμε και ψήφους θα δώσουμε.

Χρησιμοποιώ το πρώτο πληθυντικό πρόσωπο, κυρίες και κύριοι συνάδελφοι, γιατί παρά το γεγονός πως το 80% των Ελλήνων διαφωνεί με τα όσα έγιναν, με τα όσα γίνονται, το 80% των πολιτικών δυνάμεων αποφάσισε κόντρα στη βούλησή τους και φρόντισε, ώστε η υπογραφή που μπήκε σε αυτό το παλιόχαρτο να είναι εξ ονόματος όλων των Ελλήνων.

Να θυμίσω ότι η βούληση του ελληνικού λαού ήταν μη χρησιμοποίηση του όρου «Μακεδονία».

Αυτή, λοιπόν, η υπογραφή είναι η νόμιμη υπογραφή της Ελλάδας, η νόμιμη υπογραφή όλων των Ελλήνων, αυτή που μπήκε κάτω από την αθλιότητα της Λίμνης. Είμαστε, όμως, όλοι μαζί σε αυτή την υπόθεση. Πάντα ήμασταν όλοι μαζί και πριν την υπογραφή και μετά την υπογραφή. Αυτό είναι που πρέπει να καταλάβουμε πρώτα από όλα, αυτό είναι που πρέπει να αντιληφθούμε όλοι. Ό,τι έγινε, ό,τι γίνεται και ό,τι θα γίνει, δηλαδή, όσα είναι να έρθουν, θα τα βιώσουμε όλοι μαζί ως σύνολο, θα τα ζήσουμε ως έθνος. Θα πρέπει να τα αντιμετωπίσουμε όλοι μαζί ως Έλληνες.

Δεύτερη αλήθεια, λοιπόν, ανεξάρτητα από το αν έχουμε ή όχι τον οποιοδήποτε έλεγχο επί των διεθνών εξελίξεων, ανεξάρτητα από το αν συμφωνούμε ή διαφωνούμε με το πού έχουμε βάλει την υπογραφή μας, ανεξάρτητα από το ό,τι και αν γράφει αυτό το παλιόχαρτο της Λίμνης τα όσα έρχονται προς την πλευρά μας, τα όσα θα πρέπει να αντιμετωπίσουμε είναι τέτοιας έντασης και τέτοιου μεγέθους, που μόνο ενωμένοι έχουμε την ελπίδα να τα βγάλουμε πέρα. Μόνο ενωμένοι μπορούμε να εγγυηθούμε τη συνέχεια του έθνους μας. Η συνεννόηση, η συνεργασία, η συναίνεση ανάμεσα στις δημοκρατικές δυνάμεις του τόπου θα καθορίσουν το μέλλον αυτού του έθνους.

Η ευθύνη μας είναι τεράστια και αν θέλουμε να ανταπεξέλθουμε σε αυτήν, εάν θέλουμε να σταθούμε στο ύψος, το οποίο επιτάσσει η ιστορία μας, τότε το πρώτο που πρέπει να κάνουμε είναι να είμαστε ειλικρινείς, γιατί μόνο εάν επιλέξουμε ως οδηγό την αλήθεια στη διαδικασία λήψης των αποφάσεών μας, θα έχουμε την ευκαιρία, θα έχουμε τις βάσιμες ελπίδες πως αν προσπαθήσουμε να θέσουμε τις σωστές ερωτήσεις, ίσως τότε μπορέσουμε να βρούμε τις σωστές απαντήσεις.

Τι μας έχει μάθει, κυρίες και κύριοι, η ιστορία μας; Τι ρόλο έπαιξε η συμμετοχή μας στη συμμαχία του ΝΑΤΟ κατά την τουρκική εισβολή στη Βόρεια Κύπρο; Τι κερδίσαμε, όταν βγήκαμε από το στρατιωτικό σκέλος του ΝΑΤΟ; Τι κερδίσαμε, όταν επιστρέψαμε σε αυτό; Σε τι βαθμό έχει βοηθήσει η συμμετοχή μας στη Νατοϊκή Συμμαχία στη βελτίωση των σχέσεών μας με τους γείτονές μας; Ποιος είναι ο ρόλος μας στη συμμαχία; Έχουμε πράγματι τη δύναμη της αρνησικυρίας; Έχουμε πράγματι τη δύναμη να ασκήσουμε βέτο στο οτιδήποτε; Σε τι κατάσταση θα ήταν η άμυνα της χώρας, αν δεν ήμασταν μέλη του ΝΑΤΟ; Σε τι κατάσταση θα βρισκόντουσαν οι ελληνικές Ένοπλες Δυνάμεις, εάν δεν είμαστε μέλος του ΝΑΤΟ;

Σε τι βαθμό εξαρτάται σήμερα, τώρα, αυτή τη στιγμή που μιλάμε η αμυντική μας ικανότητα από τη συμμετοχή μας στη Νατοϊκή Συμμαχία; Σε τι βαθμό μας έχουν ανάγκη οι σύμμαχοι, πόσο μας χρειάζονται και για ποια ζητήματα; Ποια παραδείγματα μπορούμε να θυμόμαστε από τη συμπεριφορά τους απέναντί μας, τα οποία να μας πείσουν πως έχουμε αξιόπιστους συμμάχους;

Υπάρχουν μέλη διαφορετικών ταχυτήτων στη Συμμαχία. Εμείς, η Ελλάδα, σε ποια ταχύτητα βρισκόμαστε; Τι εννοούμε, όταν λέμε πως η Ελλάδα είναι ο πυλώνας της σταθερότητας και της ειρήνης στην περιοχή; Τι εννοούν οι άλλοι, όταν λένε το ίδιο; Τι περιμένουν, δηλαδή, από την Ελλάδα, από εμάς; Σε τι βαθμό έχουμε καταλάβει, έχουμε κατανοήσει και αντιληφθεί τον ρόλο που παίζουν οι ενεργειακές ανάγκες των ισχυρών σε σχέση με το μέλλον αυτής της χώρας; Είμαστε σε θέση, άραγε, να εκμεταλλευτούμε αποτελεσματικά την αδιαμφισβήτητη γεωστρατηγική αξία της Ελλάδας προς όφελος των Ελλήνων;

Μήπως ξέρετε τι γίνεται στο Τέτοβο, στα βόρεια εδάφη των Σκοπίων; Ξέρετε πόσοι αλβανόφωνοι, μουσουλμάνοι είναι εκεί και πιστεύουν στο δικαίωμα της αυτοδιάθεσης και του αυτοπροσδιορισμού και είναι οπλισμένοι σαν αστακοί; Μήπως ακούσατε τι έγινε μόλις χθες στη Σερβία;

Μάθατε για τη συμφωνία με το λαό, που υπέγραψαν, στη Σερβία όλα ανεξαιρέτως τα δημοκρατικά κόμματα της αντιπολίτευσης, με κοινή απόφαση τον εκδημοκρατισμό της χώρας; Μήπως έφτασε στα αυτιά σας η πληροφορία πως το Κόσσοβο μιλάει ανοιχτά για αλλαγές συνόρων στην Αλβανία; Έχετε καταλάβει το μέγεθος του διωγμού, που υφίστανται τα μέλη της ελληνικής Ομογένειας; Ποια είναι η γνώμη σας για την αμεσότητα της τουρκικής απειλής; Είμαστε κοντά σε πόλεμο με τους Τούρκους, ναι ή όχι; Περιμένουμε, ναι ή όχι, ανά πάσα στιγμή επιθετική ενέργεια από τη Τουρκία; Αυτές και άλλες πολλές ερωτήσεις, θα έπρεπε να μας απασχολούν, αν θέλουμε να εντοπίσουμε το λογικό σωστό, το εθνικά ωφέλιμο.

Όπως είπα και νωρίτερα, καλό είναι να ψάξουμε για απαντήσεις εκεί, που θα πρέπει να ψάξουμε. Είναι στη δική μας ιστορία, στην ιστορία των Ελλήνων. Ας θυμηθούμε, λοιπόν, την περίφημη Δηλιακή Συμμαχία, ας κάνουμε,, δηλαδή, αυτό που έκαναν οι ηγέτες των ισχυρότερων δυνάμεων του πλανήτη πριν πάρουν τις αποφάσεις τους. Ας ανατρέξουμε στο Θουκυδίδη, πώς ξεκίνησε και πώς κατέληξε η Δηλιακή Συμμαχία, τι πυροδότησε τη δημιουργία της και έπειτα τη μετάλλαξή της, πώς οι αποφάσεις των μικρότερων σε δύναμη συμμάχων καθόρισαν την τραγική της μοίρα.

Ας είμαστε ειλικρινείς, είμαστε μία μικρή δύναμη, μέλος μιας ισχυρής Συμμαχίας, στην οποία, όμως, δεν μπορούμε να υπολογίζουμε πως θα μας προστατέψει από τους δικούς μας εχθρούς. Αντιθέτως, μπορούμε να είμαστε σίγουροι πως θα μας ζητήσει να πολεμήσουμε τους δικούς της εχθρούς, θέλουμε δεν θέλουμε. Έχουμε καταλήξει σε τεκμηριωμένες απαντήσεις σε όλα τα ερωτήματα που έθεσα υπόψιν σας πιστεύω και με βάση αυτό πιστεύω πως αυτό, το οποίο πρέπει να κάνει η Ένωση Κεντρώων ως υπεύθυνη δημοκρατική πολιτική δύναμη, είναι να στείλει μέσω της αρνητικής ψήφου – η οποία δυστυχώς δεν μπορεί να αποτελέσει σοβαρό εμπόδιο στις εξελίξεις – το μήνυμα πως είναι άλλο πράγμα να συναινούμε εκβιαζόμενοι σε κάτι και τελείως άλλο πράγμα να το αποδεχόμαστε μέσα μας ως σωστό, ως δίκαιο, ως αληθινό.

Καταψηφίζουμε, λοιπόν, την ένταξη του κράτους των Σκοπίων στο ΝΑΤΟ, γιατί η ονομασία του περιέχει μια ελληνική λέξη, ενώ οι κάτοικοί του δεν είναι Έλληνες. Η απόφασή τους να αυτοπροσδιοριστούν με μία ελληνική λέξη, ενώ δεν δηλώνουν Έλληνες, αποτελεί ατράνταχτη απόδειξη αλυτρωτισμού. Η ίδια η ιστορία της βάφτισής τους από τον Γιουγκοσλάβο Τίτο αποδεικνύει πως τα κίνητρα και οι σκοποί, που εξυπηρετεί η ύπαρξη του κράτος των Σκοπίων, είναι κίνητρα αναθεωρητισμού των βαλκανικών συνόρων. Ακόμα και η συμπεριφορά που επέδειξαν οι Σκοπιανοί στην Ενδιάμεση Συμφωνία του 1995, μας παρέχει πολύτιμες πληροφορίες, για να βγάλουμε χρήσιμα συμπεράσματα στην προσπάθειά μας να αξιολογήσουμε, σε τι βαθμό μπορούμε να έχουμε εμπιστοσύνη στους Σκοπιανούς.

Κλείνω την αρνητική εισήγησή μου, με ένα και μόνο σχόλιο. Ειπώθηκε από τον Εισηγητή του ΣΥΡΙΖΑ πως η Μικρασιατική καταστροφή και η διχοτόμηση της Κύπρου ήταν τραγικά αποτελέσματα της μεγάλης ιδέας ορισμένων. Κύριε Τόσκα, διαφωνώ με αυτή την εκτίμησή σας και σας συνιστώ να μην παρουσιάζετε τη γνώμη σας αυτή, ως κάτι το καθολικά αποδεκτό. Η δική μου γνώμη είναι πως αυτές οι δύο καταστροφές, αλλά και όλες οι υπόλοιπες, που έχουμε καταγεγραμμένες στην μακραίωνη ιστορία μας, μια πηγή είχαν, μία αιτία είχαν και αυτή ήταν η διχόνοια. Όταν μιλάμε για μεγάλες ιδέες, να θυμάστε και τον Ελευθέριο Βενιζέλο, που διπλασίασε την Ελλάδα πάνω σε αυτές τις ιδέες. Η διχόνοια αλλοίωσε αυτές τις ιδέες, η φαγωμάρα δηλητηρίασε την Ελλάδα, οδήγησε στον εθνικό διχασμό και όλα πήγαν στραβά, αυτά που βρήκαν τη χώρα.

Δεν μπορεί ο ΣΥΡΙΖΑ να θυμάται τον Βενιζέλο, όποτε θέλει να ενισχύσει το προφίλ του Πρωθυπουργού και να τον βάζει στην άκρη, όταν παίρνει «τα κουβαδάκια του να πάει στην άμμο να χτίσει τα παλάτια».

Κυρίες και κύριοι συνάδελφοι, πριν κατέβω από το βήμα, θα ήθελα να επαναλάβω επιγραμματικά τους κινδύνους που αντιμετωπίζει η χώρα μας.

Πρώτον και μεγαλύτερος εχθρός είναι η διχόνοια. Δεύτερον, η απόφαση της Τουρκίας να προσπαθήσει να επιβάλει συνδιαχείριση στο Αιγαίο.

Τρίτον, η επιρροή της Τουρκίας και η δράση των μυστικών της υπηρεσιών στη Θράκη, στην Αλβανία, στα Σκόπια και στη Βουλγαρία. Απέναντι στη δράση των μυστικών της υπηρεσιών είναι πολλά αυτά, τα οποία μπορούμε να κάνουμε. Για την επιθετικότητά της, όμως, ένα μόνο μπορούμε να κάνουμε. Να προετοιμαστούμε για πόλεμο.

Για τη διχόνοια ανάμεσά μας δεν μπορούμε να κάνουμε τίποτα. Ο μόνος που μπορεί να την αποτρέψει είναι ευτυχώς ο ελληνικός λαός και λέω ευτυχώς, γιατί σε αντίθεση με πολλούς από εδώ πέρα μέσα έχω εμπιστοσύνη στον ελληνικό λαό. Οι Έλληνες αναγνωρίζουν ποιοι είναι αυτοί, οι οποίοι σπέρνουν τη διχόνοια. Όποιος επενδύει στη διχόνοια, θα βρει τον ελληνικό λαό απέναντί του. Λαϊκισμός και αλήθειες δεν μπορούν να συνυπάρξουν. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Σαρίδη. Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Σας ζητώ συγνώμη, κυρίες και κύριοι συνάδελφοι, έχω προγραμματισμένη συνάντηση εκ των προτέρων με τον ομόλογό μου, τον Γερμανό Υπουργό Εξωτερικών. Θα με αντικαταστήσει Υφυπουργός. Δεν πρόκειται να φύγω, αν δεν έρθει εκπρόσωπος του Υπουργείου και θα επιδιώξω να είμαι και πίσω πριν ολοκληρωθούν οι εργασίες, γιατί ενδέχεται κάποιος να έχει θέσει ένα τεχνικό θέμα, που θα πρέπει να το απαντήσω προσωπικά. Άρα, ζητάω την ανοχή σας και σας βεβαιώνω ότι δεν είναι επειδή δεν θα ήθελα να ακούσω τη γνώμη όλων των βουλευτών, που παίρνω τον λόγο τώρα.

Εάν εκτιμούσαμε μέχρι τώρα τη συζήτηση, θα έλεγα ότι ανταλλάχθηκαν επιχειρήματα γενικά με ήπιο τρόπο. Δεν έχουμε, όμως, ανταποκριθεί στο κριτήριο που έχω θέσει σε όλες τις σχετικές ομιλίες μου όχι μόνο για το μακεδονικό, την υποχρέωσή μας, δηλαδή, να μιλάμε με ειλικρίνεια και με βασικό κριτήριο την εξυπηρέτηση του εθνικού συμφέροντος. Γιατί το λέω αυτό;

Θα ξεκινήσω, όπως κάνω πάντοτε, με τα μικρά και αυτονόητα, ώστε να μπορέσω να επιχειρηματολογήσω πειστικά. Δύο ήταν οι άξονες της συζήτησης. Ο ένας είναι η σχέση της κύρωσης του Πρωτοκόλλου με τη Συμφωνία των Πρεσπών. Ορθά αναφέρθηκε ότι ολοκληρώνεται η Συμφωνία, με την έννοια ότι θα τεθεί σε ισχύ μόλις στείλουμε τη ρηματική διακοίνωση περί της κύρωσης στη γειτονική χώρα.

Δεν πρόκειται να αναφερθώ, όμως, σε όλα τα επιχειρήματα που ακούστηκαν για τη σκοπιμότητα ή όχι της κύρωσης, γιατί αυτό ανάγεται σε προηγούμενη φάση της συζήτησης. Θα αναφερθώ σε όσα, κατά τη γνώμη μου, εσφαλμένα τέθηκαν σε σχέση με την απόφαση, που έχουμε να πάρουμε, την ψηφοφορία ή όχι του Πρωτοκόλλου, σε συνδυασμό με την Συμφωνία.

Το πρώτο επιχείρημα, λοιπόν, που ακούσαμε και κυρίως από τη Νέα Δημοκρατία, εν μέρει και από το ΚΙΝΑΛ είναι ότι – εν πάση περιπτώσει, δεν το είπαν, την εισαγωγή την κάνω εγώ – ας πούμε ότι θα δεχτούμε την ένταξη της γειτονικής χώρας στο ΝΑΤΟ. Θυμίζω εγώ και δεν το αποδίδω σε αυτούς ότι στην πραγματικότητα αυτή ήταν η εθνική θέση μετά το Βουκουρέστι, πρώτα λύση μετά ένταξη. Έχουμε ήδη μία ψηφισμένη από την Εθνική Αντιπροσωπεία Σύμβαση, που και κατά την έννοια της Ενδιάμεσης Συμφωνίας και κατά την έννοια των ψηφισμάτων του 1993, επιλύει τη διαφορά. Τυπικά, επομένως, αυτή ήταν η υποχρέωσή μας όχι μόνο βάσει της Συμφωνίας των Πρεσπών, αλλά βάσει και της Ενδιάμεσης Συμφωνίας και των αρχικών αποφάσεων του ΟΗΕ.

Ο αντίλογος, όμως, στον οποίο θα αναφερθώ, κατά τη γνώμη μου, είναι υποκριτικός. «Γιατί δεν ζητήσατε και κάτι παραπάνω», «γιατί τους βάλατε έτσι»; «Δεν έχουμε θέματα, που θα μπορούσαμε να ζητήσουμε από το ΝΑΤΟ σε σχέση με την Τουρκία»; Άκουσα. «Ή δεν έχουμε θέματα, που θα μπορούσαμε να τα ζητήσουμε σε βάση διμερών σχέσεων που έχουμε με την γειτονική χώρα»; Γιατί αυτό είναι υποκριτικό; Γιατί έγιναν δύο κύματα εντάξεων επί των ημερών και των δύο κυβερνώντων κομμάτων. Η Αλβανία μπήκε στο ΝΑΤΟ, 1η Απριλίου 2009, το σύνολο της διαπραγμάτευσης το είχε αναλάβει η Νέα Δημοκρατία. Η Βουλγαρία, άμεσος γείτονας, μαζί με άλλες έξι χώρες, στη μεγάλη διεύρυνση του 2004. Το μεγαλύτερο κομμάτι της διαπραγμάτευσης το είχε αναλάβει τότε το ΠΑΣΟΚ.

Τι ζητήσατε εσείς – ειδικά η Νέα Δημοκρατία – σε σχέση με την Αλβανία, που δεν έχουμε μόνο τα γενικότερα ζητήματα, σε σχέση με την Τουρκία, έχουμε και πολύ κρίσιμα εθνικά θέματα, που αφορούν στη μειονότητά μας εκεί. Ας μας πει, λοιπόν, ένα πράγμα που ζητήσαμε και που πήραμε, για να μπορεί μετά να νομιμοποιείται οποιοσδήποτε, να μας θέτει παρόμοια ζητήματα. Εμείς διαπραγματευθήκαμε, ακριβώς γιατί θεωρούμε ότι μετά την κύρωση της Συμφωνίας των Πρεσπών, αυτό που ονομάζουμε – άλλοι λένε ηγετικός, εγώ λέω πρωτοπόρος – πρωταγωνιστικός ρόλος στην ευρύτερη περιοχή θα θεμελιωθεί, ακριβώς λόγω της οικοδόμησης σχέσεων φιλίας. Άρα, είναι εκτός της λογικής μας οποιοδήποτε quid quo αυτού του είδους. Εσείς, όμως, που μας το ζητάτε, πείτε μας τι ζητήσατε;

Στο ίδιο μήκος κύματος, η δεύτερη κατηγορία επιχειρημάτων αφορά στη θέση σε ισχύ της Συμφωνίας, την υποτιθέμενη αμφισβήτηση κακή τη πίστη από τη γειτονική πλευρά και επίσης ένα ερώτημα, τι κερδίσαμε; Αυτοί μπαίνουν. Θα απαντήσω, μολονότι δεν είναι ακριβώς ίδιας φύσης επιχειρήματα και στα δύο μαζί. Πρώτον, έχουμε πει επανειλημμένα ότι η Συμφωνία τίθεται σε ισχύ, άρα αναλαμβάνουν υποχρέωση να χρησιμοποιούν το νέο όνομα και ταυτόχρονα να άρουν κάθε υποχρέωση αλυτρωτισμού, μετά την κύρωση της Συμφωνίας Ένταξης στο ΝΑΤΟ από μας, όχι από όλες τις άλλες χώρες. Αυτό, λοιπόν, θα συμβεί τις προσεχείς ημέρες και από κει και μετά, προφανώς, θα έχουν υποχρέωση να σέβονται και το γράμμα και το πνεύμα της Συμφωνίας, που θα τεθεί σε ισχύ.

Εδώ νομίζω ότι υπάρχει άλλο ένα στοιχείο υποκριτικής κριτικής από τη Νέα Δημοκρατία, που ξανατέθηκε στη συζήτηση και που συνδέεται λίγο και με τα προηγούμενα. «Γιατί δεν προσπαθήσατε να εξασφαλίσετε το συμφέρον της χώρας»; «Τι θα γίνει», μας λένε, «μπαίνουν στο ΝΑΤΟ, θα μπουν και στην Ευρωπαϊκή Ένωση, γιατί έχουμε υποχρέωση ως χώρα να μην προβάλλουμε καμία αντίρρηση σε όλες τις φάσεις της διαπραγμάτευσης»; Αυτό το δήλωσε ο κ. Μητσοτάκης, ως ελάττωμα της Συμφωνίας, στις 24/1, λέγοντας μάλιστα πανηγυρικά ότι αυτός θα εξασφαλίσει το βέτο. Τι γίνεται λίγες μέρες μετά; Θα προσκομίσω αύριο το σχετικό έγγραφο, έρχεται ο κ. Χαν, ο αρμόδιος Επίτροπος για τη Διεύρυνση και δηλώνει στις 29/1 στα «ΝΕΑ» σε αναλυτική του συνέντευξη με τίτλο «Για να μπουν τα Σκόπια στην Ευρωπαϊκή Ένωση, πρέπει να συμφωνήσει η Αθήνα», γιατί προφανώς έχουμε συμπεριλάβει παρόμοιες ρήτρες προστασίας του εθνικού συμφέροντος, για την απίθανη κατά τη γνώμη μου περίπτωση και λέω απίθανη, γιατί θεωρώ ότι οι νέες σχέσεις φιλίας και συνεργασίας, η εξάλειψη του δηλητηρίου της καχυποψίας ανάμεσα στους λαούς, θα καταστήσουν πραγματολογικά πολύ δύσκολες οποιεσδήποτε προσπάθειες μη εφαρμογής, αλλά ακόμη και αν συμβούν, θέλετε ένα τελικό νομικό επιχείρημα σ’ αυτήν την κατεύθυνση;

Πότε ολοκληρώνεται πλήρως η ένταξη στο ΝΑΤΟ; Πότε θα γίνουν το 30ο μέλος της Συμμαχίας; Όχι, όταν εμείς κυρώσουμε, αυτό είναι η αφετηρία της θέσεως σε ισχύ της Συμφωνίας των Πρεσπών, όταν ο Πρόεδρος της Δημοκρατίας μας στείλει το επικαιροτήριο έγγραφο – «όργανο» λέγεται στη διπλωματική γλώσσα – στον Θεματοφύλακα της Συμφωνίας, στην Κυβέρνηση των ΗΠΑ.

Ανάμεσα, λοιπόν, σε μας, που φαίνεται ότι θα είμαστε η πρώτη χώρα που θα κυρώσει και μέχρι την τελευταία χώρα που θα κυρώσει, θα έχουμε τον χρόνο να ελέγξουμε την εφαρμογή της Συμφωνίας. Αυτά μην τα θεωρείτε τεχνικά πράγματα, γιατί δείχνουν τη φροντίδα, την οποία έχουμε αναλάβει – και πρέπει πάλι να αποδώσω εύσημα στον Υπουργό, που την διαπραγματεύτηκε, στον Νίκο Κοτζιά – ώστε όχι μόνο από πλευράς ουσίας, αλλά και διαδικασίας να υπάρχουν οι σχετικές εγγυήσεις.

Το τελευταίο. Αυτοί τι θα κάνουν; Μπήκαν στο ΝΑΤΟ, έχουν τουλάχιστον την υποσχετική, υπό τις προϋποθέσεις ότι θα εφαρμόζουν τις υποχρεώσεις τους στο ευρωπαϊκό κεκτημένο, να μπουν στην Ευρωπαϊκή Ένωση, τι θα κάνουν; Λοιπόν, αυτοί έχουν συστήσει μια διυπουργική επιτροπή, που καλύπτει όλα τα υπουργεία, για να αλλάξουν άρδην το κράτος τους, να αλλάξουν τα ονόματα των δρόμων, να αλλάξουν τα ονόματα των κτιρίων, να αλλάξουν τα ονόματα των θεσμών, να αλλάξουν τα ονόματα των δημόσιων οργανισμών.

Είναι εύκολο; Δηλαδή, μόνο για εμάς είναι το όνομά μας η ψυχή μας; Αυτοί λοιπόν έχουν αναλάβει, σε επίπεδο συμβολισμού, σε επίπεδο υποστολής της εθνικής τους υπερηφάνειας, εν γνώση τους ότι η Συμφωνία αυτή αποτελεί έναν τίμιο συμβιβασμό, πολύ βαρύτερες στο ψυχολογικό και στο συμβολικό επίπεδο υποχρεώσεις από ό,τι είναι οι δικές μας. Αυτή είναι η επιχειρηματολογία μου για το γιατί ήταν ισορροπημένη η Συμφωνία. Και δεν πήραν παραπάνω πράγματα από την υποχρέωση συμμόρφωσης, που έχουν στις προβλέψεις της Συμφωνίας.

Μια τελευταία παρατήρηση, ακριβώς γιατί σας θεωρώ πατριώτη. Όλους σας θεωρώ πατριώτες και ειδικά εσάς, κύριε Κουμουτσάκο, σας θεωρώ στέλεχος με εμπειρία και γνώση διπλωματίας. Από τη στιγμή που κυρώνεται μια Συμφωνία, τα επιχειρήματα που μπορεί να είχαμε, για να αμφισβητήσουμε την ισχύ ορισμένων διατάξεών της, παύουν πια να προβάλλονται με τον τρόπο, που νόμιμα, στο πλαίσιο του πολιτικού παιχνιδιού, τα προβάλατε, για να αποφύγετε την Κύρωσή της. Τώρα είναι ισχύον Δίκαιο. Πρέπει, λοιπόν, να ερμηνεύουμε τη Συμφωνία, με τέτοιο τρόπο, ώστε η πατρίδα μας να έχει επιχειρήματα. Αν προβληθεί οποιοσδήποτε ισχυρισμός, από την άλλη πλευρά, με την οποία η άλλη πλευρά θα διεκδικεί περισσότερα δικαιώματα, εμείς δεν πρέπει να στηρίζουμε αυτόν τον ισχυρισμό. Όπως για παράδειγμα, κλασική περίπτωση είναι αυτή με την Ευρωπαϊκή Ένωση. Το λέω εντελώς με αίσθηση ευθύνης και ακριβώς γιατί είπα ότι αυτή η αίσθηση ευθύνης πρέπει να μοιράζεται. Άρα, όταν η Συμφωνία λέει και το επιβεβαιώνει ο Επίτροπος Χαν ότι δεν είναι εξασφαλισμένη η είσοδός τους στην Ευρωπαϊκή Ένωση, δεν μπορεί εσείς να υπονομεύετε αυτό το επιχείρημα.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Εκβιάσαμε αυτή τη δήλωση του κ. Χαν, κύριε Υπουργέ. Την εκβιάσαμε θέτοντας το θέμα. Αν μένουμε σιωπηλοί, δεν πρόκειται ποτέ να διευκρινιστεί τίποτα.

Γ**ΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Εντάξει. Είναι κατανοητό το επιχείρημά μου. Ήθελα να μιλήσω με αντίστοιχο χρόνο και για το άλλο μείζον ζήτημα, της στάσης μας για το ΝΑΤΟ, που είναι ταυτοτικό θέμα για εμάς. Δεν έχω όμως τον χρόνο και δεν θέλω να καταχραστώ. Θα σας πω επιγραμματικά. Η Αριστερά ήταν δύναμη υπευθυνότητας, διεθνιστική δύναμη, που πράγματι είχε ασκήσει κριτική στον Οργανισμό της Βορειοατλαντικής Συμμαχίας, στο πλαίσιο του ψυχρού πολέμου και των συνθηκών που τότε ίσχυαν. Βρισκόμαστε όμως σήμερα σε ένα πολυπολικό κόσμο, όπου είναι υποχρέωσή μας, ειδικά όταν κυβερνάμε, να ασκούμε μια υπεύθυνη πολυδιάστατη εξωτερική πολιτική, ούτως ώστε να ενισχύουμε τα στηρίγματα, που πολλαπλασιάζουν την ισχύ της χώρας μας. Βασικός σύμμαχος σε αυτήν την κατεύθυνση είναι το Διεθνές Δίκαιο. Και όταν συμμετέχουμε σε έναν διεθνή Οργανισμό, προσπαθούμε η συμμετοχή μας να είναι τέτοια, ώστε και η λειτουργία του Οργανισμού αυτού να στρέφεται προς την κατεύθυνση που εμείς θεωρούμε τη σωστή, την διεθνιστική, την υπέρ των συμφερόντων των κρατών. Και ακριβώς γι' αυτό τον λόγο, επειδή θίχτηκε και δεν είναι από τα θέματα που θέλουμε να αποφύγουμε, συνδιαμορφώσαμε την απόφαση της Ευρωπαϊκής Ένωσης για την Βενεζουέλα. Χρησιμοποίησα τη φράση, «ήταν απευκτική σύμπτωση», το ίδιο ακριβώς λεκτικό με την κυρία Μογκερίνι, σε δηλώσεις, που προηγήθηκε η δική μου και έπετο η δική της, ότι αυτό που επιδιώξαμε, συνδιαμορφώνοντας τις θέσεις της Ευρωπαϊκής Ένωσης, είναι να εξασφαλιστεί ότι στη Βενεζουέλα θα έχουμε δημοκρατική και ειρηνική έκβαση. Και Δημοκρατία σημαίνει, πράγματι, ο λαός της Βενεζουέλας να αποφασίσει. Δεν μπορεί να έρθει οποιοσδήποτε άλλος να εκβιάσει ή πολύ περισσότερο να επέμβει, για να αλλάξει την βούληση του λαού της Βενεζουέλας. Αυτό είναι το δημοκρατικό προφανές. Και τι σημαίνει ειρηνικό; Ότι το μόνο που μπορεί να κάνει η διεθνής κοινότητα είναι να παρέμβει διπλωματικά, στο πλαίσιο πολιτικού διαλόγου, απέναντι σε μια πάρα πολύ πολωμένη κοινωνία και ένα πολύ πολωμένο πολιτικό σύστημα, ώστε να εξασφαλίσει συνθήκες τίμιων εκλογών, που θα επιτρέψουν στο λαό της Βενεζουέλας να μιλήσει για τον εαυτό του. Αυτή, λοιπόν, ήταν η απόφαση στην οποία κατέληξε η Ευρωπαϊκή Ένωση, αφήνοντας – όπως θα δείτε στην ανακοίνωση, την οποία μπλόκαρε η Ιταλία – στα κράτη μέλη να αποφασίσουν, εάν θα αναγνωρίσουν και με ποιον τρόπο τις πολιτικές δυνάμεις εκεί. Και ο λόγος, για τον οποίον η κυρία Μογκερίνι δεν ζήτησε από την Ευρωπαϊκή Ένωση να πάρει θέση, είναι πολύ απλός. Τα κράτη αναγνωρίζουν κράτη, δεν αναγνωρίζουν κυβερνήσεις. Και η Ευρωπαϊκή Ένωση δεν έχει καν αυτή την αρμοδιότητα. Είναι εθνική αρμοδιότητα. Γι' αυτό στο θέμα του Κοσόβου, για παράδειγμα, δεν έχουμε ενιαία θέση της Ευρωπαϊκής Ένωσης, αλλά υπάρχουν έξι κράτη που δεν έχουν αναγνωρίσει.

Άρα, εμείς είμαστε συνεπείς ως πολιτική δύναμη της προόδου, της Δημοκρατίας, των δικαιωμάτων, του διεθνισμού. Και το ίδιο στίγμα έχουμε σε όλες τις παρουσίες μας ακόμα και όταν εκφράζουμε την Κυβέρνηση της χώρας, που αντιλαμβάνεστε ότι τα περιθώρια είναι μικρότερα, απ’ όταν απλώς ασκείς ιδεολογική κριτική. Η βασική μας διαφορά απέναντι σε όσους έχουν κυβερνήσει μέχρι τώρα είναι ότι εμείς δεν είμαστε φοβικοί, θέλουμε να αλλάζουμε τα πράγματα προς το καλύτερο, όταν μπορούμε να το κάνουμε.

Δεν θα αναφερθώ στην Τουρκία. Έγινε το ακριβώς αντίθετο από αυτό που κατηγορηθήκαμε. Όλα ήταν δημόσια, όλη η αντιπαράθεση. Δεν διαμόρφωσε η Τουρκία την ατζέντα, είχαμε πει εκ των προτέρων ότι ο σκοπός μας ήταν να αποκλιμακωθεί η ένταση και είδαμε το πρώτο απτό δείγμα. Χθες και προχθές ήταν οι δύο μόνες ημέρες, που θυμάμαι εγώ, που δεν είχαμε καθόλου παραβιάσεις. Και να οργανώσουμε τη συζήτηση. Θα μεταφέρω στον Πρωθυπουργό με την θετική μου εισήγηση την πρόταση του ΚΙΝΑΛ, για να γίνει Εθνικό Συμβούλιο Εξωτερικής Πολιτικής. Γιατί πιστεύω ότι πράγματι πρέπει να συζητούνται τα θέματα, για να μην υπάρχει ούτε σκιά αμφιβολίας. Και ευχαριστίες και για τις φιλόφρονες δηλώσεις σας. Το έγγραφο, το οποίο ζητήθηκε, θα προσκομισθεί.

Η τελευταία μου λέξη είναι για έναν άνθρωπο, γιατί η πολιτική εκφράζεται από ανθρώπους, ακριβώς γιατί ήταν θύμα άδικης επίθεσης. Στο χώρο που κινούμουν εγώ, στο χώρο της αριστεράς, ξέραμε ότι υπήρχαν άνθρωποι, τους λέγαμε «περιφρουρημένους» σε ορισμένους τομείς. Το ξέραμε ότι κινούνταν με έναν τρόπο που κρατούσαν τις ιδέες τους. Δεν θα πω λεπτομέρειες, γιατί δεν τις ξέρω. Είχαμε όμως αίσθηση ότι υπήρχαν άνθρωποι σαν τον Νίκο Τόσκα, που είχαν πάντοτε το ίδιο συνδυασμό ιδεών πατριωτισμού και διεθνισμού που χαρακτηρίζει την αριστερά. Και θεωρώ ιδιαίτερα ανοίκειες επιθέσεις που αμφισβητούν κάτι που οι πιο πολλοί το ξέρουμε. Και για όσους δεν το ξέρουν, αισθάνθηκα υποχρέωσή μου να το πω.

Θα είμαι πιο αναλυτικός στην Ολομέλεια. Νομίζω όμως ότι με αυτό τον τρόπο προχωρούμε σε μια κατεύθυνση, που θα εξασφαλίσουμε συνθήκες στη γειτονιά μας συνεργασίας και όχι αντιπαράθεσης, μολονότι σέβομαι τον συνάδελφο που το είπε, δεν λες «φίδια» ένα κράτος και έναν λαό. Πώς θα αισθανόμασταν, αν το είχαν απευθύνει σε εμάς; Γι’ αυτό λοιπόν νομίζω ότι με πραγματική στάση ευθύνης μπορεί να πάει η χώρα μας μπροστά. Φτάνει να έχουμε θάρρος και ειλικρίνεια.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Όπως είπαμε ο κ. Υπουργός θα φύγει αργότερα, αλλά θα αντικατασταθεί από άλλον, για να υπάρχει πάντα ένας Υπουργός. Τον λόγο έχει ο κ. Καραγιαννίδης.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Κύριε Πρόεδρε, επειδή πρέπει να αποχωρήσω, θέλω να δηλώσω την πρόθεσή μου ότι υπερψηφίζω την Σύμβαση, για να μπορέσω να αποχωρήσω.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Κι εγώ, κύριε Πρόεδρε, υπερψηφίζω την Σύμβαση.

**ΓΕΩΡΓΙΟΣ ΜΑΥΡΩΤΑΣ:** Πριν δύο εβδομάδες, κυρώθηκε στη Βουλή η Συμφωνία των Πρεσπών και μάλιστα με μεγαλύτερη κοινοβουλευτική νομιμοποίηση απ’ ότι η Ψήφος Εμπιστοσύνης της Κυβέρνησης, 153 έναντι 151 ψήφων. Ένας από τους λόγους, που στηρίξαμε τη συγκεκριμένη Συμφωνία, είναι η ένταξη της γειτονικής χώρας στους Ευρωατλαντικούς θεσμούς, αυτό, για το οποίο συζητάμε και σήμερα. Και για να μη κρυβόμαστε πίσω από το δάκτυλο μας, η ένταξη της Βόρειας Μακεδονίας, όπως θα είναι πλέον το όνομα, στο ΝΑΤΟ είναι ο βασικός λόγος που ο διεθνής παράγοντας πίεσε τη γειτονική χώρα να τα βρει μαζί μας στο θέμα του ονόματος. Και έτσι, η αυτοαποκαλούμενη Δημοκρατία της Μακεδονίας άλλαξε τη συνταγματική της ονομασία σε Δημοκρατία της Βόρειας Μακεδονίας και μάλιστα, με αλλαγή και μέσα στο Σύνταγμά τους.

Τα Βαλκάνια ήταν ανέκαθεν πεδίο ανταγωνισμού ρωσικών και δυτικών συμφερόντων. Ο δυτικός παράγοντας θέλοντας να σταματήσει τη ρωσική επιρροή, αποφάσισε να εντάξει στο ΝΑΤΟ την πρώην Γιουγκοσλαβική Δημοκρατία της Μακεδονίας. Για να γίνει αυτό, έπρεπε να λυθεί μεταξύ μας το ονοματολογικό θέμα, να βρεθεί, δηλαδή, μια αμοιβαία αποδεκτή λύση στο θέμα του ονόματος.

Η απαίτηση για πλήρη αποκλεισμό του όρου «Μακεδονία» από το όνομα είχε τελικά οδηγήσει στη μονοπώληση του όρου «Μακεδονία» από την γειτονική χώρα. Με την Ενδιάμεση Συμφωνία του 1995 επί Ανδρέα Παπανδρέου – κι όχι επί Κώστα Σημίτη, όπως ανέφερε προηγουμένως ο κ. Καμμένος – τους αναγνωρίσαμε ως Πρώην Γιουγκοσλαβική Δημοκρατία της Μακεδονίας, όπως είναι το όνομα της χώρας στους διεθνείς Οργανισμούς. Μετά το 2004 και το τσουνάμι αναγνωρίσεων με το συνταγματικό τους όνομα, δηλαδή, ως Δημοκρατία της Μακεδονίας, η εθνική γραμμή διαμορφώθηκε – και υπάρχει και στο site του Υπουργείου Εξωτερικών – ως σύνθετη ονομασία, με γεωγραφικό προσδιορισμό, πριν από τη λέξη Μακεδονία, που θα ισχύει έναντι όλων, erga omnes, για κάθε χρήση, εσωτερική και διεθνή.

Πάνω σε αυτήν την εθνική γραμμή και τη διεθνή συγκυρία ξεκίνησαν οι συνομιλίες που κατέληξαν στη Συμφωνία των Πρεσπών. Στην ομιλία μου πριν από δύο εβδομάδες στη Βουλή, είχα μιλήσει για μια Συμφωνία που δεν πρέπει ούτε να εξιδανικεύεται ούτε και να δαιμονοποιείται, όμως πρέπει να παρακολουθείται στενά η εφαρμογή της. Μετά την κύρωση του Πρωτοκόλλου Ένταξης στο ΝΑΤΟ θα μπει σε ισχύ και θα αρχίσει η εφαρμογή της. Το «Βόρεια Μακεδονία» θα αντικαταστήσει το σκέτο «Μακεδονία», και έτσι θα σπάσει το μονοπώλιο του ονόματος, που de facto είχαν κατακτήσει οι γείτονες λόγω και δικών μας λαθών.

Μόλις αρχίσει να φαίνεται ότι η κινδυνολογία ήταν ανεδαφική και οι φοβίες ήταν ανυπόστατες, τα περί ξεπουλήματος θα ξεθωριάσουν και ο καθένας θα πρέπει να αναλογιστεί τις ευθύνες του, και ο ΣΥΡΙΖΑ, που προσπάθησε να πετύχει «με ένα σμπάρο δύο τρυγόνια», βάζοντας τη Συμφωνία στο μικροπολιτικό παιχνίδι, για να διεμβολίσει τη Νέα Δημοκρατία και η Νέα Δημοκρατία, που ανέχθηκε το «η Μακεδονία είναι μία και είναι ελληνική», απομακρυνόμενη για ψηφοθηρικούς λόγους από εκεί που το άφησε το 2008, με τη σύνθετη ονομασία erga omnes και με μεγάλη ηττημένη εσωκομματικά τη φιλελεύθερη συνιστώσα της, που έχασε κατά κράτος από την πιο σκληρή δεξιά συνιστώσα. Το ίδιο ισχύει βέβαια και για το Κίνημα Αλλαγής, όπου οι νοσταλγοί του πατριωτικού ΠΑΣΟΚ επικράτησαν κατά κράτος των εκσυγχρονιστών, τουλάχιστον στην Κοινοβουλευτική Ομάδα, γιατί στο Κίνημα Αλλαγής υπήρξαν και διαφορετικές φωνές, όπως του Γιώργου Παπανδρέου ή και του Νίκου Ανδρουλάκη.

Μπορεί «το Ποτάμι» να πλήρωσε με τη διάλυση της Κοινοβουλευτικής του Ομάδας τη συνέπεια και την τόλμη του, όμως εμείς, οι «πρόθυμοι», όπως μας έλεγαν ειρωνικά και κάποιοι έγκριτοι δημοσιογράφοι – και, ναι, ήμασταν πρόθυμοι να βάλουμε αυτό που θεωρούμε εμείς ως εθνικό συμφέρον πάνω από την πολιτική μας επιβίωση – σώσαμε την τιμή και την υπόληψη του προοδευτικού φιλελεύθερου κέντρου και όλους εκείνους τους κεντρώους, τους κεντροαριστερούς και τους κεντροδεξιούς, εκείνο το κομμάτι της κοινωνίας, που ήταν θετικό απέναντι στη Συμφωνία και αρνητικό έως σφόδρα αρνητικό, απέναντι στην Κυβέρνηση. Θα ήταν άδικο για τον προοδευτικό, φιλελεύθερο, κεντρώο χώρο να αφήναμε να καταγράφει από τον ιστορικό του μέλλοντος μόνο ο ΣΥΡΙΖΑ ως η υπεύθυνη, ορθολογική, ευρωπαϊκή φωνή σε ένα τόσο κομβικό και ιστορικό ζήτημα. Στο «Ποτάμι» δεν είμαστε ευρωπαίοι à la carte.

Πολλές φορές έχω ακούσει την επιχειρηματολογία ότι η ένταξη στο ΝΑΤΟ της Βόρειας Μακεδονίας δεν λέει τίποτα, γιατί και η Τουρκία, λένε, είναι μέλος του ΝΑΤΟ και έχουμε προβλήματα. Έχετε αναρωτηθεί, όμως, αν δεν ήμασταν στο ΝΑΤΟ, μήπως είχαμε περισσότερα προβλήματα το 1987 στην κρίση και το 1996 στα Ίμια, που φτάσαμε κοντά στον πόλεμο με τους γείτονες; Είμαστε σίγουροι ότι θα είχε αποφευχθεί, αν δεν ήμασταν μέλη στην ίδια συμμαχία και είμαστε σίγουροι ότι το αποτέλεσμα μιας τέτοιας σύγκρουσης, αν γινόταν, θα ήταν υπέρ μας; Η ιστορία έχει δείξει ότι όταν είμαστε εκτός συμμαχιών, είμαστε ευάλωτοι. Στον 20ο αιώνα οι επιτυχίες που είχαμε στους Βαλκανικούς Πολέμους, στον Α΄ και στον Β΄ Παγκόσμιο Πόλεμο ήταν επειδή διαλέξαμε τη σωστή πλευρά της ιστορίας. Αντίθετα, οι καταστροφές προήλθαν όταν ήμασταν απομονωμένοι και το 1922 και το 1974.

Κυρίες και κύριοι συνάδελφοι, το βασικό δόγμα «ανήκομεν εις τη Δύση» δεν μπορεί να είναι à la carte. Αν πιστεύουμε ότι «ΕΟΚ και ΝΑΤΟ το ίδιο συνδικάτο», να το πούμε καθαρά και, αν πραγματικά πιστεύουμε ότι η συμμετοχή μας στο ΝΑΤΟ δεν εξυπηρετεί τα εθνικά μας συμφέροντα, να το πούμε κι αυτό καθαρά. Εμείς πιστεύουμε ότι η παρουσία της Ελλάδας στους ευρωατλαντικούς θεσμούς είναι προς το εθνικό συμφέρον, όμως, δεν εφησυχάζουμε. Η ισχύς μιας χώρας καθορίζεται από τη γεωπολιτική της θέση, την αποτρεπτική της ικανότητα, τις συμμαχίες της, αλλά και την οικονομία της.

Υπάρχουν, λοιπόν, πολλά που πρέπει να γίνουν, κυρίως το τελευταίο. Και φοβάμαι ότι δεν έχουμε καταλάβει ότι η ουσιαστική ανεξαρτησία μιας χώρας περνά μέσα από την οικονομία. Το να γίνει η Βαλκανική, πεδίο οικονομικής συνεργασίας και όχι αμοιβαίας καχυποψίας, θα πάρει λίγο χρόνο, αλλά θα δώσει εκείνες τις αναπτυξιακές δυνατότητες, που έχει ανάγκη η χώρα και ειδικά, η Μακεδονία μας.

Η Συμφωνία των Πρεσπών δεν είναι τερματισμός, λοιπόν, αλλά αφετηρία. Από εμάς εξαρτάται, εάν θα μεγιστοποιήσουμε τις ευκαιρίες και θα ελαχιστοποιήσουμε τις απειλές ή το αντίθετο.

Και τελικά, είναι και το τι Ελλάδα ονειρεύεται ο καθένας. Θέλουμε μια Ελλάδα με εθνική αυτοπεποίθηση, εξωστρεφή, υπεύθυνη, πυλώνα σταθερότητας και συνεργασίας στην περιοχή ή μια Ελλάδα φοβική, περίκλειστη και απομονωμένη, που συνεχώς θα βάζει το κεφάλι της στην άμμο;

Είμαι θετικός, κύριε Πρόεδρε, στο Πρωτόκολλο Ένταξης στο ΝΑΤΟ. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Ηγουμενίδης Νικόλαος, Καββαδία Ιωαννέτα, Καραγιαννίδης Χρήστος, Κασιμάτη Νίνα, Κοντονής Σταύρος, Κουρουμπλής Παναγιώτης, Κυρίτσης Γεώργιος, Δριτσέλη Παναγιώτα, Πάλλης Γεώργιος, Ψυχογιός Γεώργιος, Ντζιμάνης Γεώργιος, Ξυδάκης Νικόλαος, Ρίζος Δημήτριος, Στέφος Ιωάννης, Τζαμακλής Χαρίλαος, Τόσκας Νικόλαος, Τριανταφύλλου Μαρία, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Γεωργαντάς Γεώργιος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Σταμάτης Δημήτριος, Κεφαλογιάννης Ιωάννης, Κικίλιας Βασίλειος, Κουμουτσάκος Γεώργιος, Μεϊμαράκης Ευάγγελος – Βασίλειος, Τασούλας Κωνσταντίνος, Τσιάρας Κωνσταντίνος, Κεγκέρογλου Βασίλειος, Τζελέπης Μιχαήλ, Λοβέρδος Ανδρέας, Κασιδιάρης Ηλίας, Παναγιώταρος Ηλίας, Παππάς Χρήστος, Κανέλλη Λιάνα, Παφίλης Αθανάσιος, Γκιόκας Ιωάννης, Καμμένος Παναγιώτης (Πάνος), Σαρίδης Ιωάννης, Δανέλλης Σπυρίδων, Καμμένος Δημήτριος και Μαυρωτάς Γεώργιος.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Ευχαριστούμε τον κ. Μαυρωτά. Τον λόγο έχει ο κ. Ντζιμάνης.

**ΓΕΩΡΓΙΟΣ ΝΤΖΙΜΑΝΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, συζητάμε σήμερα την Κύρωση του Πρωτοκόλλου για την είσοδο της Βόρειας Μακεδονίας στο ΝΑΤΟ. Η Ελλάδα, βγαίνοντας από την δεκαετή οικονομική της κρίση, το καθεστώς των μνημονίων και την πολυετή εσωστρέφεια στην εξωτερική της πολιτική, αρχίζει να επανακτά το φυσικό γεωπολιτικό ρόλο της, σε όλη την περιφέρειά της και ειδικά, στα Βαλκάνια.

Το οικονομικό κέντρο βάρους της Βαλκανικής δεν είναι πλέον ούτε η Κωνσταντινούπολη ούτε η Αθήνα ούτε, βεβαίως, το Βελιγράδι. Το νέο γεωοικονομικό κέντρο της χερσονήσου μας, όπως αναδιαμορφώνεται με βάση την ευρωατλαντική ενσωμάτωση, συμπίπτει με το ιστορικό επίνειό της, τη Θεσσαλονίκη. Η ανάδειξη της πρωτεύουσας του ελληνικού Βορρά σε γεωοικονομική, εμπορική, πολιτιστική, τεχνολογική, επικοινωνιακή, ενεργειακή πρωτεύουσα των Βαλκανίων αποτελεί το σημαντικότερο πλεονέκτημα της Ελλάδας για την γεωπολιτική εξακτίνωσή της στην Νοτιοανατολική Ευρώπη.

Η Τουρκία, άλλωστε, υφίσταται γεωπολιτική ανάσχεση στα Βαλκάνια λόγω, αφενός, μεν της στενής της εμπλοκής με την Μέση Ανατολή και της οικονομικής κρίσης που διέρχεται και αφετέρου, χάρη στη μετριοπαθή, ευέλικτη και πολυδιάστατη ελληνική εξωτερική πολιτική και διπλωματία των τελευταίων χρόνων. Παραδείγματος χάρη, η τετραμερής συνεργασία Ελλάδος, Βουλγαρίας, Ρουμανίας, Σερβίας. Κατά συνέπεια, η Ελλάδα δύναται, κάτω απ' αυτές τις συνθήκες, να διαδραματίσει σημαντικό ρόλο στα Βαλκάνια, τα οποία, αυτήν την εποχή, προσελκύουν το ενδιαφέρον των μεγάλων γεωπολιτικών «παικτών».

Η Γερμανία στρέφει και πάλι το ενδιαφέρον της στα Βαλκάνια, ειδικά στα Δυτικά, προωθώντας με ζήλο την ευρωατλαντική τους ενσωμάτωση, όχι μόνο για οικονομικούς λόγους, αλλά και για λόγους γεωπολιτικής σταθερότητας και ασφάλειας. Από την πλευρά της, η Γαλλία επανακάμπτει στα Βαλκάνια σε ρόλο στρατηγικού επενδυτή, σε τομείς ενέργειας, μεταφορών, οπλικών συστημάτων και νέων τεχνολογιών.

Μια άλλη μεγάλη ευρωπαϊκή σημαντική δύναμη που παρουσιάζει έντονο ενδιαφέρον για τα Βαλκάνια είναι η Ρωσία. Βασικός στόχος της Ρωσίας είναι να χρησιμοποιεί τα Βαλκάνια και ειδικά τα αποσταθεροποιημένα Δυτικά Βαλκάνια, ως μοχλό πίεσης στο μαλακό υπογάστριο της Ευρώπης, για την επίτευξη των ευρύτερων και παγκόσμιων στόχων της Μόσχας.

Η Κίνα, επίσης, μια ανερχόμενη παγκόσμια οικονομική δύναμη φαίνεται να έχει στρατηγικής σημασίας σχέδια για τη Νοτιοανατολική Ευρώπη, στα πλαίσια του νέου «Δρόμου του Μεταξιού», όπως έχουν δείξει και οι στρατηγικές επενδύσεις της στο λιμάνι του Πειραιά, αλλά και στη σιδηροδρομική σύνδεση Βελιγραδίου-Βουδαπέστης.

Επίσης, βασικοί γεωπολιτικοί «παίκτες» είναι οι ΗΠΑ και η Ευρωπαϊκή Ένωση Οι Ηνωμένες Πολιτείες προωθούν μια σφαίρα επιρροής στα Βαλκάνια, με σκοπό όχι μόνο να δημιουργήσουν ένα προγεφύρωμα στο μαλακό υπογάστριο της Ευρασίας, αλλά και να διεισδύσουν βαθύτερα στην Ανατολική Ευρώπη, για να μπορούν να εμποδίσουν την ενδεχόμενη σύμπτυξη ενός ηπειρωτικού γεωπολιτικού άξονα ανάμεσα στη Γερμανία και τη Ρωσία, είτε, απλώς, για να δημιουργήσουν πίεση στις Βρυξέλλες και γεωπολιτικά αναχώματα στη Μόσχα.

Ο χειρότερος εφιάλτης αυτής της τακτικής και μάλιστα μη ανασταλτικής δύναμης είναι ένας ενδεχόμενος ηπειρωτικός άξονας Βερολίνου – Μόσχας, στον οποίο θα προστεθεί αργότερα και το Πεκίνο. Για να πορευτεί κάτι τέτοιο, διατηρούν τον έλεγχο της περιμέτρου της Ευρασίας και με τη βοήθεια μιας αλυσίδας προγεφυρωμάτων και με μια σειρά προνομιακών σχέσεων με στρατηγικούς εταίρους και χώρες πυλώνες, όπως θεωρούν το Ισραήλ, την Νότια Κορέα, την Ιαπωνία και έως πρόσφατα την Τουρκία, τμήμα του ρόλου της οποίας αναλαμβάνει πλέον και η Ελλάδα και η Κύπρος στους σχεδιασμούς της Ουάσιγκτον.

Η Ελλάδα είναι ένας πολύτιμος γεωστρατηγικός χώρος, μια κομβική χώρα που συνδέει τρεις ηπείρους και αποτελεί τον απαραίτητο ζωτικό κρίκο διασύνδεσης της Τουρκίας, του Ισραήλ και της Αιγύπτου με το ευρωατλαντικό σύστημα. Με το λιμάνι της Θεσσαλονίκης να συνδέει την Κεντρική και Ανατολική Ευρώπη με τον Ινδικό Ωκεανό μέσω του Σουέζ, με τα νησιά του Αιγαίου να ελέγχει αποτελεσματικά την δίοδο από και προς τη Μαύρη Θάλασσα. Η Κρήτη να ελέγχει τον κυριότερο θαλάσσιο άξονα της Μεσογείου Γιβραλτάρ - Σουέζ. Η Κέρκυρα ελέγχει επίσης τον πορθμό του Οτράντο και την κυκλοφορία Αδριατικής - Ιονίου. Η Ελλάδα αποτελεί τη φυσική πύλη των Βαλκανίων προς τη Μεσόγειο και ταυτόχρονα είναι η μοναδική χώρα που μπορεί να συνδυάσει από μόνη της τα δύο άκρα της χερσονήσου Αδριατική - Μαύρη Θάλασσα. Γι' αυτό τον λόγο η κατασκευή και της Εγνατίας και των αγωγών φυσικού αερίου αναβαθμίζουν κατά πολύ τον ρόλο της χώρας.

Επίσης, η Θεσσαλονίκη, το επίγειο της Βαλκανικής, επεκτείνει προς τη Μεσόγειο τον σημαντικότερο άξονα οδικών και σιδηροδρομικών μεταφορών της χερσονήσου που συνδέει τη Βουδαπέστη, το Βελιγράδι και τα Σκόπια με τη Θεσσαλονίκη. Για να μην εμποδιστεί, λοιπόν, η διαφαινόμενη γεωπολιτική αναβάθμιση της Ελλάδας στην ευρύτερη περιοχή και ειδικά στα Βαλκάνια ήταν και είναι ανάγκη μια σειρά από κακοφορμισμένα ζητήματα και διενέξεις της χώρας μας με τους γείτονές της να επιλυθούν άμεσα και ουσιαστικά, με γνώμονα τόσο τα καλώς εννοούμενα εθνικά μας συμφέροντα όσο και με γνώμονα την ασφάλεια, τη σταθερότητα και το κοινό ευρωπαϊκό μέλλον των χωρών της περιοχής και ιδιαίτερα, των πολύπαθων λαών τους.

Προς αυτή την κατεύθυνση είναι επίτευξη της Συμφωνίας των Πρεσπών και η είσοδος της Βόρειας Μακεδονίας στο ΝΑΤΟ, που αποτελούν ένα ιστορικό αποφασιστικό βήμα που απελευθερώνει σημαντικό διπλωματικό και γεωπολιτικό κεφάλαιο για την Ελλάδα, που θα αποδειχτεί πολύτιμο, ειδικά για την αντιμετώπισή μας μιας και όλο αναθεωρητικής Τουρκίας. Η Ελλάδα του 21ου αιώνα ξεπερνώντας την κρίση και διδασκόμενη απ' αυτή μπορεί να καταστεί μια υπολογίσιμη περιφερειακή δύναμη, η ισχύς της οποίας θα βασίζεται λιγότερο στη βία και περισσότερο στην οικονομία, στην τεχνογνωσία και στον πολιτισμό. Θα είναι μια ήπια δημοκρατική δύναμη, η οποία ανάμεσα από μια ανασυγκροτημένη και δημοκρατική Ευρώπη θα συμβάλει στη σταθερότητα, ασφάλεια, ευημερία, δημοκρατία και στην ανάπτυξη όλης της περιοχής.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ:** Ευχαριστώ πολύ, κύριε Πρόεδρε. Είναι πολύ ενδιαφέρον ότι μόλις ανέβαινα το βήμα ήταν η ώρα που συνέπεσε να φεύγει ο κ. Δρίτσας, με τον οποίο σε αυτή τη Βουλή, πριν από πέντε ακριβώς χρόνια, είχαμε μια πολύ έντονη συζήτηση για το αν υπάρχει ανάγκη να υφίσταται η Ατλαντική Συμμαχία. Τότε μου εξηγούσε με πολύ ωραία επιχειρήματα, γιατί η συνεδριακή απόφαση του ΣΥΡΙΖΑ ήταν ότι πρέπει όχι απλώς να βγει η Ελλάδα από την Ατλαντική Συμμαχία, αλλά πρέπει να διαλυθεί η Ατλαντική Συμμαχία ως μη έχουσα λόγο ύπαρξης.

Προσέξτε, κύριοι συνάδελφοι, αυτή ήταν η συνεδριακή απόφαση του ΣΥΡΙΖΑ που ίσχυε το 2014. Το λέω, διότι μόλις προηγουμένως ο κ. Κατρούγκαλος, για να δικαιολογήσει αυτή την εμφανής τροφή, είπε ότι άλλου τύπου ήταν η κριτική μας την εποχή του ψυχρού πολέμου και αλλιώς τα πράγματα σήμερα το 2019. Προφανώς, το 2014, όταν το συνέδριο του ΣΥΡΙΖΑ ελάμβανε τις αποφάσεις για τη διάλυση της Ατλαντικής Συμμαχίας, δεν βρισκόμασταν στο ψυχρό πόλεμο. Άρα, μιλάμε για μια μεγαλειώδη κωλοτούμπα, για να μη κοροϊδευόμαστε. Πράγματι, είναι σχεδόν οξύμωρο να πανηγυρίζει η Κυβέρνηση της «πρώτης φοράς Αριστεράς» για το ότι επιτυγχάνει τη διεύρυνση της Ατλαντικής Συμμαχίας. Να μας το λέγανε πριν από μερικά χρόνια, απλά δεν θα το πιστεύαμε. Όμως, να, που όλα γίνονται.

Οφείλω να δώσω μερικές γρήγορες απαντήσεις, αφού δε μπορώ να κρύψω και μια μικρή χαιρεκακία. Ακούγοντας τον κ. Καμμένο να σας αποκαλεί προδότες, όπου η ακριβής του έκφραση από τα πρακτικά ήταν «αυτή είναι μια προδοτική συμφωνία», επομένως, εσείς που την ψηφίσατε και ο Πρωθυπουργός που την υπέγραψε, για τον κ. Παναγιώτη Καμμένο, τον έως προ δεκαπέντε ημερών συνεταίρο σας, είστε προδότες. Το λέω, διότι είχα ακούσει όλα αυτά τα χρόνια διάφορους από εσάς να λένε ότι ο κ. Καμμένος είναι ένας απλός κεντροδεξιός και ασφαλώς, δεν είναι ακροδεξιός σαν τον Άδωνι Γεωργιάδη. Φάτε, λοιπόν, το «προδότες» από τον κεντροδεξιό Καμμένο, για να μάθετε και με ποιους συνεργάζεστε.

Επειδή είπε ο κ. Καμμένος ορισμένες φοβερές ανακρίβειες, στις οποίες πρέπει να απαντήσουμε, να ξεκαθαρίσουμε τα εξής. Επιχείρημα πρώτο – ψευδές – του κ. Καμμένου, ότι δεν μπορούσε να ρίξει την Κυβέρνηση κατά την Πρόταση Δυσπιστίας που κατέθεσε η Νέα Δημοκρατία, πέρυσι το καλοκαίρι, πριν από τη Συμφωνία των Πρεσπών. Το ψεύδος είναι αυταπόδεικτο για τον εξής λόγο: Τι έγινε μόλις προ 15 ημερών; Όταν ο κ. Καμμένος αποφάσισε να αποσύρει την εμπιστοσύνη του από την Κυβέρνηση, ο κ. Τσίπρας αναγκάστηκε από τα πράγματα να ζητήσει ψήφο εμπιστοσύνης, γιατί δεν μπορεί να σταθεί μια Κυβέρνηση χωρίς να λάβει ψήφο εμπιστοσύνης και ο ίδιος ο κ. Τσίπρας – και σωστά – είπε ότι αν δε λάβει ψήφο εμπιστοσύνης, θα φύγει και θα πάει σε εκλογές.

Τι θα γινόταν, λοιπόν, τον Ιούνιο του 2018, εάν ο κ. Παναγιώτης Καμμένος ήρε την εμπιστοσύνη του στην Κυβέρνηση Τσίπρα; Όπως ακριβώς έκανε τώρα ο κ. Τσίπρας, θα αναγκαζόταν να ζητήσει τότε ψήφο εμπιστοσύνης. Όμως, τότε υπήρχε μια ειδοποιός διαφορά, δεν είχε προλάβει να κλείσει συμφωνία ούτε με την κυρία Κουντουρά ούτε με την κυρία Παπακώστα. Επομένως, θα είχε χάσει την εξουσία πολύ απλά.

Για την κυρία Παπακώστα το γνωρίζουμε, γιατί δεν είχε ενταχθεί ακόμα στην Κυβέρνηση και είχε καταψηφίσει και για την κυρία Κουντουρά το γνωρίζουμε, γιατί λίγους μήνες μετά είχε κάνει την περίφημη δήλωση, που παίζουν ακόμα τα κανάλια, ότι ορκιζόταν πως δεν πρόκειται ποτέ να ψηφίσει την Συμφωνία των Πρεσπών και να δούμε ποιοι θα την ψήφιζαν. Επομένως, τον Ιούνιο του 2018, εάν ο κ. Καμμένος υποστήριζε την Πρόταση Δυσπιστίας του Κυριάκου Μητσοτάκη θα είχε πέσει η Κυβέρνηση Τσίπρα, δεν θα είχε υπογραφεί η Συμφωνία των Πρεσπών και όλα τα άλλα, τα οποία λέει, είναι για εσωτερική κατανάλωση.

Όμως, υπάρχει για τον κ. Καμμένο και ένα δεύτερο ακόμα χειρότερο. Στις 11 Ιουλίου 2018 η πρόσκληση των Σκοπίων στην Ατλαντική Συμμαχία έχει την υπογραφή του Υπουργού Άμυνας της Ελλάδος, που εκείνη την ημέρα ήταν ο κ. Παναγιώτης Καμμένος. Είναι δυνατόν, ο κ. Παναγιώτης Καμμένος, ως Υπουργός Αμύνης της Ελλάδος, να υπογραφεί μια πρόσκληση, για να μπουν τα Σκόπια στην Ατλαντική Συμμαχία και αυτή η Συμφωνία να είναι προδοτική ταυτόχρονα; Εδώ μιλάμε για έναν πραγματικό τραγέλαφο, που μόνο η Κυβέρνηση της «πρώτης φοράς Αριστεράς» μπορούσε να προσφέρει στον ελληνικό λαό με αυτή την ταχύτητα.

Πάμε τώρα και στην ουσία της Συμφωνίας. Υπάρχει ένα επιχείρημα που μου είπε και ο κ. Δανέλλης χθες σε μια εκπομπή, ότι είναι περίεργο η Νέα Δημοκρατία, η χώρα που κατά βάση υποστηρίζει τη συμμετοχή της Ελλάδος στη Δύση από την εποχή του αείμνηστου Εθνάρχη Κωνσταντίνου Καραμανλή, με την περίφημη ομιλία του στη Βουλή των Ελλήνων «Ανήκομεν εις την Δύσιν» πολιτικά, αμυντικά, στρατιωτικά, πολιτιστικά, σε αντίθεση με ό,τι έλεγε τότε η Αριστερά και όλοι εσείς, ότι η Νέα Δημοκρατία καταψηφίζει την ένταξη των Σκοπίων στην Ατλαντική Συμμαχία. Αυτό είναι εντελώς λάθος και επιδερμική ανάλυση της Ιστορίας.

Ο ίδιος Κωνσταντίνος Καραμανλής, όταν έβλεπε ότι τα συμφέροντα της Ελλάδος ήταν διάφορα με το ΝΑΤΟ, είχε βγάλει την Ελλάδα από το στρατιωτικό σκέλος της συμμαχίας, διότι για τον Κωνσταντίνο Καραμανλή και τη δική μας παράταξη διαχρονικά, φυσικά επιθυμούμε να ανήκουμε στη Δύση, αλλά προτάσσουμε το ελληνικό εθνικό συμφέρον. Για τον ίδιο ακριβώς λόγο, ο κ. Κώστας Καραμανλής, συνεχίζοντας αυτή την παράδοση στο Βουκουρέστι του 2008 έβαλε βέτο στην ένταξη των Σκοπίων στην Ατλαντική Συμμαχία.

Επομένως, η σημερινή μας θέση δεν έρχεται σε αντίθεση με την ιστορία μας. Είναι σε συνέχεια της ιστορίας μας και πράγματι, επειδή ακριβώς εμείς τη σχέση μας με τη Δύση τη βλέπουμε με όρους φιλίας και ισοτιμίας και όχι με όρους υποτέλειας, όπως κάνετε εσείς, γι' αυτό και μπορούμε και λέμε και όχι στη Δύση, όταν οι δικές τους επιλογές βλάπτουν τα δικά μας εθνικά συμφέροντα.

Κλείνοντας, το βασικό επιχείρημα των υποστηρικτών της Συμφωνίας είναι ότι τώρα θα πάρουμε τα Σκόπια από την αγκαλιά της Τουρκίας. Αυτό, κυρίες και κύριοι συνάδελφοι, κάνω μια πρόβλεψη που θα μείνει στα Πρακτικά της Βουλής, δεν πρόκειται να συμβεί και σίγουρα η ένταξη των Σκοπίων στην Ατλαντική Συμμαχία καθόλου δεν θα επιδράσει. Αντιθέτως, λόγω της συμμετοχής των Σκοπίων στην Ατλαντική Συμμαχία, οι στρατιωτικές και οι αμυντικές σχέσεις Σκοπίων και Τουρκίας θα γίνουν ακόμα στενότερες και μέσα στα πλαίσια της Συμμαχίας, τα Σκόπια θα υποστηρίζουν τις Τουρκικές και όχι τις Ελληνικές θέσεις.

Γι' αυτό άλλωστε και ο Πρωθυπουργός φρόντισε αμέσως να επισκεφθεί τον Πρόεδρο της Τουρκίας, αμέσως μετά τη Συμφωνία που υπέγραψε, για να διαβεβαιώσει την Τουρκία ότι ο στρατηγικός εταίρος των Σκοπίων παραμένει η Τουρκία και όχι η Ελλάδα. Όλα σας τα επιχειρήματα και όλες σας οι ελπίδες είναι απλώς, για να δικαιολογήσετε στον εαυτό σας και στον λαό τη μεγάλη ζημιά που κάνατε στην Ελλάδα. Προδοσία δεν κάνατε, προδότες δεν είστε, αλλά τεράστια ζημιά κάνατε. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Τζελέπης.

**ΜΙΧΑΗΛ ΤΖΕΛΕΠΗΣ:** Κυρίες και κύριοι συνάδελφοι, συζητάμε σήμερα, για να κυρώσουμε αύριο την ένταξη των Σκοπίων στο ΝΑΤΟ. Αυτό ήταν το ζητούμενο για την Ευρωπαϊκή Ένωση, για το ΝΑΤΟ, για τις Ηνωμένες Πολιτείες και εμείς συρθήκαμε άρον άρον να το αποδεχθούμε και να κάνουμε μια πρόχειρη Συμφωνία, χωρίς να διαφυλάξουμε τα εθνικά συμφέροντα. Τα έχουμε πει επανειλημμένα, όταν συζητούσαμε την Κύρωση της Συμφωνίας των Πρεσπών, ότι αυτή η Συμφωνία, όπως υπογράφηκε, όχι μόνο δεν εξασφαλίζει τα εθνικά συμφέροντα, όχι μόνο δεν εξαφανίζει τον αλυτρωτισμό των γειτόνων, αλλά αντιθέτως, ανοίγει νέα εθνικά ζητήματα, προβλήματα για τη χώρα μας, τα οποία θα τα βρούμε μπροστά μας.

Σε λίγο θα βρούμε νέες μειονότητες μπροστά μας στη Μακεδονία, σε λίγο θα δούμε τον αλυτρωτισμό των γειτόνων για έξοδο στο Αιγαίο και από την άλλη την πλευρά, ενώ η συγκυρία ήταν η πλέον ευνοϊκή για αυτή την Κυβέρνηση να διαπραγματευτεί μια Συμφωνία, όπου όπως προείπα, την θέλανε οπωσδήποτε η Ευρωπαϊκή Ένωση και το ΝΑΤΟ τώρα και στα Σκόπια υπήρχε μια Κυβέρνηση μετριοπαθής και φιλοευρωπαϊκή, όπως τουλάχιστον φαίνεται. Τα δε Σκόπια ήταν το επισπεύδον κράτος, για να υπογραφεί αυτή η Συμφωνία. Η Κυβέρνηση, όμως, τι έκανε; Η Κυβέρνηση ως πρόθυμη και βολική δεχθήκανε μια Συμφωνία με αυτά, που επί 27 χρόνια καμία ελληνική κυβέρνηση δεν δέχτηκε.

Όνομα όπως το θέλανε, ιθαγένεια μακεδονική, γλώσσα μακεδονική και κάναμε μια εθνογέννηση. Μια εθνογέννηση όπου δεν έχει καμία σχέση το γειτονικό κράτος με την Ιστορία των Μακεδόνων, αλλά κάνατε διαπραγματεύσεις και εξωτερική πολιτική, όχι για να υπερασπιστείτε κύριοι της Συγκυβέρνησης, της Κυβέρνησης σήμερα ΣΥΡΙΖΑ, κάνατε εξωτερική πολιτική έχοντας την προσοχή σας στο πώς θα αποκομίσετε οφέλη από την εσωτερική πολιτική σκηνή. Πώς θα διχάσετε τον ελληνικό λαό από τη μια πλευρά και από την άλλη, πώς θα δημιουργήσετε μέτωπα, δήθεν προοδευτικά, με πολιορκητικό κριό αυτή τη Συμφωνία, πράγμα το οποίο όμως δεν θα σας βγει σε σχέση με την αναδιάταξη του πολιτικού σκηνικού στη χώρα, το οποίο επιδιώξατε.

Κάνατε όμως σημαντική ζημιά στη χώρα και στη Δημοκρατία μας, όπως λειτουργεί, γιατί αυτή η Συμφωνία δεν έχει τη βούληση, την συντριπτική βούληση του ελληνικού λαού, που είναι απέναντι σε αυτή τη Συμφωνία. Και την προσπάθεια που κάνει η Κυβέρνηση αυτή, ιδιαίτερα το Σαββατοκύριακο, που έκανε, με μια σειρά από στελέχη να επισκεφθούν νομούς στη Βόρεια Ελλάδα, για να ενημερώσουν λέει για τη Συμφωνία.

Ξέρετε τι έγινε στην πόλη μου, στην πόλη των Σερρών, κατά την επίσκεψη εκεί, του κ. Παπαδημούλη; Πραγματικά ζήσαμε ιστορικές στιγμές, πρωτόγνωρα μέτρα ασφαλείας, αστυνομοκρατία παντού. Εσείς που θα καταργούσατε τα ματ, τα φέρατε μέσα στα σπίτια μας. Όλες αυτές οι λογικές, αυτά τα μέτρα, που βιώσαμε το Σαββατοκύριακο αυτό στην πόλη μας, είναι στοιχείο που θυμίζει απολυταρχικά καθεστώτα, όπου με κάθε τρόπο προφύλασσαν τα στελέχη ηγεσίας, που είχαν αποδοκιμασίες και τη λαϊκή οργή. Αυτά βιώσαμε στις Σέρρες.

Από την άλλη πλευρά, αυτή η Συμφωνία πέρασε πραγματικά με μια τεχνητή Κυβερνητική Πλειοψηφία, διαλύοντας κόμματα και αλλάζοντας θέσεις εκπρόσωποι του ελληνικού λαού, που με άλλες θέσεις ήρθαν στο Ελληνικό Κοινοβούλιο.

Θα ήθελα εδώ να τονίσω κάποιες θέσεις του αρμόδιου Υφυπουργού Εξωτερικών, του συντοπίτη μου, ο οποίος αρχές του 2018 έλεγε: «Το κρίσιμο για την ειλικρινή συμβίωση και επιτυχή συνεργασία των λαών μας είναι η υιοθέτηση από την FYROM που να σέβεται την ελληνική διαχρονία και έτσι να μην εγείρει ούτε να υπονοεί ζητήματα αλυτρωτισμού, επεκτατισμού, αδιεξόδου, εθνικισμού. Υπάρχει κάτι τέτοιο σ’ αυτή τη Συμφωνία; Δεν υπάρχει τίποτα και μόνο το όνομα, η ιθαγένεια και η γλώσσα είναι η αιχμή του αλυτρωτισμού εις βάρος της Μακεδονίας.

Δεύτερον, το δικαίωμα λέει των γειτόνων για εθνικό αυτοπροσδιορισμό οφείλει να σέβεται το δικό μας αντίστοιχο δικαίωμα, όπως αυτό προσδιορίζεται και οριοθετείται ιστορικά, αρχαιολογικά, γλωσσολογικά και πολιτισμικά. Τι από αυτά διαφυλάσσεται μέσα στη Συμφωνία;

Τρίτον, γεωγραφικοί προσδιορισμοί τύπου: Βόρεια, Νότια Μακεδονία σε άμεση αντιδιαστολή με το υπονοούμενο Νότια είναι λέει απολύτως απαράδεκτοι και απορριπτέοι, γιατί η διεθνής εμπειρία αποδεικνύει ότι τέτοιοι προσδιορισμοί έχουν χρησιμοποιηθεί, για να περιγράψουν διαιρέσεις χωρών και είναι απολύτως σαφές ότι στις περιπτώσεις αυτές υπήρξε διαίρεση μιας χώρας και μιας εθνότητας κάτω από μια ιστορική συγκυρία και αφήνουν ανοιχτή προοπτική επανένωσης». Υφυπουργός Εξωτερικών της χώρας μας, στην «Κυριακάτικη Δημοκρατία», 14 Ιανουαρίου 2018.

Κυρίες και κύριοι συνάδελφοι, τέτοιες συμπεριφορές δημιουργούν την αίσθηση – και είναι γεγονός αυτό – στην κοινωνία και στους πολίτες ότι οι συσχετισμοί που προκύπτουν στη Βουλή δεν είναι σύμφωνα με την ψήφο των πολιτών που μας δίνουν, για να έρθουμε να τους εκπροσωπήσουμε εδώ, αλλά προκύπτουν μετά, εδώ, μέσα στο Κοινοβούλιο, από παζάρια, συναλλαγές, τούμπες, αλλαγές θέσεων και αυτό έχει ένα αποτέλεσμα. Τραυματίζει την κοινοβουλευτική μας δημοκρατία. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Παππάς.

**ΧΡΗΣΤΟΣ ΠΑΠΠΑΣ:** Καταρχάς να προκαταλάβω τον κ. Πρόεδρο της Επιτροπής και την αγωνία που εξέφρασε, ώστε αυτή εδώ η συνεδρίαση, η συζήτηση να μην περιλαμβάνει χαρακτηρισμούς και ύβρεις κ.λπ. και να διεξαχθεί σε ένα πολιτικό επίπεδο και να του πω, κύριε Πρόεδρε, έχετε απόλυτο δίκιο.

Η εθνική καταστροφή συνετελέσθη με την προδοτική Συμφωνία – και διατηρούμε το δικαίωμα να χαρακτηρίζουμε έτσι αυτή τη Συμφωνία, όπως τη χαρακτηρίζει η συντριπτική πλειοψηφία του ελληνικού λαού – και οι εθνικές καταστροφές και οι ανθελληνικές ενέργειες της αριστερής Κυβέρνησης και των προθύμων δορυφόρων της δεν αντιμετωπίζονται με ύβρεις. Αντιμετωπίζονται πολιτικά, τόσο με την εξαφάνιση την μελλούμενη εξαφάνιση του αριστερού μορφώματος και των συνιστωσών του – και, ελπίζω – όσο και δικονομικά, με την επιβολή της νομιμότητας και της εφαρμογής του Ποινικού Κώδικα και όσα αυτός ορίζει περί εσχάτης προδοσίας.

Στο προκείμενο και στον λίγο χρόνο που διαθέτω, γιατί δεν πρέπει τα Σκόπια να μπουν στο ΝΑΤΟ; Γιατί τα Σκόπια δεν έχουν καμία θέση στο ΝΑΤΟ και δεν έχουν καμία θέση στο ΝΑΤΟ, ακόμη και αν δεν τους χαρίζατε το όνομα «Μακεδονία». Η σφοδρή επιθυμία των Ηνωμένων Πολιτειών για είσοδο του κρατιδίου αυτού στο στρατιωτικό Σύμφωνο μαζί με την συνακόλουθη είσοδό τους στην Ευρωπαϊκή Ένωση είναι ο κύριος λόγος, για τον οποίο αυτό το μόρφωμα διατηρεί μέχρι σήμερα τη συνοχή του. Εάν εκλείψει η νατοϊκή εισδοχή και η νατοϊκή ασπίδα, σε πολύ λίγο χρονικό διάστημα, αυτό το κατασκεύασμα θα αποσυντεθεί εκ των έσω και θα διαμοιραστεί μεταξύ Αλβανίας, Σερβίας και ελπίζουμε, εάν έχουμε μία ικανή ελληνική ηγεσία και μεταξύ Ελλάδος.

Βάσει της επιθυμίας των Ηνωμένων Πολιτειών θα δημιουργηθεί μία τεράστια στρατιωτική βάση στα Σκόπια, στο μαλακό υπογάστριο της Ρωσίας και αυτός είναι ο κύριος λόγος, για τον οποίον έχουμε φτάσει στην εθνική τραγωδία της προδοσίας του ονόματός μας, της προδοσίας της Μακεδονίας μας.

Η είσοδος των Σκοπίων στο ΝΑΤΟ θα επιρρώσει την τουρκική επιρροή στα Βαλκάνια και σε ολόκληρη τη συμμαχία, καθώς η Τουρκία, μετά την Αλβανία και τη Βουλγαρία, όπου έχει αναγνωριστεί επίσημα τουρκική μειονότητα, θα αποκτήσει άλλο ένα κράτος - εργαλείο των επιδιώξεών της. Τα Σκόπια συνεπώς θα αποτελέσουν το νέο όχημα, φερέφωνο των τουρκικών θέσεων και σχεδίων με βέβαιη κατάληξη την αποδυνάμωση της Ελλάδος και τη θέση της στα Βαλκάνια και στις διεθνείς συμμαχίες και Οργανισμούς.

Ποιος μπορεί να αποκλείσει το ενδεχόμενο πιθανής διμερούς συμφωνίας μεταξύ Τουρκίας και Σκοπίων στο μέλλον; Έχει ήδη γίνει με την Αλβανία. Ήδη, στο Δυρράχιο ελλιμενίζονται τουρκικά υποβρύχια, ήδη συμμετέχουν τουρκικά υποβρύχια σε κοινές στρατιωτικές ασκήσεις στην Αδριατική.

Κυρίες και κύριοι, παρ’ όλη τη συντονισμένη επιχείρηση των Ηνωμένων Πολιτειών και των αμερικανικών υπηρεσιών, θα έλεγα, την προπαγάνδα της αμερικανικής Πρεσβείας και του ίδιου του πραίτορα, του κ. Πάϊατ, να μεταστρέψουν την πάγια αντίληψη, την πάγια θέση, την δικαιολογημένη άποψη του ελληνικού λαού, για τον ρόλο των Αμερικανών και του ΝΑΤΟ, ο ελληνικός λαός γνωρίζει πολύ καλά και λέει ότι το ΝΑΤΟ ήταν, είναι και θα είναι αντίθετο στα ελληνικά εθνικά και στρατιωτικά συμφέροντα. Αρκεί να ανατρέξουμε στις επίσημες δηλώσεις του Γενικού Γραμματέα του ΝΑΤΟ, του Γιαν Στόλτενμπεργκ, ο οποίος κατ’ ουσίαν, είναι φίλα προσκείμενος προς την Τουρκία και ο οποίος αρνήθηκε επίμονα το δικαίωμα της υπεράσπισης του δικού μας εναέριου χώρου.

Συνεπώς, το ΝΑΤΟ τηρεί διαχρονικά μία μεροληπτική στάση έναντι της Ελλάδος και υπέρ της Τουρκίας. Εμείς πιστεύουμε ότι στο ΝΑΤΟ δεν χωρούν ταυτόχρονα η Ελλάδα και οι διαχρονικά επίβουλοι γείτονές της, δηλαδή, η Αλβανία, τα Σκόπια, η Βουλγαρία και η Τουρκία. Οι χώρες αυτές – τώρα και το μόρφωμα των Σκοπίων – αποτελούν όχημα για την επίσημη εισβολή και επιβολή του Ισλάμ, μέσω του ΝΑΤΟ στην Ευρώπη, κάτι το οποίο δεν βρίσκει αντίθετες τις Ηνωμένες Πολιτείες της Αμερικής, καθώς με αυτή την μεθόδευση αποδυναμώνεται αυτή η ίδια η Ευρώπη.

Οι χώρες αυτές έχουν σαφείς και διαχρονικές βλέψεις σε βάρος της εδαφικής ακεραιότητας και ανεξαρτησίας της πατρίδας μας. Αυτές οι χώρες, μαζί με τα Σκόπια, συνθέτουν το λεγόμενο μουσουλμανικό τόξο, αυτή τη μέγγενη που περικλείει ασφυκτικά την Ελλάδα και, στην εν λόγω περίπτωση, βρίσκουν εφαρμογή το γνωμικό, που λέει ο λαός «εάν έχεις τέτοιους φίλους, τι τους θέλεις τους εχθρούς».

Κυρίες και κύριοι, με την εισδοχή των Σκοπίων στο NATO είναι βέβαιο ότι θα προκύψουν άσχημες καταστάσεις, οι οποίες θα δημιουργήσουν και τάσεις διαλυτικές σ' αυτό καθ’ αυτό το NATO και θέλω να αναλογιστείτε όλοι τις εικόνες, να σκεφτείτε Σκοπιανούς και Έλληνες στρατιωτικούς να συμμετέχουν σε στρατιωτική άσκηση και οι Σκοπιανοί να φέρουν στις στολές τους το διακριτικό, που θα γράφει Μακεδονία. Οι μπάντες όταν θα έρχεται Σκοπιανός Στρατηγός σε ελληνικό Στρατηγείο, τι θα παιανίζουν; Το «Μακεδονία ξακουστή του Αλεξάνδρου η χώρα»;

Διασκεδάζουμε, επίσης, και κλείνω κύριε Πρόεδρε, με την θέαση, όταν βλέπουμε αριστερούς Βουλευτές του ΣΥΡΙΖΑ να υπερασπίζονται το NATO και ότι το ΝΑΤΟ μαζί με τα Σκόπια θα παράσχουν ασφάλεια στην ταραγμένη περιοχή των Βαλκανίων. Το ΝΑΤΟ θα προσφέρει δήθεν στα ελληνικά συμφέροντα και αναρωτιέμαι θα προσφέρει ό,τι προσέφερε στην κρίση των Ιμίων; Θα προσφέρει ό,τι προσέφερε στην Κυπριακή τραγωδία και την προδοσία της Κύπρου, όπου συμμετείχαν και στρατιωτικοί και πολιτικοί;

Κυρίες και κύριοι, από το μοιραίο, λοιπόν, Θέρος του 1974 έως τα Ίμια του 1996, η πατρίδα μας έχει υποστεί τεράστιες εθνικές ζημιές και με ευθύνη των Ατλαντικών δυνάμεων. Εμείς πιστεύουμε πάγια ότι μια στροφή, καταρχάς επενδυτική και ενεργειακή, του γεωπολιτικού μας προσανατολισμού, ένα άνοιγμα, δηλαδή, στον Ρωσικό παράγοντα, ο οποίος, δυστυχώς, παραμένει 100% αποκλεισμένος από τον ελλαδικό χώρο, θα ήταν μια κίνηση που θα ευνοούσε το εθνικό συμφέρον.

Κύριε Πρόεδρε, φυσικά η δική μου ψήφος όπως και η ψήφος των υπολοίπων μελών της Επιτροπής από το Λαϊκό Εθνικιστικό Κίνημα «Χρυσή Αυγή» είναι αρνητική στην ένταξη των Σκοπίων στο ΝΑΤΟ. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Ευχαριστώ πολύ. Τον λόγο έχει η κυρία Κανέλλη.

**ΛΙΑΝΑ ΚΑΝΕΛΛΗ**: Ευχαριστώ, κύριε Πρόεδρε.

Προέκυψε κάτι απολύτως αποκαλυπτικό, σήμερα, από τη συζήτηση. Εξαιρετικά αποκαλυπτικό! Δεν μπορεί κανείς εδώ να διατείνεται, με χαμηλούς τόνους – η αλήθεια είναι ότι τηρήθηκαν οι χαμηλοί τόνοι, αυτό το αντελήφθησαν όλοι – να διατηρεί με χαμηλούς τόνους την αντίληψη ότι η επιλογή του ΣΥΡΙΖΑ να προσχωρήσει στο NATO περισσότερο από το «Ανήκομεν εις την Δύσιν» στο επίπεδο του «Ανήκομεν εις την Άγρια Δύσιν» – εκτός εάν δεν έχετε συνειδητοποιήσει ότι είναι άγρια δύση το NATO – με μια επιχειρηματολογία, η οποία δεν είναι κόντρα στη λογική, είναι κόντρα σε ιστορικά πραγματικά γεγονότα!

Ανεβήκατε επάνω και μίλαγε ο κ. Υπουργός για τις ιδεολογικές διαφορές που έχουν προκύψει και τις τοποθετήσεις μετά τον ψυχρό πόλεμο και ότι ορισμένα πράγματα συνέβαιναν στον ψυχρό πόλεμο και το NATO έγινε καλό μετά τον ψυχρό πόλεμο; Δηλαδή, η Γιουγκοσλαβία ήταν την εποχή του ψυχρού πολέμου; Θα μας παλαβώσετε όλους ιστορικά; Η εισβολή στο Ιράκ ήταν την εποχή του ψυχρού πολέμου, με πρωτοπόρες τις ΗΠΑ και η τριχοτόμησή του; Η επέμβαση στη Λιβύη; Το κόψιμο του Σουδάν σε Βόρειο και Νότιο Σουδάν; Η διατήρηση των βάσεων στο Αφγανιστάν; Το μοίρασμα του Γκουαντανάμο και εκτός τους Γκουαντανάμο σε 13 περιοχές, μια απ' αυτές η Μπόνστιλ δίπλα, στην πρώην βομβαρδισμένη πρώην Γιουγκοσλαβία; Αυτά έχουν καμία σχέση με τον ψυχρό πόλεμο; Και αφού φτιάχνετε και ένα προφίλ ηγετικό για τη χώρα, ταυτισμένο όμως, ως εθνικό με την προσωπικότητα του Πρωθυπουργού, ο οποίος είναι κατά βούληση πότε θα τραβήξει ένα μαντιλάκι για να είναι Βενιζέλος, πότε θα τραβήξει ένα μαντιλάκι και θα είναι Καραμανλής συγκινημένος, πότε θα τραβήξει ένα μαντιλάκι και θα είναι mea culpa του Ανδρέα Παπανδρέου!

Είναι δυνατόν να παρουσιάζετε οποιονδήποτε διαφωνεί μαζί σας ως μη ασκούντα εθνική πολιτική και να ταυτίζετε αυτή τη θέση με μια άθλια Συμφωνία, με μια άθλια συμμετοχή και πρόσδοση των πάντων στο ΝΑΤΟ ως πολυδιάστατη εξωτερική πολιτική; Και να επιμένετε ότι αυτό το πράγμα είναι αριστερό; Και τώρα θα είναι ακόμα αριστερότερο ακολουθώντας ακόμα και την κάλυψη των έξι εδώ με την ίδια πολιτική «δηλώνω ότι θα ψηφίσω και φεύγω με εν λευκώ επιταγές»; Και ότι αυτά εκφράζουν την γνήσια βούληση του ελληνικού λαού κατά το 90% του 36%, που ψήφισε δίπλα στα Σκόπια; Σε μια εποχή που μετακινούνται ευκολότερα τα πανεπιστήμια του Σόρος από την ακροδεξιήζουσα Ουγγαρία στην Αλβανία; Και αυτό το παρουσιάζετε ως πρόοδο, ως ουσία και εξέλιξη και κατηγορείτε το ΚΚΕ; Για ποιο πράγμα; Ότι άλλαξε στάση; Πού άλλαξε στάση το ΚΚΕ; Απέναντι στη Μακεδονία;

Με ιστορικούς όρους και ιστορικές αναλύσεις, έωλες, έξω και μακριά από την ιστορία που θέλει να γράφει το ίδιο, ερμηνεύοντας όλοι οι υπόλοιποι την ιστορία του ΚΚΕ, για να δικαιολογήσετε την προσχώρησή σας στο ΝΑΤΟ, με όρους που ξεπερνούν και την φαντασία του ίδιου του ΝΑΤΟ; Γιατί αν είναι κάποιος πλουραλιστής στην πολιτική – για παράδειγμα – αναγνωρίζει την Παλαιστίνη και την αναγνωρίζει ως κράτος με απόφαση του Ελληνικού Κοινοβουλίου, ομόφωνη. Πού ήταν αυτό; Το ανάποδο. Κάνουμε συνεχώς ασκήσεις νατοϊκές, με την εποπτεία του ΝΑΤΟ, μαζί με τους Αμερικανούς, με τους Ισραηλινούς την ώρα που συνεχίζονται και οι εποικισμοί και ό,τι συνεχίζεται κάτω στην Παλαιστίνη και στο δράμα.

Αρχίσαμε να ακούμε πράγματα, που είναι μια ερμηνεία της πραγματικότητας, η οποία γίνεται υπό το πρόσχημα ότι είναι εθνική πολιτική. Εδώ που τα λέμε είναι εύκολο να πας στη Χάλκη, πάρα πολύ εύκολο και να μιλάς για τα δικαιώματα των μειονοτήτων, αλλά αν μιλάς για μειονότητες και σεβασμό μειονοτήτων και ανθρωπίνων δικαιωμάτων – λέω τώρα, εγώ – μπορείς να πεις ότι δεν μπορεί να υπάρχει σεβασμός των μειονοτήτων των Μαρωνιτών, των Αρμενίων, των οποιωνδήποτε, που είναι στην Κύπρο μέσα με κατοχικά στρατεύματα.

 Έχετε γίνει πλασιέ μιας Συμφωνίας, η οποία επιβλήθηκε από νατοϊκά συμφέροντα. Όταν μιλάμε για ενεργειακές διόδους, η αλήθεια είναι μια και η πρακτική σχετίζεται με τη Φυσική, τα Μαθηματικά, πέραν οποιασδήποτε στρατηγικής. Η δύναμη είναι στην κάνουλα που ανοίγει και στην κάνουλα που κλείνει. Ενδιαμέσως, λοιπόν, για να μην συμβεί κάτι στραβό στο σωλήνα, χρειάζεται και επιβολή και στρατεύματα και κατοχές και απόψεις ακραίες και ενοποιήσεις δημοκρατικές των Βαλκανίων. Παρουσιάζετε σαν δημοκρατική, ειρηνική ενοποίηση κάτι, που κόπηκε κομματάκια; Μόνο ο Φρανκενστάϊν είναι αυτή η λύση για τους λαούς.

Πήρατε το σώμα των Βαλκανίων, που ήταν το σώμα της Γιουγκοσλαβίας ως υποδείγματος πολυπολιτισμικού κράτους για το σύνολο των προοδευτικών ανθρώπων από εποχής – αφού θέλετε να πάμε τόσο πολύ πίσω – Ανεξαρτήτων, ακόμα και μέσα στον ΟΗΕ. Κόπηκε κομμάτια με πρωτοβουλία του ΝΑΤΟ, με πρωτοβουλία του ευρωπαϊκού κεφαλαίου και αφού κόπηκε κομμάτια δυσβάστακτα και εθνοκαθάρθηκε, τώρα έρχεστε και μας λέτε ότι δεν είναι προοδευτικό να μην συντελέσουμε στην επανασυγκόλληση των κομματιών για αλλότρια συμφέροντα, που δεν είναι οπωσδήποτε τα ελληνικά και ότι αυτό είναι εθνικό και προοδευτικό.

Επομένως, δημιουργείται ένα κλίμα, το οποίο αρχίζει και έχει προβλήματα άλλου επιπέδου. Να υποχωρήσει ο αντιαμερικανισμός, ο οποίος είναι φυσικός, γιατί τον έχει υποστεί η Ελλάδα. Να υποχωρήσει η αντινατοϊκή θέση και η εκτίμηση ότι το ΝΑΤΟ δεν είναι αγαθοεργό σωματείο, το οποίο κάνει μόνο καλό στους λαούς και επιβάλλει ειρήνη, δίνει υποτροφίες και σπουδάζει παιδάκια φτωχά και τακτοποιεί προσφυγικούς καταυλισμούς. Δημιουργεί προσφυγικούς καταυλισμούς, δημιουργεί πρόσφυγες, αντικειμενικά. Το κάνετε αυτό με το χέρι στην καρδιά; Έρχεστε και μας λέτε ότι είναι ουσιαστικό και καταπληκτικό και έτσι θα σωθεί η χώρα; Δηλαδή, τι προσπαθείτε να πείσετε τον ελληνικό λαό; Ότι έχετε αποφασίσει ότι είστε η αριστερά χείρ και άρα το έγκλημα με το δεξί χέρι – που είστε ταυτόσημοι, το ίδιο κάνετε ακριβώς σε σχέση με το ΝΑΤΟ – είναι με το αριστερό χέρι καλύτερο το έγκλημα;

Η εγκληματική συμμετοχή σε τέτοιες συμμαχίες φαίνεται μόνο από το αποτέλεσμα των λαών των ίδιων και εμφανίζεστε με μια υπεροψία απίστευτη, υποστηρικτές κάθε εθνικής προοδευτικής πολιτικής, αν κάποιος δεν σας πει «ναι», καταργώντας και τη συνέπεια των υπολοίπων.

Αυτό, λοιπόν, αρχίζει και παίρνει πια διαστάσεις κατασυκοφάντησης, γιατί έχετε αποφασίσει κατασυκοφάντηση της έννοιας της λογικής, ορθολογικής, πολιτικής σκέψης. Καταντάει εδώ από αυτό το βήμα, να ακούγονται πράγματα, που ούτε σε επίπεδο μαύρης προπαγάνδας δεν στέκονται. Γι' αυτό και αντιδράτε κάθε φορά, που κάποιος έντονα θα κρίνει την πολιτική σας θέση.

Το καραβάνι μπορεί να προχωράει, αλλά οι άνθρωποι δεν είναι οπωσδήποτε όλοι καμήλες, για να μπορούν να κάνουν στη λογική τους μια οικονομία στο νερό περπατώντας στην έρημο. Και ντε και καλά, όποιος δεν είναι στο καραβάνι, δεν μπορεί να θεωρείται μη προοδευτικός και μη πατριωτικός. Και θέλει πολύ μεγάλη προσοχή, γιατί αυτό το σπέρμα και αυτή η αντίληψη είναι αυτή, που φέρνει πάντοτε τους φασίστες στην πρώτη θέση των πλασιέδων μιας πατρίδας, που δεν τους ανήκει, όταν την διαπραγματεύονται με όρους αγκυλωτού. Καταψηφίζουμε, βεβαίως, το Πρωτόκολλο Ένταξης στο άθλιο ΝΑΤΟ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ. Τον λόγο έχει η κυρία Αυλωνίτου.

**ΕΛΕΝΗ ΑΥΛΩΝΙΤΟΥ:** Κυρίες και κύριοι συνάδελφοι, η ασφάλεια της γείτονος χώρας – σε λίγες μέρες με το όνομα «Βόρεια Μακεδονία» – αλλά φυσικά και όλων των Δυτικών Βαλκανίων έχει μεγάλη σημασία, όχι μόνο για μας, αλλά για όλη την Ευρώπη.

Αυτό που συμβαίνει εκεί, πρέπει να καταλάβουμε ότι επηρεάζει όλους μας. Αυτό που μας ενδιαφέρει, όπως ενδιαφέρει και κάθε Έλληνα πολίτη, είναι να νιώθει ασφαλής στη χώρα του. Τα Δυτικά Βαλκάνια με νωπές τις μνήμες ακόμα από το τραύμα της διάλυσης της πρώην Γιουγκοσλαβίας, αλλά και η δυναμική των νέων κρατών, που συστάθηκαν έκτοτε, χαρακτηρίστηκε από πολλές περιφερειακές και αδελφικές εντάσεις. Οι διαφορές θρησκείας και εθνικότητας εκμεταλλεύτηκαν, αξιοποιήθηκαν, όχι μόνο από λαϊκιστές ηγέτες των επιμέρους χωρών, αλλά αξιοποιήθηκαν και από τρίτες χώρες.

Αυτό στη γείτονα χώρα έγινε κατά κόρον και αξιοποιήθηκε πολύ από την Τουρκία, με αποτέλεσμα να μην έχουμε να αντιμετωπίσουμε μόνο μια Τουρκία, που βρίσκεται στα ανατολικά μας σύνορα, αλλά και που βρίσκεται στα βόρεια σύνορά μας.

Αυτή η κατάσταση με τη Συμφωνία των Πρεσπών θα φρενάρει, τουλάχιστον, θα φρενάρει, γιατί είναι αποτέλεσμα της δικιάς σας πολιτικής, που οδήγησε τη γείτονα χώρα στην αγκαλιά της Τουρκίας.

Από την άλλη, η ρευστότητα των συνόρων, με την προσπάθεια της Αλβανίας να δημιουργήσει το μεγάλο της όραμα για Μεγάλη Αλβανία, τη μεγάλη προσπάθεια που κάνει προς αυτή την κατεύθυνση δημιουργώντας – αν θέλετε προσπαθώντας – να ενώσει τις διάφορες πληθυσμιακές ομάδες, σε βάση θρησκευτική, δημιουργεί δυνατότητες μιας μεγάλης αποσταθεροποίησης όλης της περιοχής των Δυτικών Βαλκανίων, που είναι δυνατόν να προκαλέσει πολύ μεγάλη ζημιά στη χώρα μας, σε μια προσπάθεια μάλιστα οικονομικής ανάκαμψής της.

Με τη Συμφωνία των Πρεσπών, λοιπόν, κλείνει μια πάρα πολύ μεγάλη πληγή αποσταθεροποίησης στην περιοχή, στα βόρεια σύνορά μας και αναβαθμίζει τη χώρα μας, ως παράγοντα ειρήνης και σταθερότητας στη γύρω περιοχή και στην Ευρώπη, γενικότερα.

Αλλά και όχι μόνο, γιατί η χώρα μας ως παράγων που προάγει την ειρήνη και τη φιλία των λαών παίζει σημαντικό και καθοριστικό ρόλο στην συνανάπτυξη της περιοχής, με τη δημιουργία υποδομών, με τη δημιουργία περιφερειακής αγοράς ηλεκτρικής ενέργειας, με τη δημιουργία ενεργειακής κοινότητας, ενιαίο και θεσμικό πλαίσιο και σε πολλά άλλα θέματα.

Για όλα αυτά, όμως, δεν πρέπει να υπάρχει κενό ασφαλείας. Η γείτονα χώρα εγκλωβίστηκε για πολλά χρόνια στον πειρασμό του εθνικισμού και λαϊκισμού των ηγετών της, με μοναδικό στόχο να αποκομίσουν πολιτικά και προσωπικά οφέλη, περιορίζοντας τις δυνατότητές της να κάνει μεταρρυθμίσεις, να αναπτυχθεί οικονομικά, να καταπολεμήσει τη διαφθορά, να ενισχύσει τους δημοκρατικούς της θεσμούς, να ενισχύσει την πολιτική σταθερότητα, να εδραιώσει το σεβασμό των ανθρωπίνων δικαιωμάτων και του Κράτους Δικαίου.

Πριν από λίγες μέρες το Ελληνικό Κοινοβούλιο κύρωσε τη Συμφωνία των Πρεσπών, αφού είχε προηγηθεί η κύρωσή της από το κοινοβούλιο της γείτονος χώρας, γυρίζοντας νέα σελίδα στις σχέσεις των δύο χωρών, τερματίζοντας μια διαμάχη 27 χρόνων για το ονοματολογικό, αλλά και για τους όποιους αλυτρωτισμούς και ανάπτυξη εθνικισμών, ανοίγοντας το δρόμο για συνεργασία στην ανάπτυξη και αλληλεγγύη.

Βεβαίως, η Συμφωνία αυτή είναι η καλύτερη δυνατή, που θα μπορούσαμε να έχουμε, πάνω σε αυτά που βρήκαμε πάντα. Τι δεν θα δίνατε, για να την είχατε φέρει εσείς, αλλά το θέμα είναι ότι δεν σας ενδιαφέρει η Συμφωνία, δεν σας ενδιαφέρει να τη δείτε, αλλά αυτό που σας ενδιαφέρει είναι να πέσει η Κυβέρνηση.

Σήμερα είμαστε εδώ, λοιπόν, για να κυρώσουμε την ένταξη της Βόρειας Μακεδονίας στην Ευρωατλαντική Συμμαχία, η οποία θα συμβάλει στην ασφάλεια και στην περιφερειακή σταθερότητα, καθώς στις χώρες που επιδιώκουν την ένταξή τους στο ΝΑΤΟ, αλλά και στην Ευρωπαϊκή Ένωση αργότερα, η υιοθέτηση μέτρων για την καταπολέμηση της διαφθοράς, το κράτος δικαίου, την απονομή δικαιοσύνης ενθαρρύνονται και προωθούνται με εφαρμογή προληπτικών φορέων, εθνικών σχεδίων και στρατηγικών για την καταπολέμηση της διαφθοράς.

Η Ελλάδα θα είναι η πρώτη χώρα που θα κυρώσει το Πρωτόκολλο Εισδοχής στο ΝΑΤΟ της γείτονος, ολοκληρώνοντας τις δεσμεύσεις μας, σύμφωνα με τη Συμφωνία.

Όσο, λοιπόν, για την Αξιωματική Αντιπολίτευση, θα έλεγα, τη Νέα Δημοκρατία – γιατί το ΠΑΣΟΚ ακολουθεί ό,τι λέει η Νέα Δημοκρατία – η οποία καταψήφισε το Πρωτόκολλο Εισδοχής της γείτονος χώρας στην ευρωατλαντική Συμμαχία με το σκεπτικό ότι είναι παρακολούθημα της Συμφωνίας των Πρεσπών, εγώ λέω ότι δεν είναι ακριβώς έτσι. Η δική σας απόφαση είναι παρακολούθημα της απόφασης του Πάνου Καμμένου και των Ανεξάρτητων Ελλήνων, που στο κάτω κάτω της γραφής αυτοί πάντα την ίδια θέση είχαν, εσείς ετεροκαθοριζόσαστε στην προσπάθειά σας να ψαρέψετε ψηφαλάκια από την ίδια δεξαμενή.

Αλίμονο, λοιπόν, εάν τα εθνικά θέματα αφηνόντουσαν σε σας, γιατί μόνο ήττες θα είχαμε. Οι εθνικές αποφάσεις θέλουν σοβαρά κόμματα, που παίρνουν αποφάσεις κοιτώντας το εθνικό συμφέρον και όχι το κομματικό και αν κρίνω από αυτό που είπε και ο Αντιπρόεδρος της Αξιωματικής Αντιπολίτευσης που θεωρεί ότι ήταν εθνικό συμφέρον – εγώ λέω ότι ήταν κομματικό συμφέρον – να πέσει η Κυβέρνηση προτού βγούμε από τα Μνημόνια, την ώρα που ρυθμίζαμε το χρέος, αυτό μόνο κομματικά συμφέροντα εξυπηρετεί. Βέβαια, εσείς είχατε και τη θέση ότι το χρέος είναι βιώσιμο.

Με όλα αυτά, λοιπόν, υπερψηφίζω την κύρωση Συμφωνίας και το Πρωτόκολλο Εισδοχής της Βόρειας Μακεδονίας στην Ευρωατλαντική Συμμαχία. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Τον λόγο έχει ο κ. Σταμάτης.

**ΔΗΜΗΤΡΙΟΣ ΣΤΑΜΑΤΗΣ**: Κυρίες και κύριοι συνάδελφοι, σήμερα τι στην πραγματικότητα ψηφίζουμε ή καλύτερα τι στην πραγματικότητα ψηφίζετε εσείς; Γιατί εσείς θα φέρετε ακέραια την ευθύνη, ιστορικά και διαχρονικά. Σήμερα ψηφίζετε τον αφοπλισμό της χώρας μας από ένα όπλο, που διέθετε η πατρίδα μας, προκειμένου να αντιμετωπίσει οποιεσδήποτε προσβολές ή απειλές από τη γείτονα αυτή χώρα ή από τους συνδυασμούς δυνάμεων, που στο μέλλον μπορούν να αναπτυχθούν στα βόρεια σύνορά μας. Αυτό να το θυμόσαστε.

Μου έκανε εντύπωση η χαρά με την οποία το ψηφίζετε και σας είχα πει στη Βουλή ότι κανονικά θα έπρεπε να τρέμουν τα πόδια σας. Δεν έχετε αντιληφθεί το βάρος της ιστορικής ευθύνης. Έρχεστε τώρα και μας λέτε «κερδίσαμε». Τι κερδίσαμε, δηλαδή; Για πείτε μου να δω τι κερδίσαμε; Το δικό σας επιχείρημα καταλήγει.

Κερδίσαμε το γεγονός ότι 140 χώρες τους αναγνώριζαν ως «Μακεδονία». Ναι, αλλά δεν τους αναγνώριζε ούτε ο ΟΗΕ ούτε το ΝΑΤΟ. Εμφανίζεστε εσείς σήμερα και αυτές τις μέρες, να είστε νατοϊκότεροι των νατοϊκών και δεν ντρέπεστε καθόλου. Λες και δεν ήσασταν εσείς, που φάγατε τις σόλες των παπουτσιών σας έξω από την Αμερικάνικη πρεσβεία, χαρακτηρίζοντας το ΝΑΤΟ «δολοφόνο των λαών». Πότε προλάβατε και αλλάξατε, για να μας κάνετε μαθήματα; Εμείς μαθήματα δεν παίρνουμε, αλλά ούτε και ζητάμε πιστοποιητικά για την τοποθέτησή μας, γιατί δεν έχουμε κανένα λόγο να το κάνουμε.

Ξέρετε, ποια είναι η διαφορά μας; Εμείς είμαστε σύμμαχοι εν μέσω συμμάχων, ισότιμοι. Δεν είμαστε στο περιθώριο παραπεταμένοι, που εκλιπαρούν συμπάθεια. Εμείς είμαστε φίλοι με τους φίλους μας και όχι σκυλάκια κανίς, όπως γίνατε εσείς. Αυτή είναι η διαφορά μας. Εμφανίζεστε σήμερα εσείς, που χθες μας βρίζατε ως συνεργάτες των Αμερικανών, ως υποταγείς κλπ., σήμερα να μας κάνετε μαθήματα και δεν ντρέπεστε.

Είπε ο κ. Κατρούγκαλος, ότι αυτή η Συμφωνία παρέχει μια ασφάλεια σε εμάς, μια εγγύηση. Ποια εγγύηση; Για πείτε μου, πρακτικά. Αν μετά από λίγο καιρό, σε ένα χρόνο, τα Σκόπια αθετήσουν όρους της Συμφωνίας, ποιο είναι το όπλο της Ελλάδας; Ποια είναι η ποινή, που θα επιβληθεί στα Σκόπια; Μπορείτε να μου δώσετε μια απάντηση; Πρακτικά, τι άλλο όπλο έχουμε από το να καταδικάζουμε και να διαμαρτυρόμαστε; Τα τετελεσμένα, όμως, θα έχουν συντελεστεί και το μόνο όπλο, που θα διαθέτει η χώρα μας – και ο Κυριάκος Μητσοτάκης ήταν σαφής – είναι ότι δεν αναγνωρίζουμε τον όρο της σύμβασης, που λέει ότι η Ελλάδα είναι υποχρεωμένη να συναινεί μονίμως στην προενταξιακή διαδικασία των Σκοπίων στην Ευρωπαϊκή Ένωση. Αυτό δεν θα το τηρήσουμε, για να είμαστε ξεκάθαροι, για να μπορέσουν να καταλάβουν και οι Έλληνες το παιχνίδι που έχετε παίξει. Μέχρι εκεί έχετε φτάσει. Μόνο η Ελλάδα από τις χώρες της Ευρωπαϊκής Ένωσης δεν έχει δικαίωμα να βάλει βέτο στην προενταξιακή διαδικασία, όλες οι άλλες χώρες έχουν. Εκεί δεσμευτήκατε και κάνετε μεγάλο λάθος.

Πότε έκλεισε αυτή η Συμφωνία; Το 2015. Το Πολύπτυχο, ένα εξαιρετικά έγκυρο περιοδικό, παραθέτει και γεγονότα που στηρίζουν αυτή την άποψη και δεν είναι μόνο ο Επίτροπος Χαν, είναι σειρά άλλων παραγόντων, που θα βγαίνουν στη συνέχεια. Εσάς βέβαια, δεν σας πείραξε τότε, γιατί αυτό δεν ήταν αντίθετο με τη δική σας φιλοσοφία. Οι περισσότεροι από εσάς ζητούσατε από τις ελληνικές κυβερνήσεις να τους λένε σκέτη Μακεδονία. Αυτή είναι η πραγματικότητα, γι’ αυτό εγώ δεν σας λέω προδότες. Σας λέω ότι ξεπουλήσατε τη Μακεδονία, με βάση την ιδεολογία σας. Αυτό πιστεύατε για τη Μακεδονία και αυτό συνεχίζετε να πιστεύετε, μόνο που τότε το λέγατε κάτω από τον μανδύα τον αντιευρωπαϊκό, τον αντινατοϊκό, ενώ τώρα το λέτε με το μανδύα του φιλονατοϊκού. Το ίδιο πράγμα λέτε, το ίδιο πιστεύω ότι υπηρετείτε και σήμερα.

Όταν συζητούσαμε για το υπερταμείο, είχα πει στη Βουλή ότι ένας από τους λόγους, που τράβηξαν οι ευρωπαίοι το χαλί στη δική μας κυβέρνηση, ήταν το υπερταμείο. Είπα ότι θα ακολουθήσουν και άλλες αποκαλύψεις. Ο δεύτερος λόγος ήταν αυτό το ζήτημα, καιγόντουσαν να συμφωνήσουμε και είχαν εισπράξει από τον Σαμαρά κατηγορηματικό όχι και βεβαίως, τράβηξαν το χαλί. Είδαμε την πρεμούρα τους με την άφιξη της κυρίας Μέρκελ εδώ, όπου ήταν η ίδια ευγνωμονούσα. Γιατί σας ευγνωμονούσε άραγε;

Τι κάνατε υπέρ της Γερμανίας, για να αισθάνεται ευγνωμοσύνη;

Τώρα πάω στη στάση του κ. Καμμένου. Ο κ. Καμμένος εμφανίζεται ως μετανοούσα Μαγδαληνή να λέει ότι είναι αυτός που θα εμποδίσει τη Συμφωνία. Προτείνει δε και κάποιες προτάσεις για ψηφοφορίες με 180 βουλευτές, όταν γνωρίζει ή αν δεν γνωρίζει να βάλει να του το δείξουν, ότι το άρθρο 28 παρ.ς 2 του Συντάγματος δεν βρίσκει εφαρμογή σε αυτό το ζήτημα. Μακάρι να έβρισκε, αλλά δεν βρίσκει. Εκ του ασφαλούς παριστάνει τον Κολοκοτρώνη, όπως το έκανε πάντα. Όταν, όμως, είχε την ευκαιρία να σώσει τη Μακεδονία δεν το έκανε, απλώς παρέτεινε τον βίο του, όπως ο ίδιος ομολογεί και μέχρι τον Μάρτιο. Αυτά που ακούω περί συγκρούσεων Τσίπρα – Καμμένου, συγνώμη, αλλά εγώ τα γράφω στα παλιά μου τα παπούτσια. Δεν υπάρχει καμία σύγκρουση. Το διαζύγιο είναι εξαιρετικά προσυμφωνημένο και με συγκεκριμένους όρους. Ο κ. Καμμένος δεν θα καταφερθεί ποτέ εναντίον του κ. Τσίπρα με χτύπημα αποφασιστικής σημασίας ούτε ο κ. Τσίπρας εναντίον του κ. Καμμένου, γιατί; Γιατί ο ένα κρατάει πολύ σφιχτά τον άλλον από το χέρι, για να μπορέσει η ρήξη αυτή να είναι πραγματική.

Κλείνοντας, λείπει ο κ. Αναπληρωτής Υπουργός, με την ευκαιρία των γεγονότων των τελευταίων ημερών ήθελα να ρωτήσω τρία πράγματα την Κυβέρνηση.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Σταμάτη, πρέπει να ολοκληρώσετε.

**ΔΗΜΗΤΡΙΟΣ ΣΤΑΜΑΤΗΣ:** Κύριε Πρόεδρε, συγγνώμη, αλλά μας έχετε εγκλωβίσει σε μια κατεπείγουσα διαδικασία, επειδή σας λένε μέχρι την Παρασκευή πρέπει να υπογράψετε;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σε καμία διαδικασία δεν σας έχουμε εγκλωβίσει. Κανονικά τα κάνουμε.

**ΔΗΜΗΤΡΙΟΣ ΣΤΑΜΑΤΗΣ:** Εδώ κύριοι πριν φύγει ο Έλληνας Πρωθυπουργός, η Τουρκία έστειλε μία ατζέντα. Ρωτώ, την ήξερε η ελληνική Κυβέρνηση την ατζέντα ναι ή όχι;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν συζητάμε για την Τουρκία, απ’ ότι είπε ο Αναπληρωτής Υπουργός θα γίνει ενημέρωση.

**ΔΗΜΗΤΡΙΟΣ ΣΤΑΜΑΤΗΣ:** Το έγκλημα αυτό είναι βαρύτερο ή πήγαν χωρίς ατζέντα ή είχαν συμφωνήσει σε αυτή την απαράδεκτη ατζέντα.

Τελειώνοντας, κυρίες και κύριοι συνάδελφοι, εγώ τα Σκόπια θα τα λέω Σκόπια.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Θα τα λέτε ότι θέλετε, να σταματήσετε να μιλάτε από εδώ και να τα λέτε ότι θέλετε.

**ΔΗΜΗΤΡΙΟΣ ΣΤΑΜΑΤΗΣ:** Τους Σκοπιανούς ποτέ Μακεδόνες.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας το επιτρέπει και η Συμφωνία, το άρθρο 7 παρ. 5, όποτε θέλετε να το δείτε.

**ΔΗΜΗΤΡΙΟΣ ΣΤΑΜΑΤΗΣ:** Με βάση τη Συμφωνία να με στείλετε στα δικαστήρια.

***Θόρυβος στην Αίθουσα***

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν θα σας στείλουμε πουθενά. Να διαβάσετε τη Συμφωνία πρώτα, όταν λέτε τέτοια πράγματα. Τον λόγο έχει ο κ. Κασιδιάρης.

**ΗΛΙΑΣ ΚΑΣΙΔΙΑΡΗΣ:** Καταρχήν, οφείλω κάποιες απαντήσεις σε επίπεδο ιστορίας και για τις αθλιότητες, που εκστόμισε προηγουμένως ο βασικός ένοχος για την προδοσία, ο Καμμένος, γιατί με τη στήριξη που παρείχε στον Τσίπρα είναι κι αυτός εις εκ των βασικών ενόχων της προδοσίας. Είναι μία αθλιότητα, που την έλεγε πριν από κάποιες μέρες και ο Δένδιας, εκπροσωπώντας τη Νέα Δημοκρατία και ρωτούσαν τι έκαναν οι πρόγονοι της Χρυσής Αυγής για τη Μακεδονία.

Σας απαντήσω, λοιπόν, ιστορικά και θα σας πω ότι οι δικοί μας πρόγονοι, οι φυσικοί μας πρόγονοι, αυτοί που σήμερα έχουμε την τιμή να έχουμε τα ονόματά τους και να λεγόμαστε Μιχαλολιάκος, Κασιδιάρης ήταν αυτοί που πολέμησαν το 1912 - 1913, με το 8ο Σύνταγμα Λακώνων, με τα Ευζωνικά Τάγματα στη μάχη Κιλκίς – Λαχανά, που εφορμούσαν οι Έλληνες στην πεδιάδα, εκεί που χτυπούσε το βουλγαρικό πυροβολικό και έσκαγαν τα θραύσματα και ισοπέδωναν τα πάντα με τις οβίδες.

Εκεί ήμασταν και αν θέλετε να πάμε και παλαιότερα, για το ποια είναι η Χρυσή Αυγή και ποιοι είμαστε εμείς, αυτό το όνομα που φαίνεται εδώ από κάτω, το όνομα του ομιλητή της Χρυσής Αυγής, όπως και το όνομα του Αρχηγού της Χρυσής Αυγής, όπως και τα ονόματα πολλών παιδιών της Χρυσής Αυγής μπορείτε να πάτε πιο πίσω, στο 1821 και να ανατρέξετε στον κατάλογο των πολεμιστών, που πήραν αριστεία ανδρείας από τον Όθωνα για συμμετοχή στις πολεμικές επιχειρήσεις για την απελευθέρωση της Ελλάδος.

Οι πρόγονοί μας είναι αυτοί που πολέμησαν και θυσιάστηκαν για την απελευθέρωση της Ελλάδος και της Μακεδονίας, για να βάλουμε τα πράγματα στη θέση τους, γιατί δεν μπορούν οι προδότες να κατακρίνουν τους πατριώτες μέσα στη Βουλή.

Από κει και πέρα, επειδή μιλάω για προδοσία, εγώ τεκμηριώνω πάντα τα λεγόμενά μου και πάμε να μιλήσουμε λίγο για το ΝΑΤΟ και για τη σημερινή συζήτηση και να κάνουμε λίγο μάθημα ιστορίας και εξωτερικής πολιτικής και εθνικής άμυνας και ασφάλειας.

Από το 1980, λοιπόν, υπάρχει η περιβόητη διαταγή Λουνς – ο τότε Γενικός Γραμματέας του ΝΑΤΟ – ο οποίος εξέδωσε τότε μια κατάπτυστη ανθελληνική διαταγή, για να τιμωρήσει την Ελλάδα, που μετά τα γεγονότα στην Κύπρο είχε εξέλθει του στρατιωτικού σκέλους και είπε ότι 19 νησιά του Αιγαίου Πελάγους, από τη Λήμνο και τη Σαμοθράκη μέχρι το Καστελόριζο μέχρι το σύμπλεγμα της Μέγιστης δεν αναγνωρίζονται επί της ουσίας ως ελληνικά, δεν έχει τη δυνατότητα η Συμμαχία να έχει υποδομές, να έχει στρατό, να έχει αεροσκάφη, που να υπερίπτανται πάνω από αυτά τα νησιά. Αυτό είναι μια κατάπτυστη διαταγή και για να γίνει οποιαδήποτε συζήτηση στη Βουλή των Ελλήνων για ζητήματα του ΝΑΤΟ θα έπρεπε να έχει απαιτήσει η Ελλάς η συγκεκριμένη διαταγή να έχει αποσυρθεί πάραυτα.

Γι' αυτό μιλάμε για εθνική προδοσία, γιατί γίνεται συζήτηση για διεύρυνση ενός Οργανισμού, ο οποίος με ιταμό τρόπο δεν αναγνωρίζει την ελληνική κυριαρχία σε 19 νησιά του Αιγαίου Πελάγους. Αυτό επανελήφθη το 2006, δεν είναι μια υπόθεση του 1980. Το 1980 ξεκίνησε η πρόκληση με τη διαταγή Λουνς, το 2006 το Ανώτατο Στρατηγείο Συμμαχικών Δυνάμεων Ευρώπης απαγόρευσε στα σκάφη του, στα σκάφη όλων των χωρών να υπερίπτανται πάνω από αυτά τα νησιά, στα οποία σήμερα βρίσκονται Έλληνες καταδρομείς, βρίσκονται τα παιδιά του Ελληνικού Στρατού και είναι έτοιμα να θυσιαστούν για την ελληνική κυριαρχία σ’ αυτά τα νησιά και ταυτόχρονα, το ΝΑΤΟ δεν τα αναγνωρίζει, αναγνωρίζει τα εδάφη αυτά ως αποστρατικοποιημένη ζώνη.

Να καταργηθεί αυτή η ανθελληνική αθλιότητα και μετά θα μπορούσε η Βουλή να συζητάει για οποιαδήποτε υπόθεση διεύρυνσης της Βορειοατλαντικής Συμμαχίας, η οποία μας έσφαξε κυριολεκτικά, ήταν ο σφαγέας του Ελληνισμού. Γνωρίζουμε τα γεγονότα της Κύπρου, το 1974 με τους αιχμαλώτους, οι οποίοι ήταν δεμένοι πισθάγκωνα με σύρματα και τους εκτελούσαν οι Τούρκοι με τα αυτόματα, γνωρίζουμε τα γεγονότα των Ιμίων το 1996, που με άνανδρο τρόπο δολοφονήθηκαν ο Βλαχάκος, ο Γιαλοψός και ο Καραθανάσης. Πού ήταν τότε οι σύμμαχοί μας, που συζητάμε σήμερα για τη διεύρυνση του Οργανισμού αυτού; Ήταν σε μια θέση ξεκάθαρα ανθελληνική.

Να πάω και στο αύριο. Τι θα γίνει, λοιπόν, όταν ξεκινήσουν τα κοινά στρατιωτικά γυμνάσια μεταξύ των μελών της Συμμαχίας και θα πάει ο ελληνικός Στρατός να κάνει γυμνάσια με τους Σκοπιανούς και θα έρθουν οι Σκοπιανοί και θα έχουν εδώ το επίρραμα με τον Ήλιο της Βεργίνας και με το «Μακεδονία»; Ποιος θυμάται σ' αυτή την αίθουσα, τι λέγαμε, όταν δίναμε το στρατιωτικό όρκο; Τι ορκίζεται ο Έλληνας στρατιώτης, τι ορκιστήκαμε όλοι, όσοι υπηρετήσαμε την πατρίδα; «Να υπερασπίζομαι με πίστη και αφοσίωση και μέχρι της τελευταίας ρανίδας του αίματός μου τας Σημαίας». Ποιας Σημαίας, όταν έχει ο Σκοπιανός τη σημαία με τον Ήλιο της Βεργίνας; Τι οφείλει να κάνει ο πιστός και φιλότιμος στρατιώτης, όταν εσείς έχετε προδώσει τη σημαία, όταν έχετε εκχωρήσει δικαιώματα στους Σκοπιανούς να χρησιμοποιούν ελληνικά σύμβολα και τον όρο «Μακεδονία»;

Αυτή, λοιπόν, είναι η προδοσία, την οποία εγώ τεκμηριώνω και βέβαια αυτή η κύρωση, αυτή η προδοτική κύρωση της εισόδου των Σκοπιανών στο ΝΑΤΟ, είναι αποκλειστικά και μόνο σωτηρία για τους Αμερικανούς και για τους Σκοπιανούς, γιατί οι Σκοπιανοί, ως γνωστόν, θα είχαν διαλυθεί, θα είχαν γίνει κομμάτια. Οι έριδες μεταξύ Σλάβων και Αλβανών θα είχαν διαλύσει αυτό το κρατίδιο. Τι έδωσαν οι Σκοπιανοί, για να τα πάρουν όλα από την Ελλάδα; Απολύτως τίποτα. Αυτή είναι η τεκμηρίωση της προδοσίας.

Η κύρωση αυτή, λοιπόν, εκχωρεί βεβαίως και πάλι επίσημα το όνομα της Μακεδονίας, το όνομα εδάφους, το όνομα μιας περιφέρειας της ελληνικής Επικράτειας. Γι' αυτό λέμε ότι η εκχώρηση ονόματος συνιστά και εκχώρηση εδάφους. Εκχωρεί βεβαίως εθνική κυριαρχία, έχουμε δώσει ήδη το δικαίωμα στους Σκοπιανούς να εκμεταλλεύονται την Ελληνική Αποκλειστική Οικονομική Ζώνη με την προδοσία των Πρεσπών.

Και από κει και πέρα, εγώ θα καταγγείλω για μια ακόμα φορά, από αυτό το Βήμα, αυτές τις εικόνες της αθλιότητας, που βιώσαμε σε προηγούμενη συνεδρίαση της Ολομέλειας της Βουλής, όταν η Χρυσή Αυγή τεκμηρίωσε με ντοκουμέντα και νομικά επιχειρήματα την αντισυνταγματικότητα αυτής της συζήτησης, την αντισυνταγματικότητα της Συμφωνίας των Πρεσπών και κάθε άλλης νομικής κύρωσης που απορρέει από αυτήν την Συμφωνία, τότε η Νέα Δημοκρατία αρνήθηκε να συμπράξει, αρνήθηκε να δηλώσει ότι η προδοσία των Πρεσπών, ως νομικό κείμενο, είναι αντισυνταγματική. Και είδαμε όλη την πτέρυγα του ΣΥΡΙΖΑ να χειροκροτά τον εκπρόσωπο της Νέας Δημοκρατίας, αποδεικνύοντας ότι σε αυτό το έγκλημα σε βάρος του ελληνισμού είστε μαζί.

Κλείνω, τονίζοντας ότι η Χρυσή Αυγή, όταν αναλάβει την διακυβέρνηση της χώρας, θα καταργήσει την προδοτική Συμφωνία των Πρεσπών, θα θέσει βέτο σε οποιαδήποτε ενταξιακή διαπραγμάτευση των Σκοπιανών με την Ευρωπαϊκή ένωση και βέβαια, θα τιμωρήσει όλους τους ενόχους για την εκχώρηση του ονόματος της Μακεδονίας. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Κασιδιάρη, ως νομικός, όχι ως Πρόεδρος, θα ήθελα να σας διαβάσω το άρθρο 8, παρ. 3 της Συμφωνίας των Πρεσπών, η οποία λέει, «το δεύτερο μέρος, δηλαδή, η Βόρεια Μακεδονία δεν θα χρησιμοποιήσει ξανά, καθ΄ οιονδήποτε τρόπο και σε όλες τις μορφές του το σύμβολο που πριν απεικονιζόταν στην προηγούμενη εθνική σημαία της». Δηλαδή, αυτό είναι μια σαφής και κατηγορηματική δήλωση, ένα άρθρο της Συμφωνίας. Δεν πάω να μπω σε αντιδικία, απλώς στο πραγματολογικό επίπεδο, σαν Καθηγητής της Νομικής σας λέω ότι δεν είναι σωστό αυτό, που είπατε.

**ΗΛΙΑΣ ΚΑΣΙΔΙΑΡΗΣ:** Από την άλλη πλευρά, βεβαίως, θα σας απαντήσω σε νομικό επίπεδο, επειδή στη νομική επιστήμη εξετάζουμε και τα πραγματικά περιστατικά, ήδη ο Πρωθυπουργός των Σκοπίων και ο Υπουργός Εξωτερικών των Σκοπίων μιλάνε μόνο για Μακεδονία, μόνο για Μακεδόνες. Επομένως, έχουν καταργήσει de facto μια - μια τις παραγράφους, οι οποίες περιλαμβάνονται στη Συμφωνία των Πρεσπών.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν απαντώ εγώ γιατον Ζάεφ και τον Ντιμιτρόφ. Σας λέω απλώς τι λέει η Συμφωνία. Τον λόγο έχει ο κ. Εμμανουηλίδης.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ:** Ευχαριστώ κύριε Πρόεδρε.

Κυρίες και κύριοι συνάδελφοι, σε «επίρρωση» όσων είπε ο προηγούμενος ομιλητής, διαβάζω μέσα από το κείμενο, που μας έχει δοθεί. «Το Πρωτόκολλο για την προσχώρηση στη συνθήκη αυτή της Δημοκρατίας της Βόρειας Μακεδονίας» και παρακάτω «της Βόρειας Μακεδονίας». Αυτό, για να έχουμε πια, μια γνώση του τι λέμε και ποια πραγματικότητα έχουμε δημιουργήσει. Έρχομαι, στη συνέχεια, να πω ότι η πράξη αυτή της Κύρωσης του Πρωτοκόλλου είναι η τελευταία πράξη που ολοκληρώνει τη διαδικασία της Συμφωνίας των Πρεσπών. Μια Συμφωνία, η οποία έτμησε οριζόντια και κάθετα και σε μεγάλο βάθος και σε μεγάλη έκταση, όλο το πολιτικό σκηνικό.

Αυτό πρέπει να μας εμβάλει σε σκέψεις ουσιαστικές και όχι σε μια επιδερμική προσέγγιση ενός άθλιου πολιτικού λόγου, που θέλει συναλλαγές, θέλει όλες αυτές τις ποδοσφαιρικού τύπου αναφορές, όταν πρόκειται για συνειδήσεις συναδέλφων. Η Συμφωνία των Πρεσπών χτύπησε ακριβώς σε αυτό το σημείο. Και ο κάθε συνάδελφος είχε να κρίνει ανάμεσα στην επιβαλλόμενη κομματική πειθαρχία και στην υπαγόρευση της συνείδησής του, της κοινωνικής και της ιστορικής, εν τέλει. Δεν έχουμε προσεγγίσει το θέμα με αυτήν τη διάσταση και γι' αυτό, όλον αυτό τον χρόνο που διεξήχθησαν οι τοποθετήσεις στην Ολομέλεια, είχαμε όλη αυτή την κατάπτωση του πολιτικού λόγου.

Έρχομαι, στη συνέχεια, να πω ότι πρέπει να είμαστε προσεκτικοί. Γιατί; Γιατί, όταν είσαι Αξιωματική Αντιπολίτευση και εν δυνάμει διεκδικείς τη διακυβέρνηση, θα πρέπει να έχεις μια στρατηγική τακτική, η οποία, κυρίως, εστιάζεται στην ανάληψη πρωτοβουλιών και προτάσεων θετικών.

Όλη η επιχειρηματολογία εξαντλείται στην προσπάθεια να αποδομηθεί η πρακτική της Κυβέρνησης. Έτσι, το ξέρετε πάρα πολύ καλά ότι δεν έχουμε προχώρημα, δεν έχετε αύριο με αυτή την τακτική. Θα μου πείτε, εσύ είσαι αυτός που υπαγορεύει την αποτελεσματικότητα της Αξιωματικής Αντιπολίτευσης; Νομίζω ότι η κοινή λογική είναι αυτή, που υπαγορεύει αυτή τη διαπίστωση. Άκουσα με πολύ προσοχή τον κ. Σταμάτη και μου θύμισε εκείνο το motto, «his master’ s voice». Και ενώ αναζητούσα ποιος είναι αυτός ο master, τελικά στο τέλος της ομιλίας είπε «ο κ. Σαμαράς».

Νομίζω ότι όταν αναπαράγουμε αυτό τον ακραίο, διχαστικό και εν τέλει υπονομευτικό για τη χώρα λόγο, είμαστε τουλάχιστον υπόλογοι απέναντι στην κοινωνία, απέναντι στην ιστορία. Είναι δυστύχημα το γεγονός ότι η Νέα Δημοκρατία και ο δορυφόρος της θα πω, επέλεξε την τακτική του ετεροπροσδιορισμού. Επειδή, λοιπόν, η Κυβέρνηση έχοντας πραγματικά την ευθύνη να λύσει ένα θέμα, που για δεκαετίες είχε κακοφορμίσει, με όλες τις αρνητικές συνέπειες για τα ζητούμενα της χώρας, προσδιόρισε τη στάση της με αντίθετη ακριβώς θέση ως προς τη θέση που πήρε η Κυβέρνηση. Όμως, αυτή η αντίθεση έρχεται σε απόλυτη αντίθεση με τις παγιωμένες θέσεις, που για δεκαετίες υποστήριζε.

Δεν μπορεί, λοιπόν, μέσα από ένα τέτοιο έλλειμμα αξιοπιστίας να υπάρχει αύριο και στέκομαι ακριβώς σε αυτό, γιατί οι λέξεις πραγματικά κρύβουν και τις βαθύτερες προθέσεις. Άκουσα τον Αντιπρόεδρο της Αξιωματικής Αντιπολίτευσης δύο φορές να λέει, «πρώτη φορά Αριστερά». Ξέρετε μετά το «πρώτη φορά Αριστερά», ακολουθεί και το «δεύτερη» και το «τρίτη». Δεν είναι «τελευταία φορά Αριστερά». Ο κυρίαρχος λαός είναι αυτός που θα κάνει την αποτίμηση και έχω πει και άλλη φορά από αυτό το βήμα ότι έχει και τη γνώση και τη κρίση και κυρίως, το ένστικτο της κοινωνικής αυτοσυντήρησης. Επομένως, σε αυτόν επαφιέμεθα και «ιδού η Ρόδος, ιδού και το πήδημα».

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Τασούλας.

**ΙΩΑΝΝΗΣ ΑΜΑΝΑΤΙΔΗΣ:** Κύριε Πρόεδρε, να κάνω μια δήλωση σε σχέση με την ψηφοφορία; Ότι δέχομαι και ότι ψηφίζω την Συμφωνία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν θα γίνει τελικά ονομαστική ψηφοφορία. Δεδομένου ότι έχουμε πολλές δηλώσεις θα μπουν στα πρακτικά.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κυρίες και κύριοι συνάδελφοι, η κύρωση της παρούσης Συμφωνίας είναι στην ουσία το δεύτερο μέρος της Συμφωνίας των Πρεσπών. Δεν είναι καν μια δεύτερη συμφωνία.

Είναι το δεύτερο μέρος μιας Συμφωνίας, η οποία ήδη υπεγράφη και κυρώθηκε και απέκτησε και ΦΕΚ. Τα θέματα της εξωτερικής πολιτικής, συνήθως, αντιμετωπίζονται στη χώρα μας σε σχέση με το εσωτερικό ακροατήριο. Αυτό δεν έχει καμία σχέση με τη βαρύτητα και την ιστορικότητα των θεμάτων εξωτερικής πολιτικής. Θα επιχειρήσω να δραπετεύσω από αυτήν την τακτική και να αντιμετωπίσω αυτήν τη Συμφωνία υπό το πρίσμα τριών παραμέτρων.

Πρώτον, «δεν υπάρχουν εθνικά δίκαια, υπάρχουν εθνικά συμφέροντα», είχε πει ο Ελευθέριος Βενιζέλος, όχι επειδή ήταν κυνικός ή είχε αποποιηθεί την αίσθηση ότι η Ελλάδα έχει δικαιώματα ή δίκαια, αλλά για να προσγειώσει το ακροατήριο, στο να αντιμετωπίζει με περισσότερο ρεαλισμό και λιγότερο συναισθηματισμό θέματα εξωτερικής πολιτικής.

Η ένταξη της Ελλάδος στο ΝΑΤΟ το 1952 δεν έγινε, επειδή η Αμερική και οι 12 τότε χώρες του ΝΑΤΟ ήθελαν να συμπεριλάβουν τους απογόνους του Δημοσθένη ή του Μιλτιάδη ή του Θεμιστοκλή στη Συμμαχία τους. Η είσοδος της Ελλάδος ταυτόχρονα με την Τουρκία, το 1952, στο ΝΑΤΟ έγινε, γιατί το μέχρι τότε απρόθυμο ΝΑΤΟ να δεχθεί την Ελλάδα και την Τουρκία, θορυβήθηκε από την κομμουνιστική διείσδυση στην Κορέα και, λόγω των γεγονότων της Κορέας, που το ΝΑΤΟ, τότε, τα είδε ως πιθανά να επαναλαμβάνονται και στο έδαφος της ευρύτερης Δύσης, έστερξε στο να εντάξει και την Ελλάδα και την Τουρκία στις τάξεις του.

Θυμίζω ότι η Ελλάδα είχε απορριφθεί μια φορά, το 1950, ως προς την ένταξή της στο ΝΑΤΟ, η δε Τουρκία είχε απορριφθεί δύο φορές και η Τουρκία είχε καθοδηγηθεί από τον δυτικό τότε παράγοντα να συμπράξει στο λεγόμενο «Σύμφωνο της Βαγδάτης», γιατί δεν θεωρούσαν την Τουρκία – ούτε την Ελλάδα, μεταξύ μας, τότε – ως ανήκουσα στη δυτική αντίληψη, αλλά στην αντίληψη της ευρύτερης Ανατολής και Μέσης Ανατολής. Το συμφέρον τους, όμως, τους έκανε να μας δεχθούν τελικώς.

Γιατί το λέω αυτό; Γιατί το συμφέρον τους τα τελευταία χρόνια για την ένταξη των Σκοπίων στο ΝΑΤΟ κορυφώθηκε δραστικά. Χωρίς να θέλω να κάνω κάποιον, ο οποίος «έξω από τον χορό χορεύει», γιατί είμαι «έξω από τον χορό» σε σχέση με την Κυβέρνηση και δεν έχω και νοοτροπία ΣΥΡΙΖΑ, όντας «έξω από τον χορό» να παριστάνω τον πλειοδότη – άρα έχω αυτό το μειονέκτημα σε σχέση με μέρος του ακροατηρίου μας – λέω ότι ακριβώς αυτά τα συμφέροντα των ξένων, που κορυφώθηκαν τα τελευταία χρόνια, για την ένταξη των Σκοπίων στο ΝΑΤΟ δεν τα αξιοποιήσαμε, ώστε να πετύχουμε μια συμφωνία, η οποία και τα συμφέροντα αυτά θα εξυπηρετούσε, αλλά και τις πηγές, τις ρίζες, το ζώπυρο και το θερμοκήπιο, όπως είπε ο κ. Κουμουτσάκος, του αλυτρωτισμού θα απέτρεπε.

Επαναλαμβάνω, δεν παριστάνω ότι κάτι τέτοιο ήταν εύκολο, αλλά, δεδομένων αυτών των συμφερόντων και της κορύφωσής τους και της αντίδρασης της Ρωσίας σε αυτό, η Ελλάδα κάλλιστα, αντί να τα παραδώσει όλα και ο αλυτρωτισμός να παραμείνει στη Συμφωνία και να ενταχθούν τα Σκόπια στο ΝΑΤΟ, θα μπορούσε να το είχε αποτρέψει. Επομένως, δεν ελήφθη υπόψη η βασική παραδοχή – άσχετα τι λέτε για το κοινό σας – της εξωτερικής πολιτικής, δηλαδή η στάθμιση των συμφερόντων, τα οποία έπαιζαν ρόλο για την τελική απόφαση.

Η απόφαση του Βουκουρεστίου, με την οποία τα Σκόπια έμειναν εκτός ΝΑΤΟ, παρά το ότι εν μέρει ηττήθηκε στο Διεθνές Δικαστήριο και παρά αυτήν την ήττα, οι ελληνικές κυβερνήσεις μετά από αυτό κατάφεραν να διατηρήσουν τα Σκόπια εκτός ΝΑΤΟ. Άρα, το κεκτημένο δεν ήταν μόνο το Βουκουρέστι, που ήταν ένα αποφασιστικό και ιστορικό κεκτημένο, αλλά και η μετέπειτα πολυετής παραμονή των Σκοπίων εκτός ΝΑΤΟ, παρά την απόφαση του Διεθνούς Δικαστηρίου.

Αυτά τα δύο συνδυαστικά κεκτημένα σε συνδυασμό με το κορυφαίο ενδιαφέρον της Δύσης για την ένταξή τους απαρνηθήκατε και αποποιηθήκατε να τα εκμεταλλευθείτε και αυτό συνιστά ένα βαρύτατο παράπτωμα.

Τώρα, η στάση του κ. Καμμένου σε σχέση με τη δήθεν προδοτική – όπως, τώρα, τη λέει – Συμφωνία. Δήθεν, σε σχέση με το τι νιώθει στην πραγματικότητα, αντιφάσκει με την ίδια του τη συμπεριφορά, γιατί, αν θεωρούσε απλούστατα προδοτική τη Συμφωνία, θα είχε αποσύρει τη δεδηλωμένη, προ της υπογραφής της Συμφωνίας στις Πρέσπες. Ουδέποτε είπε, προ αυτού, ότι είναι θέμα προδοσίας. Είπε ότι είναι ανυπόστατο. Είπε ότι δεν θα υπογραφεί, το δημοψήφισμα δεν θα γίνει. Έλεγε και διάφορα άλλα, άρρητα, αθέμιτα, αλλά ουδέποτε είπε προδοσία. Διότι, αν πραγματικά το εννοούσε, αν δηλαδή, μια φορά στη ζωή του εννοούσε αυτό, κατ’ εξαίρεση, που λέει, τότε το προδοτικό θα τον είχε συνεγείρει και θα είχε αποσύρει τη δεδηλωμένη από την Κυβέρνηση, με όλες τις συνέπειες που έχει, συνταγματικά και πολιτικά, η απόσυρση της δεδηλωμένης. Δηλαδή, με κατάρρευση της Κυβέρνησης, προ της – κατά τον Καμμένο – προδοτικής αυτής Συμφωνίας.

Τι γίνεται από δω και πέρα; Από δω και πέρα, δύο πράγματα μπορούμε να κάνουμε: Ή να εξασφαλίσουμε για αυτήν την πολύ επιζήμια εθνικά Συμφωνία κάποιες ανασχέσεις. Και αυτές τις ανασχέσεις τις ανακοίνωσε και δεσμεύθηκε, με κόστος διεθνώς, ο κ. Μητσοτάκης να τις τηρήσει, ερμηνεύοντας τη Συμφωνία με τρόπο, ο οποίος είναι επωφελής για τα εθνικά συμφέροντα και αποποιούμενος τη γενναιόδωρη συμπεριφορά, που η Συμφωνία επιφυλάσσει στην ένταξη των Σκοπίων στην Ευρωπαϊκή Ένωση. Ή θα απευθυνόμαστε, όπως κάνουν τα περισσότερα κόμματα, από τη Χρυσή Αυγή μέχρι το ΚΚΕ, στο εσωτερικό ακροατήριο, για να ρίχνει ο ένας την ευθύνη στον άλλον.

Διότι, εδώ πέρα, καταντούμε να ρίχνουμε ο ένας την ευθύνη στον άλλον, διερμηνεύοντας την ψυχική του διάθεση και όχι την ψήφο του. Εμείς, όταν θελήσαμε να μείνει η Ελλάδα στην Ευρωπαϊκή Ένωση, ψηφίσαμε το μνημόνιο, το οποίο προκάλεσε ο ΣΥΡΙΖΑ.

Τώρα, επειδή ξέρουμε ότι αυτή η Συμφωνία είναι επιζήμια και εθνικά ζημιογόνος, δεν τη στηρίζουμε παρά την πίεση του διεθνούς παράγοντα. Όσοι λένε ότι «εάν ήσασταν κυβέρνηση, θα την ψηφίζατε» ή « τώρα δεν το νιώθετε», αγνοούν την πραγματικότητα.

Και να ξέρετε ότι ο μόνος τρόπος αυτή η ζημιογόνος Συμφωνία – παρακολούθημα της οποίας είναι η σημερινή και η αυριανή κύρωση – να μην βλάψει πολύ τη χώρα μας είναι να αποδεχθείτε την ερμηνεία που έδωσε ο Μητσοτάκης και όχι την ερμηνεία που προκύπτει από τη γενναιοδωρία του άρθρου 2 για τις εντάξεις των Σκοπίων στους διάφορους διεθνείς Οργανισμούς.

Καταψηφίζουμε τη Συμφωνία και σας καλούμε, ως έμπρακτη μετάνοια, να δεχθείτε την ερμηνεία Μητσοτάκη για τη μείωση των δυσμενών της συνεπειών. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Τασούλα. Τον λόγο έχει η κυρία Τριανταφύλλου.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε. Τέσσερις παράγοντες επιδρούν στην προσπάθεια επίλυσης αυτού του ζητήματος. Είναι η ιστορική πραγματικότητα, είναι οι στρατηγικές επιλογές της χώρας, είναι οι γεωπολιτικές πιέσεις και είναι και οι περιορισμοί και τα εμπόδια, που υφίστανται. Τα τετελεσμένα, εν πάση περιπτώσει.

Πάρα πολύ γρήγορα. Τι σημαίνει ιστορική πραγματικότητα, τι σημαίνει Βαλκανική; Η Βαλκανική είναι σημαντικό σημείο ελέγχου και επομένως, για τις μεγάλες δυνάμεις ήταν επίδικο η κατάληψη επίκαιρων θέσεων. Και μετά τη διάλυση της Οθωμανικής αυτοκρατορίας – το έχουμε ξαναπεί αυτό – δημιουργήθηκαν κράτη με επισφάλειες, δηλαδή, με αγροτικές οικονομίες, με αδύναμη βιομηχανική ανάπτυξη, με μεγαλεπήβολες ιθύνουσες τάξεις. Υπήρχε και ένας συνδυασμός μεγαλοεθνικισμού, με την ένταξή τους κάτω από ξένες ηγεμονίες.

Έχει πολύ μεγάλο ενδιαφέρον – τουλάχιστον, για αρκετούς από εμάς, που θέλουμε να ασχολούμαστε με την ιστορία και την πολιτική – ο ρόλος της Μεγάλης Βρετανίας και όχι μόνον, εκείνη την εποχή. Και βέβαια θα έλεγα, για να μην το κουράζουμε, ότι οι μεγάλες δυνάμεις διαχρονικά αυτό που ήθελαν ήταν να υπάρχουν κράτη, τα οποία δεν θα επιβίωναν χωρίς τη δική τους στήριξη.

Ο εθνικισμός και ο αλυτρωτισμός, η εθνική και η κοινωνική αφύπνιση είναι δυο τάσεις, οι οποίες μεγαλώνουν και αντιπαρατίθενται από τα μέσα του 19ου αιώνα. Θα φτάσουμε στη σύγχρονη εποχή κάνοντας ένα πολύ μεγάλο άλμα. Τι γίνεται στην πραγματικότητα και φτάνουμε στη διάλυση της Γιουγκοσλαβίας; Η Γερμανία επιβάλλει τη διάλυση της Γιουγκοσλαβίας. Εκεί και ο ρόλος του ΝΑΤΟ και ο ρόλος της Ευρωπαϊκής Ένωσης είναι καθοριστικός, χωρίς να ενδιαφέρεται καθόλου η Ευρωπαϊκή Ένωση, εάν δημιουργούνται χαίνουσες πληγές στο εσωτερικό της.

Η Ευρωπαϊκή Ένωση και το ΝΑΤΟ, για να είμαστε ειλικρινείς, δημιουργούνται – το είπε ο κ. Τασούλας, το είπε και ο συνάδελφος από το Κ.Κ.Ε. και αυτή είναι η αλήθεια – ως αντίπαλο δέος στα σοσιαλιστικά κράτη, στο σοσιαλιστικό μπλοκ. Πράγματι και σήμερα και πάντοτε σκοπός του ΝΑΤΟ, στη συγκεκριμένη περίπτωση και όχι μόνο, είναι η διεύρυνση στα Δυτικά Βαλκάνια και ο παραγκωνισμός έως και εξοβελισμός της Ρωσίας, την ίδια στιγμή που και η Ρωσία και η Κίνα και μια σειρά από άλλες περιφερειακές δυνάμεις, όπως είναι η Τουρκία, αναζητούν πιο σημαντικό ρόλο μέσα στο διεθνές γίγνεσθαι.

Δεν θα έλεγα ότι είναι απαραίτητα ιμπεριαλιστικές δυνάμεις. Νομίζω ότι αρκετές φορές το ΚΚΕ θα πρέπει να ξεχωρίσει ακόμα και για τη χώρα μας, αν είναι μικροϊμπεριαλιστική δύναμη ή εξαρτημένη δύναμη. Κατά την άποψή μου, είναι εξαρτημένη δύναμη, αλλά πρέπει να συμφωνήσουμε ότι οι περιφερειακές δυνάμεις αναζητούν νέο ρόλο και ο νέος ρόλος αυτός πατάει πάντοτε στο να δημιουργηθούν σύνορα ελατά και όλκιμα. Ο αλυτρωτισμός, λοιπόν, είναι ένα διαπραγματευτικό χαρτί των μεγάλων δυνάμεων και δεν είναι αλυτρωτισμός των κατοίκων της ΠΓΔΜ ή των Τούρκων κ.λπ., είναι ένα διαπραγματευτικό χαρτί των μεγάλων δυνάμεων, με το οποίο με τον εθνικισμό και τον αλυτρωτισμό παίζουν και υλοποιούν το διαίρει και βασίλευε.

Αυτά θα πρέπει να τα λέμε. Θα πρέπει, επιπλέον, να πούμε πώς ακριβώς ήταν τα πράγματα στην περιοχή της Βαλκανικής διαχρονικά και πώς είναι σήμερα, που δεν έχουν αλλάξει πάρα πολλά πράγματα. Έχει αλλάξει ο ρόλος των ΗΠΑ με ποια έννοια και του ΝΑΤΟ, ενδεχομένως να μη δούμε αυτές τις άμεσες εκστρατείες που βλέπαμε, θα είναι με άλλον τρόπο, αλλά πρέπει να είμαστε ειλικρινείς και να πούμε ότι ο ρόλος του είναι αυτός.

Για να πάμε επιτέλους στο πρόβλημα, γιατί ο κ. Τασούλας μίλησε για ευθύνη και πράγματι ο καθένας από εμάς πρέπει να αναλαμβάνει την ευθύνη του και κατά την άποψή μου κανένας δεν μπορεί να κρυφτεί από τις ευθύνες του. Πάντοτε λέγαμε εμείς στο ΣΥΡΙΖΑ και όχι μόνο ότι όποιος ψηφίζει κάτι έχει ονοματεπώνυμο και πρέπει να πάρει την ευθύνη της απόφασής του να ψηφίσει και να ξαναψηφίσει. Πρέπει να πάρει την ευθύνη του «ναι» και του «όχι». Εδώ βέβαια υπάρχει μια προσπάθεια μικροπολιτικής. Προσπαθούμε, δηλαδή, να θολώσουμε την πραγματικότητα, να ενισχύσουμε τυφλές συγκρούσεις, με μοναδικό στόχο την ανατροπή της Κυβέρνησης και αυτό σε ένα βαθμό μπορεί να είναι και εφικτό.

Βέβαια, σήμερα γίνεται με ασύμμετρες μεθόδους, κατά την άποψή μου. Για να δούμε λίγο σε σχέση με το δικό μας ζήτημα και την πραγματικότητα την ελληνική, ποιοι συνέβαλαν πρωταγωνιστικά στην επανεμφάνιση του μακεδονικού ως υπαρξιακού ζητήματος της Ελλάδας, το 1992; Προσέξτε, τι είχε γίνει τότε. Εφόσον διαλύθηκε η Γιουγκοσλαβία, έτσι όπως διαλύθηκε, η κυβέρνηση Μητσοτάκη με υπουργό εξωτερικών τον Σαμαρά, συμφώνησαν στο διαμερισμό της Γιουγκοσλαβίας με την αναγνώριση από την Ευρωπαϊκή Ένωση της ανεξαρτησίας της Σλοβενίας και της Κροατίας και αντί να προσπαθήσουν τουλάχιστον να λύσουν το ζήτημα του ονόματος της Πρώην Γιουγκοσλαβικής Δημοκρατίας της Μακεδονίας, που υφίσταται και είναι κρατική οντότητα εδώ και 70 χρόνια, τουλάχιστον έναν αιώνα και παραπάνω ονομάζονται έτσι, ενώ λέγονται Μακεδόνες, αντί λοιπόν να προσπαθήσουν να λύσουν αυτό το ζήτημα τότε, αναλώθηκαν σε κατηγορίες μέχρι που έπεσε η κυβέρνηση Μητσοτάκη από τον Σαμαρά, κληροδοτώντας το πρόβλημα στο λαό και στη χώρα.

 Αυτό δεν είναι μια καινούργια τακτική της Νέας Δημοκρατίας, αλλά και του ΠΑΣΟΚ, που τάχα λένε για τα τετελεσμένα. Θα έχω τη δυνατότητα στην Ολομέλεια να μιλήσω για τα τετελεσμένα, που βγαίνουν από το Πρωτόκολλο της Βέρνης το 1976, από τις Συνθήκες της Μαδρίτης και του Ελσίνκι. Εκεί να δούμε τα τετελεσμένα, γιατί μιλάνε εύκολα για τετελεσμένα άνθρωποι, που κυβέρνησαν ολόκληρες δεκαετίες.

Άρα, ο ξένος παράγοντας θα επιχειρήσει, όπως επιχειρεί πάντοτε, να διαχειριστεί μια οποιαδήποτε συμφωνία. Το επίδικο, αν θα λειτουργήσει αυτή η Συμφωνία, σαν παράθυρο ελπίδας στην Ευρώπη και στον κόσμο είναι ζητούμενο για τους δύο λαούς και μόνο. Υπάρχουν πάντοτε οι προσπάθειες των μεγάλων δυνάμεων, διαχρονικά και τώρα, ανάσχεσης οποιασδήποτε δημιουργίας κλίματος φιλίας και αλληλεγγύης. Όμως, εδώ, θα πρέπει ο καθένας να πάρει τις ευθύνες του.

Αν οι λαοί έχουν την ευθύνη των πράξεών τους και των αποφάσεών τους, θα πρέπει να την πάρουν. Νομίζω ότι θα πρέπει να πάμε γενναία σ' αυτή τη Συμφωνία, η οποία είναι μια Συμφωνία - συμβιβασμός και θα πρέπει να το δούμε. Έχουμε συγκεκριμένα δεδομένα τετελεσμένα από τις προηγούμενες κυβερνήσεις και θα πρέπει με σαφήνεια κάθε φορά να το ονοματίζουμε και νομίζω ότι θα πρέπει να προχωρήσουμε. Παρόλο που έχω να πω περισσότερα για το ΝΑΤΟ και το ρόλο του ΣΥΡΙΖΑ, θα πω μόνο ότι ο ΣΥΡΙΖΑ είναι η Κυβέρνηση αυτής της χώρας και η ενάσκηση της εξωτερικής πολιτικής δεν είναι μια συρραφή ιδεολογικών τοποθετήσεων. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Δαβάκης.

**ΑΘΑΝΑΣΙΟΣ ΔΑΒΑΚΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, βρισκόμαστε σήμερα εδώ, γιατί η Κυβέρνηση – ό,τι έχει απομείνει από την Κυβέρνηση αυτή – πρέπει να υλοποιήσει μια από τις βασικότερες δεσμεύσεις, που ανέλαβε, μετά την ψήφιση της Συμφωνίας των Πρεσπών πριν από λίγο χρονικό διάστημα.

Εσείς, η Συμπολίτευση, ισχυρίζεστε ότι τόσο η ίδια η Συμφωνία όσο και η προβλεπόμενη σε αυτή άμεση και ταχύτατη ένταξη των Σκοπίων στο ΝΑΤΟ εξυπηρετούν το εθνικό συμφέρον, γιατί ενισχύουν την ειρήνη και εξασφαλίζουν μια θέση ηγεμονεύουσα στην ευρύτερη περιοχή.

Δυστυχώς, κατά την άποψή μας, τα πράγματα δεν είναι έτσι. Η Συμφωνία των Πρεσπών δεν είναι μια διεθνής συνθήκη που έρχεται, για να επισφραγίσει ή να επιστεγάσει μια ήδη υφιστάμενη ή ολοκληρωμένη ειρηνευτική διαδικασία μεταξύ της Ελλάδος και των Σκοπίων. Αντιθέτως, είναι μια συνθήκη που συντάχθηκε με σκοπό να εκκινήσει μια τέτοια διαδικασία. Δηλαδή, είναι μια συνθήκη εκκίνησης διαδικασιών, που έχουμε μπροστά μας. Πρώτο σκαλοπάτι αυτής της διαδικασίας είναι αυτό, που συζητάμε σήμερα, σε αυτή την αίθουσα.

Με άλλα λόγια, αποτελεί μια αβέβαιη συνταγή για τη σταδιακή και σε βάθος χρόνου πραγματοποίηση βημάτων επίλυσης μιας διαφοράς. Όχι ένα συμβόλαιο, που αποτυπώνει στο χαρτί ή εμβαθύνει μια σειρά από εν πολλοίς ήδη υπάρχουσες και αποκρυσταλλωμένες στην πράξη διαδικασίες συμφιλίωσης και συνεργασίας. Συνεπώς και λαμβάνοντας υπόψη τα τωρινά δεδομένα, τη σχετική διαπραγματευτική δύναμη και τη διεθνή θέση της κάθε πλευράς, καθώς και το μέχρι σήμερα ιστορικό των σχέσεων με το γειτονικό αυτό κράτος, μια συνθήκη τέτοιου τύπου όφειλε, κατά την άποψή μας, να είναι εξονυχιστικά λεπτομερής και να προβλέπει τη σταδιακή οικοδόμηση σχέσεων εμπιστοσύνης, αλλά και την ολοκλήρωση προσωπικών βημάτων επίλυσης της διαφοράς.

Στη μακρά πορεία, που θα ακολουθούσε την υπογραφή μιας τέτοιου είδους συνθήκης, όπως αυτή που αναλύω τώρα – πιο συντηρητικής, κατά την άποψή μας και πιο σώφρονος και πιο ασφαλούς, από την άποψη της ευρύτερης προεργασίας που εμείς, φιλοδοξούσαμε να υπήρχε αυτής της συνθήκης εκκίνησης – θα ήταν επίσης και μια συνθήκη επίλυσης εκκρεμοτήτων με τα Σκόπια. Το βάρος της απόδειξης της καλής γειτονίας, των συνεργατικών σχέσεων και μιας συμμαχικού τύπου αντίληψης, που θα βάρυνε εκείνους, ενώ η ένταξη στο ΝΑΤΟ και την Ευρωπαϊκή Ένωση θα γινόταν πραγματικότητα μόνο, μετά από την ολοκλήρωση έμπρακτων και ουσιαστικών θεμάτων σύγκλισης, τόσο με τη χώρα μας, όπως η ανάπτυξη εκτενών προγραμμάτων και μηχανισμών στρατιωτικής συνεργασίας όσο και με το περίφημο ευρωπαϊκό κεκτημένο.

Αντί αυτού, σήμερα, η Κυβέρνηση μας ζητά να κυρώσουμε την είσοδο των Σκοπίων στη μεγαλύτερη στρατιωτική συμμαχία του κόσμου, όπως είναι το ΝΑΤΟ, χωρίς να έχουμε καθόλου, καμία ουσιαστική εγγύηση για τη μελλοντική συμπεριφορά, που το εν λόγω κράτος θα τηρήσει απέναντί μας. Το κυβερνητικό αυτό αίτημα έρχεται μάλιστα μερικές μόλις μέρες μετά την αναγνώριση από την πλευρά της Κυβερνώσας Πλειοψηφίας, μακεδονικής γλώσσας και ταυτότητας, μια άνευ προηγουμένου διαπραγματευτική υποχώρηση, που πληγώνει και έχει πληγώσει – και θα το δείτε σε λίγο χρονικό διάστημα αυτό, αγαπητοί συνάδελφοι του ΣΥΡΙΖΑ – βαθύτατα την εθνική ταυτότητα του ελληνικού λαού και παράλληλα, έχει ενισχύσει, κατά την άποψή μας, τον αλυτρωτισμό των Σκοπίων.

Με άλλα λόγια, η χώρα μας, εδώ και τώρα, δίνει είσοδο στο ΝΑΤΟ, με μόνο αντάλλαγμα την ελπίδα ότι μετά την ένταξη θα τηρηθούν κανόνες καλής γειτονίας με το κράτος αυτό. Τι θα γίνει, όμως, αν τελικά η παρούσα ή μια μελλοντική κυβέρνηση στα Σκόπια – το είχαμε πει και κατά την τοποθέτησή μας κατά την βασική συζήτηση, τη συζήτηση κορμό, της Συμφωνίας των Πρεσπών – αποφασίσει να παραβιάσει τμηματικά ή εξ ολοκλήρου, σταδιακά ή άμεσα την καλή γειτονία; Δεν είναι πρωτόγνωρο σε εμάς τους Έλληνες, σε εμάς την ελληνική κοινωνία, τον ελληνικό λαό, την ελληνική κρατική οντότητα, παραβατική συμπεριφορά, μη συμμαχική συμπεριφορά, με κράτος μέλος της Συμμαχίας και μιλάω, φυσικά, για την γείτονα Τουρκία.

Ποιο εργαλείο άσκησης πολιτικών πιέσεων θα έχει η χώρα μας σε μια τέτοια περίπτωση, για να επαναφέρει, εάν θέλετε, στην τάξη, την γειτονική χώρα; Επίσης, θέλω να υπενθυμίσω εδώ ότι η ένταξη στον ΝΑΤΟ σημαίνει ότι τα Σκόπια θα αποκτήσουν τη δυνατότητα να εμποδίσουν τη λήψη ομόφωνων αποφάσεων από τη Συμμαχία, κάτι το οποίο έχει λεχθεί κατά κόρον, από πολλούς συναδέλφους. Έχει γίνει επαρκής μελέτη όλων των πιθανών επιπτώσεων αυτής της αλλαγής;

Κυρίες και κύριοι συνάδελφοι, ένα ακόμη ερώτημα, που ανακύπτει, επίκαιρο σε άλλα ζητήματα που έχουμε χειριστεί το τελευταίο χρονικό διάστημα στην Επιτροπή Εξοπλιστικών Προγραμμάτων, έχει να κάνει με τις συνέπειες των προβλέψεων του άρθρου 2, της Συνθήκης των Πρεσπών.

Εντός του ΝΑΤΟ, έχουν αναπτυχθεί μερικές διμερείς ή πολυμερείς διακρατικές συνεργασίες, όπως αυτή που κυρώσαμε προ ολίγων μηνών, στις 4 Ιουλίου 2018 και που αφορούσε στη συνεργασία για τα κατευθυνόμενα πυρομαχικά αέρος - εδάφους. Η Συμφωνία αυτή προβλέπει στο άρθρο 14 ότι η ένταξη νέων κρατών γίνεται μόνο, εάν συναινέσουν όλες οι χώρες που είναι ήδη μέλη. Με βάση τις προβλέψεις του άρθρου 2 της Συνθήκης των Πρεσπών, σε περίπτωση που τα Σκόπια αιτηθούν την ένταξη σε αντίστοιχες ή παρόμοιες συνεργασίες, η Ελλάδα φαίνεται πως θα είναι υποχρεωμένη να συναινεί, ανεξάρτητα από τις περιστάσεις ή το περιεχόμενο της εκάστοτε συνεργασίας.

Η υπογραφή και κύρωση μιας διεθνούς συμφωνίας, με τόσο υπεραισιόδοξο, ετεροβαρές και επιζήμιο περιεχόμενο, όπως αυτή των Πρεσπών, είναι αδιάσειστη υπενθύμιση ότι στην πολιτική οι ιδεολογίες και οι αρχές έχουν επιπτώσεις. Η άνοδος στην εξουσία της ιδεοληπτικής διεθνιστικής Αριστεράς, της ριζοσπαστικής, εάν θέλετε, Αριστεράς από τη μια πλευρά και των καιροσκόπων μέχρι χθες συνοδοιπόρων της και νέων καιροσκόπων σήμερα, από την άλλη, άνοιξε ένα ανέλπιστο παράθυρο ευκαιρίας, που τα Σκόπια με μεγάλη επιτυχία εκμεταλλεύθηκαν, για να διευθετήσουν το μέχρι τότε εκκρεμές ζήτημα της ονομασίας, με τρόπο που εξυπηρετεί πρωτίστως τα δικά τους και μόνο συμφέροντα και τις δικές τους επιδιώξεις.

Με βάση τα ανωτέρω, είναι προφανές ότι η Νέα Δημοκρατία, η μοναδική πολιτική δύναμη του πατριωτικού πραγματισμού και της μακροχρόνιας αντίληψης του εθνικού συμφέροντος, όπως έχει αποδείξει η ιστορία και μόνο, θα καταψηφίσει, όπως άλλωστε ανέφερε και ο Εισηγητής μας, το Πρωτόκολλο Ένταξης των Σκοπίων στο ΝΑΤΟ. Ευχαριστώ.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Κύριε Πρόεδρε, ένα διαδικαστικό θέμα, επειδή ισχύει αυτό, το οποίο στην αρχή είπατε και συμφώνησαν όλες οι πτέρυγες της Βουλής, απλώς δηλώνω και ατομικά, επειδή έχω μια υποχρέωση ανυπέρβλητη, ότι ψηφίζω κατά του Πρωτοκόλλου Ένταξης. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κυρίτσης.

**ΓΕΩΡΓΙΟΣ ΚΥΡΙΤΣΗΣ:** Η συζήτηση, η οποία γίνεται εδώ και πάρα πολύ καιρό για την προσχώρηση στο ΝΑΤΟ και για την επίλυση του ονοματολογικού της γείτονος χώρας, έχει ένα χαρακτηριστικό ανατροφοδοτούμενο και έχει και ένα χαρακτηριστικό μιας κατωφερούς σπείρας σε ό,τι αφορά στη Νέα Δημοκρατία. Δηλαδή, ακούσαμε διάφορα κινδυνολογικά, φτάσαμε να διαβάζουμε ότι ο κ. Μητσοτάκης δήλωσε ότι δεν θα επιτρέψει να γίνει Καταλονία η Ελλάδα. Δηλαδή, τι; Έχει στο μυαλό του τη Μακεδονία ως μια χώρα, η οποία κατοικείται από κάποια άλλη εθνική ομάδα, η οποία θέλει να ανεξαρτητοποιηθεί και η Συμφωνία των Πρεσπών ανοίγει τον δρόμο στην ελληνική Μακεδονία, στους Έλληνες Μακεδόνες να μην είναι πλέον Έλληνες, να γίνουν Μακεδόνες και να ανεξαρτητοποιηθούν; Τέτοια πράγματα πήγε και είπε προχθές ο κ. Μητσοτάκης στους διεθνείς συνομιλητές του, αποδεικνύοντας ότι στο σημείο αυτό η Νέα Δημοκρατία βρίσκεται σε έναν επιχειρηματολογικό κατήφορο.

Φτάσαμε, όμως, σε αυτό το σημείο μετά από σχεδόν τρεις δεκαετίες, κατά τη διάρκεια των οποίων γενιές ολόκληρες διπλωματών μας, ήταν εδώ ο κ. Κουμουτσάκος – ένας από τους αξιόλογους διπλωμάτες της γενιάς του και εγώ, ως δημοσιογράφος παρακολουθούσα αυτά τα θέματα και τη δραστηριότητά τους – όλη αυτή η λεγόμενη σχολή Μολυβιάτη, η οποία τι έκανε; Στην πραγματικότητα, επί σαράντα χρόνια όλα τα θέματα γειωμένα, όλα τα θέματα σε ακινησία, όλα τα θέματα παρατημένα στον πανδαμάτορα χρόνο ή στη γενική επίκληση ότι κάποια στιγμή θα είναι καλύτερες οι συνθήκες και όπως όλοι γνωρίζουμε μέσα από την εμπειρία, κάθε φορά οι συνθήκες ήταν χειρότερες.

Επί δεκαετίες παρακολουθούσαμε εμείς οι δημοσιογράφοι τους διπλωμάτες μας να δίνουν τη μάχη για το ταμπελάκι και να βγαίνουν μετά και να βγάζουν ανακοινώσεις, «μεγάλη εθνική επιτυχία, διότι ήταν οι Σκοπιανοί εκεί και κατόπιν επιμονής μας άλλαξε το ταμπελάκι και δεν έλεγε Μακεδονία και έλεγε FYROM». Έφυγαν από το τραπέζι; Όχι. Άλλαξε κάτι; Όχι. ενώ είχαμε ανοιχτό το Κυπριακό, ξοδεύαμε όλο το διπλωματικό μας κεφάλαιο σε σκιαμαχίες.

Η αποκορύφωση ήταν, δεν ξέρω ίσως κάποιοι εκ των συναδέλφων να θυμούνται έναν αγώνα μπάσκετ, όταν έπαιζε η Εθνική Ελλάδος με την Εθνική της γείτονος χώρας και επειδή οι διοργανωτές της διοργάνωσης έγραφαν ΜΑΚ εκ του Μακεδονία, το ελληνικό κανάλι προτίμησε να το καλύψει με ένα παρκέ το ΜΑΚ, με αποτέλεσμα η ελληνική ομάδα να παίζει με τον κανένα και ευτυχώς που κέρδισε και δεν ηττήθηκε από τον κανένα. Με αυτού του είδους την εξωτερική πολιτική είναι προφανές ότι στον σημερινό πολυσύνθετο κόσμο δεν μπορούμε να πάμε μακριά.

Τώρα η Νέα Δημοκρατία έχει ξεκινήσει ένα νέο κορδόνι, αυτό των κινδύνων από την μη εφαρμογή της Συμφωνίας. Τι θα γίνει, εάν το ένα, τι θα γίνει, εάν το άλλο; Άκουσα και τον κ. Κουμουτσάκο και τον κ. Σταμάτη, διάφορους συναδέλφους που έβαλαν τέτοιου είδους επιφυλάξεις. Τι θα γίνει; Το ένα είναι να εφαρμοστεί η Συμφωνία, 140 χώρες που τους έχουν αναγνωρίσει ως Μακεδονία θα τους ξεαναγνωρίσουν και θα τους αναγνωρίσουν ως Βόρεια Μακεδονία. Μη νομίζετε ότι αυτό μετά θα είναι πάλι ανατρέψιμο. Δηλαδή εάν αποφασίσουν ότι, εντάξει τώρα λεγόμαστε Μακεδονία, ξανά 140 χώρες θα ξεκινήσουν μια ιστορία να τους ξαναγνωρίζουν. Άρα αυτός ο κίνδυνος δεν υπάρχει. Και αν ακόμη όμως υπήρχε αυτός ο κίνδυνος, υπάρχει μόνο ένας τρόπος με τον οποίο οι λαοί μπορούν να συνεργαστούν και να έχουν καλές σχέσεις. Αυτό είναι να αναδεικνύουν κυβερνήσεις, οι οποίες είναι σε αυτή την αντίληψη συνεργασίας. Προφανώς εάν και στις δύο χώρες επικρατήσουν οι ακραίες εθνικιστικές δυνάμεις, καμία συμφωνία και καμία ρύθμιση δεν μπορεί να εξασφαλίσει τίποτα. Το θέμα είναι να υπάρχει πολιτική βούληση και από τις δύο πλευρές.

Σε ό,τι αφορά στο χαρακτηριστικό του ΝΑΤΟ και γιατί υπήρξε αυτή η επιμονή. Κανένας και σίγουρα κανένας από τον ΣΥΡΙΖΑ δεν πιστεύει ότι το ΝΑΤΟ είναι κάποια δύναμη ειρήνης. Είναι ένας πολιτικοστρατιωτικός συνασπισμός που προωθεί τα συμφέροντα των μελών του και κυρίως, των μεγαλύτερων μελών του. Δεν είναι ούτε μηχανισμός σταθεροποίησης, γενικά. Μπορεί όμως να λειτουργήσει ως μηχανισμός σταθεροποίησης σε συγκεκριμένο τόπο και χρόνο. Η ανάλυση που κάνουμε εμείς, λοιπόν, είναι ότι στο συγκεκριμένο τόπο και χρόνο και με βάση το ελληνικό συμφέρον, που δεν θέλει μεγάλες Βουλγαρίες, μεγάλες Αλβανίες, ανησυχεί για τα Βαλκάνια, δεν θέλει να ξεκινήσει το ξήλωμα του πουλόβερ από τα Βαλκάνια και πολύ περισσότερο δεν θέλει να ξεκινήσει το ξήλωμα του πουλόβερ στα σύνορά μας. Άρα, η ένταξη της γειτονικής χώρας στο ΝΑΤΟ, άσχετα με τον γενικό χαρακτήρα του ΝΑΤΟ, έχει έναν τοπικό σταθεροποιητικό χαρακτήρα.

Είναι απολύτως προφανές ότι μέσα στο επόμενο διάστημα θα φανεί εάν – και από ότι φαίνεται θα ισχύσει – οι δύο πλευρές θα κατορθώσουν να περπατήσουν το μονοπάτι της ειρήνης και της συνεργασίας. Για να γίνει, όμως, αυτό χρειάζεται, όπως είπα και προηγουμένως, στις δύο χώρες να υπάρχουν στις κυβερνήσεις πολιτικές δυνάμεις, οι οποίες πιστεύουν στην ειρήνη και στη συνεργασία. Αλλιώς δεν γίνεται τίποτα. Είναι προφανές ότι η ψήφος μου είναι θετική. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ, τον κ. Κυρίτση. Ο κ. Καμμένος έχει τον λόγο.

**ΔΗΜΗΤΡΙΟΣ ΚΑΜΜΕΝΟΣ:** Ευχαριστώ πολύ, κύριε Πρόεδρε. Με την άδειά σας θα διαβάσω μία σημερινή αγγελία σε εφημερίδα της Βορείου Ελλάδος. «*Μακεδόνας φιλόλογος, αριστούχος του Πανεπιστημίου των Σκοπίων Ss. Cyril and Methodius University in Skopje, παραδίδει μαθήματα μακεδονικής γλώσσας σε Έλληνες, ατομικά ή σε γκρουπ. Τιμές φιλικές. Πληροφορίες στον κ. Ζλάτκο Παρμενίωνα Ιβάνοβιτς τηλέφωνο 231*…».

Είναι φυσιολογικό; Ωραίο; Αναγνωρίζουμε μακεδονική γλώσσα, η οποία διδάσκεται εντός της Ελλάδος; Αυτό το καταδικάζουμε; Ναι ή όχι; Εγώ κάνω την ερώτηση, επειδή δεν υπάρχουν αλυτρωτικά και όλα αυτά ξεγεννούν ζητήματα και θα συρθούν η σημερινή Κυβέρνηση ή η επόμενη ή οποιαδήποτε στο μέλλον, μετά την αυριανή κύρωση του Πρωτοκόλλου προσχώρησης στο ΝΑΤΟ στο Δικαστήριο Ανθρωπίνων Δικαιωμάτων από προσφυγές πολλών κυβερνητικών, μη κυβερνητικών ή φυσικών προσώπων, κατά της Ελλάδος, οι οποίες θα διεκδικήσουν εθνική μειονότητα στην Ελλάδα, όπως κάνει το «ουράνιο τόξο», το οποίο δεν μπορεί να το αγνοήσει κανένας, διότι αυτά έχουν γραφτεί και έχουν μείνει επίσημα εχθές στο διαδίκτυο, τις οποίες προφανώς δεν καταδικάζει η πλευρά του ΣΥΡΙΖΑ ή των προθύμων έξι ή οποιωνδήποτε άλλων βρεθούν αυτή τη στιγμή να καταδικάσουν αυτή την επιζήμια για την Ελλάδα και επικίνδυνη εθνικά, για τα εθνικά συμφέροντα, τακτική που θα ακολουθήσουν και ήδη ξεκίνησαν να ακολουθούν οι Σκοπιανοί.

Εννοείται ότι καταψηφίζω το Πρωτόκολλο, διότι είναι αυτό, το οποίο βάζει την τελική σφραγίδα να ενταφιαστεί το όνομα της Μακεδονίας και να δημιουργήσουμε ένα κράτος από το πουθενά, δίνοντάς του γλώσσα, ταυτότητα και όνομα και φυσικά, να έχουμε στα βόρεια σύνορά μας ένα έθνος με αυτό το όνομα και από κάτω μια Περιφέρεια, η οποία θα είναι πάντοτε σε δυσμενή κατάσταση, σε σχέση με οτιδήποτε μπορεί ή θα πρέπει να διεκδικήσει από εμπορικά σήματα ή οτιδήποτε άλλο για τον εαυτό της ή για την Ελλάδα την ίδια.

Έχουμε και τον αξιότιμο Υπουργό, τον κ. Μπόλαρη. Θα κάνω μία ρητορική ερώτηση κι εγώ. Είναι υπεύθυνος και πρόεδρος της επιτροπής, που επεξεργάζεται και μελετά τα βιβλία, τα σχολικά εγχειρίδια και όλα τα εγχειρίδια μεταξύ της Ελλάδος – του Υπουργείου Παιδείας – και των Σκοπιανών και θα ήθελα κάποια στιγμή να μας ενημερώσει, εάν οι Σκοπιανοί έχουν θέσει ζητήματα στην επιτροπή, έχουν θέσει ζητήματα, σύμφωνα με τα οποία τα ελληνικά βιβλία θεωρούν ζητήματα ως αλυτρωτικά ή επεκτατικά ή σοβινιστικά εναντίον τους και έχουν θέσει ζήτημα να ακυρώσουμε τι, πώς, πότε και με ποιον τρόπο;

Αυτό θα ήταν εξαιρετικά χρήσιμο να μας το πει, εφόσον θελήσει σήμερα ή αύριο ο κ. Υπουργός, επειδή είναι και παρών εδώ. Αυτό βέβαια θα έχει και μία διαδικασία μεγάλη, γιατί ήδη έχει ξεκινήσει εδώ και καιρό.

Βλέπουμε μία διαδικασία, στην οποία υπάρχει μία μεγάλη για εμάς και για μένα προχειρότητα, μία μεγάλη βιασύνη. Προσωπικά βλέπω και μία ελαφρότητα, μία βιασύνη Υπουργών και Κυβέρνησης να τελειώσουν τα πάντα fast track «ψηφίστε, σκουπίστε, τελειώσατε». Το άγχος από τη στιγμή που έφυγαν οι ΑΝΕΛ από την Κυβέρνηση έχει πολλαπλασιαστεί, ο πολλαπλασιαστής άγχους είναι τεράστιος.

Βλέπουμε ότι ξαφνικά έξι συνάδελφοι είχαν το βράδυ το ίδιο όνειρο και την επόμενη μέρα ξύπνησαν και έγραψαν το ίδιο περιεχόμενο, ως πληρεξούσιο, στον Πρόεδρο της Βουλής, εν λευκώ να δώσουν την ψήφο, να στηρίξουν την Κυβέρνηση, χωρίς να συζητήσουν το τι θέλει να ψηφίσει η Κυβέρνηση. Μπορεί να θέλει να ψηφίσει και κάτι εναντίον τους σε προσωπικό ή οτιδήποτε άλλο επίπεδο. Δεν το κατανοεί κανένας αυτό και αυτό φαίνεται ότι έχει γίνει με εντολή - παραίνεση και τηλέφωνα πίεσης της Κυβέρνησης προς τους έξι συναδέλφους, το οποίο είναι άκρως αντιθεσμικό, αντιδημοκρατικό και επικίνδυνο.

Δεν είναι δυνατόν να ξύπνησαν και οι έξι και να έγραψαν επιστολή με το ίδιο περιεχόμενο! Ας μη γελιόμαστε. Είναι αυτό, το οποίο θα σας κατατρέχει από αύριο και στο μέλλον, ότι κάνατε τα πάντα με δανεικούς, όχι δικούς σας βουλευτές, χωρίς να πιστεύουν στα ιδεώδη ή οτιδήποτε πιστεύετε εσείς του ΣΥΡΙΖΑ, αλλά ευκαιριακούς βουλευτές, οι οποίοι μέσω της διαδικασίας του εν λευκώ πληρεξούσιου προς την Κυβέρνηση, καταστρατηγούν κάθε έννοια Δημοκρατίας.

Είχαμε τον κ. Βούτση, ο οποίος παραβίασε κάθε έννοια διαχείρισης του Κανονισμού της Βουλής και των αρμοδιοτήτων του, όταν παραίνεσε τον συνάδελφο, τον κ. Παπαχριστόπουλο να μην παραιτηθεί και να καθίσει να ψηφίσει τις Πρέσπες σε τέσσερις ημέρες. Από πού προέρχεται αυτή η δύναμη, αυτή η διαδικασία, πώς βγήκε από το στόμα του κ. Βούτση αυτή η παραίνεση; Είναι ξεκάθαρα αντιθεσμική και βλέπουμε πάλι τη βιασύνη! Βλέπουμε πάλι τα απανωτά θεσμικά λάθη που κάνετε, τα οποία τα βλέπει ο ελληνικός λαός, τα βλέπουμε και τα παρατηρούμε κι εμείς και τα οποία θα σας κατατρέχουν και όλα αυτά θα συντείνουν σε κάποιους λόγους στο μέλλον, για τους οποίους ελπίζω και εύχομαι να μπορέσουμε να φέρουμε προς το καλύτερο και προς όφελος της ελληνικής Κυβέρνησης και του ελληνικού Έθνους αυτή τη Συμφωνία, η οποία για εμάς είναι πολύ κακή και δεν θα έχει στο μέλλον καλά αποτελέσματα για την πατρίδα.

Βλέπουμε στο τέλος μετά το άγχος του εκβιασμού του κ. Πάνου Καμμένου ότι δεν θα κάνετε παρέλαση, ο οποίος – εδώ θα κάνω μια παρένθεση – θα μπορούσε πέρυσι, όταν του έλεγα εγώ να φύγουμε από την Κυβέρνηση, αντί να διαγράψει εμένα και σήμερα να τρέχει, να πει στην Κυβέρνηση «δε θα κάνετε παρέλαση τον Οκτώβριο του 2018, εάν ψηφίσετε τις Πρέσπες» και όχι «δε θα κάνετε παρέλαση τον Μάρτιο του 2019, για να σώσω την Κοινοβουλευτική μου Ομάδα και τους 50 υπαλλήλους και 3 βουλευτές, που μου έμειναν!». Το ποιοτικό χαρακτηριστικό του κάνεις ή δεν κάνεις παρέλαση ΣΥΡΙΖΑ και εκβιάζω, είναι προφανές! Ο ένας το κάνει, για να κερδίσει την Ομάδα και ο άλλος βολεύεται με την ανταλλαγή των βουλευτών, για να συγκρατήσει και να περάσει αύριο η Συμφωνία των Πρεσπών.

Ο κ. Τσίπρας δεν έπρεπε να κάνει την επιστολή στον κ. Βούτση, γιατί στην προτελευταία παράγραφο λέει «σας ζητώ, κύριε Βούτση, να μην αλλάξετε τον Κανονισμό της Βουλής, για να μην διαλυθεί ή να διαλυθεί η Κοινοβουλευτική Ομάδα των ΑΝΕΛ». Όλα αυτά τα θεσμικά ατοπήματα είναι σοβαρότατα, αντισυνταγματικά, αντιθεσμικά και χαλούν τη Δημοκρατία και την εικόνα όλων μας.

**ΑΝΝΕΤΑ ΚΑΒΒΑΔΙΑ:** Κύριε Πρόεδρε, έχουν δοθεί απαντήσεις γι’ αυτά από τον Πρόεδρο της Βουλής. Συγνώμη, αλλά ποιο είναι το θέμα μας σήμερα; Με την απουσία του Προέδρου της Βουλής επανερχόμαστε σε ένα θέμα, το οποίο έχει ήδη απαντηθεί.

**ΔΗΜΗΤΡΙΟΣ ΚΑΜΜΕΝΟΣ:** Η πλειοψηφία, κυρία Καββαδία, επειδή με διακόψατε, στην οποία στηρίζεσθε μ’ αυτόν τον πλαστό τρόπο….

**ΑΝΝΕΤΑ ΚΑΒΒΑΔΙΑ:** Στον κ. Πρόεδρο απευθύνομαι. Φέρνετε ένα θέμα για το οποίο ο Πρόεδρος της Βουλής έχει απαντήσει αναλυτικότατα, το φέρνετε στη σημερινή Επιτροπή και είναι εκτός θέματος.

**ΔΗΜΗΤΡΙΟΣ ΚΑΜΜΕΝΟΣ:** Μα, δεν μ’ ενδιαφέρει, εάν έχει απαντήσει αναλυτικότατα! Δεν έχει σημασία! Είναι επίπλαστη η Πλειοψηφία και επιβάλλεται αντιδημοκρατικά! Του λέει του Βουλευτή ως μη όφειλε. Είναι Πρόεδρος της Κ.Ο. του ΣΥΡΙΖΑ ή των ΑΝΕΛ ο Πρόεδρος της Βουλής;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας λέει ότι είναι εκτός θέματος.

**ΑΝΝΕΤΑ ΚΑΒΒΑΔΙΑ:** Επαναλαμβάνω, έχουν δοθεί απαντήσεις και καλό είναι να δημιουργούνται εντυπώσεις, αντιλαμβανόμαστε τους λόγους, αλλά δεν είναι αυτό το θέμα μας.

**ΔΗΜΗΤΡΙΟΣ ΚΑΜΜΕΝΟΣ:** Το θέμα μας είναι η Πλειοψηφία! Δεν έχετε εξουσιοδότηση, κυρία Καββαδία μου, να περάσετε αύριο το οτιδήποτε! Καμία εξουσιοδότηση δεν έχετε και καταπατάτε τους θεσμούς! Μη μου χαϊδεύετε τον Δραγασάκη, που θέλει να διαλύσει και τις τράπεζες. Τους χαϊδεύετε όλους!

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τώρα με συγχωρείτε. Δε θα τα βάλουμε όλα τα θέματα στο τραπέζι. Γιατί έβρεχε σήμερα θα το βάλουμε κι αυτό;

**ΔΗΜΗΤΡΙΟΣ ΚΑΜΜΕΝΟΣ:** Έβρεχε ως πένθος για τη Μακεδονία, για να γίνω κι εγώ ποιητής! Λέω ότι η Πλειοψηφία είναι επίπλαστη, με βίαιο τρόπο ο Πρόεδρος παραινεί κάποιον να μην παραιτηθεί, διότι εάν είχε παραιτηθεί ο Παπαχριστόπουλος, μπορεί να μην είχαμε φτάσει εδώ σήμερα. Ποιος το ξέρει αυτό;

**ΑΝΝΕΤΑ ΚΑΒΒΑΔΙΑ:** Κύριε Πρόεδρε, επιμένει ο κ. Καμμένος να μιλάει για εκβιασμούς και για πλαστές πλειοψηφίες!

**ΔΗΜΗΤΡΙΟΣ ΚΑΜΜΕΝΟΣ:** Μάλιστα, επιμένω! Ξέρετε τι θα γινόταν, εάν είχε φύγει ο κ. Παπαχριστόπουλος την Παρασκευή;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Καμμένο, τελειώστε παρακαλώ! Αυτή είναι η άποψή σας μπορείτε να τη γράψετε.

**ΔΗΜΗΤΡΙΟΣ ΚΑΜΜΕΝΟΣ:** Και διαγράφεται και καταγράφεται η άποψή μου. Ευχαριστώ πάρα πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής)**: Ευχαριστώ. Τον λόγο έχει ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Σήμερα, κυρίες και κύριοι συνάδελφοι, εξελίσσεται η τελευταία πράξη μιας επιζήμιας για τη χώρα διαδικασίας. Μια διαδικασία που φυσικά ξεκίνησε με την υπογραφή της κακής Συμφωνίας των Πρεσπών. Μιας Συμφωνίας που είναι αποτέλεσμα της υποχώρησης της χώρας μας από την πάγια εθνική γραμμή. Τη γραμμή που δεν παραβίασε ποτέ καμία προηγούμενη κυβέρνηση, κανένας προηγούμενος πρωθυπουργός. Αυτή που ο κ. Καμμένος με τη στάση του έδωσε το δικαίωμα τότε στην Κυβέρνηση, στον κ. Ζάεφ και στον κ. Τσίπρα, να υπογράψουν με το επιχείρημα τότε ότι δεν ήθελε να διακόψει την έξοδο της χώρας από τα μνημόνια, κάτι φυσικά το οποίο δεν ίσχυε.

Έστω και αν ίσχυε αυτό, δεν είναι ο κ. Καμμένος εδώ, θα ήθελα όμως να τον ρωτήσω, πόσο τελικά αποτιμάται στη δική του συνείδηση η εκχώρηση των δικαίων της Μακεδονίας; Πόσο αξίζει, δηλαδή, η εκχώρηση του ονόματος, της ταυτότητας και η δημιουργία μιας ανύπαρκτης μακεδονικής γλώσσας γι’ αυτόν; Εάν τότε είχε σταθεί στο ύψος των περιστάσεων και είχε ψηφίσει την πρόταση δυσπιστίας της Νέας Δημοκρατίας, σήμερα δεν θα συζητούσαμε αυτά, τα οποία συζητάμε. Είναι τόσο απλά τα πράγματα. Όλα τα άλλα που λέει και οι κορώνες είναι καθαρά κούφια λόγια, μια απέλπιδα προσπάθεια για να ξεπλύνει τη ντροπή του, μια ντροπή όμως που δεν ξεπλένεται και θα την κουβαλά για όλη του τη ζωή.

 Ουσιαστικά, η είσοδος των Σκοπίων στο ΝΑΤΟ συντελέστηκε την ώρα που ο κ. Κοτζιάς και ο κ. Τσίπρας από τη μία και ο κ. Ζάεφ και ο κ. Δημητρώφ από την άλλη, υπέγραφαν περιχαρείς τη Συμφωνία στις Πρέσπες. Σήμερα ζούμε το παράδοξο, εσείς, κύριοι συνάδελφοι, που μέχρι προχθές ζητούσατε τη διάλυση της Βορειοατλαντικής Συμμαχίας του ΝΑΤΟ και την έξοδο της Ελλάδος από το ΝΑΤΟ, να πανηγυρίζετε για τη διεύρυνσή του. Πανηγυρίζετε για τα αποτελέσματα μιας Συμφωνίας, από την οποία ζημιώθηκε η χώρα, βγήκε πολύ ζημιωμένη. Ζημιώθηκε ο λαός μας, ο οποίος νιώθει πληγωμένος και το μεγαλύτερο μέρος του φυσικά δεν συμφωνεί με τη Συμφωνία των Πρεσπών. Πανηγυρίζετε για μια Συμφωνία, που διχάζει ουσιαστικά τους Έλληνες. Από τη μία, βλέπουμε αυτό και από την άλλη, βλέπουμε τον κ. Ζάεφ και τους αξιωματούχους της γείτονος να αυτοπροσδιορίζονται από την πρώτη στιγμή, ως Μακεδόνες, που μιλούν τη μακεδονική γλώσσα και έχουν τη μακεδονική ταυτότητα.

Να σας θυμίσω δε, ότι η πρώτη επίσκεψη αμέσως μετά την υπογραφή της Συμφωνίας των Πρεσπών, του Υπουργού Εξωτερικών των Σκοπίων, του κ. Δημητρώφ, ήταν στην Τουρκία. Έχει αυτό τη σημειολογία του και είναι ενδεικτικό για τη στάση που θα κρατήσει η χώρα αυτή και μέσα στα πλαίσια του ΝΑΤΟ. Θα έχουμε, δηλαδή, έναν επίσημο άξονα Σκοπίων - Άγκυρας και μέσα στο ΝΑΤΟ; Τι διασφαλίσεις πήραμε γι’ αυτό, για τη στάση των Σκοπίων μέσα στα πλαίσια του ΝΑΤΟ;

Επίσης, τι διασφαλίσεις πήραμε και από τη Συμμαχία και από τους εταίρους μας για τη Συμφωνία που υπογράψαμε; Θα ακολουθήσουν τις αναγνώσεις της Άγκυρας ή τις ευαισθησίες και τις προτεραιότητες της Αθήνας; Έχουμε κάνει τέτοιες συζητήσεις; Προσωπικά, δεν είμαι πολύ αισιόδοξος ότι θα ακολουθήσουν την Αθήνα και μακάρι να διαψευστώ γι’ αυτό. Φαίνεται ότι οι γείτονές μας πέτυχαν τους στόχους, που ήθελαν, χωρίς να δώσουν τίποτα.

Πήραν τα πάντα και αυτό το λένε σε κάθε ευκαιρία, από την πρώτη στιγμή, ότι πήραν αυτό που ζητούσαν από όλες τις ελληνικές κυβερνήσεις από την πρώτη στιγμή, που δημιουργήθηκε αυτό το θέμα.

Αναρωτηθήκατε, γιατί ποτέ κανείς πρωθυπουργός δεν είχε δεχθεί να δώσει αυτά, που εσείς εκχωρήσατε ή παραχωρήσατε σήμερα; Γιατί υποχωρήσατε σήμερα από την εθνική γραμμή; Ποιος σας έδωσε αυτή τη νομιμοποίηση; Μήπως ο ελληνικός λαός, τον οποίον υποτιμήσατε και δεν λάβατε υπ' όψιν την αντίδρασή του και τις διαμαρτυρίες του χαρακτηρίζοντάς τον, όπως τον χαρακτηρίζατε, και όπως τον χαρακτήρισε ο Πρωθυπουργός πρόσφατα σ' ένα ταξίδι του στο εξωτερικό, σαν μη σκεπτόμενο και ακραίο. ΄Η σας έδωσαν τη νομιμοποίηση οι βουλευτές βραχυχρόνιας μίσθωσης, που εξασφαλίσατε, για να στηρίξουν τη Συμφωνία ευκαιριακά και πρόσκαιρα;

Εμείς φυσικά καταψηφίζουμε αυτή τη Συμφωνία, αυτό το Πρωτόκολλο ένταξης και δεσμευόμαστε ως επόμενη κυβέρνηση να υποστηρίξουμε με όλες τις δυνάμεις μας τα συμφέροντα της χώρας μας σε όλους τους Οργανισμούς. Ευχαριστώ πολύ.

**ΜΑΡΙΑ ΤΡΙΑΝΤΑΦΥΛΛΟΥ (Προεδρεύουσα της Επιτροπής):** Τον λόγο έχει ο κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Τι ψηφίζεται σήμερα στη Βουλή; Ψηφίζεται η ουσία της Συμφωνίας, γιατί η Συμφωνία έγινε όχι για να εξασφαλίσει την ειρήνη και τη φιλία με τους λαούς – αυτά αλλού – αλλά έγινε, για να ενταχθεί γρήγορα, εσπευσμένα η Βόρεια Μακεδονία σήμερα στο ΝΑΤΟ.

Η Κυβέρνηση ΣΥΡΙΖΑ για δεύτερη φορά μέσα σε μια μικρή θητεία βάζει την υπογραφή της πρώτα στο Μαυροβούνιο και τώρα στη Βόρεια Μακεδονία για τη διεύρυνση του ΝΑΤΟ και στον καθρέφτη ο καθένας. Για τη διεύρυνση του ΝΑΤΟ, για τη στήριξη του ΝΑΤΟ βάζει την υπογραφή της με την ουσιαστική συμφωνία, γιατί αυτό είναι το στρατηγικό ζήτημα των άλλων Κομμάτων του νατοϊκού τόξου, της Νέας Δημοκρατίας, του ΚΙΝΑΛ κ.λπ..

Τι κάνει η Κυβέρνηση ΣΥΡΙΖΑ σήμερα; Κάνει το αυτονόητο για αυτήν. «Η Ελλάδα είναι αφοσιωμένος εταίρος στην προώθηση των συμφερόντων των ΗΠΑ εντός και εκτός της Ελλάδας». Έκθεση του State Department για την Ελλάδα. Είναι μόνο αυτό; Τι κάνει, λοιπόν, η Ελλάδα; Λέει «η αποστολή», δηλαδή η Αμερικάνικη Πρεσβεία, «να ενθαρρύνει την Ελλάδα να υποστηρίζει και να αναλάβει ηγετικό ρόλο στην ένταξη των Δυτικών Βαλκανίων στην Ευρωπαϊκή Ένωση και το ΝΑΤΟ». Και προχωράει και παρακάτω «η Ελλάδα να αποτελέσει την αιχμή του δόρατος» – έκθεση State Department – «στα σχέδια της Ευρωατλαντικής ολοκλήρωσης των Βαλκανίων, συμπεριλαμβανομένων της πλήρους εφαρμογής της Συμφωνίας ονόματος της Πρώην Γιουγκοσλαβικής Δημοκρατίας της Μακεδονίας και της συνεχιζόμενης υποστήριξης για την ένταξη των Δυτικών Βαλκανίων στην Ευρωπαϊκή Ένωση και το ΝΑΤΟ». Έκθεση του State Department. Συγχαρητήρια! Αποστολή εξετελέσθη!

Αυτή είναι η αποστολή που σας ανέθεσαν εξετελέσθη και μην πει κανείς ότι συμπίπτουν τα συμφέροντα του αμερικάνικου ιμπεριαλισμού με τα δικά μας, γιατί πρέπει να πάει να πνιγεί, τουλάχιστον, με όλα όσα ξέρουμε.

Ποιο είναι, λοιπόν, το αιτιολογικό που λέει η Έκθεση χωρίς ντροπή; Ούτε καν μια υποσημείωση. Θα ενισχυθεί η ασφάλεια – με την ένταξη στο ΝΑΤΟ – στην περιοχή του Βόρειου Ατλαντικού. Τι είναι το ΝΑΤΟ, κυρίες και κύριοι του ΣΥΡΙΖΑ; Οι υπόλοιποι είναι γνωστοί για το παρελθόν τους. Τι είναι το ΝΑΤΟ; Είναι το οπλισμένο χέρι του ιμπεριαλισμού στον κόσμο; Ναι ή όχι; Ήταν πάντα τέτοιο ή όχι; Γιατί δημιουργήθηκε το ΝΑΤΟ; Για να χτυπήσει τη Σοβιετική Ένωση και τις σοσιαλιστικές χώρες – τα γράφει – και για να αποτρέψει την τάση των λαών να περάσουν προς τον κομμουνισμό. Έτσι γράφει.

Έτσι γράφει και άμα θέλετε να σας τα φέρω όλα, κύριε Τόσκα, το Ιδρυτικό, τα πάντα, όλη του την ιστορία και το ξέρετε ότι τα μελετάμε καλύτερα και από εσάς.

Τι είναι το ΝΑΤΟ; Είναι ο θεματοφύλακας, ο οπλισμένος φονιάς του καπιταλισμού σε όλο τον κόσμο; Υπάρχει χώρα που να προσπάθησε να κάνει κάτι άλλο και να μην επενέβησαν όλα τα προηγούμενα χρόνια και όχι μόνο σοσιαλισμό. Δείτε σήμερα.

Βενεζουέλα. Κιχ η Κυβέρνηση. Καλά τόσο πολύ είστε; Γιατί δεν καταγγέλλετε τον Τράμπ; Είναι «διαβολικά καλός» και μας βλέπει και για Αριστερά. Ο Τράμπ δεν είπε επέμβαση στρατιωτική; Βγάλε μια ανακοίνωση, άμα έχεις Υπουργείο Εξωτερικών, που έχει τσίπα επάνω του και Κυβέρνηση που να λέει «θεωρούμε απαράδεκτες τις δηλώσεις Τράμπ για στρατιωτική επέμβαση». Ούτε αυτό δεν μπορείτε να κάνετε. Τέτοια υποταγή;

Η ιστορία του – ό,τι και να πείτε εσείς – είναι βαμμένη με πολύ αίμα, εκατομμυρίων ανθρώπων, με δυστυχία, με καταστροφές σε ολόκληρη την ανθρωπότητα.

Λέει ο κ. Κατρούγκαλος «η Αριστερά έκανε κριτική». Τώρα τι μας λες; Δεν είναι εδώ, να του τα πούμε. Τι μας λες; «Έκανε κριτική απέναντι στο ΝΑΤΟ». Απέναντι ήταν, φονιάδες των λαών τους λέγαμε. Έτσι ήταν, η Ιστορία το αποδεικνύει και θα μπορώ να μιλάω για ώρες με τα παραδείγματα. Άλλαξε χαρακτήρα μετά το 1990; Όχι. Εάν είχε χαρακτήρα τέτοιο, έπρεπε να διαλυθεί. Δεν διαλύθηκε, αλλά έγινε πιο επιθετικό, πιο αιμοβόρο. Επέβαλε την ονομαζόμενη «νέα τάξη του ιμπεριαλισμού» με φωτιά και σίδερο σε ολόκληρη την ανθρωπότητα.

Το ΝΑΤΟ στα Βαλκάνια, η Γιουγκοσλαβία. Σε ποιους μιλάτε; Τι λέτε αλήθεια; Πώς θα κοιμάστε ήσυχοι, που λέτε ότι είναι παράγοντας ασφάλειας και ειρήνης; Διέλυσε τη Γιουγκοσλαβία ναι ή όχι; Εξαπέλυσε βρώμικο πόλεμο; Άλλαξε – οι στρατιωτικοί το ξέρουν – έστω κάποια εθιμικά που υπήρχαν στον πόλεμο, επειδή δεν μπορούσε να πάει στο έδαφος, γιατί θα τους λιάνιζαν οι Γιουγκοσλάβοι, βομβάρδιζε από πολύ ψηλά και ο Γιέλτσιν τους πούλησε, δεν τους έδωσε τα όπλα που ζήτησαν, για να κάνουμε και αποκαλύψεις. Τέτοιο βρώμικο πόλεμο, βομβάρδισε. Να αρχίσουμε: υποδομές, γέφυρες, εργοστάσια, τα πάντα, σχολεία. Στο Αλέξινατς έχουμε φωτογραφίες και προσωπική εμπειρία με κούκλες και νατοϊκές βόμβες, ευτυχώς πρόλαβαν και έφυγαν οι μαθητές. Βομβάρδισε άμαχους, πρόσφυγες. Σε αυτούς στέλνετε και τη χώρα μας και τον λαό της γειτονικής χώρας. Άμαχους, θυμάστε, με παράπλευρες απώλειες, νοσοκομεία. Δεν έχει γίνει ιστορικά. Ακόμα και ο Χίτλερ δεν έφτασε μέχρι εκεί. Έφτασε, αλλά κοντά.

Βομβάρδισε μαιευτική κλινική, να τα ξέρει ο ελληνικός λαός. Γιατί την βομβάρδισε; Για να δείξει ότι εμείς δεν λογαριάζουμε ούτε τα μωρά που γεννιούνται. Βομβάρδισε με απεμπλουτισμένο ουράνιο. Έριξε βόμβες στείρωσης. Τ’ ακούτε; Τι λέτε στον κόσμο; Το κατήγγειλε Ισπανός πιλότος, που παραιτήθηκε από την Πολεμική Αεροπορία. Οι βόμβες αυτές πέφτουν και όταν το αναπνέουν οι άνδρες, δεν μπορούν να κάνουν παιδιά.

Μιλάτε εσείς στον κόσμο χωρίς ντροπή και λέτε ότι είναι παράγοντας ασφάλειας; Εσείς και όλοι οι υπόλοιποι σε αυτούς τους στέλνετε.

 Η υπογραφή όλων, λοιπόν, που θα τεθεί, δεν έχει μελάνι, έχει αίμα και θα σας κυνηγάει και θα το πληρώσετε πολύ ακριβά σε όλη την πολιτική ζωή, που θα υπάρχει και ας είναι αρνητικός ο συσχετισμός δυνάμεων σήμερα. Θα σηκώσουν κεφάλι οι λαοί, δεν έχουμε κανένα μα κανένα πρόβλημα και όσο να γίνετε πλυντήριο του ΝΑΤΟ και του ιμπεριαλισμού δεν ξεβάφει. Είναι τόσο το αίμα, που όλη η τεχνολογία και η επιστήμη να έρθει, δεν μπορεί να το ξεβάψει.

Λέτε στο λαό ότι εμείς υπογράφουμε και τους στέλνουμε στο ΝΑΤΟ με οποιαδήποτε προσχήματα, ασφάλεια, Κύπρος, Τουρκία, χούντα, σήμερα πολυδιάστατη εξωτερική πολιτική. «Παράγοντας ειρήνης και φιλίας», αλήθεια; Είναι παράγοντας ειρήνης και φιλίας το ΝΑΤΟ και η πολιτική της Κυβέρνησης; Για να δούμε. Υπάρχει απόφαση του ΝΑΤΟ που δεν την υπέγραψε η Κυβέρνηση ΣΥΡΙΖΑ; Οι προηγούμενοι πήγαιναν με 1000 – δεν το συζητώ – εσείς πάτε με 1200, για να μην πω με 5000 και τα υπογράφετε. Μία, πείτε μου. Υπάρχει το πυρηνικό πλήγμα, μέχρι εκεί φτάσατε.

Είναι φιλειρηνική, λοιπόν, η πολιτική σας, όταν υπογράφετε όλα τα σχέδια του ΝΑΤΟ που είναι πολεμικά σχέδια;

Είναι φιλειρηνική η πολιτική σας, όταν πληρώνει ο ελληνικός λαός που δεν έχει να φάει και συμμετέχετε σε όλα τα πολεμικά γυμνάσια του ΝΑΤΟ και πρωταγωνιστείτε κάτω από διάφορα προσχήματα;

Πόσο κοστίζουν άραγε; Πολλά εκατομμύρια. Πετρέλαια, κηροζίνες, προσωπικό, ανταλλακτικά. Για ποιον; Στη Νορβηγία τι θέλατε; Να υπερασπίσετε την εθνική ανεξαρτησία; Είναι φιλειρηνική πολιτική να γεμίζεις την Ελλάδα, να την έχεις κάνει μια νατοϊκή βάση, επιθετική, για τα σχέδια του ιμπεριαλισμού και να κορδώνεσαι και από πάνω;

Εκτός των άλλων, να ξέρετε ότι θα πληρώσετε πολύ ακριβά όλοι σας από τους λαούς, όταν ξεσηκωθούν. Η Ελλάδα μετατρέπεται σε στόχο ολόκληρη, από την Αλεξανδρούπολη μέχρι την Κρήτη, από την Ήπειρο μέχρι τα Δωδεκάνησα, με αυτά που κάνετε. Δείτε τις δηλώσεις του Ρωσικού Υπουργείου Εξωτερικών ότι σε περίπτωση εμπλοκής όλες οι ευρωπαϊκές χώρες μετατρέπονται σε στόχους και μετά την υποχώρηση από την INF, από τους πυραύλους μέσου βεληνεκούς.

Αν κανένας ακούσει τις ομιλίες όλων σας για το ΝΑΤΟ – και ιδιαίτερα, του ΣΥΡΙΖΑ – και δεν ξέρει ποιος μιλάει, δεν θα καταλάβει, αν μιλάει η Νέα Δημοκρατία ή αν μιλάει το ΠΑΣΟΚ – προσχωρούντες εδώ και πολλά χρόνια στο ΝΑΤΟ – ή αν μιλάτε εσείς. Δεν έχει καμία διαφορά. Λέει ο κ. Κατρούγκαλος: «εμείς δεν είμαστε φοβικοί». Συμφωνούμε, είστε πολύ θαρραλέοι νατοϊκοί, περισσότερο από τους άλλους, τους προσπεράσατε, γι’ αυτό φωνάζουν τόσο πολύ, τους κλέψατε το ψωμί. Δεν είστε φοβικοί, υποτακτικοί είσαστε και θα απολογηθείτε σε όλο τον προοδευτικό κόσμο, σε ολόκληρη την ανθρωπότητα.

Σας ξαναλέω ότι δεν υπάρχει αριστερό κόμμα ή που θέλει να λέγεται αριστερό σε όλη την οικουμένη, που να είναι υπέρ του ΝΑΤΟ. Εσείς, λοιπόν, με τις ΗΠΑ και το ΝΑΤΟ, τον ιμπεριαλισμό, τους φονιάδες, τους δολοφόνους των ελπίδων των λαών, εδώ και πάρα πολλά χρόνια. Εμείς, με τους λαούς στο δρόμο της αντίστασης, της φιλίας, της ειρήνης, της κοινωνικής ανατροπής. Αυτό είναι το αριστερό όχι και να το ξέρουν ορισμένοι, που κάνουν λογοκοπίες.

***Θόρυβος στην Αίθουσα***

**ΜΑΡΙΑ ΤΡΙΑΝΤΑΦΥΛΛΟΥ (Προεδρεύουσα της Επιτροπής):** Τον λόγο έχει ο Πρόεδρος της Επιτροπής, ο κ. Δουζίνας.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Θα ήθελα να μιλήσω με την εμπειρία που είχα ως Πρόεδρος δύο μέρες πριν από δύο βδομάδες και δύο μέρες σήμερα και αύριο και να δώσω μια πιο χαλαρή χροιά στη συζήτηση, αλλά άκουσα τον κ. Παφίλη και θα πρέπει να πούμε δύο κουβέντες, κύριε Παφίλη. Αυτά που άκουσα για το ΝΑΤΟ, που παρουσιάστηκαν με αυτούς τους παραδειγματικούς όρους μιας μεγάλης αποκαλύψεως, μπορεί πολλά από αυτά να είναι και σωστά. Όχι, βέβαια, αυτός ο εκφοβισμός ότι θα γίνει η Ελλάδα, υποτίθεται, ο στόχος για το ΝΑΤΟ και όλα τα άλλα.

Αλλά όταν δεν καταλήγει ο κ. Παφίλης και το ΚΚΕ να μιλάει για τους λαούς, το βασικό πράγμα, που έχει κάνει η Αριστερά μετά τον πόλεμο – και πριν το πόλεμο – ήταν να υποστηρίξει το δικαίωμα της αυτοδιάθεσης των λαών. Ήταν η Αριστερά που το έβαλε μέσα στο chat των Ηνωμένων Εθνών, που το έβαλε στις συμβάσεις και τις ατομικές και των κοινωνικών δικαιωμάτων και που το χρησιμοποίησε και στον αγώνα εναντίον της αποικιοκρατίας και βέβαια, στην ομάδα των Ανεξαρτήτων. Αυτό το δικαίωμα της αυτοδιάθεσης, της μη επέμβασης στα εσωτερικά των άλλων λαών είναι η βασική αρχή της Αριστεράς και οτιδήποτε να κάνει το ΝΑΤΟ, η ελληνική Κυβέρνηση και η ελληνική Αριστερά και να πει στον άλλο λαό, που θέλει να μπει στο ΝΑΤΟ, ότι «εμείς θα στο σταματήσουμε», είναι κάτι, το οποίο δεν έχει καμία σχέση με την Αριστερή ιδεολογία.

Όπως σας είπα, όμως, θέλω να μιλήσω πιο χαλαρά σήμερα, κυρίως αναφερόμενος στο είδος της επιχειρηματολογίας, που άκουσα και πριν και σήμερα και επειδή ήθελα να κρατήσω την ψυχραιμία μου εκεί πάνω, που ήμουνα, σκεφτόμουνα διάφορα κινηματογραφικά έργα, τα οποία αγαπάω και νομίζω ότι εξέφραζαν λιγάκι αυτό το οποίο γινόταν εδώ.

Είχαμε, λοιπόν, συνεχώς την παρουσίαση διάφορων επιχειρημάτων, δινόντουσαν ικανοποιητικές απαντήσεις στα επιχειρήματα και ξαναγυρίζαμε πάλι στο ίδιο.

Θυμήθηκα, λοιπόν, το περίφημο έργο των αδελφών Μαρξ, την «Σούπα πάπιας», στην οποία ο Τσίκο Μαρξ μιλάει με μια κυρία για ένα γεγονός που συνέβη και λέει στην κυρία «μα, δεν έγιναν έτσι τα πράγματα», λέει η κυρία «εγώ τα είδα με τα μάτια μου» και απαντάει ο Τσίκο Μαρξ «θα πιστέψεις τα μάτια σου ή θα πιστέψεις αυτά που σου λέω;».

 Για μένα αυτό «θα πιστέψεις τα μάτια σου ή θα πιστέψεις αυτά, που σου λέω;» είναι με μια έννοια ο τίτλος αυτών των οποίων είδα και πέρασα και υπέφερα ως Πρόεδρος αυτής της Επιτροπής. Να σας πω μόνο ένα - δύο. Ξεκίνησε η Νέα Δημοκρατία, λέγοντας ότι ο όρος «nationality» σημαίνει εθνότητα και επομένως, ξεπουλήσατε το έθνος. Εξηγήσαμε στον κ. Μητσοτάκη – του οποίου τα αγγλικά φαίνεται ότι δεν είναι και τόσο τρομερά – ότι «nationality» σημαίνει ιθαγένεια, «ethnicity» σημαίνει εθνότητα και βέβαια, αν κοιτούσε την ταυτότητά του –το έχουν πει κι άλλοι – θα έβλεπε ότι λέει πάνω nationality: Greek.

Μετά αλλάξανε το παραμύθι, όταν ήρθε και η ρηματική διακοίνωση, η οποία είπε ότι το nationality δεν έχει καμία σχέση με την εθνότητα. Και τι μας είπαν; Δεν έπρεπε να βάλετε «nationality», αλλά να βάλετε «citizenship». Εξήγησα, λοιπόν, ότι η λέξη «citizenship» σημαίνει την ιθαγένεια σε σχέση όμως με τα πολιτικά δικαιώματα, με την πολιτική σχέση ανάμεσα στον πολίτη και στο Κράτος του, ενώ το «nationality» είναι η νομική σχέση. Επομένως, δεν μπόρεσε να μπει το «citizenship» και αυτό, παρεμπιπτόντως, το παραδέχτηκε και εκεί απολύτως νομίζω ότι είναι σωστό να το πω και ο κ. Βενιζέλος στην ομιλία του και ο κ. Γεραπετρίτης, που είναι ο Σύμβουλος του Αρχηγού της Αντιπολίτευσης.

Μετά άλλαξε το παιχνίδι, όταν κι αυτό φάνηκε ότι δεν τους πήγαινε: «α, τους δώσατε το λαό, μιλάμε για μακεδονικό λαό, άρα τους δώσατε την εθνότητα», πάλι δεν είχαν καταλάβει οι άνθρωποι. Ο λαός είναι το σύνολο των πολιτών σε μια χώρα και δεν έχει μια αποκλειστική εθνότητα. Εμείς εδώ έχουμε τον Αντετοκούμπο, ο οποίος είναι Έλληνας, μέρος του ελληνικού λαού σε ιθαγένεια, αλλά σε εθνότητα είναι κάτι άλλο. Χάθηκε κι αυτό.

Μετά πήγαμε στο τελευταίο «ωραία, δεν δώσατε εθνότητα, ωραία, δεν δώσατε έθνος, δώσατε μόνο την ιθαγένεια, αλλά τους δώσατε την ταυτότητα» και εδώ πρέπει να είμαι τελείως ξεκάθαρος.

Δεν μπορούμε να αντιμετωπίζουμε έναν άλλο λαό, ένα λαό με τη δική του ιστορία, με τη δική του παράδοση, με το δικό του τρόπο να σκέπτεται και να πράττει, να τον εγκαταλείψουμε και να πούμε ότι αυτοί είναι οι Σκοπιανοί, αυτοί οι οποίοι δεν έχουν ταυτότητα, δεν ζουν, δεν έχουν γλώσσα, είναι άφωνοι, είναι μουγκοί».

Εμείς, λοιπόν, σεβόμαστε σαν Αριστεροί την ταυτότητα των άλλων ανθρώπων, διότι μόνο έτσι αποκτώ κι εγώ την ταυτότητά μου, διότι ο άλλος είναι πάντα μέσα μου. Αυτοί που είναι στη Βόρεια Μακεδονία είναι κομμάτι του ποιοι είμαστε και εμείς οι Έλληνες, διότι πάντα υπάρχει αυτή η αμοιβαία σχέση σεβασμού.

Να τελειώσω λέγοντας δύο πράγματα, που έχουν προσωπική σχέση με εμένα.

Πρώτον, έδωσα μια συνέντευξη στο BBC, η οποία υπάρχει και στην ιστοσελίδα μου και σε αυτή τη συνέντευξη με ρώτησαν προφανώς, «πώς είναι δυνατόν να κάνατε τέτοιο πράγμα, ενώ η πλειοψηφία του ελληνικού λαού ήταν εναντίον της Συμφωνίας αυτής;» και απάντησα ότι «καταρχάς, αν θα ήταν εναντίον η πλειοψηφία, δεν το ξέρουμε ακόμα. Αυτό λένε οι διάφοροι δημοσιολογούντες στην Ελλάδα».

Δεύτερον, είπα ότι «ένας ηγέτης φαίνεται, όταν ακολουθώντας τις αρχές του, αλλά και την ανάλυση της κατάστασης, την οποία κάνει, αποφασίζει ότι πρέπει κάτι να γίνει και μετά προχωράει, ακόμα και αν δεν έχει την πλειοψηφία μαζί του, παίρνει ένα μικρό ρίσκο».

Ξέρετε τι μου είπε η δημοσιογράφος από το BBC; Μακάρι να είχαμε ένα τέτοιον ηγέτη και εδώ στην Βρετανία, να βγει έξω να πει στο βρετανικό λαό, που τα έχει χαμένα παντελώς με το Brexit, αυτή είναι η σωστή κατεύθυνση που πρέπει να υιοθετήσουμε, να το εξηγήσει και να κάνει τον λαό, ακόμα και αν δεν έχει την πλειοψηφία εκείνη τη στιγμή, να τον πάρει μαζί του.

Τρίτον, είμαι πάρα πολύ περήφανος, διότι την περασμένη εβδομάδα το Πανεπιστήμιο των Σκοπίων με κάλεσε να κάνω μια σειρά διαλέξεων όχι για τη Συμφωνία των Πρεσπών, αλλά για την αριστερή νομική ιδεολογία, σε αυτά, στα οποία το έργο μου είναι από τα πιο γνωστά διεθνώς. Δέχτηκα, λοιπόν, να πάω να μιλήσω στο Πανεπιστήμιο των Σκοπίων, στην πρωτεύουσα της Βόρειας Μακεδονίας και να κάνω μια σειρά διαλέξεων και να ξεκινήσουμε μια σειρά συνεργασιών ανάμεσα στα Πανεπιστήμια της Ελλάδας και τα Πανεπιστήμια της Βορείου Μακεδονίας.

Έτσι θα προχωρήσει η Συμφωνία.

Τελειώνοντας, λέω το εξής. Όταν η δημοσιογράφος του BBC άκουσε αυτά που της είπα και είπε ότι μακάρι να είχαμε έναν τέτοιο ηγέτη κι εμείς εδώ στη Βρετανία, τελείωσε λέγοντάς μου το εξής, «σήμερα η χώρα σας μεγάλωσε» και αυτό είναι για μένα το αποτέλεσμα. Η χώρα μας μεγάλωσε και συμβολικά, αλλά και οικονομικά, με την έννοια ότι αποκτούμε τώρα τη δυνατότητα να έχουμε αυξημένες οικονομικές, πολιτικές σχέσεις και γεωπολιτικά, να βρισκόμαστε αυτή τη στιγμή σε μια εξαιρετικά καλή στιγμή στη δική μας ιστορία, που φάνηκε και από την επίσκεψη του Πρωθυπουργού στην Τουρκία.

**ΜΑΡΙΑ ΤΡΙΑΝΤΑΦΥΛΛΟΥ (Προεδρεύουσα της Επιτροπής):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Κύριοι συνάδελφοι, από αύριο τίποτα δεν θα είναι ίδιο στις σχέσεις με τους βόρειους γείτονές μας. Αποφασίσατε και εκτελέσατε ένα σχέδιο, μια συμφωνία, ερήμην του ελληνικού λαού, χωρίς τη συναίνεσή του και να ξέρετε ότι όταν δεν υπάρχει συναίνεση ενός λαού, καμία συμφωνία – ακόμη και αν ήταν καλή, που η συγκεκριμένη είναι βλαπτική – δεν μπορεί να προχωρήσει. Πετύχατε, όμως, κάτι μοναδικό, πετύχατε να σας επαινούν οι Αμερικανοί, να σας επαινούν οι ισχυροί Ευρωπαίοι και να βλέπουν από θετική οπτική γωνία αυτή τη Συμφωνία και οι Τούρκοι. Αυτό πραγματικά είναι μοναδικό, το πώς το καταφέρατε, αλλά ταυτόχρονα πρέπει να είναι αυτό, το οποίο πρέπει να μας ανησυχεί όλους. Όταν όλοι οι ξένοι, που έχουν συμφέροντα στην περιοχή, είναι ευχαριστημένοι από την εξέλιξη αυτή και μόνο ο ελληνικός λαός με το κριτήριό του, με το αίσθημά του, με το φρόνημά του είναι απέναντι, τότε αυτό δείχνει ότι μάλλον κάπου δεν το πήγαμε καλά.

Βέβαια, μιλώντας ως ένας από αυτούς, που κατά τον Πρωθυπουργό είμαι ακραίος, είμαι εθνικιστής, είμαι μη σκεπτόμενος, γιατί συμμετείχα σε όλα τα συλλαλητήρια που έγιναν, έχω να σας πω ότι ως κάτοικο του Κιλκίς με προβληματίζουν συγκεκριμένα ζητήματα, συγκεκριμένες εξελίξεις, τις οποίες φοβάμαι ότι θα δούμε από αύριο.

Αυτή η Συμφωνία, δυστυχώς, δεν έκλεισε τίποτα, δεν θωράκισε τα συμφέροντα της χώρας, ακόμα κι έτσι όπως τα εκλαμβάνει η Πλειοψηφία σήμερα. Αντιθέτως, δίνει τη δυνατότητα με την είσοδο στο ΝΑΤΟ της γείτονος χώρας να έχουν ένα ασφαλές πλαίσιο, στο οποίο θα μπορούν να αναπτύξουν ελεύθερα και τον αλυτρωτισμό τους και το «μακεδονισμό» τους. Βεβαίως, μην μου πείτε ότι υπάρχουν άρθρα στη Συμφωνία, τα οποία αυτό, το απαγορεύουν. Αυτά τα άρθρα στη Συμφωνία που το απαγορεύουν, όταν δεν έχουν θωρακιστεί, όταν δεν έχουν δοκιμασθεί, όταν δεν τα έχουμε δει στο διάβα του χρόνου και όταν αντιθέτως βλέπουμε από την άλλη πλευρά κινήσεις και σε φραστικό και σε ουσιαστικό επίπεδο, που δείχνουν ότι το περιεχόμενο αυτής της Συμφωνίας σε ό,τι δεν τους συμφέρει, το απαξιώνουν πλήρως, τότε είμαι ιδιαίτερα προβληματισμένος.

Για να γίνω συγκεκριμένος, εσείς, της Πλειοψηφίας θα υπογράψετε αύριο και θα κυρώσετε τη δυνατότητα σε μια χώρα να μπει στο ΝΑΤΟ, μια χώρα, η οποία τις αλυτρωτικές της βλέψεις ουδέποτε – και σε ανώτερο ακόμα επίπεδο και αυτό το τελευταίο διάστημα – δεν τις εγκατέλειψε. Βλέψεις, οι οποίες φθάνουν μέχρι την πρόθεση για αλλαγή συνόρων.

Όταν ο Πρωθυπουργός Ζάεφ ψήφιζε τον Δεκέμβριο του 2018 για το περίφημο δημοψήφισμα, που έγινε στη γείτονα χώρα, πέρασε απαρατήρητο από το Υπουργείο Εξωτερικών ή μάλλον το Υπουργείο δεν ήθελε να δει την εικόνα που κυκλοφόρησε παντού με τον χάρτη της μεγάλης Μακεδονίας, ο οποίος βρίσκεται στον τοίχο του σχολείου, που ο κ. Ζάεφ ψήφισε.

Αυτή την εικόνα την έχουν δείξει και άλλοι συνάδελφοι. Την έχουν δει όσοι ήθελαν να την δουν. Προβληματίστηκαν όσοι ήθελαν να προβληματιστούν. Αλλά το ότι εδώ έχουμε έναν χάρτη, που φτάνει μέχρι τη Θεσσαλονίκη, δεν προβληματίζει κανέναν ή απαξιώνει να το δει στην ουσιαστική της διάσταση. Καταθέτω για τα πρακτικά αυτούς τους δύο χάρτες. Ένας είναι από την ημέρα που ο κ. Ζάεφ ψήφιζε και ένας είναι από μια καθημερινή ημέρα σε ένα σχολείο των Σκοπίων.

Σήμερα, λοιπόν, αύριο, η Πλειοψηφία θα εγκρίνει την είσοδο στο ΝΑΤΟ μιας χώρας, που ο Πρωθυπουργός της έχει στο πίσω μέρος του μυαλού του αυτό, που διαφαίνεται σε αυτόν τον χάρτη. Και δεν το έχει μόνο αυτός. Η συγκεκριμένη χώρα όλα αυτά τα χρόνια και οι κάτοικοί της έχουν ζυμωθεί με αυτές τις ιδέες.

Τώρα, σε σχέση με ό,τι θα συμβεί στο επόμενο διάστημα. Αναφέρθηκε προηγούμενα από συνάδελφο ότι ήδη έχουν αρχίσει κάποιοι στην Βόρεια Ελλάδα να επιδιώκουν και να διαλαλούν την δυνατότητα για εκμάθηση της μακεδονικής γλώσσας. Νομίζω ότι αυτό είναι κάτι που ξέρουμε όλοι ότι θα το ζήσουμε. Απλά, δεν το κουβεντιάζουμε στην πρακτική του συνέπεια, αυτή τη στιγμή. Είναι σίγουρο ότι θα δημιουργηθούν σύλλογοι για τη διάδοση της μακεδονικής γλώσσας. Είναι σίγουρο ότι θα γίνουν φροντιστήρια για την εκμάθηση της μακεδονικής γλώσσας και, κύριε Υπουργέ, η απάντηση ότι στην υποσημείωση από κάτω γράφει ότι «η μακεδονική γλώσσα είναι Νοτιοσλαβική», εμένα, τον κάτοικο του Κιλκίς, τον κάτοικο του Πολυκάστρου, τον κάτοικο της Γουμένισσας, δεν του λέει απολύτως τίποτα. Αφού είναι Νοτιοσλαβική, γιατί να λέγεται μακεδονική;

Στα εθνικά ζητήματα – το έχω ξαναπεί – δεν βλέπουμε με προοπτική λίγων μηνών, λίγων ετών, για να καταλήξουμε ίσως ότι δεν υπάρχει κάποιος κίνδυνος, ότι διασφαλίζονται τα συμφέροντα της χώρας. Βλέπουμε σε βάθος δεκαετιών και γενεών. Και όταν εμείς οι ίδιοι έχουμε συνυπογράψει, έχουμε επικυρώσει, έχουμε δώσει τα κλειδιά, ουσιαστικά, σε αυτόν τον αλυτρωτισμό, όταν εμείς οι ίδιοι δεν θα μπορούμε να αντιλέξουμε ούτε σε νομικό ούτε σε πολιτικό ούτε σε ουσιαστικό επίπεδο, καταλαβαίνετε τι κατήφορο έχουμε πάρει σε αυτά τα ζητήματα και τι ανεξέλεγκτες εξελίξεις, οι οποίες, δεν θα προέρθουν μόνο από τα Σκόπια, αλλά, από όσους έχουν δυνατότητα παρεμβάσεων στα Σκόπια και θέλουν να θίξουν τα συμφέροντα της χώρας. Νομίζω, καταλαβαινόμαστε όλοι στο τι λέμε.

Κύριοι συνάδελφοι, από αύριο τίποτα δεν θα είναι ίδιο. Δυστυχώς, δεν θα είναι ίδιο με την υπογραφή σας. Τίποτα δεν θα είναι καλύτερο για τη χώρα μας. Θα το ζήσουμε και δυστυχώς, οι πληγές ανοίγουν, αλλά δεν ξέρω πια, ποια δυνατότητα θα έχουμε να τις περιορίσουμε. Ευχαριστώ πολύ, κύριε Πρόεδρε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Γεωργαντά. Τον λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Ευχαριστώ, κύριε Πρόεδρε. Συζητάμε σήμερα, κυρίες και κύριοι συνάδελφοι, το τελευταίο στάδιο της επιζήμιας για τα εθνικά συμφέροντα Συμφωνίας των Πρεσπών, την Κύρωση του Πρωτοκόλλου προσχώρησης των Σκοπίων στο ΝΑΤΟ. Με αυτόν τον τρόπο, παραδώσατε το ισχυρότερο διπλωματικό μας όπλο, την έγκριση εισδοχής στην Διατλαντική Συμμαχία της γειτονικής μας χώρας. Εάν θέλαμε μια παρόμοια Συμφωνία και ακόμα καλύτερη, θα μπορούσαμε να την είχαμε πετύχει το 2008, στο Βουκουρέστι. Αλλά τότε, ο πρώην πρωθυπουργός, Κώστας Καραμανλής, σας εξασφάλισε διπλωματικό και πολιτικό πεδίο δόξης λαμπρό και σπουδαία διαπραγματευτικά εργαλεία, αλλά δυστυχώς τα απεμπολήσατε, παίρνοντας ανταλλάγματα.

Θα αποδειχθεί, στο μέλλον, ποια είναι αυτά. Πολλοί λένε, ως πρόθυμοι, που είστε, καλύτερα να βάζατε τα Σκόπια κατευθείαν στο ΝΑΤΟ, υπό την αίρεση να λυθεί το ονοματολογικό και άλλες διαφορές μας, στο άμεσο μέλλον, από άλλες κυβερνήσεις.

Η ζημιά που προκαλείται τώρα είναι ανεπανόρθωτη. Ανοίγετε πληγές αλυτρωτισμού, οι οποίες δεν πρόκειται να επουλωθούν. Τώρα ξεκινάει ο αλυτρωτισμός, θα γεννηθούν προβλήματα που θα τα βρούμε μπροστά μας και ως χώρα και γενικά, ως Βαλκανική χερσόνησος. Το χειρότερο είναι ότι αντιμετωπίζετε με απαξίωση και τις αντίθετες φωνές. Επιμένετε την διαφορετική άποψη να τη χαρακτηρίζετε ως ακροδεξιά, ως εθνικιστική. Όποιος δεν συμφωνεί με τον Πρωθυπουργό, είναι περιορισμένης νοητικής ικανότητας, σύμφωνα με εσάς.

Για να επανέλθω στο θέμα του Πρωτοκόλλου. Η έκθεση του Λογιστηρίου του Κράτους, που συνοδεύει την κύρωση, αναφέρει ότι θα γίνει εξοικονόμηση δαπάνης στον Κρατικό Προϋπολογισμό. Παράλληλα, θα μειωθεί το ποσοστό συμμετοχής της χώρας μας στο ΝΑΤΟ, μετά την προσχώρηση των Σκοπίων. Μπορείτε, κύριε Υπουργέ, να μας πείτε, πώς ακριβώς θα γίνει αυτή η εξοικονόμηση και σε ποιο ποσό; Επίσης, σε τι ποσοστό θα μειωθεί η συμμετοχή μας στη Συμμαχία;

Η Νέα Δημοκρατία έχει κρατήσει από την αρχή μια κρυστάλλινη και συγκεκριμένη θέση. Είχαμε πει ότι θα καταψηφίσουμε τη Συμφωνία των Πρεσπών, όπως βέβαια και το παρακολούθημά της, που είναι το σημερινό Πρωτόκολλο. Ο Πρόεδρός μας υποστήριξε σθεναρά τις θέσεις στο εξωτερικό, πολλές φορές προκαλώντας και δυσαρέσκεια σε κέντρα εξουσίας καλών εταίρων και συμμάχων μας. Αναδείξαμε τα λάθη της μυστικής διπλωματίας σας και τις κλειστές πόρτες, με πρόθυμους και δανεικούς Βουλευτές και με διαδικασίες που ευτελίζουν τον κοινοβουλευτισμό.

Το ίδιο έργο, δυστυχώς, παρακολουθήσαμε και με τη χθεσινή και προχθεσινή επίσκεψη του Πρωθυπουργού στην Τουρκία. Πάλι χωρίς επίσημη ενημέρωση πριν από το Πρωθυπουργικό ταξίδι. Τα μάθαμε από τον εκπρόσωπο της Τουρκίας, χωρίς να υπάρχει καμία συγκεκριμένη ατζέντα για τις συζητήσεις με τον Τούρκο Πρόεδρο. Παρακολουθήσαμε σε ζωντανή μετάδοση τον Ερντογάν να παζαρεύει την επαναλειτουργία της Θεολογικής Σχολής της Χάλκης με τους μουφτήδες. Να μιλάει για τουρκική αντί για μουσουλμανικές μειονότητες.

 Όφειλε ο Πρωθυπουργός να ξεκαθαρίσει ότι η Θεολογική Σχολή της Χάλκης είναι διεθνές και όχι διμερές θέμα. Έχουν ζητήσει την επαναλειτουργία της Αρχηγοί κρατών, η Ευρωπαϊκή Ένωση, ακόμα και κατά σειρά, Πρόεδροι των ΗΠΑ. Δεν μπορεί να μπαίνει στην ίδια ζυγαριά με τους μουφτήδες. Δεν μπορεί να γίνεται έμμεση εξίσωση του Οικουμενικού Πατριάρχη της Κωνσταντινούπολης με τους μουφτήδες της Θράκης. Το θέμα των μουφτήδων έχει διευθετηθεί με διεθνές Συνθήκες και με το νόμο του 1991 του Κωνσταντίνου Μητσοτάκη περί ισονομίας και ισοπολιτείας των πολιτών της Θράκης ανεξαρτήτως θρησκεύματος. Εκτός και αν πάλι έχετε στρώσει χαλί, για να μας φέρετε μια Συνθήκη Πρεσπών νούμερο δύο, που θα αφορά στη Θράκη.

Διαισθανθήκαμε, κυρίες και κύριοι συνάδελφοι, ο φαναριώτης του ΣΥΡΙΖΑ και ο κατά κόσμον Υπουργός Παιδείας να προβαίνει μετά το αποτυχημένο ταξίδι του Ερντογάν στην Ελλάδα, τον Δεκέμβριο του 2017, σε προπαρασκευαστικές ενέργειες, οι οποίες γέμισαν με απογοήτευση και ανησυχία τους Θρακιώτες. Να ξέρετε όμως ότι εμείς Θρακιώτες δεν πρόκειται να τη δεχθούμε. Συνομιλίες πίσω από κλειστές πόρτες για τη Θράκη δεν θα γίνουν αποδεκτές.

Αν ενδιαφερόταν ο Πρωθυπουργός για τον Έβρο και τη Θράκη, θα έπρεπε ήδη να έχει ασχοληθεί εδώ και τέσσερα χρόνια με τη διπλή γέφυρα Κήπων - Ιπσάλων, με τη βελτίωση και ανάπτυξη των οδικών σημείων εισόδου και εξόδου στα ελληνοτουρκικά σύνορα και διμερούς συναπόφασης νέου τρίτου οδικού σημείου εισόδου, εξόδου στο ύψος του Διδυμοτείχου, όπως μας οδηγούν τα περπατήματα των προγόνων μας και μας διδάσκει η Ιστορία μας.

Έπρεπε να ασχοληθεί με την ακτοπλοϊκή σύνδεση της Αλεξανδρούπολης με τα νησιά του Βορειοανατολικού Αιγαίου, όπως Σαμοθράκη, Λήμνος, Λέσβος και στη συνέχεια, να παίρναμε τα πονεμένα νησιά Ίμβρο και Τένεδο, μετά από διμερή συμφωνία με τη γειτονική χώρα. Θα έπρεπε να ασχοληθεί με την ανάπτυξη των σιδηροδρομικών συνδέσεων τόσο όσον αφορά στην αναβίωση του δρομολογίου του Όριαν Εξπρές Θεσσαλονίκης - Αλεξανδρούπολης - Διδυμοτείχου - Μακράς γέφυρας - Ραιδεστού - Κωνσταντινούπολης όσο και με την ένταξη του Έβρου στη νέα γραμμή του Μπακού – Βιέννης, με ενδιάμεσο σταθμό τον Έβρο.

Έπρεπε να ασχοληθεί με την υιοθέτηση ενός κοινού συστήματος και προγράμματος αντιμετώπισης των αλλεπάλληλων πλημμυρικών φαινομένων στη λεκάνη απορροής του Έβρου, τα απόνερα των οποίων είναι η αιτία για τα αλλεπάλληλα κρούσμα των ζωονόσων, που οφείλονται στα αιματοφάγα έντομα από τους υπερπληθυσμούς, που δημιουργούνται στα στάσιμα νερά αυτών.

Εσείς όμως, κυρίες και κύριοι συνάδελφοι του ΣΥΡΙΖΑ, δεν ενδιαφερθήκατε για κανένα από τα παραπάνω θέματα, παρά το γεγονός ότι τα έχω αναδείξει πολλές φορές κοινοβουλευτικά, γιατί πολύ απλά δεν σας νοιάζει ο Έβρος και η Θράκη. Να ξέρετε, όμως, ότι περαιτέρω εθνικοί τραυματισμοί στη νευραλγική και ευαίσθητη περιοχή μας δεν πρόκειται να συγχωρεθούν. Σας ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο συνάδελφος, ο κ. Παφίλης, με απαλλάσσει να αναφερθώ στην αντίφαση ανάμεσα στις διακηρύξεις του ΣΥΡΙΖΑ και στη σημερινή του πράξη να ψηφίζει υπέρ της ένταξης στο ΝΑΤΟ της γείτονος χώρας, μόνο που αναφέρθηκε πάρα πολύ στις αρχές και τις αξίες της Αριστεράς κάνοντας ένα λάθος. Το λάθος σας, κύριε Παφίλη, είναι ότι θεωρείτε ακόμη τον ΣΥΡΙΖΑ αριστερό. Αυτό είναι το μόνο λάθος.

Τα υπόλοιπα είναι όλα σωστά και ορθά. Είναι πλέον η Αριστερά της κυρίας Παπακώστα, του κ. Παπαχριστόπουλου, της κυρίας Κουντουρά, του κ. Παπαγγελόπουλου και όλης της «παλαιοκομματούρας», που είναι στην ψυχή και την καρδιά αυτής της Κυβέρνησης και αυτού του κόμματος. Αναρωτιέται κανείς, αφού δεν έγινε και δεν τοποθετείται θετικά για ιδεολογικούς ή άλλους διεθνιστικούς λόγους στο θέμα, μήπως τοποθετείται εθνικά και είναι εθνικό συμφέρον; Υπάρχει ένα ερώτημα. Εδώ, πώς έπραξε.

Είναι παρακολούθημα, βεβαίως, της Συμφωνίας για το Σκοπιανό. Είναι, κατά την άποψή μου, παρακολούθημα της πολιτικής επιλογής του κ. Τσίπρα, ο οποίος μεταλλάχθηκε ως τον πιο βολικό Πρωθυπουργό σε σχέση με τις επιθυμίες και τις επιλογές των μεγάλων δυνάμεων, Αμερικής, ΝΑΤΟ και των λοιπών. Η Ελλάδα, όμως, με αυτήν την επιλογή μετατρέπεται από σύμμαχος σε δορυφόρο και σε υποτελή χώρα και αυτό είναι πάρα πολύ σημαντικό. Ζημιώνονται τα εθνικά συμφέροντα. Δεν είναι καμία Αμερική, κανένα ΝΑΤΟ, καμία Ευρωπαϊκή Ένωση αρμόδια, για να διασφαλίσει τα εθνικά συμφέροντα, παρά μόνο η Ελλάδα και η Ελληνική Κυβέρνηση και αυτό με τη Συμφωνία για το Σκοπιανό δεν έγινε και οι λόγοι είναι συγκεκριμένοι.

Ο πρώτος λόγος είναι ότι δεν προχώρησε με βάση μια εθνική συνεννόηση, που θα έδινε τη δυνατότητα να διαμορφώσουμε μια εθνική γραμμή και αυτό δεν έγινε από επιλογή, για να μην δεσμεύεται. Ο δεύτερος λόγος είναι ότι παραβίασε ακόμη και τη θεωρουμένη ως εθνική γραμμή του 2008. Δεν τηρήθηκε αυτή η γραμμή, ούτε σύνθετο όνομα είναι – είναι ονομασία διπλή – ούτε erga omnes είναι, ούτε διατρέχει το όνομα της χώρας και την ιθαγένεια και τα άλλα χαρακτηριστικά, όπως συμβαίνει με όλες τις χώρες του κόσμου.

Το πιο σημαντικό, όμως, είναι ότι – όπως έχω διαπιστώσει από όλες τις συζητήσεις που έχουν γίνει και έχουν γίνει πάρα πολλές είναι αλήθεια – πιστεύατε πραγματικά στο δίκιο των άλλων. Και, αφού πιστεύατε στο δίκιο των άλλων, ότι σε όλα έχουν δίκιο, όλα τα επιχειρήματα, τα οποία έχουμε ακούσει τόσες μέρες σε αυτό το θέμα, δεν υπήρχε κανένα πρόβλημα στη διαπραγμάτευση. Συμφωνήσατε τόσο απλά.

Έρχομαι, λοιπόν, εδώ να επαναλάβω τη θέση του Κινήματος Αλλαγής ότι είναι αρνητική σε σχέση με την ένταξη της γείτονος χώρας. Έχει ιδιαίτερη σημασία και ιδιαίτερα εθνικά προβλήματα, όταν η χώρα είναι γειτονική και τα αντιμετωπίζουμε σε σχέση με την Τουρκία και δεν υπήρξε καμία πρόνοια.

Δεν υπήρξε καμία πρόνοια, ούτως ώστε να μην μας λένε πάλι, λύστε τις διαφορές μεταξύ σας. Το ΝΑΤΟ δεν επεμβαίνει στις διαφορές δυο χωρών, που είναι μέλη του. Είναι ένα άλλο τεράστιο ζήτημα, το οποίο δεν έχει προσεχθεί, δεν έχει ληφθεί υπόψιν και πιστεύω ότι θα το βρούμε μπροστά μας κι αυτό, μαζί με όλα τα άλλα. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Κεγκέρογλου. Τον λόγο έχει ο κ. Μπόλαρης.

**ΜΑΡΚΟΣ ΜΠΟΛΑΡΗΣ (Υφυπουργός Εξωτερικών):** Ευχαριστώ, κύριε Πρόεδρε. Κυρίες και κύριοι συνάδελφοι, λέχθηκε προηγουμένως ότι ο Ελευθέριος Βενιζέλος είπε πως δεν υπάρχουν εθνικά δίκαια, αλλά υπάρχει εθνικό συμφέρον. Ε, αυτό είναι η αρχή, με την οποία κινείται διεθνώς η εξωτερική πολιτική. Όχι τώρα, αλλά από τότε που υπάρχουν κράτη. Και σε αυτή την πολιτική των εθνικών συμφερόντων κανείς διαλέγει πώς στέκεται. Διαλέγει να σταθεί στη διεθνή κονίστρα με φοβικότητα, με εχθρικότητα προς πάντες, με εσωστρέφεια, με απομονωτισμό, με κλειστούς ορίζοντες; Ή επιλέγει ανοιχτούς ορίζοντες, καλές συνεργασίες, θετική προσέγγιση και ευρωπαϊκό προσανατολισμό;

Γιατί φτάσαμε σε αυτό το σημείο, ξέρετε; Και συζητούμε, σήμερα, την αίτηση ενός κράτους και ενός λαού να μπει στο ΝΑΤΟ. Δεν συζητούμε, εάν εμείς θα τους βάλουμε στο ΝΑΤΟ. Συζητούμε, εάν θα γίνει δεκτή η δική τους αίτηση. Ζητάει, λοιπόν, ένα κράτος και ένας λαός να μπει στο ΝΑΤΟ. Και στη συνέχεια, το διακηρύσσουν και κάνουν αίτηση, για να μπουν στην Ευρωπαϊκή Ένωση.

Τι σημαίνει αυτό; Αυτό σημαίνει ότι αυτός ο λαός, τριάντα χρόνια περίπου μετά τη διάλυση της Γιουγκοσλαβίας, έχει αποφασίσει να βγει από έναν ιδιότυπο βαλκανικό απομονωτισμό. Έχει αποφασίσει ότι μέχρι σήμερα αυτοί, οι οποίοι τον κηδεμόνευαν, απέτυχαν και αποφασίζουν να περάσουν στην απέναντι πλευρά, κάνουν στροφή εκατόν ογδόντα μοιρών. Και λένε «εμείς αποφασίζουμε να μπούμε στην Ευρωπαϊκή Ένωση, να μπούμε στο ΝΑΤΟ».

Τι έπρεπε να κάνουν, για να πάνε σε αυτήν την αλλαγή κατεύθυνσης; Έπρεπε να λύσουν ένα πρόβλημα, το οποίο το βρήκαν μπροστά τους, επανειλημμένα. Το βρήκαν και στο Βουκουρέστι. Τι βρήκαν στο Βουκουρέστι; Μια Ελλάδα, η οποία είπε «κοιτάξτε να δείτε, εμείς δεν έχουμε πρόβλημα να έρθουν στο ΝΑΤΟ, αλλά θέλουμε να βάλουν σύνθετη ονομασία, να βάλουν γεωγραφικό προσδιορισμό, να ισχύουν αυτά έναντι πάντων και να σταματήσουμε με τους αλυτρωτισμούς ή τους δήθεν αλυτρωτισμούς». Ε, αυτό το πράγμα δεν το αποδεχόταν η ηγεσία, η οποία υπήρχε μέχρι το 2016-2017. Δεν το αποδεχόταν. Γι' αυτό και δεν κινήθηκαν προς το ΝΑΤΟ. Γι' αυτό και δεν κινήθηκαν προς την Ευρωπαϊκή Ένωση.

Άλλαξε η κατάσταση. Να θυμάστε ότι αν η Ελλάδα έχασε λόγω της κρίσης περίπου 400.000 παιδιά που έφυγαν, αυτό το κράτος, το οποίο είχε πληθυσμό 2,2 εκατομμύρια, έχει χάσει ίδιο πληθυσμό, δηλαδή, περίπου 400.000 νέων ανθρώπων, εργαζομένων ανθρώπων, διότι αυτοί δεν τα έβγαζαν πέρα. Δεν βγαίνει οικονομικά. Η πίεση, λοιπόν, αυτή μιας χώρας, η οποία δεν τα βγάζει πέρα οικονομικά, έχει ένα φτωχό λαό, ο οποίος ξέρει ποια είναι η αλήθεια σε σχέση με τον εαυτό του.

Αυτός ο λαός αποφάσισε – και αυτό είναι το κρίσιμο και σημαντικό – να απαλλαγεί από μια λογική πλαστογράφησης της Ιστορίας, παραποίησης των ιστορικών γεγονότων, κόντρα στην ακαδημαϊκή ιστορική γνώση και κοινότητα, η οποία τον κρατούσε απομονωμένο και η οποία τον έβαζε απέναντι στην Ελλάδα.

Έρχονται, λοιπόν και κάνουν μια πανηγυρική δήλωση και λένε: «Κοιτάξτε να δείτε, εμείς είμαστε Σλάβοι. Η γλώσσα που μιλάμε είναι σλαβική. Και η ιστορία μας στον τόπο ξεκινάει, αφότου ήρθαν οι Σλάβοι». Δηλώνουν, λοιπόν, για πρώτη φορά, πανηγυρικά, όπως όλους τους προηγούμενους αιώνες, με τους οποίους συζήσαμε, συνυπήρξαμε, συνεργαστήκαμε, εκχριστιανίσαμε αυτούς τους ανθρώπους, χωρίς πρόβλημα. Το πρόβλημα και η τρέλα είναι από τότε που αποφασίστηκε, για λόγους προπαγάνδας, να αποπειραθούν την υιοθέτηση της ελληνικής Ιστορίας, όχι γιατί το πίστευαν, αλλά, γιατί ήθελαν να υπηρετηθούν άλλες σκοπιμότητες.

Αυτή, λοιπόν, η πανηγυρική δήλωση λύνει το πρόβλημα, το οποίο υπήρξε τα τελευταία 70 χρόνια. Και επανερχόμαστε στην κατάσταση που υπήρχε πριν, από τον 6ο, 7ο, 8ο αιώνα μέχρι τα μέσα του 19ου αιώνα.

Οι άνθρωποι τα βρίσκουν με τον εαυτό τους και λένε ότι δεν θα οικειοποιηθούμε πράγματα, που δεν μας ανήκουν. Αυτή η έξαρση του εθνικισμού, ο οποίος ήθελε να οικειοποιηθεί τον Μέγα Αλέξανδρο, τον Φίλιππο, τον Αριστοτέλη, τη Βεργίνα, τη Θεσσαλονίκη κ.λπ. πάει στην άκρη. Ακούω συναδέλφους και λένε ότι πήγε ο Ζάεφ και ψήφισε και είχε από πίσω ένα χάρτη, μα, γι' αυτό τον λόγο στη Συμφωνία προβλέπεται ότι υπάρχει μια κοινή διεπιστημονική επιτροπή, η οποία ξεκίνησε δουλειά, για να σβήσουν από τα σχολικά βιβλία και τα σχολικά βοηθήματα όλα τα στοιχεία, τα οποία έχουν αλυτρωτισμό και είναι κόντρα στην ιστορική επιστήμη, όπως είναι παραδεκτή, παγκοσμίως. Γιατί δεν θα γράψουμε τώρα την Ιστορία εμείς, είναι παραδεκτή παγκοσμίως.

Τώρα, ποιοι διαφώνησαν; Δεν αναφέρομαι στο ΒΜRO στους εθνικιστές στα Σκόπια και σε κάποιους, οι οποίοι υιοθέτησαν εθνικισμό στην Ελλάδα, ποιοι διαφώνησαν; Διαφώνησαν αρχικά οι Ρώσοι, οι οποίοι είχαν και έχουν συμφέροντα, μεγάλη δύναμη είναι, δικαίωμά τους. Διαφώνησαν και οι Τούρκοι, οι οποίοι δεν ήθελαν η Ελλάδα να έχει καλές σχέσεις με τα Σκόπια. Γιατί από τη στιγμή που λύνεται το ζήτημα και λύνεται επιστημονικά και οδηγούνται σε διεθνείς ομολογίες, προχθές έλεγε ο Δημητρόφ ότι δεν θα οικειοποιηθούμε και την Ιστορία της αρχαίας Μακεδονίας. Είναι πάρα πολύ σημαντικό να ξέρουμε ότι και η Τουρκία διαφώνησε.

Αναρωτήθηκαν κάποιοι συνάδελφοι, τι στάση θα κρατήσει τώρα η Βόρεια Μακεδονία στο ΝΑΤΟ; Αυτό εξαρτάται από μας, εάν εμείς δεν σηκώνουμε τείχη, αντί να ανοίγουμε γέφυρες αν εμείς καταρρώμεθα αντί να ανοίγουμε διαδρόμους, εάν εμείς δεν χρησιμοποιήσουμε 14 αιώνες κοινής Ιστορίας και αφήσουμε να τους διαχειρίζονται αυτοί, που τους καταπίεζαν όπως και μας από την κατάκτηση την Οθωμανική και μετά, τότε αυτό είναι ένα τεράστιο πρόβλημα για εμάς, αλλά αυτή είναι η τεράστια πρόκληση που έχει τεθεί για μας.

 Είμαστε εδώ παρόντες, για να διαχειριστούμε αυτή την πρόκληση, όπως από τις αρχές που κινείται ο ελληνισμός μέσα στην Ιστορία, με ανοιχτούς ορίζοντες για συνεργασία, για φιλία, για κοινή πρόοδο των λαών, με ανάπτυξη και για σχέσεις σε όλα τα επίπεδα. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Επομένως, κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εξωτερικών «Κύρωση του Πρωτοκόλλου στη Συνθήκη του Βόρειου Ατλαντικού για την Προσχώρηση της Δημοκρατίας της Βόρειας Μακεδονίας».

 Όπως προκύπτει από τη συζήτηση και τις τοποθετήσεις των μελών της Επιτροπής, το σχέδιο νόμου του Υπουργείου Εξωτερικών «Κύρωση του Πρωτοκόλλου στη Συνθήκη του Βόρειου Ατλαντικού για την Προσχώρηση της Δημοκρατίας της Βόρειας Μακεδονίας» γίνεται δεκτό κατ’ αρχήν, κατ’ άρθρον και στο σύνολό του, κατά πλειοψηφία.

Λύεται η συνεδρίαση.

 Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Δέδες Ιωάννης, Δουζίνας Κωνσταντίνος, Ηγουμενίδης Νικόλαος, Καββαδία Ιωαννέτα, Κασιμάτη Νίνα, Ψυχογιός Γεώργιος, Στέφος Ιωάννης, Τζαμακλής Χαρίλαος, Τόσκας Νικόλαος, Τριανταφύλλου Μαρία, Αναστασιάδης Σάββας, Γεωργαντάς Γεώργιος, Δαβάκης Αθανάσιος, Δημοσχάκης Αναστάσιος, Κικίλιας Βασίλειος, Κεγκέρογλου Βασίλειος, Παφίλης Αθανάσιος, Γκιόκας Ιωάννης και Καμμένος Δημήτριος.

Τέλος και περί ώρα 18.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**